
1. ÎN LARGUL MĂRII 

ovestea ce urmează mi-a fost istorisită de o persoană care nu 
j PI avea vreun motiv anume să mi-o spună mie sau oricui altcuiva. 
'ma Faptul că a pornit s-o depene, poate fi pus pe seama influenţei 
pline de ispite pe care a avut-o asupra povestitorului un cules de vii, ca din 
bătrîni, iar continuarea pînă la capăt a acestei ciudate poveşti se datoreşte 
scepticei incredulităţi cu care am întîmpinat-o eu în zilele ce-au urmat. 

Cînd vorbăreţul meu oaspete şi-a dat seama cît de mult înaintase în 
miezul povestirii şi că eu înclinam să nu-1 cred, s-a lăsat aţîţat de o 
nesocotită trufie, care a dus mai departe la îndeplinire ceea ce culesul de vii 
stîrnise doar, aşa încît s-a apucat să dezgroape mărturii scrise, sub forma 
unor hîrţoage mucegăite sau a unor documente îngălbenite de vreme ale 
Biroului Colonial Britanic, menite să confirme unele dintre episoadele mai 
izbitoare ale povestirii sale atît de ieşite din obişnuit. 

Eu, unul, nu susţin că povestea este adevărată, întrucît nu am fost 
martor al întîmplărilor pe care le descrie, dar faptul că asumîndu-mi 
misiunea de a o repovesti în faţa dumneavoastră, am folosit nume fictive 
pentru personajele principale, constituie o suficientă dovada a sincerităţii 
convingerii mele că s-ar putea să fie adevărată. 

Filele veştede, mucegăite ale jurnalului unui om., de mult dus dintre 
cei vii şi documentele Biroului colonial se potrivesc la perfecţie cu cele 
istorisite de oaspetele meu vorbăreţ, încît sînt în măsură să vă redau 
povestea aşa cum am închegat-o cu mult sîrg din aceste mai multe şi 
felurite izvoare. Dacă o veţi socoti neverosimilă. Veţi fi cel puţin de acord cu 

mine că e o poveste unică, deosebită şi interesantă. 

Din documentele Biroului Colonial şi din jurnalul răposatului aflăm 
că un oarecare tînăr nobil englez, pe care îl vom numi John Clayton, Lord 
Greystoke a primit însărcinarea de a întreprinde o foarte delicată cercetare 
într-una din coloniile britanice de pe coasta de vest a Africii: se aflase că o 
anumită putere europeană recruta din rîndurile populaţiei băştinaşe, 
primitive, a acestei colonii, ostaşi pentru propriile-i trupe de băştinaşi, pe 
care le folosea la colectarea forţată a cauciucului şi a fildeşului de de la 
triburile sălbatice de pe malurile fluviului Congo şi Aruwimi. 

Băştinaşii din colonia britanică se plîngeau că mulţi dintre feciorii lor 
erau ademeniţi, prin făgăduieli trandafirii şi strălucitoare, să plece, dar că 
puţini dintre ei se mai reîntorceau vreodată la familiile lor. 

Englezii din Africa mergeau chiar şi mai departe, afirmînd că acei 
sărmani negri erau ţinuţi într-o stare de adevărată sclavie, căci, după ce le 
expira stagiul de înrolare, ofiţerii albi profitau de ignoranţa lor, spunîndu-le 
că mai au de îndeplinit cîţiva ani de serviciu militar. 

Prin urmare, Biroul Colonial l-a numit pe John Clayton într-o funcţie 
în Africa de Vest Britanică, dîndu-i instrucţiuni confidenţiale cu privire la o 
temeinică investigaţie a felului nedrept în care erau trataţi supuşii britanici 
de către o putere europeană prietenă. De ce anume a fost trimis el, este 
lipsit de importanţă pentru povestirea noastră, deoarece oricum, nu şi-a 
întreprins investigarea, întrucît nu a ajuns niciodată la destinaţie. 

Clayton era tipul de englez pe care te-ai fi simţit tentat să-l asociezi 
cu monumentele nobile ce comemorează istorica împlinire a o mie de bătălii 
victorioase — un bărbat viril, puternic, din punct de vedere spiritual, moral 
şi fizic. Ca statură, depăşea înălţimea obişnuită; ochii îi erau cenuşii, 
trăsăturile regulate şi precise; avea acea ţinută pe care ţi-o dă o sănătate 
desăvîrşită, robustă, influenţată de anii de instrucţie militară. 

Ambiţiile politice îl îndemnaseră să ceară transferul din armată la 
Biroul Colonial, ceea ce ne face să-l aflăm, deşi încă foarte tînăr, însărcinat 
cu o importantă misiune în serviciul reginei. 

Cînd primi numirea menţionată, John Clayton fu entuziasmat şi 
îngrozit în acelaşi timp. Avansarea îi apărea drept o binemeritată răsplată 
pentru un serviciu sîrguincios şi destoinic şi ca o trambulină spre alte 
funcţii de mai mare importanţă şi responsabilitate; dar, pe de altă parte, 
numai cu trei luni în urmă luase în căsătorie pe onorabila Alice Rutherford, 
iar gîndul de a transplanta această tînără şi frumoasă fată în primejdiile şi 
singurătatea Africii tropicale îl îngrozea. 

De dragul ei, Clayton era gata să refuze numirea, însă Alice nici nu 
voia să audă de aşa ceva. Dimpotrivă, stărui s-o accepte şi s-o ia cu el în 
călătorie. 

De bună seamă, au existat şi mame, fraţi şi surori şi mătuşi şi 
verişoare care şi-au exprimat felurite păreri asupra problemei în cauză, dar 

ce sfat anume a dat fiecare în parte, istoria nu pomeneşte. 

Ştim numai că într-o dimineaţă senină din luna mai a anului 1888, 
John Clayton, Lord Greystoke şi Lady Alice s-au îmbarcat la Dover, pentru 
Africa. 

O lună mai tîrziu, sosiră la Freetown, unde închinară un mic vas, 
Fuwalda, care urma să-i transporte la destinaţie. Şi de pe acest vas, John 
Clayton-Lord Greystoke şi Lady Alice, soţia sa, s-au făcut nevăzuţi şi 
neauziţi pentru ochii şi urechile oamenilor. Două luni după ce vaporul 
ridicase ancora şi ieşise din rada portului Freetown, o jumătate duzină de 
nave de război britanice străbăteau Atlanticul de sud căutînd urmele 
pasagerilor sau ale micului vas şi numai după ce epava fu descoperită pe 
ţărmul insulei Sfînta Elena, lumea s-a convins, în sfîrşit, că Fuwalda s-a 
scufundat cu toţi cei de pe bord, drept care, cercetările abia începute fură 
oprite; totuşi speranţa pîlpîi încă multă vreme în inimile sîngerate de dor. 

Fuwalda, o ambarcaţiune de vreo sută de tone, era un vas de tipul 
celor ades întîlnite în comerţul de coastă din Atlanticul de sud, vase al căror 
echipaj este alcătuit din drojdia mărilor: criminali scăpaţi de sub ştreang si 
cutitari de toate rasele si naţionalităţile. 

Fuwalda nu făcea excepţie de la regulă. Ofiţerii săi, nişte brute cu feţe 
tuciurii, urau şi erau urîţi de întregul echipaj. Căpitanul, deşi marinar 
încercat, îşi trata oamenii cu cruzime. în relaţiile sale cu echipajul nu 
cunoştea s-au cel puţin, nu se slujea decît de două argumente: un par 
ascuţit şi un pistol — ceea ce nu înseamnă că adunătura pestriţă peste care 
stăpînea ar fi înţeles şi de altele. 

Aşa se face că în a doua zi de la ieşirea din Freetown, John Clayton şi 
tînăra sa soţie fură martorii unor scene, pe puntea navei Fuwalda, despre 
care nu şi-ar fi închipuit că se pot petrece şi altfel decît în povestirile 
marinăreşti. 

în dimineaţa celei de-a doua zi le-a fost făurită prima verigă din ceea 
ce avea să fie un lanţ de împrejurări ale unei vieţi — aparţinînd cuiva care 
la vremea aceea încă nu văzuse lumina soarelui — o viată cum nu a mai 
existat o a doua în Istoria omului. 

Doi marinari spălau puntea vasului Fuwalda, secundul era de gardă, 
iar căpitanul se oprise să schimbe o vorbă cu John Clayton şi cu Lady Alice. 

Cei doi mateloţi se trăgeau de-a-ndăratelea spre micul grup, care 
stătea cu spatele spre marinari. Se apropiau din ce în ce, pînă cînd unul 
dintre ei ajunse drept în spatele căpitanului. încă o clipă şi ar fi trecut de el, 
iar această ciudată povestire nu s-ar fi înfiripat niciodată. însă chiar în acel 
moment, căpitanul, dorind să se despartă de Lordul şi de Lady Greystoke, 
se răsuci pe călcîie, se împiedică de marinar şi se întinse cît era de lung pe 
punte, răsturnînd şi găleata omului, astfel incit apa soioasă îl scaldă din 
cap pînă-n picioare. 

O clipă, scena păru caraghioasă, dar numai o clipă. Cu o rafală de 

înjurături cumplite, cu faţa 
năpădită de valul purpuriu al 
furiei şi al ofensei, căpitanul îşi 
redobîndi echilibrul şi 
repezindu-i o lovitură crîncenă, 
îl doborî pe marinar. 

Omul era mărunt şi mai 
în vîrstă, fapt care dădu 
gestului un caracter şi mai 
brutal. Celălalt matelot însă nu 
era nici bătrîn, nici mărunt — 
o namilă de bărbat, vînjos ca 
un urs, cu nişte mustăţi negre, 
fioroase şi un grumaz de taur 
bine înfipt între doi omoplaţi 
masivi. 

Cînd îşi văzu tovarăşul prăbuşindu-se, se ghemui pe vine şi cu un 
mîrîit gros, se năpusti asupra căpitanului, făcîndu-1, dintr-un singur pumn 
zdravăn, să cadă în genunchi. Din roşu-vînăt, chipul ofiţerului deveni alb ca 
varul pentru că asta însemna răzmerită; or, de răzmeriţe mai avusese el 
parte în brutala sa carieră şi se pricepuse să le înăbuşe. Fără să se ridice 
măcar în picioare, înşfacă pistolul din buzunar şi trase direct în matahala 
musculoasă care se înălţa în fată-i, dar oricît ar fi fost el de iute, John 
Clayton îl întrecu, astfel încît glonţul menit să străpungă inima marinarului 
nimeri în piciorul acestuia, pentru că Lordul Greystoke, de îndată ce văzuse 
arma scînteind în soare, izbise cu putere în braţul căpitanului. 

Un schimb de cuvinte avu loc între Clayton şi căpitan, cel dinţii 
arătîndu-se făţiş dezgustat de brutalitatea cu care era tratat echipajul şi 
declarînd că nu va mai admite asemenea purtări atîta timp cit el şi Lady 
Greystoke vor fi pasagerii vasului. Căpitanul fu pe punctul de a da un 
răspuns usturător, dar se răzgîndi şi întorcînd spatele, se îndreptă spre 
pupa. Negru la faţă şi bombănind de mama focului. 

Nu avea de gînd să înfrunte un înalt funcţionar britanic, căci 
puternicul braţ al reginei mînuia un instrument de pedeapsă pe care el era 
în măsură să-l aprecieze şi de care se temea — flota engleză, care ştia să-şi 
atingă ţinta. 

Cei doi mateloţi se ridicară anevoie în picioare, cel mai bătrîn 
ajutîndu-şi camaradul rănit să se scoale de jos. Mătăhălosul, căruia i se 
zicea Michael cel Negru, îşi încercă piciorul cu gingăşie şi constatînd că-i 
putea duce greutatea, se întoarse către Clayton, cu cîteva cuvinte de 
morocănoasă mulţumire. Deşi rostite pe un ton ursuz, se vedea că vorbele 
lui erau binevoitoare. Cum îşi termină micul discurs, se răsuci pe călcîie şi 
se îndreptă şchiopătînd spre prora, cu intenţia vădită de a zădărnici orice 















încercare de discuţie. 


Cîteva zile, soţii Clayton nu-1 mai văzură deloc, iar căpitanul, ori de 
cîte ori era obligat să le vorbească, nu le acorda decît un mormăit posac. 
Luau masa în cabina căpitanului, aşa cum procedaseră şi înainte de 
nefericita întîmplare. Dar căpitanul avea grijă ca îndatoririle lui să nu-i 
îngăduie să mănînce la aceleaşi ore cu ei. 

Ceilalţi ofiţeri erau nişte indivizi neciopliţi, analfabeţi, cu foarte puţin 
mai presus de nivelul echipajului de netrebnici pe care-i terorizau, aşa incit 
se simţeau bucuroşi să poată evita relaţiile sociale cu un distins nobil 
englez şi cu soţia sa; prin urmare, familia Clayton era foarte izolată. Acest 
lucru se potrivea de fapt cu propriile lor dorinţe, dar în acelaşi timp îi 
depărta de viaţa micului vas, astfel incit le lipsea posibilitatea de a fi la 
curent cu întîmplările zilnice, care aveau să culmineze în curînd cu o 
sîngeroasă tragedie. 

în întreaga atmosferă a navei plutea acel ceva nedefinit care 
prevesteşte dezastrul. Aparent, atît cit îşi putea da seama Clayton, pe micul 
vas totul se desfăşura întocmai ca şi înainte; dar se simţea un curent 
subteran care îi purta pe amîndoi spre o neştiută ameninţare, deşi nu 
rosteau un cuvînt despre acest fapt unul faţă de celălalt. 

A doua zi după rănirea lui Michael cel Negru, Clayton ieşi pe punte la 
timp pentru a zări patru mateloţi cărînd pe braţe trupul unui camarad în 
nesimţire, în timp ce secundul, ţinînd un par greu în mînă, se zgîia 
ameninţător la micul grup de marinari întărîtaţi. 

Clayton nu puse nici o întrebare — de altfel, nici nu era nevoie — dar 
a doua zi, cînd silueta masivă a unei nave britanice de război se profila la 
orizont, fu aproape gata să ceară transferarea lui şi a Lady-ei Alice pe acel 
vas, fiind prada unor temeri crescînde că la bordul degradantei şi mohorîtei 
Fuwalda n-ar fi avut parte decît de necazuri. 

Către ora prînzului se aflau la distanţa de la care se puteau face 
auziţi de nava britanică, dar cînd Clayton se găsi pe punctul de a-i cere 
căpitanului trecerea pe celălalt vas, fu izbit de ridicolul unei astfel de 
pretenţii. Ce motiv ar fi trebuit să invoce faţă de comandantul navei regale 
pentru a solicita întoarcerea în direcţia din care abia venise? 

Şi ce dac-o să le spună că doi marinari răzvrătiţi au fost trataţi cu 
asprime de către ofiţerii lor? Or să rîdă pe sub mustaţă şi n-or să atribuie 
dorinţa lui de a părăsi nava decît unui singur motiv: laşitatea. 

John Clayton, Lord Greystoke, nu ceru să fie transferat pe vasul de 
război. Tîrziu, în acea după-amiază, îi contemplă catargele, topindu-se 
departe la orizont, dar nu mai înainte de a fi aflat ceea ce-i confirmă 
temerile cele mai negre şi-l făcu să se blesteme singur pentru falsa mîndrie 
care-1 împiedicase cu cîteva ore mai înainte să-şi pună tînăra soţie la 
adăpost, în siguranţă — atunci cînd siguranţa era încă posibilă şi nu ca 
acum, spulberată pe veci. 

Pe la mijlocul după-amiezii, matelotul cel vîrstnic si scund care fusese 
doborît de căpitan cu cîteva zile în urmă se înfiinţa pe punte, la parapetul 
unde Clayton şi soţia sa urmăreau silueta masivului vas de război 
mistuindu-se în zare. Bătrînelul freca de zor barele de alamă şi se apropia 
încetul cu încetul, pînă cînd, ajuns în dreptul lui Clayton, îi spuse cu glas 
«Căzut: 

— O să fie un iad pe vasul ăsta, Sir, luaţi aminte la vorbele mele, o să 
fie iadul pe vas. 

— Ce vrei să spui, omule? întrebă Clayton. 

— Cum, n-aţi văzut ce se întîmplă? N-aţi auzit cum prăsila de diavol, 
care-i căpitanu' şi cu ciracii lui au snopit în bătaie juma' din echipaj? 
Numa' ieri două capete crăpate şi trei azi. Da' Michael cel Negru-i om de 
inimă şi nu-i el tipu' care să rabde aşa ceva, nu-i el omul. Luaţi aminte la 
vorbele mele, Sir... 

— Vrei să spui, om bun, că echipajul are de gînd să facă răzmeriţă? 
întrebă Clayton. 

— Răzmeriţă! exclamă bătrînelul. Răzmeriţă! Au de gînd să facă 
moarte de om, Sir, luaţi aminte la vorbele mele, Sir. 

— Cînd? 

— Se apropie, Sir, se apropie lovitura, nu spun cînd, că şi-aşa am 
vorbit prea mult, dar v-aţi arătat inimos acu' cîteva zile şi m-am gîndit că se 
face să vă dau de veste. Da' să vă ţineţi gura, Sir şi cînd oţi auzi 
împuşcături, să coborîţi în cabină şi acolo să staţi. Asta-i tot, numa' să vă 
ţineţi gura, că dacă nu, vă treziţi c-un plumb în coaste, luaţi aminte la 
vorbele mele, Sir. 

Şi bătrînul îşi văzu înainte de lustruit, îndepărtîndu-se de locul unde 
se aflau Claytonii. 

— A naibii de veselă perspectivă, Alice! zise Clayton. 

— John, trebuie să-l previi de îndată pe căpitan. Poate că tulburările 
mai pot fi înlăturate. 

— Bănuiesc că aşa ar trebui să fac şi totuşi, din motive pur egoiste, 
îmi vine să-mi ţin gura. Orice-ar avea de gînd să facă, pe noi doi ne vor 
cruţa din recunoştinţă că am luat partea individului ăluia Michael cel 
Negru, dar dac-or să-şi dea seama că i-am trădat, n-or să ne-arate pic de 
îndurare, Alice. 

— John, datoria ta este una şi bună şi ea e da partea autorităţii 
investite. Dacă nu-1 avertizezi pe căpitan, vei fi la fel de vinovat de cele ce 
vor urma ca şi cînd ai fi luat parte la urzirea complotului si ai fi ajutat cu 
mintea şi cu mîinile tale la înfăptuirea lui. 

— Draga mea, văd că nu înţelegi, stărui Clayton. Eu nu mă gîndesc 
decît la tine; prima mea datorie e faţă de tine. Căpitanul şi-a atras singur 
toată pacostea asta pe cap, aşa încît de ce să risc eu să-mi supun soţia la 
cine ştie ce orori de neconceput, într-o încercare, zadarnică probabil, de a-1 

salva de propria-i nebunie barbară? Nici nu-ţi poţi imagina, scumpa mea, 
ce s-ar întîmpla dacă şleahta asta de ucigaşi ar pune mina pe Fuwalda! 

— John, datoria-i datorie şi nici un fel de speculaţii verbale n-o pot 
schimba. N-aş fi vrednică să mă numesc soţia unui lord englez dacă mi-aş 
lua răspunderea de a-1 încuraja să se sustragă de la o datorie limpede. îmi 
dau seama de primejdia ce ar putea surveni, dar o voi înfrunta alături de 
tine. 

— Facă-se voia ta, Alice, răspunse Clayton, zîmbind. Poate că ne 
născocim singuri primejdiile. Deşi nu-mi place cum arată lucrurile pe 
puntea acestui vapor, s-ar putea totuşi ca dracul să nu fie chiar atît de 
negru; poate că bătrînul marinar exprima doar gîndul bătrînei lui inimi 
ticăloase şi nu vorbea despre fapte reale. O revoltă pe vas era un lucru 
obişnuit cu vreo sută de ani în urmă, dar ne aflăm în anul 1888, aşa încît 
n-ar fi o întîmplare prea plauzibilă. Uite-1 pe căpitan îndreptîndu-se spre 
cabina lui. Dacă tot trebuie să-l previn, aş putea îndeplini chiar acum 
acesta treabă dezgustătoare, pentru că n-am nici cel mai mic chef să stau 
de vorbă cu bruta asta. 

Cu aceste vorbe se îndepărtă nepăsător în direcţia scării pe care 
coborîse căpitanul şi o clipă mai tîrziu, îi ciocănea la uşă. 

— Intră, se auzi mormăitul gros al bicisnicului ofiţer. Şi după ce 
Clayton intră şi închise uşa în urmă-i, căpitanul adăugă: Ei? 

— Am venit să vă raportez în esenţă o discuţie pe care am avut-o azi, 
căci, deşi s-ar putea ca totul să fie doar o simplă scorneală, e mai bine 
totuşi să fiţi prevenit. Pe scurt, oamenii au de gînd să pornească o răscoală 
şi să ucidă. 

— I-o minciună! mugi căpitanul. Şi dacă ai zădărnicit din nou 
disciplina de pe acest vas sau te-ai băgat iar în treburi care nu te privesc, n- 
ai decît să suporţi consecinţele şi să te duci dracului. Nu-mi pasă că eşti 
sau nu lord englez. Pe vasul ăsta eu sînt comandant şi de acum înainte te 
poftesc să nu-ţi mai vîri nasul unde nu-ţi fierbe oala! 

Căpitanul se montase singur într-o asemenea dezlănţuire de furie, 
încît îi năvăli tot sîngele în obraji, iar ultimele cuvinte le răcni în gura mare, 
subliniindu-şi spusele cu o zdravănă izbitură în masă a pumnului său 
uriaş, în timp ce-şi agita celălalt pumn în faţa ochilor lui Clayton. Lordul 
Greystoke nu clinti, stătu locului contemplînd, cu o privire calmă, pe omul 
turbat. 

— Căpitane Billings, rosti ei în cele din urmă, iartă-mi sinceritatea, 
dar dă-mi voie să-ţi spun că eşti un măgar. 

După care îi întoarse spatele şi ieşi cu obişnuita-i indiferenţă 
degajată, menită mai curînd să stîrnească mînia unui om de teapa lui 
Billings decît un puhoi de înjurături. 

Deşi căpitanul putea fi cu uşurinţă determinat să-şi regrete cuvintele 
pripite dacă Lord Greystoke s-ar fi ostenit să-l îmbuneze, acum se 

încrîncenă irevocabil în furia în care-1 părăsise Clayton şi ultima şansă a 
conlucrării lor pentru binele comun se spulberă în vînt. 

— Ei, Alice, spuse Clayton cînd veni din nou lîngă soţia sa, aş fi putut 
să-mi cruţ osteneala. Individul a fost mai mult decît nerecunoscător. Numai 
că nu mi-a sărit în beregată, ca un cîine turbat. N-are decît să fie spînzurat 
cu corabia lui cu tot şi pînă cînd o să scăpăm teferi din toată beleaua asta, 
singurul lucru de care mă sinchisesc e binele nostru. Şi cred că primul pas 
pe care trebuie să-l facem în vederea acestui scop ar fi să coborîm în cabină 
şi să-mi revizuiesc pistoalele. îmi pare rău acum că puştile şi muniţiile le- 
am împachetat în lada din cală. 

îşi găsiră cabina complet răvăşită. Hainele smulse din lăzile şi valizele 
deschise şedeau împrăştiate pe jos, pînă şi paturile fuseseră făcute bucăţi. 

— Evident, s-a găsit cineva mai grijuliu faţă de bunurile noastre decît 
am fost noi înşine, observă Clayton. Hai, Alice, s-aruncăm o privire să 
vedem ce lipseşte. 

O cercetare minuţioasă dădu la iveală faptul că nu lipsea nimic 
altceva decît cele două pistoale ale lui Clayton şi mica provizie de gloanţe 
pusă deoparte pentru ele. 

— Exact lucrurile pe care aş fi dorit cel mai mult să mi le fi lăsat, 
spuse Clayton şi faptul că au ţinut să le aibă pentru ei şi numai pentru ei, e 
cit se poate de înfricoşător. 

— Ce-i de făcut, John? întrebă soţia lui. Poate că ai avut dreptate 
cînd ai afirmat că unica noastră şansă este aceea de a ne menţine într-o 
poziţie neutră. Dacă ofiţerii vor fi în stare să împiedice revolta, atunci n- 
avem de ce ne teme, iar dacă răzvrătiţii vor fi biruitori, singura noastră 
firavă speranţă ar consta în faptul de a nu le fi dejucat planurile şi de a nu 
ne fi împotrivit lor. 

— Ai dreptate, Alice, vom urma calea de mijloc. Cînd începură să facă 
ordine în cabină, Clayton şi soţia lui zăriră amîndoi în acelaşi timp un petic 
de hîrtie vîrît pe sub uşă. Dar în clipa cînd Clayton se aplecă să-l ridice, 
observă cu uimire că hîrtia înainta singură spre interiorul cabinei; îşi dădu 
seama că era împinsă înăuntru de cineva dinafară. 

Iute şi fără zgomot, se îndreptă spre uşă şi dădu ă apese pe clanţă ca 
s-o deschidă, dar soţia sa îl pucă de încheietura mîinii. 

— Nu, John, îi şopti ea, ei nu doresc să fie văzuţi, aşa că nu ne putem 
îngădui să-i vedem. Nu, că am hotărît să urmăm calea de mijloc. Clayton 
suriîse şi-şi lăsă mina în jos. Statură amîndoi locului, urmărind înaintarea 
peticului de hîrtie albă, pînă cînd, în sfîrşit, acesta se opri pe podea, dincolo 
de uşă. Clayton se aplecă din nou şi-l ridică. Era o foaie e hîrtie albă, 
soioasă, împăturită stîngaci într-un pătrat zdrenţuit. Cînd o despăturiră, 
dădură peste mesaj simplist, aproape ilizibil, trădînd o mină neînvăţată cu 
meşteşugul scrisului. Tălmăcit, era un mesaj de avertisment către Clayton 
cerîndu-i-se să nu raporteze lipsa pistoalelor să nu cumva să repete cele ce- 

i mărturisise bătrînul marinar, căci altfel îl pîndeşte moartea. 

— Cred că va trebui să fim cuminţi, rosti Clayton, un zîmbet jalnic. 


Tot ce putem face este să stăm nemişcaţi şi să aşteptăm orice-ar fi să vină. 


2.CĂMIN ÎN SĂLBĂTICIE 




i nici nu avură mult de aşteptat, căci a doua zi dimineaţă, cînd 
Clayton ieşi pe punte să-şi facă obişnuita plimbare înainte de 
micul dejun, răsună o împuşcătură, apoi încă una şi încă una. 
Priveliştea care i se înfăţişă ochilor îi confirmă cele mai rele temeri. în faţa 
micului grup de ofiţeri se ridicase, înfruntîndu-i, întregul echipaj pestriţ de 
Fuwalda, cu Michael cel Negru în cap. 

La prima salvă de gloanţe 
venită din partea ofiţerilor, oamenii se 
împrăştiară, căutînd adăpost, apoi, 
din locurile ferite de după catarge, de 
după cabina timonierului şi cea a 
comandantului, porniră să tragă în 
cei cinci ofiţeri care reprezentau mult 
urîta autoritate de pe bord. 

Doi dintre răzvrătiţi căzuseră 
seceraţi de pistolul căpitanului. 

Zăceau acolo unde se prăbuşiseră, 
printre combatanţi. Dar curînd 
secundul vasului se prăvăli cu faţa-n 
jos si, la strigătul de comandă al lui 
Michael cel Negru, răzvrătiţii traseră 
în cei patru ofiţeri rămaşi. Echipajul 
nu reuşise să facă rost decît de şase 

arme de foc, astfel încît majoritatea erau înarmaţi cu prăjini, topoare, bîte şi 
răngi. 

Căpitanul îşi golise pistolul şi tocmai îl reîncărca în clipa cînd se 
porni atacul. Pistolul secundului fusese strivit, aşa încît numai două arme 
ţinură piept răzvrătiţilor cînd aceştia dădură năvală asupra ofiţerilor, care 
începură să se tragă îndărăt din faţa valului mînios. 

De amîndouă părţile se strigau blesteme şi ocări înspăimîntătoare, 
care, laolaltă cu pocnetele armelor de foc şi cu ţipetele şi gemetele răniţilor, 
prefăcuseră puntea navei Fuwalda într-un soi de balamuc. 

înainte ca ofiţerii să fi făcut doisprezece paşi de-a-ndăratelea, oamenii 
se năpustiră asupra lor. Un topor mînuit de un negru voinic despică ţeasta 
căpitanului de la frunte pînă la bărbie; o clipă mai tîrziu, se prăbuşiră şi 
ceilalţi, morţi sau răniţi, sub ploaia de lovituri şi de gloanţe. 

^ Rapidă şi cumplită a fost acţiunea răzvrătiţilor de pe Fuwalda şi în tot 

timpul desfăşurării ei. John Clayton a stat rezemat flegmatic lingă pasarelă, 
pufăindu-şi meditativ pipa, de parcă ar fi urmărit un meci oarecare de 
criket. Cînd căzu şi ultimul dintre ofiţeri. Clayton îşi spuse că ar fi timpul 
să se reîntoarcă lingă soţia lui, ca nu cumva vreunul dintre membrii 
echipajului s-o găsească singură în cabină. Deşi calm şi indiferent în 
aparenţă, Clayton era foarte neliniştit şi frămîntat în sinea lui, căci se temea 
pentru siguranţa soţiei sale, acum cînd se aflau la discreţia acestor semi- 
brute ignorante, în mina cărora îi aruncase soarta cu atîta neîndurare. 

Cînd se întoarse ca să coboare scara, mare-i fu mirarea să-şi vadă 
soţia pe trepte, foarte aproape de el. 

— De cît timp eşti aici, Alice? 

* — De la început, răspunse ea. Ce îngrozitor, John! Oh, ce îngrozitor! 

La ce ne putem aştepta din partea unor asemenea oameni? 

— La gustarea de dimineaţă, sper, răspunse el, zîmbind vitejeşte în 
încercarea de a-i mai domoli spaimele. Cel puţin, am de gînd să le-o cer. 
Vino cu mine, Alice. Trebuie să le dăm a înţelege că nu ne-aşteptăm la 
altceva decît la un tratament politicos din partea lor. 


Intre timp, oamenii făcuseră cerc în jurul ofiţerilor morţi si răniţi şi 



fără părtinire sau îndurare, îi aruncau peste bord, indiferent dacă erau vii 
sau decedaţi. La fel de necruţător procedau şi cu propriii lor morţi sau 
muribunzi. 


Deodată, cineva din echipaj dădu cu ochii de cei doi Clayton, care se 
apropiau şi strigînd: „Uite încă doi buni să fie daţi hrană la peşti!" se repezi 
spre ei cu toporul ridicat. Dar Michael cel Negru fu şi mai iute, astfel încît, 
pînă să fi făcut cinci paşi, individul se prăbuşi c-un glonţ în spinare. 


Cu un muget puternic, Michael cel Negru atrase atenţia celorlalţi şi 
arătînd spre Lord si Lady Greystoke, răcni: 

— Ăştia sînt prietenii mei şi trebuie să fie lăsaţi în pace. Aţi înţeles? 










































Acum eu sînt căpitan pe vasul ăsta şi cum spun eu, aşa o să fie — adăugă 
el, întorcîndu-se spre Clayton. Voi doi vedeţi-vă de treabă şi nimeni n-o să 
vă facă nici un rău — mai zise, aruncînd o privire ameninţătoare spre restul 
echipajului. 

Claytonii urmară cu atîta străşnicie instrucţiunile lui Michael cel 
Negru, incit nu se întîlniră aproape deloc cu membrii echipajului şi nu 
aflară nimic despre planurile acestora. Din cînd în cînd răzbeau pînă la ei 
slabe ecouri de ciondăneli şi certuri între răzvrătiţi şi în două rînduri, 
tăcerea fu sfîşiată de lătratul mîrşav al armelor de foc. Dar Michael cel 
Negru era un conducător potrivit pentru banda de ucigaşi şi în acelaşi timp, 
îi silea să se supună regulilor stabilite de el. 

în cea de a cincea zi după omorîrea ofiţerilor de pe vas, matelotul de 
pază semnală ivirea uscatului la orizont. Michael cel Negru n-avea cum să 
ştie dacă era o insulă sau coasta continentului, dar îl încunoştiinţă pe 
Clayton că, dacă cercetările vor dovedi că e pămînt locuibil, el şi Lady 
Greystoke vor fi debarcaţi împreună cu bunurile ce le aparţineau. 

— Cîteva luni o să staţi în siguranţă acolo — îi lămuri el mai departe 
— iar între timp noi o să căutăm s-ajungem pe undeva pe vreo coastă 
locuită, ca să ne putem împrăştia şi să ni se piardă urma. După aceea o să 
am eu grijă ca guvernul dumitale să fie informat unde vă găsiţi şi să trimită 
de îndată un vas de război să vă culeagă. Ar fi prea complicat să vă 
debarcăm într-un loc civilizat, unde ni s-ar pune o sumedenie de întrebări 
şi nici unul dintre noi n-ar avea răspunsuri prea convingătoare la îndemînă. 

Clayton protestă împotriva lipsei de omenie a unei debarcări pe un 
ţărm necunoscut, unde ar fi fost lăsaţi în voia fiarelor sălbatice şi probabil, 
a triburilor şi mai sălbatice. Dar vorbele nu-i fură de nici un folos şi nu 
reuşi decît să stîrnească mînia lui Michael cel Negru, aşa încît se văzu 
nevoit să se înfrîneze şi să facă haz de necaz. 

în jurul orei trei după-amiază ajunseră în dreptul unei frumoase 
coaste împădurite, la gura a ceea ce părea a fi un golf înconjurat pe trei 
laturi de pămînt. 

Michael cel Negru trimise în recunoaştere o barcă încărcată cu 
oameni pentru a sonda intrarea şi şansele ca Fuwalda să poată ancora în 
golf fără riscuri. O oră mai tîrziu, oamenii se înapoiară şi raportară că apa 
era suficient de adîncă pe întreg parcursul, precum şi în micul bazin. 

încă înainte de a se fi întunecat, Fuwalda îşi lăsă ancora pe fundul 
apelor liniştite, ca o oglindă, ale golfului. Ţărmul care-1 înconjura era 
îmbietor, acoperit de vegetaţie semitropicală, iar în depărtare, părea să se 
înalţe din ocean un ţinut de dealuri şi platouri, acoperite aproape uniform 
de pădure virgină. 

Nu se zărea nicăieri vreun semn că pămîntul ar fi fost locuit, dar 
faptul c-ar fi putut adăposti cu uşurinţă viaţa umană se vedea limpede prin 
belşugul de păsări şi animale observate de cei ce vegheau pe puntea 








Fuwaldei, precum şi prin sclipirile unui rîuleţ ce se vărsa în golf, asigurînd 
apă dulce din plin. 

în timp ce înserarea învăluia pămîntul, Clayton şi Lady Alice stăteau 
încă la parapetul navei, contemplînd în tăcere viitorul lor cămin. Din umbra 
întunecoasă a măreţei păduri răzbăteau chemările sălbatice ale fiarelor — 
răgetul profund al leului şi din cînd în cînd, cîte un ţipăt strident de 
panteră. 

^ Femeia se lipi mai strîns de soţul ei, anticipînd cu spaimă grozăviile 

ce le vor fi hărăzite în bezna fioroasă a nopţilor următoare, cînd se vor găsi 
singuri pe acest ţărm sălbatic şi pustiu. 

Mai tîrziu, în aceeaşi seară, Michael cel Negru se apropie de ei doar 
atît cît să le ceară să-şi facă pregătirile pentru a debarca în zori. încercară 
să-l convingă să-i lase într-un ţinut mai ospitalier, într-un loc îndeajuns de 
apropiat de civilizaţie, încît să poată spera să nimerească pe mîini 
prietenoase. Dar nici rugăminţile, nici ameninţările, nici făgăduielile de 
răsplată nu-1 putură clinti. 

— Sînt singurul om de pe bord care nu preferă să vă vadă mai curînd 
morţi, deşi ştiu că asta ar fi calea cea mai înţeleaptă ca să ne salvăm noi 
pielea; dar Michael cel Negru nu-i omul care să uite un bine. Dumneata m- 
ai scăpat odată de la moarte şi ca revanşă, acum îţi cruţ eu viaţa, dar mai 
mult de-atîta nu pot face. Oamenii n-au de gînd să vă mai înghită mult timp 
şi dacă nu vă depun iute pe uscat, s-ar putea să se răzgîndească şi în 
această privinţă. O să cobor pe ţărm tot calabalîcul vostru, nişte unelte de 
gătit, cîteva pînze vechi ca să vă înjghebaţi corturi şi merinde cît să v- 
ajungă pînă puteţi descoperi fructe şi vînat. Cu armele voastre de apărare, o 
să puteţi rezista destul de lesne pînă ce or să vă vină în ajutor. După ce-o 
să-mi descopăr o ascunzătoare sigură, o să am grijă ca guvernul britanic să 
afle unde vă găsiţi; pentru nimic în lume n-aş putea să le indic locul exact, 
pentru că nici eu n-am habar unde vine. Dar pînă la urmă or să vă 
dibuiască. 

După ce Michael cel Negru îi părăsi, coborîră tăcuţi în cabină, fiecare 
dintre ei pradă unor apăsătoare presimţiri. 

Clayton nu credea că Michael cel Negru ar fi avut cea mai mică 
intenţie să înştiinţeze guvernul britanic asupra locului unde se aflau şi de 
asemenea, se îndoia că nu se urzea cine ştie ce trădare pentru a doua zi, 
cînd vor acosta împreună cu marinarii care urmau să-i însoţească pe ei şi 
avutul lor. 

Odată scăpaţi de sub supravegherea lui Michael cel Negru, oricare 
dintre oamenii lui putea să-i ucidă, fără ca Michael să-şi simtă conştiinţa 
încărcată. Şi chiar dacă scăpau de asemenea soartă, ce altceva îi aştepta 
decît înfruntarea unor primejdii mult mai mari? De-ar fi fost singur, ar fi 
putut spera să reziste chiar cîţiva ani, căci era un bărbat viguros, atletic. 
Dur cum să reziste Alice şi cealaltă viaţă plăpîndă care foarte curînd avea 

să vadă lumina zilei în mijlocul asperităţilor şi primejdiilor crîncene ale unei 
lumi primitive? 

Clayton se cutremură gîndindu-se la cumplita gravitate a situaţiei lor 
deznădăjduite. Dar o providenţă miloasă îl împiedică să prevadă întreaga 
hidoasa realitate care-i aştepta în bezna sinistră a acelei crunte păduri. A 
doua zi dimineaţa, numeroasele lăzi şi cutii fură stivuite pe punte şi apoi 
coborîte în bărcile ce aşteptau să le transporte pe uscat. 

Aveau un bagaj numeros şi variat, întrucît Claytonii prevăzuseră 
eventualitatea de a fi nevoiţi să rămînă cinci pînă la opt ani în noul cămin 
spre care plecaseră. Aşadar, pe lîngă numeroase obiecte de strictă 
necesitate, luaseră cu ei şi multe articole de lux. 

Michael cel Negru hotărîse ca nimic din ceea ce aparţinea familiei 
Clayton să nu fie reţinut pe bord. Dacă această hotărîre se datora milei ce i- 
o inspirau cei doi sau propriilor sale interese viitoare, ar fi greu de spus. 
Dar fără îndoială că prezenţa pe o navă suspectă a bunurilor aparţinînd 
unui înalt funcţionar britanic dispărut ar fi fost un fapt greu de lămurit în 
orice port din lumea civilizată. Michael cel Negru era atît de zelos în 
strădania sa de a-şi aduce intenţiile la îndeplinire, încît stărui ca marinarii 
în posesia cărora se aflau pistoalele lui Clayton să i le restituie de îndată. 

în bărci fură încărcate, de asemenea, provizii de carne sărată şi 
biscuiţi, o mică rezervă de cartofi şi fasole, precum şi chibrituri, vase de 
bucătărie, o lădiţă cu unelte şi pînzele vechi făgăduite de Michael. De parcă 
şi el s-ar fi temut exact de lucrul pe care îl bănuise Clayton, Michael cel 
Negru îi însoţi personal pe ţărm şi fu ultimul care-i părăsi cînd, după ce 
butoaiele de pe vas fură umplute cu apă proaspătă, bărcile se îndreptară 
spre Fuwalda rămasă în aşteptare. 

în timp ce bărcile pluteau lin pe apele domoale ale golfului, Clayton şi 
soţia sa le priveau îndepărtîndu-se şi în sufletul amîndurora, încolţi 
presentimentul unei inevitabile calamităţi şi al unei disperări fără margini, 
în spatele lor, pe muchia unei măguri joase, pîndeau alţi ochi — ochi cu o 
privire fixă, fioroasă, licărind pe sub sprincene stufoase. 

Cînd Fuwalda lunecă pe gura strimtă a golfului şi pieri din văz, 
ascunsă de un ieşind al malului, Lady Alice îşi aruncă braţele în jurul 
gîtului lui Clayton şi izbucni într-un nestăpînit hohot de plîns. înfruntase 
plină de curaj pericolul răscoalei de pe bord; privise în faţă cu dîrzenie 
eroică teribila lor perspectivă; dar acum, cînd grozăvia absolutei singurătăţi 
devenise o realitate, nervii ei supraîncordaţi cedară şi se dezlănţui reacţia. 

Clayton nu încercă să-i oprească lacrimile. Era mai bine să lase în 
voie această izbucnire firească a unor emoţii îndelung stăvilite şi multe 
minute se scurseră pînă cînd fata — căci abia de era mai răsărită ca un 
copil — putu să-şi recapete stăpînirea de sine. 

— Oh, John! strigă în cele din urmă. Ce groaznic! Ce-o să ne facem? 
Ce-o să ne facem? 

— Nu ne rămîne de făcut decît un singur lucru, Alice — răspunse 
Clayton, cu un ton la fel de calm de parcă s-ar fi aflat în confortabilul lor 
salon de acasă — şi anume, să ne punem pe muncă. Munca trebuie să fie 
izbăvirea noastră. Nu trebuie să ne îngăduim timp de gîndire, căci 
altminteri ne-am pierde minţile. Trebuie să muncim şi să aşteptăm. Sînt 
sigur că ajutorul ne va sosi şi încă repede, de îndată ce se va constata că 
Fuwalda a dispărut şi asta chiar dacă Michael cel Negru nu se va ţine de 
cuvînt. 

— John, dacă am fi numai tu şi cu mine — suspină ea — am putea 
rezista, ştiu bine, dar... 

— Da, scumpa mea — răspunse Clayton cu blîndeţe — m-am gîndit şi 
la asta; dar va trebui să facem faţă, aşa cum va trebui să facem faţă la tot 
ce va să vină, plini de curaj şi cu deplină încredere în priceperea noastră de 
a ne descurca în cele mai vitrege împrejurări. Cu sute de mii de ani în 
urmă, străbunii noştri din trecutul ceţos şi îndepărtat au făcut faţă 
aceloraşi probleme pe care va trebui poate să le înfruntăm şi noi, în inima 
aceloraşi păduri virgine. Şi faptul că ne aflăm azi, aici, e o dovada că ei au 
biruit. Şi oare ce-au izbutit oamenii aceia nu vom putea izbuti şi noi? Ba 
chiar mai bine, fiindcă noi avem în spate veacuri întregi de cunoştinţe 
superioare şi avem mijloacele de protecţie, de apărare şi de subzistenţă pe 
care ni le-a furnizat ştiinţa, de care ei nu aveau habar. Ceea ce-au realizat 
ei, Alice, cu uneltele şi armele lor de piatră şi de os, vom putea realiza, fără 
îndoială şi noi. 

— Ah, John, ce n-aş da să fiu şi eu bărbat şi să am o filozofie de 
bărbat, dar nu sînt decît o femeie care judecă mai curînd cu inima decît cu 
capul şi ceea ce văd înaintea noastră e prea cumplit, prea de neconceput ca 
să poată fi exprimat în cuvinte. Nădăjduiesc că ai dreptate, John. O să fac 
tot ce-o să-mi stea în putinţă ca să fiu o cît mai bravă femeie primitivă, 
pereche potrivită pentru un bărbat primitiv. 

Primul gînd al lui Clayton a fost să înjghebeze un adăpost unde să-şi 
petreacă noaptea: ceva care să-i poată ocroti de fiarele de pradă ce dădeau 
tîrcoale. 

Deschise lada cu puşti şi muniţii, pentru ca amîndoi să fie înarmaţi 
împotriva unui eventual atac în timpul cît se aflau la lucru, apoi căutară 
împreună un loc pentru adăpostul primei lor nopţi. 

La vreo sută de iarzi depărtare de ţărm se găsea o poieniţă netedă, cu 
foarte puţini copaci; în cele din urmă hotărîră să clădească aici, cu timpul, 
o locuinţă permanentă, dar deocamdată amîndoi chibzuiră că-i mai bine să 
construiască o mică platformă între copaci, la care să nu poată ajunge nici 
cele mai puternice dintre animalele sălbatice al căror regat îl încălcaseră. 

In acest scop, Clayton alese patru arbori care formau un dreptunghi 
de vreo opt metri pătraţi, tăie apoi nişte ramuri mai lungi din alţi copaci şi 
împrejmui dreptunghiul cu un soi de îngrăditură, înaltă cam de vreo trei 

metri de la pămînt, legînd zdravăn ramurile de cei patru copaci cu ajutorul 
unui odgon dat de Michael cel Negru din echipamentul navei Fuwalda. 

De-a curmezişul acestei îngrădituri, Clayton aşeză alte crengi mai 
mici, una lingă alta. Aşternu pe această platformă frunze imense din 
palmierul numit urechea elefantului, care creştea din belşug în jur, iar 
peste frunze întinse o pînză mare de catarg, împăturită de mai multe ori ca 
să aibă grosime. La doi metri şi jumătate mai sus construi o platformă 
asemănătoare, dar mai uşoară, care urma să le servească de acoperiş, iar 
pe cele patru laturi întinse restul pînzei de catarg, în chip de pereţi. 

După ce isprăvi, cuibul lor arăta destul de confortabil şi transportă în 
el aşternuturile şi cîteva din bagajele mai uşoare. Se scursese o bună parte 
a după-amiezii, iar restul timpului, cit a mai stăruit lumina de zi, Clayton îl 
petrecu construind o scară grosolană, cu ajutorul căreia Lady Alice să poată 
urca în noul ei cămin. 

întreaga zi, pădurea din jur fremătase de păsări agitate, cu penaje 
scînteietoare şi de maimuţici săltăreţe şi guralive, care urmăriseră cu cel 
mai aprig interes şi cu fascinaţie pe noii veniţi şi construirea minunatului 
lor cuib. 

Cu toate că atît Clayton cit şi soţia lui fură tot timpul cu ochii în 
patru, nu văzură nici o dihanie mai mare, deşi în vreo două rînduri micii lor 
vecini simieni se precipitară dinspre măgura din apropiere ţipînd şi 
trăncănind de zor, privind îndărăt cu ochi înfricoşaţi şi dînd a înţelege, la fel 
de limpede ca şi cum ar fi vorbit, că fugeau de cine ştie ce grozăvie care 
pîndea pitită pe acolo. 

Puţin înainte de lăsarea serii, Clayton isprăvi scara şi după ce 
umplură un lighean mare cu apă din rîuleţul învecinat, cei doi urcară la 
relativa siguranţa oferita de cămăruţa lor suspendată. Cum era destul de 
cald, Clayton nu lăsase în jos pereţii laterali şi în timp ce şedeau turceşte pe 
pături Lady Alice, scrutînd umbrele din ce în ce mai mohorîte ale pădurii, 
îşi apucă brusc soţul de braţ. 

— John, şopti ea, ia te uită! Ce e, un om? Cînd Clayton întoarse ochii 
în direcţia indicată de soţia sa, văzu o siluetă gigantică, stînd în picioare pe 
măgură şi profilîndu-se nedesluşit pe fundalul umbrelor. O clipă, silueta 
rămase locului, de parc-ar fi tras cu urechea, apoi se întoarse încet şi se 
mistui în tenebrele junglei. 

— Ce-a fost, John? 

— Nu ştiu, Alice, răspunse el cu o voce gravă, e prea întuneric ca să fi 
putut desluşi de la distanţa asta, poate că nu era decît o umbră iscată de 
luna care răsare. 

— Nu, John, dacă nu era un om, atunci era o gigantică şi grotească 
imitaţie de om. Oh, mi-e teamă! 

Clayton o strînse în braţe, şoptindu-i vorbe de îmbărbătare şi de 

iubire. 

Puţin mai tîrziu, lăsă în jos pereţii de pînză, legîndu-i zdravăn de 
copaci, astfel incit, cu excepţia unei deschizături înguste ce da înspre plajă, 
erau cu desăvîrşire îngrădiţi. 

Cum în cuibuşorul lor domnea acum o beznă s-o tai cu cuţitul, se 
culcară amîndoi pe aşternut, încercînd să dobîndească prin somn un scurt 
răgaz de uitare. Clayton se întinsese cu faţa spre deschizătură, avînd la 
îndemînă o puşcă şi o pereche de pistoale. 

Abia închiseseră ochii, cînd un sfîşietor ţipăt de panteră se înălţă din 
jungla aflată în spatele lor. Se apropie din ce în ce, pînă cînd putură 
distinge paşii fiarei chiar sub platforma lor. Un ceas şi mai bine o auziră 
pufnind şi agăţîndu-se cu ghearele de copacii care le susţineau cuibul, pînă 
cînd, în cele din urmă, se îndepărtă luînd-o spre plajă, unde Clayton o putu 
vedea limpede în lumina clarului de lună — un animal robust, frumos, 
exemplarul cel mai mare pe care-1 întîlnise vreodată. 

în lungile ceasuri de beznă ce urmară nu reuşiră decît să aţipească 
pe apucate, căci lărmuiala nocturnă a imensei jungle unde clocoteau 
miriade de vieţi animale le menţineau într-o continuă încordare nervii 
surescitaţi, astfel încît de o sută de ori se deşteptară tresărind la auzul 
strigătelor ascuţite sau altor zgomote furişe de namile tupilate sub ascunsul 
lor. 


3 .VIAŢA ŞI MOARTE 


imineaţa îi află prea puţin sau aproape deloc odihniţi, deşi 

/A \ xl încercaseră o nespusă uşurare la ivirea zorilor. 

De îndată ce-şi încropiră o frugală gustare, alcătuită din carne 
de porc sărată, cafea şi biscuiţi, Clayton reîncepu munca de construire a 
locuinţei lor, pentru că-şi dădea seama că nu se puteau aştepta la nici un 
fel de siguranţă şi la nici un pic de odihnă noaptea, atîta timp cît nu vor fi 
despărţiţi de viaţa junglei prin patru pereţi trainici. Era o sarcină 
anevoioasă care-i luă aproape o lună şi nu clădi decît o singură cămăruţă, 
îşi dură casa din trunchiuri mici, groase de vreo cincisprezece centimetri, 
astupînd spaţiile libere cu un soi de lut pe care-1 găsi la mică adîncime de la 
suprafaţa solului. 

La un capăt construi o vatră din pietre mici aduse pe plajă. Le tencui 
tot cu lut şi cînd casa fu gata, întinse şi la exterior un strat de lut, gros de 
vreo zece centimetri. 

în deschizătura ferestrei aşeză nişte rămurele, nu mai groase de doi 
centimetri şi jumătate, pe care le dispuse orizontal şi vertical, împletindu-le 
atît de strîns, încît alcătuiau gratii de nădejde ce puteau rezista forţei unui 
animal puternic. în felul acesta locuinţa avea aer şi ventilaţie fără a pierde 
din siguranţă. 

Acoperişul în formă de A fu construit din rămurele mici, legate foarte 
strîns, peste care aşternu iarba lungă a junglei şi foi de palmier, fixate apoi 
printr-un ultim strat de lut. 

Pentru uşă folosi lăzile de ambalaj care conţinuseră lucrurile lor, 
fixînd în cuie o placă peste alta şi aşezînd transversal scîndurile de aceeaşi 
fibră, pînă cînd obţinu un material solid, gros de vreo opt centimetri şi atît 
de rezistent, încît pe amîndoi îi pufni rîsul numai cit îl priviră. Dar ajuns la 
acest punct, Clayton se izbi de cea mai mare dificultate, întrucît, după ce 
construi uşa masivă, nu avu nici un mijloc de a o prinde. Totuşi, după încă 
două zile de muncă, izbuti să fasoneze două balamale din lemn tare cu 
ajutorul cărora montă uşa, astfel încît se deschidea şi se închidea cu 
uşurinţă. 

Tencuiala şi finisajul fură adăugate după ce se mutară în casă — 
ceea ce se întîmplă de îndată ce fu aşezat acoperişul — prin îngrămădirea 
tuturor lăzilor în faţa uşii, peste noapte; şi astfel, locuinţa lor deveni relativ 
sigură şi confortabilă. 

Construirea unui pat, a scaunelor, a unei mese şi a rafturilor fu o 
treabă comparativ uşoară, aşa încît spre sfîrşitul celei de-a doua luni, erau 
comod instalaţi şi de n-ar fi fost teama permanentă de un atac din partea 
jivinelor, precum şi singurătatea din ce în ce mai apăsătoare, nu s-ar fi 
simţit nici stînjeniţi, nici nefericiţi. 

Noaptea, fiarele mîrîiau şi răgeau în jurul micuţei lor cabane, dar 
omul se deprinde în asemenea măsură cu zgomotele des repetate, încît 
curînd nu se mai sinchisiră de ele, dormind buştean pînă în zori. 

în trei rînduri zăriră fugitiv siluetele masive, asemănătoare cu omul, 
de felul celei pe care o văzuseră în prima noapte, dar niciodată îndeajuns de 
aproape ca să-şi poată da seama dacă siluetele întrezărite aparţineau unor 
oameni sau unor animale. 

Păsările strălucitoare şi maimuţele se învăţaseră cu noile lor 
cunoştinţe şi cum, de bună seamă, nu mai văzuseră niciodată pînă atunci 
fiinţe omeneşti, odată ce le trecu prima spaimă, începură să se apropie din 
ce în ce, îmboldite de acea ciudată curiozitate de care-s stăpînite vietăţile 
pădurii, ale junglei, ale cîmpiei; aşa încît, încă din prima lună, unele păsări 
ajunseseră să accepte firimituri din mîinile prietenoase ale celor doi 
Clayton. 

într-o după amiază, în timp ce Clayton lucra la o cabană 
suplimentară, deoarece avea de gînd să construiască mai multe încăperi, 
micii lor prieteni caraghioşi — maimuţicile — năvăliră ţipînd şi bruftuind 
prin copaci, venind în fugă din direcţia măgurii, în timp ce fugeau, aruncau 
înapoia lor priviri temătoare si, în cele din urmă, se opriră lîngă Clayton, 
flecărind aţîţate ca şi cum ar fi vrut să-l vestească de apropierea unui 
pericol. 

în sfîrşit, văzu şi el acel ceva de care se temeau atîta maimuţicile — 

omul-fiară pe care Clayton îl zărise pînă acum doar în treacăt. Se apropia 
prin junglă, într-o poziţie semiverticală, sprijinindu-şi din cînd în cînd 
pumnii pe pămînt — o gigantică maimuţă antropoidă — şi pe măsură ce 
înainta, scotea nişte mîrîieli guturale şi un soi de sunet lătrat. 

Clayton se afla la oarecare distanţă de cabană, pregătindu-se să 
doboare un arbore cît se poate de potrivit pentru lucrările lui de construcţie. 
Luni întregi de continuă securitate, timp în care nici un animal primejdios 
nu se arătase la lumina zilei, îl făcuseră să devină imprudent: Clayton îşi 
lăsase puştile şi pistoalele în cabană şi acum, cînd văzu uriaşa maimuţă 
zdrobind sub tălpi vegetaţia măruntă a junglei şi venind drept spre el, dintr- 
o direcţie ce-i tăia orice cale de scăpare, simţi un fior săgetîndu-1 prin şira 
spinării. 

Ştia că, înarmat cum se afla doar cu 
un topor, şansele lui împotriva monstrului 
feroce erau intr-adevăr foarte mici — şi 
apoi... Alice! „Ah, Dumnezeule — îşi spuse 
el — ce se va întîmpla cu Alice?" 

Mai exista o slabă nădejde să 
ajungă înapoi la cabană. Se întoarse şi 
începu să alerge în direcţia locuinţei, 
scoţînd strigăte de alarmă menite s-o 
vestească pe soţia sa ca să fugă şi să se 
baricadeze după uşa grea a cabanei în 
cazul cînd gorila i-ar tăia drumul. 

Lady Greystoke şedea în apropierea 
cabanei cînd îi auzi strigătul, ridică ochii; 
îi fu dat să vadă maimuţa, care făcea 
salturi de o incredibilă sprinteneală 
pentru un animal atît de mare şi greoi, 
străduindu-se să i-o ia înainte lui Clayton. 

Cu un strigăt stins, Lady Alice fugi 
spre cabană şi cînd intră, aruncă îndărăt 
o privire care-i umplu inima de groază, căci monstrul îi tăiase soţului ei 
calea; Clayton se afla în mare impas, strîngînd toporul cu ambele mîini, 
gata să-l repeadă asupra animalului furios, în clipa cînd acesta s-ar fi 
hotărît să te năpustească asupră-i. 

— Alice, închide uşa şi baricadeaz-o! strigă Clayton. O să dobor bestia 
cu toporul! 

Dar ştia foarte bine că-1 aşteaptă o moarte înfiorătoare, iar Lady Alice 
ştia şi ea. 

Gorila era ditai matahală, cîntărind probabil vreo sută cincizeci de 
kilograme. Ochii apropiaţi, răi, scăpărau de ură pe sub sprincenele zbîrlite, 
în timp ce caninii ascuţiţi ieşiră la iveală dezgoliţi intr-un rînjet hidos cînd 











se opri o clipă să-şi cîntărească prada. 

Peste umărul bestiei, Clayton putea vedea uşa cabanei, aflată la o 
distanţă mai mică de douăzeci de paşi şi se simţi năpădit de un val de 
groază si de spaimă cînd o zări pe tînăra-i soţie înarmată cu unul din 
pistoalele lui. 

Lady Alice se temuse întotdeauna de armele de foc şi pentru nimic în 
lume nu ar fi atins vreuna, dar acum se repezi spre maimuţă cu 
neînfricarea unei leoaice care-şi apără puiul. 

>v _ 

— înapoi, Alice, pentru numele lui Dumnezeu, du-te înapoi! 

Dar ea nici nu se gîndi să-i dea ascultare şi chiar în aceeaşi clipă, 
gorila se năpusti asupra lui Clayton, care nu putu să mai scoată o vorbă. 

Omul, adunîndu-şi toate puterile, învîrti toporul deasupra capului, 
dar vînjosul animal înşfacă unealta cu înspăimîntătoarele-i mîini şi 
smulgînd-o din strînsoarea lui Clayton, o zvîrli cît colo. Cu un mîrîit 
sinistru, îşi apucă neajutorata-i victimă, dar în secunda cînd colţii dădură 
să se înfigă în beregata pe care o căutaseră cu însetare, răsună o 
detunătură şi glonţul pătrunse în spinarea gorilei, între omoplaţi. 

Zvîrlindu-1 pe Clayton la pămînt, bestia se întoarse spre noul său 
vrăjmaş. Dinainte-i se afla fata înspăimîntată, căznindu-se în zadar să mai 
descarce odată arma în trupul animalului; dar Alice nu cunoştea 
mecanismul armelor de foc şi trăgaciul căzu inutil, declanşînd un cartuş 
gol. Aproape în aceeaşi clipă, Clayton se opinti, ridicîndu-se în picioare şi 
fără să se gîndească la zădărnicia unui asemenea act, se repezi să 
îndepărteze gorila de pe trupul soţiei sale care se făcuse ghem. 

Izbuti totuşi, fără mare efort, căci namila se rostogoli neînsufleţită în 
iarbă; gorila murise. Glonţul îşi îndeplinise misiunea. 

Clayton îşi cercetă în grabă soţia şi constată că nu avea nici o rană, 
drept care deduse că bestia murise chiar în clipa cînd sărise la Alice. Cu 
gingăşie, îşi ridică soţia, încă leşinată şi o transportă în mica lor cabană, 
dar trecură două ore pînă cînd Alice să-şi 
vină în simţiri. 

Primele cuvinte pe care le rosti îl 
umplură de îngrijorare pe Clayton. Căci, la 
cîtva timp după ce-şi recăpătase cunoştinţa, 

Alice privi uimită de jur împrejurul cabanei şi 
apoi, cu un suspin de mulţumire, grăi: 

— Vai, John, ce bine-i să te afli acasă 
la tine! Aveam impresia că nu mai sîntem la 
Londra, ci într-un loc înfiorător unde ne 
atacau nişte monştri giganţi. 

— Haide, Alice, haide, o domoli el, 
dezmierdîndu-i fruntea, încearcă să mai 
dormi şi nu te nelinişti din pricina visurilor 

în noaptea aceea se născu fiul lor, în cabana scundă din vecinătatea 
pădurii virgine, în timp ce un leopard urla în faţa uşii, iar de dincolo de 
măgură se auzeau tonalităţile grave ale răgetului de leu. 

Lady Greystoke nu şi-a mai revenit din şocul pricinuit de atacul 
gorilei şi cu toate că a mai trăit un an după naşterea fiului ei, nu a mai ieşit 
niciodată afară din cabană şi nu şi-a mai dat vreodată limpede seama că nu 
s-ar fi aflat în Anglia. 

Uneori îi punea întrebări lui Clayton în legătură zgomotele ciudate 
care sfîşiau liniştea nopţilor, în legătură cu absenţa servitorilor şi a 
prietenilor, cu bizara grosolănie a mobilelor din încăpere, dar, cu toate că el 
nu făcea nici o încercare s-o amăgească, niciodată Lady Alice nu a mai 
putut sesiza tîlcul tuturor acestora. 

Altminteri, gîndea aproape normal, iar bucuria si fericirea pe care le 
încerca datorită micuţului ei fiu precum şi duioşia constantă cu care-o 
înconjura soţul ei, făcură ca acest an să fie foarte fericit, cel mai fericit din 
tînăra-i viată. 

Clayton ştia foarte bine că dacă Alice şi-ar fi păstrat judecata 
neştirbită ar fi suferit cumplit din cauza neliniştilor şi a îngrijorării, aşadar, 
deşi se simţea nespus de îndurerat de starea ei, în unele momente era de-a 
dreptul bucuros că soţia lui nu putea să înţeleagă realitatea. 

De multă vreme renunţase la speranţa de a se salva de acolo, decît 
doar prin cine ştie ce întîmplare. Cu un zel neostoit, lucrase la 
înfrumuseţarea interiorului cabanei. 

7 

Duşumeaua era acoperită cu piei de leu şi de panteră. Diferite bufete 
şi rafturi de cărţi căptuşeau pereţii. Vaze ciudate, modelate cu propriile-i 
mîini din lutul ce se găsea în regiune, purtau buchete de frumoase flori 
tropicale. Perdelele împletite din fire de iarbă şi de bambus împodobeau 
ferestrele şi — realizarea cea mai grea dintre toate — reuşise, cu 
sărăcăcioasele lui unelte, să taie scînduri pentru a nivela suprafaţa pereţilor 
şi a tavanului şi a-şi înjgheba o podea netedă. 

Faptul că izbutise să-şi educe mîinile la îndeletniciri atît de 
neobişnuite constituia şi pentru el o sursă de continuă şi blîndă mirare. 
Dar îşi iubea munca, deoarece o făcea de dragul soţiei sale şi a firavei vieţi 
care venise să le însenineze zilele, deşi le sporise însutit răspunderile şi 
grozăvia situaţiei. în anul în care urmă Clayton fu atacat în mai multe 
rînduri de maimuţele gigantice, care păreau acum să bîntuie în permanenţă 
prin preajma cabanei, dar cum niciodată nu se mai hazardase să iasă fără 
ambele puşti şi pistoale, nu se mai temea de uriaşele jivine. 

întărise apărarea ferestrelor şi potrivise la uşa cabanei un lacăt de 
lemn, unic în felul lui, aşa incit, cînd pleca la vînătoare sau la cules de 
fructe, îndeletniciri pe care era nevoit să le practice în mod constant pentru 
a asigura nevoile de hrană, nu se mai temea de posibilitatea ca vreuna din 

bestiile acelea să dea buzna în căminul lui. 

La început împuşca cea mai mare parte a vînatului chiar prin 
fereastra cabanei, dar după un timp animalele se învăţaseră să se ferească 
de curioasa vizuină de unde izbucneau înfricoşătoare detunături de puşcă. 

în răgazurile de odihnă, Clayton îi citea adeseori cu glas tare soţiei lui 
din teancurile de cărţi pe care le aduseseră cu ei, în vederea noului cămin 
la care nădăjduiseră. Printre acestea se aflau multe cărţi pentru copii — 
cărţi cu poze, abecedare, poveşti — căci se aşteptaseră ca odrasla lor să 
atingă vîrsta cititului mai înainte ca ei să fi putut spera să se întoarcă în 
Anglia. 

Alteori, Clayton îşi făcea însemnări în jurnalul lui, pe care se 
deprinsese să-l scrie în limba franceză şi unde înregistra amănuntele 
ciudatei lor vieţi, îşi ţinea jurnalul ferecat într-o casetă de metal. 

Cînd se împlini un an de la naşterea fiului ei, Lady Alice se stinse din 
viaţă, tăcut, în somn. Atît de 
domol i-a fost sfîrşitul, încît lui 
Clayton îi trebuiră ore întregi 
pînă să-şi dea seama că soţia sa 
era într-adevăr moartă. 

Grozăvia situaţiei îşi făcu 
foarte încet loc în conştiinţa lui 
şi e îndoielnic dacă şi-a dat 
vreodată seama pe deplin de 
imensitatea durerii sale şi de 
cumplita răspundere care-i 
apăsa umerii, acum, cînd avea 
în grijă făptura aceea plăpîndă, 
de fiul care trebuia încă alăptat. 

Ultima însemnare din 
jurnalul său a fost făcută în 
dimineaţa ce a urmat săvîrşirii din viaţă a Lady-ei Alice şi cuprinde o serie 
de amănunte expuse într-un limbaj prozaic, care le sporeşte nota patetică: 
pentru că respiră din ele o apatie istovită, născută dintr-un lung şir de 
suferinţe şi deznădejdi, o apatie pe care chiar această cruntă lovitură abia 
de-o putea face să vibreze în adîncurile unei dureri mai intense: 

„Fiul meu ţipă după mîncare. O, Alice, Alice, ce să mă fac?” 

Şi în timp ce John Clayton aşternea aceste cuvinte, sortite să fie cele 
din urmă scrise de mîna lui, capul îi căzu ostenit peste braţele întinse pe 
masa cioplită pentru cea care zăcea acum împietrită şi rece în patul de 
alături. 

Vreme îndelungată nici un sunet nu ştirbi tăcerea mormîntală a 
amiezii de junglă, în afară de scîncetele jalnice ale micuţului pui de om. 












4. GORILELE 



n inima pădurii, pe-un platou aflat cam la o milă în spatele 
oceanului, bătrînul Kerchak, gorila, spumega de furie în mijlocul 
neamului său. Membrii mai tineri şi mai sprinteni ai tribului se 
căţăraseră pe ramurile de sus ale arborelui uriaş, ca să se ferească de mînia 
bătrînului; preferau să-şi rişte viaţa pe crengile care abia le suportau 
greutatea, decît să-l înfrunte pe bătrînul Kerchak într-unul din accesele lui 
de nestăpînită furie. 

Ceilalţi masculi se risipiseră în toate direcţiile, dar nu mai înainte ea 
bruta aţîţată să fi simţit vertebrele unuia dintre ei plesnind între fălcile-i 
uriaşe, înspumate de turbare. 

O tînără femelă ghinionistă alunecă de pe o ramură înaltă, pe care 
nu-şi putuse ţine echilibrul şi se prăbuşi cu zgomot chiar la picioarele lui 
Kerchak. Scoţînd un urlet sălbatic, gorila se repezi asupră-i, sfîşiindu-i cu 
colţii puternici o bucată de carne de pe o coastă şi izbind-o violent în cap şi 
peste umeri cu o creangă de copac frîntă, pînă ce-i făcu ţeasta chisăliţă. 

Apoi o pîndi pe Kala, care, întorcîndu-se chiar atunci cu puiul său 
dintr-o expediţie în căutarea hranei, habar n-avusese de turbarea 
înverşunatului Kerchak, pînă cînd ţipetele de alarmă ale fîrtaţilor n-o făcură 
s-o ia la sănătoasa ca să-şi scape pielea Dar Kerchak o ajunse din urmă, 
atît de aproape, cît ar fi înşfăcat-o de încheietura mîinii dacă ea ar fi 
executat un disperat salt aerian, sărind de pe un copac pe altul — 
performanţă periculoasă, pe care gorilele o practică foarte rar, doar cînd nu 
există altă soluţie în faţa primejdiei. Execută saltul cu succes, dar cînd se 
prinse de crengile copacului mai îndepărtat, smucitura bruscă slăbi 
strînsoarea braţelor puiului ei, care i se agăţase cu furie de gît şi Kala văzu 
mica făptură rostogolindu-se, răsucindu-se şi chircindu-se la zece metri 
dedesubt. Cu un înfiorător strigăt de durere, Kala se aruncă de-a dreptul 
lingă el, fără să-i mai pese de primejdia ce-o pîndea din partea lui Kerchak; 
dar cînd ridică micuţa făptură zdrobită, văzu că viaţa îi părăsise trupul. 

Gemînd înfundat, Kala continuă să-şi strîngă puiul la piept, iar 
Kerchak nu încercă s-o brutalizeze. Moartea puiului făcuse ca furia-i 
diavolească să se astîmpere tot aşa de brusc cum se dezlănţuise. 

Kerchak era o uriaşă căpetenie de gorile, cîntărind poate o sută 
şaptezeci şi cinci de kilograme. Avea o frunte foarte îngustă şi teşită, ochi 
injectaţi, mici şi aşezaţi foarte aproape de rădăcina nasului grosolan, turtit; 
urechile-i erau mari şi subţiri, dar, oricum, mai mici decît ale celor din 
neamul său. 

Firea lui vijelioasă şi marea-i forţă îi asiguraseră dominaţia asupra 
micului trib în mijlocul căruia se născuse cu vreo douăzeci de ani în urmă. 

Acum, cînd se afla în plină vigoare, în toată pădurea deasă nu exista 
maimuţă care să fi cutezat să-i conteste dreptul la domnie, iar celelalte fiare 
mai mari se fereau să-l hărtuiască. 


Bătrînul Tantor, elefantul, era singurul dintre toate vietăţile sălbatice 
care n-avea frică de el — şi numai de elefant se temea Kerchak. Cînd Tantor 
pufnea pe trompa lui, gorila şi neamul ei se căţărau iute în copaci, la nivelul 
al doilea. 

Tribul de antropoide peste care domnea Kerchak , cu mină de fier şi 
colţi ameninţător dezgoliţi, număra şase pînă la opt familii, flecare dintre 
acestea fiind alcătuită dintr-un mascul adult, cu femelele şi puii lui, 
însumînd cu toţii laolaltă vreo şaizeci- şaptezeci de maimuţe. 

Kala era femela cea mai tînără a unui mascul numit Tublat, ceea ce 
înseamnă „nas-spart", iar puiul pe care-1 văzuse strivit era primul ei copil; 
de altfel, ea nici n-avea mai mult de nouă sau zece ani. Deşi atît de tînără, 
Kala era vînjoasă şi puternică — un exemplar splendid, cu mădulare zvelte, 
o frunte rotundă şi înaltă, care vădea o înzestrare cu mai multă inteligenţă 
decît semenii săi. De asemenea, avea o mare capacitate de iubire şi de 
suferinţă maternă. 


Totuşi era numai o maimuţă, o uriaşă, feroce, înverşunată fiară dintr- 
o specie îndeaproape înrudită cu gorilele, doar ceva mai inteligentă decît 
acestea; inteligenţa, îmbinată cu forţa gorilelor, făcea din specia ei cel mai 
fioros dintre înspăimîntătorii străbuni ai omului. 

Cînd membrii tribului îşi dădură seama că mînia lui Kerchak se 
potolise, îşi părăsiră încet ascunzişurile din arbori şi porniră să-şi vadă mai 
departe de feluritele îndeletniciri de la care fuseseră întrerupţi. 

Tinerii se jucau şi se zbenguiau printre copaci şi tufişuri. Cîţiva dintre 
adulţi se întinseseră cu faţa-n jos pe culcuşul moale alcătuit de frunzele 
moarte sau putrezite ce acopereau pămîntul, în timp ce alţii răsturnau 
crengi căzute şi bulgări de pămînt, scociorînd după gîndăceii şi reptilele 
care formau o parte a hranei lor. Alţii umblau căutînd prin copacii din jur 
fructe, alune, păsări mici, ouă. 

Petrecuseră în felul ăsta o oră şi mai bine, cînd Kerchak îi adună şi 
poruncindu-le să-l urmeze, se îndreptară spre ocean. 

în cea mai mare parte, acolo unde era spaţiu bătătorit, mărşăluiră pe 
pămînt, urmînd cărarea uriaşilor elefanţi, care, tot ducîndu-se şi 
întorcîndu-se, fuseseră singurii ce tăiaseră drum în junglă prin încîlceala de 
mărăciniş, liane, plante agăţătoare şi copaci. Cînd mergeau, gorilele 
înaintau cu o mişcare rotită, stîngace, proptindu-se cu pumnii noduroşi în 
pămînt şi săltîndu-şi înainte corpurile dizgraţioase. Cînd însă drumul ducea 
printre arborii mai mărunţi, se mişcau cu repeziciune, legănîndu-se de pe o 
creangă pe alta cu agilitatea verilor mai mici, maimuţele. Şi tot drumul, 
Kala îşi purtă puiul mort, strîns lipit la piept. 

Curînd, după-amiaza, ajunseră pe creasta unei măguri care da spre 

plajă şi la poalele căreia se afla cabana ce constituia ţinta lui Kerchak. 
Văzuse pe mulţi din neamul lui prăbuşindu-se morţi în faţa zgomotului 
puternic scos de băţul negru, mînuit de ciudata maimuţă albă care trăia în 
bîrlogul acela minunat şi Kerchak, în mintea-i primitivă, luase hotărîrea să 
pună stăpînire pe unealta dătătoare de moarte şi să cerceteze interiorul 
misteriosului cuib. 

Mai voia foarte, foarte mult să-şi înfigă dinţii în beregata ciudatului 
animal pe care învăţase să-l urască, temîndu-se totodată de el, din care 
pricină venea adeseori cu tribul său în recunoaştere, pîndind un prilej cînd 
maimuţa albă ar fi fost mai puţin vigilentă. 

în ultima vreme renunţaseră la ideea unui atac şi nici măcar nu se 
mai arătaseră; pentru că, ori de cîte ori procedaseră astfel în trecut, băţul 
negru îşi detunase cumplitul mesaj de moarte către unul din membrii 
tribului. 

Astăzi însă, omul nu se vedea pe afară şi din locul de unde iscodeau, 
maimuţele putură observa că uşa cabanei era deschisă. încet, cu prudenţă 
şi fără zgomot, se strecură prin junglă spre cabană. Nu scoaseră nici un 
mîrîit, nici un urlet de furie — beţigaşul cel negru îi învăţase să se apropie 
muteşte, ca nu cumva să-l trezească. Veniră din ce în ce mai aproape, pînă 
cînd Kerchak însuşi se furişă chiar la uşă şi privi înăuntru. în spatele lui 
urmau doi masculi şi apoi Kala, strîngînd la piept mica-i povară 
neînsufleţită. 

Văzură înăuntru maimuţa albă, pe jumătate prăbuşită peste o masă, 
cu capul culcat pe braţe; pe pat zăcea o siluetă acoperită cu o pînză de 
catarg în timp ce dintr-un mic leagăn rustic se auzea scîncetul unui prunc., 

Kerchak se strecură hoţeşte şi se ghemui pe vine, gata de atac; în 
clipa aceea John Clayton se înălţă cu o tresărire violentă şi se găsi faţă-n 
faţă cu maimuţele. Priveliştea care i se înfăţişă ochilor trebuie să-i fi 
îngheţat sîngele în vine, căci dincoace de uşă se aflau trei gorile 
monstruoase, în spatele cărora se îngrămădeau numeroase altele . Cîte 
erau, n-a putut niciodată şti, pentru că puştile lui atîrnau pe peretele din 
celălalt capăt al încăperii, alături de pistoale, iar Kerchak se şi năpusti 
asupră-i. 

După ce regele maimuţelor eliberă din strînsoare trupul neînsufleţit 
al celui ce fusese John Clayton, Lord Greystoke, îşi îndreptă atenţia spre 
micuţul din leagăn! Dar Kala ajunse acolo înaintea lui şi cînd Kerchak dădu 
să înşface copilul, îl smulse ea şi înainte de a fi putut să-i taie drumul, Kala 
o şi zbughi pe uşă şi se adăposti într-un arbore înalt. 




ShHC 







r 




*r 






UIMII 


• * 


► 


Răpind pruncul Alicei Clayton, Kala lăsase să cadă în leagănul gol puiul ei 
mort; căci plînsetul puiului viu stîrnise în inima ei sălbatică chemarea 
universalului instinct matern, pe care puiul mort nu-1 mai putea astîmpăra. 

Acolo sus, pitită printre crengile unui arbore uriaş, legănă la piept 
pruncul care ţipa şi în scurtă vreme, instinctul care vibra la fel de puternic 
în această femelă sălbatică, precum vibrase şi în pieptul gingaşei şi 
frumoasei Lady Alice — instinctul iubirii de mamă — pătrunse în abia 
înfiripata înţelegere a puiului de om şi-l făcu să se domolească. Apoi foamea 
şterse şi ultima barieră dintre ei şi fiul unui lord englez şi al unei lady se 
ospăta la sînul Kalei, maimuţa uriaşă. 

între timp, monştrii din cabană cercetau cu precauţie cele aflate în 
ciudata vizuină. 

După ce se asigură că Clayton îşi dăduse sufletul, Kerchak îşi 
îndreptă atenţia spre obiectul întins pe pat, acoperit cu o pînză de catarg. 
Ridică uşurel un colţ al giulgiului, dar cînd dădu cu ochii de trupul femeii, 
smulse cu brutalitate pînza în care era înfăşurată şi-şi încleşta mîinile 
uriaşe, păroase, în jurul gîtului alb, lipsit de viaţă. O clipă îşi înfipse adînc 
degetele în carnea rece, apoi, dîndu-şi seama că femeia era moartă, o lăsă 
în părăsire, pornind să examineze conţinutul încăperii; nu se mai atinse de 
cadavrul Lady-ei Alice şi al lui Sir John. 

în primul rînd, atenţia îi fu atrasă de puşca ce atîrna pe perete; la 
băţul ăsta curios care tuna aducînd moarte, rîvnea de luni de zile, dar 
acum, cînd se afla la o palmă de el, nu se încumeta să-l înhaţe. Se apropie 
prudent de obiect, gata s-o ia la fugă dacă ar fi început să vorbească cu 
glasul lui tunător şi adînc, aşa cum îl mai auzise vorbind cînd adresase 
ultimele cuvinte unor semeni ai lui Kerchak, care din neştiinţă sau din 
pripeală, se năpustiseră asupra miraculoasei maimuţe albe care mînuia 
bătui. 




- In străfundurile înţelegerii acestui animal mijise ceva care-i spunea 

că băţul tunător e primejdios în mîna cuiva care ştie să-l manevreze; totuşi 
trecură minute întregi pînă se hotărî să-l atingă. 

Se plimbă de colo-colo prin faţa băţului, cu capul mereu întors, astfel 
încît nu slăbi o secundă din ochi obiectul năzuinţelor sale. 

















Slujindu-se de braţele-i lungi cum se slujeşte omul de cîrje şi 
aruncîndu-şi, la fiecare opintire, trupul masiv încoace şi-ncolo, marele rege 
al maimuţelor se învîrti în sus şi-n jos, scoţînd mîrîieli răguşite, punctate 
din cînd în cînd de acel ţipăt pătrunzător, care-i cel mai cumplit zgomot al 
junglei. 

în cele din urmă se opri dinaintea puştii. încetişor, întinse o mînă 
uriaşă pînă cînd aproape că atinse ţeava scînteietoare, pentru ca pe dată 
să-şi retragă mîna şi să-şi reia acel du-te-vino precipitat. S-ar fi zis că prin 
toată această demonstraţie de neînfricare, ca şi prin ţipetele-i sălbatice, 
colosul îşi aduna curajul şi se aţîţa singur pînă avea să atingă cutezanţa de 
a pune mîna pe armă. 

Se opri din nou şi de astă dată izbuti să-şi lipească mîna şovăitoare 
de oţelul rece, pentru ca în aceeaşi clipă să şi-o retragă iar şi să-şi reia 
foiala plină de neastîmpăr. Ceremonia fu repetată de nenumărate ori, dar 
de fiecare dată cu o încredere sporită, pînă cînd, în cele din urmă, puşca fu 
smulsă din cui şi iat-o în mîna animalului. 

Constatînd că nu-i face nici un rău, Kerchak începu s-o cerceteze 
minuţios. O pipăi de la un capăt la celălalt, privi în adîncurile negre ale 
ţevii, îşi plimbă degetele pe părţile-i laterale, pe pat, pe încărcător şi în 
sfîrşit, pe trăgaci. 

Tot timpul cît au durat aceste operaţii, maimuţele care intraseră în 
cabană stăteau ciorchine lîngă uşă, urmărind mişcările şefului, în vreme ce 
dihăniile rămase afară se îngrămădeau şi-şi lungeau gîtul ca să vadă şi ele 
ce se petrece înăuntru. Deodată, degetele lui Kerchak se încleştară pe 
trăgaci. Urmă o detunătură asurzitoare, iar maimuţele de la uşă şi de 
dincolo de uşă se învălmăşiră şi se prăvăliră una peste alta, în graba 
sălbatică de a fugi. 

Kerchak era la fel de înspăimîntat, atît de înspăimîntat, încît nu-i 
dădu prin cap să azvîrle pricina acelui zgomot îngrozitor, ci se năpusti la 
uşă, ţinînd strîns puşca în mînă. Cînd trecu prin deschizătură, ţeava puştii 
se agăţă de marginea uşii ce se închidea dinăuntru în afară şi o trase cu 
atîta forţă, încît uşa se trînti zdravăn în urma maimuţelor care o luaseră la 
picior. 

La mică depărtare de cabană, cînd Kerchak se opri o clipă şi 
descoperi că mai strîngea puşca în mînă, o zvîrli cît. Colo, cum ar fi azvîrlit 
un fier roşu şi niciodată nu mai încercă s-o regăsească — detunătura 
însemnase o încercare prea puternică pentru nervii lui de animal; dar se 
convinsese că teribilul băţ era absolut nevătămător atît timp cît îl lăsai în 
pace. 

Trebui să se scurgă un ceas pînă ce maimuţele se încumetară să se 
apropie iar de cabană spre a-şi continua investigaţiile, dar cînd, în sfîrşit, se 
întoarseră, găsiră, spre marele lor necaz uşa închisă şi înţepenită atît de 
straşnic, încît nu fu chip s-o forţeze. 

Lacătul ingenios construit de Clayton se încuiase cînd Kerchak se 
agăţase de uşă; nici ferestrele bine zăbrelite nu oferiră maimuţelor o cale de 
acces. După ce se învîrtiră un timp împrejurul cabanei, se întoarseră 
îndărăt în adîncurile pădurii şi pe platourile stîncoase de unde veniseră. 

Kala nu coborîse pe dată cu pruncul ei adoptat, dar Kerchak îi strigă 
să vină şi cum în glasul lui nu răsuna nici urmă de furie, se lăsă sprintenă 
în jos, din ram în ram şi se alătură celorlalţi în marşul spre casă. 

Maimuţele care încercară să se uite la curiosul pui al Kalei fură 
respinse de ea cu colţi dezgoliţi ameninţător şi cu mîrîieli joase, însoţite de 
avertismente. 

Cînd o încredinţară că nu voiau să-i facă copilului nici un rău, le 
îngădui să se apropie, dar nu-i lăsă cu nici un chip să-i atingă comoara. 
Părea să-şi dea seama că pruncul era plăpînd şi delicat şi se temea ca 
mîinile grosolane ale neamurilor ei să nu-i vatăme micuţul. 

Mai avu o iniţiativă, din care pricină drumul fu foarte anevoios pentru 
Kala. Amintindu-şi de moartea puiului ei, îşi susţinu tot timpul noul copil 
cu braţul, pînă la disperare. Ceilalţi micuţi erau purtaţi de mamele lor în 
circă; braţele lor firave se agăţau de grumazurile păroase, iar picioruşele se 
sprijineau de subsuorile mamei. 

Dar cu Kala lucrurile se petreceau altminteri; ea ţinea trupuşorul 
gingaş al micului Lord Greystoke strîns la piept, în timp ce mînuţele 
delicate se agăţau de smocurile lungi de păr negru care acopereau această 
porţiune din trupul Kalei. Văzuse un pui căzîndu-i din cîrcă şi găsindu-şi o 
moarte cumplită; cu acest al doilea pui n-avea să mai rişte asemenea lucru. 


5.MAIMUŢA ALBĂ 

ala îşi îngrijea cu duioşie puiul de pripas, mirîndu-se în sinea 
jjZ ei de ce acesta nu se dezvolta în forţă şi în agilitate deopotrivă 
> ^ ^^cu puii altor mame. Trecuse aproape un an de cînd intrase în 
posesia ei şi puiul abia de începuse a umbla singur, cît despre căţărat, vai 
de mine ce neputincios era! 

Kala stătea uneori de vorbă cu femelele mai bătrîne despre tînăra ei 
odraslă, dar nici una dintre ele nu înţelegea cum poate un pui să fie atît de 
încet şi de înapoiat în a învăţa să aibă grijă de sine .Cum aşa? Dar nici 
hrana nu şi-o putea procura singur şi doar trecuseră mai bine de 
douăsprezece luni de cînd îl găsise Kala. 

De-ar fi ştiut maimuţele că pruncul, înainte de a fi intrat în posesia 
Kalei, împlinise treisprezece luni, l-ar fi socotit un caz lipsit de orice 
speranţă, căci micile gorile din tribul lor erau la două-trei luni tot atît de 
avansate cît şi puiul ăsta de douăzeci şi cinci de luni. 

Tublat, soţul Kalei, era nedumerit şi supărat şi dacă femela n-ar fi 

fost mereu cu ochii în patru, el de mult i-ar fi făcut de petrecanie copilului. 

— N-o să ajungă niciodată o gorilă — o lămuri el. Va trebui să-l porţi 
şi să-l ocroteşti toată viaţa. Ce folos o să aducă tribului? Nici unul; va fi 
numai o povară. Lasă-1 să-şi doarmă liniştit somnul de veci printre ierburile 
înalte, ca tu să poţi da naştere altor gorile puternice, care să ne fie un 
sprijin la bătrîneţe. 

— Niciodată, Nas-Spart — răspunse Kala. Dacă va trebui să-l port 
toată viaţa, îl voi purta. 

Atunci Tublat se duse la Kerchak, cerîndu-i să facă uz de autoritatea 
sa pe lîngă Kala şi să-i poruncească să renunţe la micul Tarzan, căci ăsta 
era numele pe care-1 puseseră gingaşului Lord Greystoke, Tarzan 
însemnînd în limba lor „piele-albă". 

Dar cînd Kerchak îi vorbi, Kala îl 
ameninţă că, dacă n-o lasă în pace să-şi 
crească copilaşul, va părăsi tribul. Şi cum 
acesta constituia unul din drepturile 
inalienabile ale vietăţilor din junglă cînd 
sînt nemulţumite de tribul lor, o lăsară de 
capul ei, deoarece Kala era o femelă 
tînără, cu picioare zvelte şi n-ar fi vrut s-o 
piardă. 

Pe măsură ce Tarzan creştea, se 
dezvolta cu paşi mai rapizi, astfel încît la 
zece ani se căţăra de minune în copaci, iar 
jos, pe pămînt, se pricepea să facă o 
sumedenie de lucruri năstruşnice ce 
depăşeau posibilităţile frăţiorilor şi 
surioarelor lui. 

Se deosebea în multe privinţe de ei 
şi adeseori le stîrnea mirarea prin 
isteţimea lui, mult superioară lor, dar în 
forţă şi ca mărime era mai prejos; căci la 

zece ani antropoidele erau pe deplin dezvoltate, unele dintre ele ridicîndu-se 
la peste doi metri înălţime, în timp ce micul Tarzan era doar un băieţaş. Dar 
ce băieţaş! 

încă din fragedă copilărie îşi folosise mîinile ca să se legene şi să sară 
de pe o cracă pe alta, după cum îl învăţase uriaşa lui mamă şi cînd se făcu 
mai mare petrecu zilnic ore întregi gonind prin copaci cu fraţii şi surorile 
lui. 

Putea să sară la şapte metri în aer, pe înălţimile ameţitoare ale 
arborilor din junglă şi să prindă, cu o precizie ce nu da niciodată greş şi 
fără vreo strădanie aparentă, o ramură ce se zbătea nebuneşte în bătaia 
uraganului apropiat. 












Putea coborî şapte metri dintr-o dată, din cracă în cracă, într-o 
alunecare rapidă spre pămînt, sau se putea căţăra în vîrful celui mai semeţ 
dintre giganţii tropicali, cu uşurinţa şi repeziciunea unei veveriţe. 

Deşi în vîrstă doar de zece ani, avea puterea unui bărbat mijlociu de 
treizeci şi era mult mai suplu în mişcări decît poate ajunge vreodată cel mai 
antrenat dintre atleţi. Şi zi de zi puterea lui creştea. 

Viaţa lui Tarzan printre crîncenele gorile a fost fericita; pentru că în 
memoria sa nu purta amintirea unui alt soi de viaţă şi nici nu ştia că în 
univers mai există şi altceva decît acest petic de pădure şi sălbăticiunile din 
junglă care-i erau familiare. 

împlinise aproape zece ani cînd începu să-şi dea seama că există o 
mare deosebire între el şi fraţii săi. Şi trupul lui mic, rumenit de soare 
deveni brusc o pricină de mare ruşine cînd observă că el n-avea nici un fir 
de păr, de parc-ar fi fost şarpe sau alt soi de reptilă. încercă să înlăture 
acest neajuns mînjindu-se din cap pînă-n picioare cu noroi; dar noroiul se 
zbicea şi cădea. Şi-apoi era atît de neplăcut, încît hotărî pe dată că preferă 
ruşinea decît senzaţia nesuferită. 

în ţinutul înalt pe care tribul lui îl vizita adeseori, se afla un lăcuşor 
şi în apele lui limpezi şi neclintite îşi văzu Tarzan pentru prima oară faţa. 

Era o zi zăpuşitoare din anotimpul secetos, si Tarzan se duse cu unul 
din verii săi la mal, ca să bea apă. Cînd se aplecară, ambele feţe se oglindiră 
în lacul adormit: trăsăturile sălbatice şi fioroase ale maimuţei, alături de 
cele ale mlădiţei aparţinînd unei vechi familii englezeşti. 

Tarzan fu îngrozit. Era destul de rău să fii spin, dar să mai ai şi o 
asemenea mutră! Se miră cum de puteau celelalte gorile să se uite măcar la 
fata lui. 

Gura aceea micuţă şi subţire şi dinţii mărunţi şi albi! Cum puteau să 
arate oare alături de boturile cărnoase şi de colţii puternici ai fraţilor lui mai 
norocoşi! Şi năsucul mic şi fin era atît de subţire, încît părea lihnit de 
foame. Se înroşi ca para focului cînd îl compară cu nările largi şi 
fremătătoare ale amicului său. Ce nas generos şi puternic avea! Cum i se 
lăţea pe jumătate din faţă! "Ce bine trebuie să fie cînd eşti frumos!" gîndi 
Tarzan. 

Dar cînd îşi mai văzu şi ochii! — Ah, asta a fost lovitura de graţie — o 
pată cafenie, un cerc cenuşiu în jurul ei şi apoi era alb curat! îngrozitor! 
Nici măcar şerpii nu aveau ochi atît de hidoşi. 

Era atît de absorbit de aceste autoaprecieri, încît nu auzi cum în 
spatele lui iarba înaltă se desparte şi cum o dihanie mare se furişează 
hoţeşte prin junglă; nici prietenul lui, gorila, nu auzi, pentru că tocmai 
atunci bea apă şi lipăitul buzelor şi gîlgîitul de satisfacţie acoperiră 
zgomotul apropierii nepoftitului. 

La mai puţin de treizeci de paşi în spatele celor doi se ghemuia Sabor, 
uriaşa leoaică, vînturîndu-şi coada. Cu precauţie, întindea o labă mare, 

vătuită, pe care o lăsă apoi fără zgomot pe pămînt înainte de a o fi ridicat pe 
a doua. în acest fel avansa: o pisică uriaşă, aproape tîrîndu-şi pîntecele pe 
jos şi pregătindu-se să se repeadă asupra prăzii 

Acum se afla la trei metri depărtare de cei doi neştiutori tovarăşi de 
joacă — îşi trase cu grijă labele dindărăt sub greutatea corpului, muşchii 
mari încordîndu-i-se sub pielea-i frumoasă. Se ghemuise atît de tare, încît 
părea turtită, cu excepţia spinării lucioase, arcuite, gata pregătită de salt. 
Coada nu i se mai vîntura — stătea dreaptă şi nemişcată. 

O clipă rămase astfel, ca prefăcută în stană de piatră, apoi, slobozind 
un răget înfiorător, sări. 

Sabor, leoaica era un vînător încercat. Cuiva mai puţin experimentat, 
alarma sălbatică a răgetului ei cînd sărea i s-ar fi părut o nerozie, căci n-ar 
fi putut să cadă oare cu mai mare siguranţă asupra victimelor dacă ar fi 
executat un salt mut, neînsoţit de strigătul acela 
pătrunzător? Dar Sabor cunoştea foarte bine 
iuţeala vietăţilor junglei şi fineţea aproape 
incredibilă a auzului lor. Pentru acestea, fîşîitul 
uşor al unui fir de iarbă ce se freca de un alt fir 
era un avertisment la fel de eficient ca şi 
răcnetul ei cel mai puternic, ori Sabor ştia că n- 
ar fi putut face saltul măreţ fără un cît de mic 
zgomot. 

Urletul ei sălbatic nu era un avertisment. 

Era menit să îngheţe bietele victime, paralizîndu- 
le de groază doar o fracţiune de secundă, atît cît 
trebuia pentru ca ghearele-i puternice să se 
împlînte în carnea lor fragedă şi să le imobilizeze 
fără nici o speranţă de scăpare. 

în ceea ce o privea pe maimuţă, Sabor 
chibzuise corect. Mica gorilă, tremurînd de 
spaimă, se cinchise doar o clipă, dar această 

clipă fusese destul de lungă ca să-i fie fatală. Nu la fel însă s-au petrecut 
lucrurile cu Tarzan, copilul-om. Viaţa lui printre primejdiile junglei îl 
învăţase să întîmpine neprevăzutul cu încredere în sine, iar inteligenţa lui 
superioară determina o rapiditate a reacţiilor mintale care întrecea cu mult 
posibilităţile maimuţelor. 

Aşa încît răgetul leoaicei Sabor galvanizară creierul şi muşchii lui 
Tarzan la imediată acţiune. 

7 

în faţa lui se aşterneau apele adînci ale lacului, în spatele lui îl 
aştepta o moarte sigură: o moarte cumplită între ghearele ce sfîşie şi colţi ce 
sfîrtecă. Tarzan nu putea suferi apa decît atunci cînd însemna un mijloc de 
a-şi potoli setea. N-o putea suferi pentru că o asocia cu răceala şi 
neplăcerea ploilor torenţiale, de care se temea din pricina tunetelor, a 

fulgerelor şi a vîntului care le însoţea. 

Sălbatica lui mamă îl învăţase să se ferească de apele adînci ale 
lacului şi de altfel, n-o văzuse chiar el pe mica Neeta, doar cu cîteva 
săptămîni în urmă, pierind sub oglinda liniştită de la suprafaţă pentru a nu 
se mai întoarce niciodată la trib? 

Dar, dintre cele două rele, mintea lui ageră îl alese pe cel mai puţin 
rău; prin urmare, de îndată ce prima notă a răgetului cumplitei Sabor 
destrămase liniştea junglei şi înainte ca fiara să fi făcut jumătate din salt, 
Tarzan simţi apele reci închizîndu-i-se deasupra creştetului. 

Nu ştia să înoate şi apa era foarte adîncă, dar nu-şi pierdu nici un 
dram din stăpînirea de sine şi din inventivitatea, care alcătuiau însemnele 
unei făpturi superioare. începu să dea repede din mîini şi din picioare, în 
încercarea de a ieşi la suprafaţă şi probabil că mai mult din întîmplare decît 
voit făcu mişcările folosite de cîini cînd înoată, astfel că în cîteva secunde 
nasul îi ieşi deasupra apei şi Tarzan descoperi că putea pluti făcînd aceleaşi 
mişcări, ba putea chiar înainta prin apă. Fu foarte surprins şi încîntat de 
această nouă ispravă, la care fusese împins atît de neaşteptat, dar nu avu 
timp să se gîndească prea mult la ea. 

înota acum paralel cu malul şi văzu bestia cea sîngeroasă, care l-ar fi 
înşfăcat, aplecată încă deasupra trupului neînsufleţit al tovarăşului său de 
joacă. Leoaica îl urmărea pe Tarzan cu priviri încordate, aşteptîndu-1 de 
bună seamă să revină la mal, dar băiatului nici prin cap nu-i trecea una ca 
asta. Dimpotrivă, îşi înălţă glasul în strigătul de disperare al tribului său, 
adăugind şi avertismentul menit să-i prevină pe eventualii salvatori că riscă 
să cadă în ghearele Saborei. 

Aproape imediat se auzi din depărtare un răspuns şi după scurt timp, 
patruzeci sau cincizeci de gorile se îndreptară, legănîndu-se rapid şi 
maiestuos, spre scena tragediei. în fruntea lor venea Kala, pentru că 
recunoscuse glasul fiului ei cel mai iubit şi alături de ea era mama micuţei 
gorile ce zăcea moartă sub Sabor cea cruntă. 

Deşi mai puternică şi mai bine pregătită de luptă decît gorilele, 
leoaica n-avea nici un chef să dea piept cu adulţii mînioşi şi cu un mîrîit 
plin de ură, făcu un salt iute în lăstăriş şi pieri din văz. 

Tarzan înotă pînă la ţărm şi se caţără repede pe pămînt uscat. 
Senzaţia de prospeţime şi de bucurie pe care i-o dăduse apa rece îl umplu 
de o recunoscătoare surpriză şi de atunci încolo nu pierdu nici un prilej de 
a face zilnic o baie fie în lac, fie în rîu, fie în ocean cînd avea prilejul. 

Multă vreme, Kala nu-şi putu crede ochilor, căci, deşi cei din neamul 
ei puteau să înoate cînd erau nevoiţi s-o facă, totuşi nu le plăcea să intre în 
apă şi niciodată nu se vîrau de bună voie. 

Aventura cu leoaica Sabor a constituit pentru Tarzan un izvor de 
plăcute amintiri; era nevoie de asemenea întîmplări ca să spargă monotonia 
vieţii cotidiene — care, altminteri, se confunda eu plicticoasele raiduri în 

căutarea hranei, cu mîncatul şi dormitul. Tribul căruia îi aparţinea, 
cutreiera pe o suprafaţă care se întindea, în linii mari, pe vreo douăzeci şi 
cinci de mile de-a lungul coastei şi vreo cincizeci de mile în interior. 
Străbăteau aproape mereu aceste distanţe şi uneori rămîneau luni întregi 
într-un singur loc; dar cum se mişcau cu mare viteză prin copaci, traversau 
tot teritoriul în decurs de numai cîteva zile. 

Durata rămînerii depindea în mare măsură de rezervele de hrană, de 
condiţiile climaterice şi de superioritatea numerică a animalelor din specii 
mai primejdioase, deşi, de multe ori, Kerchak îi purta în marşuri lungi 
numai pentru că se săturase să stea în acelaşi loc. Noaptea se culcau pe 
unde îi prindea întunericul, întinzîndu-se pe jos şi uneori acoperindu-şi 
capetele — mai rar trupurile — cu frunze mari de palmier. Dacă nopţile 
erau răcoroase, se culcau cîte doi sau trei. Cuibăriţi unul în braţele 

celuilalt, ca să-şi ţină de cald, aşa se făcu în toţi aceşti ani că Tarzan dormi 
noaptea în braţele Kalei. 

Că jivina uriaşă, sălbatică iubea acest copil de altă rasă, e mai presus 
de orice îndoială; iar el, la rîndu-i dăruia namilei aceleia păroase toată 
afecţiunea care ar fi trebuit să aparţină tinerei şi frumoasei lui mame, dacă 
aceasta ar fi trăit. 

Cînd era neascultător, e drept că-1 mai altoia, dar niciodată Kala nu 
se arăta crudă cu el şi mai ales îl dezmierda decît îl pedepsea. 

Tublat, soţul ei, îl urîse dintotdeauna pe Tarzan şi în cîteva rînduri 
fusese pe punctul de a pune capăt tinerei lui vieţi. La rîndul său, Tarzan nu 
pierdea nici un prilej de a arăta că răspunde întru totul la sentimentele ce i 
le nutrea tatăl său adoptiv şi ori de cîte ori putea să-l sîcîie, sau să se 
strîmbe la el, sau să-i zvîrle vorbe de ocară, în timp ce se afla la adăpost 
sigur în braţele maică-sii sau pe ramurile subţiri ale copacilor celor mai 
înalţi, nu se sfîa s-o facă. Inteligenţa şi agerimea lui superioare îl făceau să 
născocească o mie de şotii drăceşti, care sporeau greutăţile vieţii lui Tublat. 

în copilăria lui, Tarzan învăţase să împletească funii, răsucind şi 
încolăcind fire lungi de iarbă şi cu ajutorul lor încerca întruna să-l prindă 
pe Tublat sau să-l spînzure de vreo cracă mai joasă. 

Tot jucîndu-se şi exersînd cu aceste funii, se învaţă să lege noduri 
puternice şi să facă laţuri care se puteau strînge; toate acestea constituiau 
obiecte de amuzament pentru el şi pentru gorilele mai tinere, încercau şi ele 
să imite ce făcea Tarzan, dar copilul-om deţinea iniţiativele şi deveni un 
expert. 

într-o zi, în timp ce se juca, Tarzan îşi aruncă funia după unul dintre 
prietenii lui care o luase la fugă; continua să ţină însă un capăt al frînghiei 
în mînă. Din întîmplare, laţul căzu drept pe grumazul maimuţei care fugea, 
făcînd-o să se oprească brusc şi în chip cu totul surprinzător. „Ah, iată un 
joc nou, un joc tare frumos!" gîndi Tarzan şi imediat încercă să repete 
isprava. Şi astfel, cu trudă şi exerciţiu neîntrerupt, învăţă arta lasso-ului. 

Acum, într-adevăr, viaţa lui Tublat deveni un coşmar trăit cu ochii 
deschişi. în somn, în timpul marşului, ziua sau noaptea, niciodată nu ştia 
cînd avea să-i lunece laţul în jurul grumazului, sufocîndu-1 şi făcîndu-1 
aproape să-şi dea duhul. 

Kala pedepsea, Tublat jura să se răzbune crunt, iar bătrînul Kerchak 
lua notă, avertiza şi ameninţa, dar fără nici un rezultat. Tarzan îi sfida pe 
toţi şi laţul subţire şi puternic continua să se înfăşoare în jurul gîtului lui 
Tublat cînd acesta se aştepta mai puţin. Celelalte gorile se distrau vîrtos pe 
socoteala bosumflării lui Tublat. Pentru că Nas-Spart era un bătrîn mofluz, 
antipatic tuturor. în mica minte ageră a lui Tarzan încolţeau multe gînduri, 
dar îndărătul tuturor acestora lucra miraculoasa putere a raţiunii. 

Dacă putea să-şi prindă semenii-gorile cu acest braţ lung făcut din 
ierburi, de ce n-ar fi putut-o prinde şi pe leoaica Sabor? 

Era sămînţa unui gînd care dospea în conştiinţa şi în subconştientul 
lui, pînă cînd avea să se materializeze într-o minunată înfăptuire. 

Dar asta avea să se întîmple mai tîrziu. 


6.LUPTE ÎN JUNGLĂ 



oinărelile tribului îi purtau adesea în vecinătatea cabanei 
închise şi tăcute de lîngă golful împrejmuit pe trei laturi de 
uscat. Pentru Tarzan, cabana era o sursă infinită de mister şi 
de plăcere. Se zgîia la ferestrele acoperite de perdele sau, căţărîndu-se pe 
acoperiş, privea în adîncurile smolite ale coşului, încercînd zadarnic să 
desluşească minunile aflate dincolo de pereţii masivi. 

închipuirea lui de copil făurea nişte fiinţe miraculoase care s-ar fi 
găsit acolo înăuntru şi imposibilitatea de a afla o oale spre a pătrunde pînă 
la ele îi sporea înmiit dorinţa de a intra. îşi pierdea ceasuri întregi urcîndu- 
se pe acoperiş sau cocoţîndu-se pe ferestre pentru a descoperi un mijloc de 
acces, dar nu dădea nici o atenţie uşii, deoarece aceasta părea la fel de 
masivă ca şi pereţii. 

Abia la vizita pe care o făcu în împrejurimile cabanei după aventura 
cu bătrîna Sabor, observă Tarzan, pe măsură ce se apropia de locuinţă, că, 
privită din depărtare, uşa părea o piesă independentă de peretele în care era 
încadrată şi pentru prima oară i se năzări că acesta ar putea fi mijlocul de 
pătrundere pe care de atîta vreme nu-1 putuse afla. 

Era singur, aşa cum se întîmpla de multe ori cînd vizita cabana, 
pentru că gorilele n-o prea îndrăgeau: povestea băţului tunător, fiind veşnic 
repovestită în ultimii zece ani, nu pierduse nimic din intensitate şi învăluise 
cuibul pustiu al maimuţei albe într-o atmosferă de mister şi groază pentru 
neamul simianesc. 

Istoria legăturii dintre el şi cabană nu-i fusese niciodată relatată lui 



Tarzan. Limbajul maimuţelor era atît de sărac, încît nu puteau vorbi decît 
prea puţin despre ceea ce văzuseră în cabană, neavînd denumiri care să 
descrie exact nici fiinţele bizare, nici obiectele lor şi astfel multă vreme 
înainte ca Tarzan să fi ajuns la vîrsta înţelegerii, tribul uitase cu desăvîrşire 
de acest incident. 

Kala îi explicase, într-un fel foarte vag şi confuz, că tatăl lui fusese o 
stranie maimuţă albă, dar Tarzan nu-şi închipuia că maimuţa Kala n-ar fi 
fost mama lui bună. 

Aşadar, în ziua de care vorbim, Tarzan se duse de-a dreptul la uşă şi 
petrecu ore întregi cercetînd-o şi necăjindu-se cu balamalele, cu clanţa şi 
cu lacătul, în cele din urmă nimeri pe combinaţia potrivită şi uşa se 
deschise scîrtîind în fata ochilor lui 



înmărmuriţi. Cîteva minute nu 
cuteză să se aventureze înăuntru, 
dar pînă la urmă, cînd ochii i se 
deprinseră cu lumina voalată a 
interiorului, păşi în cabană, încet şi 
precaut. 

în mijlocul duşumelei zăcea 
un schelet de pe oasele căruia se 
topise orice urmă de carne, dar de 
care rămăseseră încă agăţate fîşii 
putrezite şi mucegăite din ceea ce 
fusese cîndva îmbrăcăminte. Pe pat 
se găsea un obiect tot atît de 
lugubru, însă mai mic, iar într-un 
leagăn micuţ din apropiere era un al 
treilea, o fărîmă de schelet. 

Tarzan nu acordă decît o 
atentie trecătoare acestor mărturii 

ale unei înspăimîntătoare drame ce 
se consumase acolo, într-o zi 
demult apusă. Viaţa lui sălbatică 





din junglă îl obişnuise de îndelungă vreme cu priveliştea animalelor moarte 
sau muribunde şi dac-ar fi ştiut că are în faţa ochilor rămăşiţele pămînteşti 
ale tatălui şi mamei sale, n-ar fi fost cu mult mai înduioşat. 

Mobilele şi celelalte obiecte din încăpere îi reţină atenţia. Examina 
minuţios o sumedenie de lucruri, unelte curioase şi arme, cărţi, hîrtii, 
haine, puţinul care supravieţuise ravagiilor timpului în atmosfera umedă a 
unui ţărm de junglă. Deschise scrinuri şi dulapuri, care nu-i descumpăniră 
firava lui experienţă şi în interiorul lor descoperi obiecte mult mai bine 
păstrate. Printre altele, găsi un cuţit de vînătoare foarte ascuţit, cu lama 
căruia se tăie pe dată la deget. Neînfricat, îşi continuă experienţele, 

constatînd că, folosind această nouă jucărie, putea cresta şi despica aşchii 
de lemn din masă şi din scaune. 

Multă vreme, treaba asta îl distra, dar în cele din urmă se plictisi şi-şi 
urmă explorările. într-un dulap ticsit cu cărţi dădu peste una cu poze viu 
colorate: era un abecedar ilustrat pentru copii... 

A pentru Arcaş 

Ce trage c-un arc mititel; 

B pentru Băiat, 

îl cheamă... 

Pozele îi stîrniră un nemăsurat interes. Văzu în ele o mulţime de 

7 

maimuţe cu feţe asemănătoare cu a lui şi răsfoind cartea mai departe, găsi 
sub semnul „M" cîteva maimuţe mici, din acelea pe care le vedea zilnic 
zbughind-o prin copacii pădurii virgine. Dar nicăieri nu găsi poza vreunuia 
din tribul lui; în toată cartea nu era unul care să semene cu Kerchak, cu 
Tublat sau cu Kala. 

La început încercă să desprindă pozele din filele cărţii, dar curînd îşi 
dădu seama că nu erau adevărate, deşi nu înţelegea ce puteau fi şi nici nu 
găsea în vocabularul lui vreun cuvînt ce le-ar fi putut descrie. 

Vapoarele, trenurile, vacile şi caii nu aveau nici o noimă pentru el, 
dar încă nu-1 nedumereau atîta ca micile semne negre care apăreau între 
sau dedesubtul pozelor colorate — un soi de gîndăcei ciudaţi, gîndi el că s- 
ar putea să fie, pentru că multe dintre ele aveau picioruşe, deşi nu izbuti să 
găsească nici unul cu ochi şi cu gură. Era primul contact al lui Tarzan cu 
literele alfabetului, la vîrsta de zece ani. De bună seamă nu văzuse în viata 
lui un text tipărit şi nici nu vorbise vreodată cu o fiinţă care să fi avut habar 
că există pe lume ceva de felul limbajului scris şi nici pomeneală să fi văzut 
pe cineva citind. Aşa încît nu-i de mirare băieţaşul nu izbutea să ghicească 
înţelesul acelor curioase semne. 

7 

Pe la mijlocul cărţii o întîlni pe vechea lui vrăjmaşă, Sabor, leoaica şi 
mai departe, iată-1 încolăcit pe Histah, şarpele. 

Oh, era fascinant! Niciodată, în toţi cei zece ani de viaţă, nu 
cunoscuse Tarzan ceva care să-i placă aşa de mult! Era atît de absorbit, 
încît nu observă că se furişau umbrele serii decît cînd îl învăluiră cu totul şi 
semnele se învălmăşiră. 

Puse cartea la loc în dulap şi închise uşa, pentru că nu voia ca un 
altul să-i descopere şi să-i distrugă comoara, ieşi în întunericul care-1 
împresură cu iuţeală şi trase în urmă-i uşa mare a cabanei, întocmai cum 
fusese înainte de a fi descoperit taina lacătului; dar înainte de a pleca, 
observă cuţitul de vînătoare zăcînd pe podea, acolo unde îl aruncase. îl 
ridică şi-l luă cu el ca să-l arate celorlalţi.. 

Nu apucase să facă nici o duzină de paşi spre junglă, cînd o formă 
voluminoasă se înălţă în faţa lui, ivindu-se dintr-un tufiş scund. La început, 
Tarzan crezu că era cineva din tribul său, dar o clipă mai tîrziu îl recunoscu 

pe Bolgani, uriaşa gorilă. Se afla atît de aproape, încît nu era chip să scape 
cu fuga si micul Tarzan ştiu că trebuie să rămînă locului şi să lupte pentru 
a-şi salva viaţa; căci brutele astea uriaşe erau duşmanii de moarte ai 
tribului său si nu cunoşteau îndurare unii fată de alţii. 

Dacă Tarzan ar fi fost o maimuţă dezvoltată din specia tribului său, 
ar fi constituit un adversar mai mult decît potrivit pentru o gorilă, dar 
nefîind decît un băieţaş englez, deşi înzestrat cu o mare forţă musculară, nu 
avea nici o şansă în faţa inamicului. Totuşi în vinele lui curgea sîngele celor 
mai vajnici luptători şi pe deasupra, îşi spunea cuvîntul antrenamentul 
scurtei lui vieţi petrecute printre 
fioroasele bestii ale junglei. 

După cum am mai arătat, 
el nu ştia ce-i frica; inimioara lui 
bătu năvalnic, dar numai din 
pricina înfierbîntării şi a exaltării 
pe care i-o provoca aventura. 

Dacă i s-ar fi oferit un prilej, ar 
fi luat-o la goană, însă numai 
fiindcă judecata îi spunea că nu 
e o pereche potrivită pentru 
colosul care-1 înfrunta. Şi cum 
raţiunea îi arăta că o izbîndă în 
această luptă ar fi fost cu 
neputinţă, ţinu piept gorilei, 
înfăţişîndu-i-se deschis şi 
vitejeşte, fără ca măcar să-i 
zvîcnească un muşchi, fără cel 
mai mic semn de panică. 

De fapt, se ciocni cu jivina 
la jumătatea saltului acesteia şi 
începu să izbească cu pumnii în 
trupu-i mătăhălos, la fel de 
inutil ca un purice care-ar ataca 
un elefant. Dar într-unul din 
pumni ţinea încă strîns cuţitul pe care-1 găsise în cabana tatălui său şi cînd 
bruta îl înlănţui, lovindu-1 şi muşcîndu-1, băiatul îndreptă din întîmplare 
vîrful cuţitului spre pieptul păros. Cînd pumnalul îi pătrunse adînc în trup, 
gorila urlă de durere şi turbare. 

în acea frîntură de secundă, băiatul învăţă la ce foloseşte jucăria lui 
ascuţită şi strălucitoare, iar cînd bestia îl trase după ea la pămînt, 
sfîşiindu-1 şi lovindu-1, Tarzan împlîntă de mai multe ori lama, pînă-n 
plasele, în pieptul ei. 

Gorila, luptîndu-se în felul neamului său, îi aplica lovituri cumplite 
















cu laba deschisă şi-i sfîşia carnea de pe beregată şi de pe piept cu colţii ei 
de cremene. 

O clipă, în furia luptei înverşunate, se rostogoliră amîndoi pe jos. 
Braţul sfîrtecat şi însîngerat mînuia din ce în ce mai slab lama tăioasă a 
cuţitului, apoi. cu o zvîcnire spasmodică micul trup înţepeni şi Tarzan, 
tînărul Lord Greystoke, se prăvăli în nesimţire pe vegetaţia moartă şi 
putrezită care ţinea loc de covor în căminul său. Jungla. 

O milă mai departe, în pădure, tribul auzise teribilul strigăt ele 
provocare al gorilei şi după cum îi era obiceiul cînd ameninţa vreo 
primejdie, Kerchak îşi adună supuşii, pe de o parte ca măsură de reciprocă 
apărare împotriva unui vrăjmaş comun, întrucît gorila putea să facă parte 
dintr-un grup mai numeros, pe de alta pentru a constata dacă toţi ai lui 
sînt prezenţi. 

Curînd se văzu că Tarzan lipsea, dar Tublat se împotrivi cu dîrzenie 
să i se trimită vreun ajutor. Nici Kerchak nu avea prea multă simpatie 
pentru ciudatul pui de pripas, aşa că-i dădu ascultare lui Tublat şi pînă la 
urmă, înălţînd din umeri, se întoarse la mormanul de frunze pe care-şi 
făcuse culcuş. 

Dar Kala era de altă părere; de fapt, de îndată ce-şi dădu seama că 
Tarzan este absent, nu stătu pe gînduri şi o rupse la fugă printre ramurile 
împletite, spre locul de unde se mai auzeau încă desluşit strigătele gorilei. 

Se lăsase întunericul şi o lună timpurie îşi suliţa razele străvezii, 
tăind umbre stranii, groteşti, prin frunzişul dens al pădurii. Ici-colo, razele 
scînteietoare îşi croiau drum pînă la pămînt, dar în cea mai mare parte nu 
făceau decît să intensifice, prin contrast, bezna de iad a adîncurilor junglei. 

Ca o fantomă uriaşă, Kala înainta fără zgomot din ramură în ramură; 
ba alergînd vioaie de-a lungul unei crengi mai lungi, ba legănîndu-se în gol 
la capătul alteia, pentru a-şi face vînt să sară pe un copac mai îndepărtat, 
în cursa-i grăbită spre scena acelei tragedii despre care cunoaşterea ei 
asupra vieţii de junglă o avertiza că se împlinise într-un loc aflat la mică 
distantă. 

Urletele gorilei dădeau de veste că era încleştată într-o luptă pe viaţă 
şi pe moarte cu un alt locuitor al sălbaticei păduri. Deodată strigătele 
amuţiră şi o tăcere de mormînt se lăsă peste junglă. Kala rămase 
nedumerită, căci glasul lui Bolgani se înălţase în cele din urmă în strigătul 
agoniei şi al morţii, dar nu desluşise nici un alt sunet care să-i fi îngăduit 
să-şi dea seama cine era adversarul fiarei. 

Ştia că n-ar fi fost cu putinţă ca micul ei Tarzan să doboare o namilă 
de gorilă; astfel, pe măsură ce se apropia de locul unde răsunaseră 
zgomotele bătăliei, înainta cu tot mai multă băgare de seamă şi în sfîrşit, 
coborî tiptil şi cu mare grijă pe crengile mai joase, scrutind plină de 
curiozitate bezna poleită de lună pentru a recunoaşte combatanţii. Şi în cele 
din urmă îi zări zăcînd într-o rarişte, în clar de lună — mica siluetă 

sfîrtecată şi însîngerată a lui Tarzan, iar alături, uriaşa gorilă, încremenită 
în somnul morţii. 

Cu un strigăt răguşit, Kala se repezi la Tarzan şi strîngînd la piept 
sărmanul trupşor plin de sînge, stătu locului să desluşească un semn de 
viaţă. îl auzi vag , bătăile slabe ale micuţei inimi. 

Cu duioşie, îl purtă înapoi prin întunericul de smoală al junglei pînă 
la lăcaşul tribului ei şi zile şi nopţi după aceea rămase de veghe alături de 
Tarzan, aducîndu-i de mîncare şi de băut şi alungind muştele şi alte 
gîngănii de pe rănile lui crude. 

Nu ştia nimic, biata de ea, de medicină sau de chirurgie. Nu putea 
decît să-i lingă rănile şi-n felul ăsta i le ţinu curate pentru ca natura cea 
tămăduitoare să-şi poată împlini mai repede opera. 

La început, Tarzan nu voia să mănînce nimic şi tot timpul se zbătea 
şi se zvîrcolea în delirul febrei. Nu tînjea decît după apă, pe care Kala i-o 
aducea în singurul chip în care se pricepea ea; purtînd-o în propria-i gură. 
Nici o mamă omenească n-ar fi putut da dovadă de mai multă jertfă de sine 
şi devotament decît a vădit această sărmană făptură faţă de micul orfan de 
pripas pe care soarta i-1 zvîrlise în grijă. 

în cele din urmă, febra scăzu şi băiatul începu să se întremeze. Nici o 
văicăreală nu-i scăpă de pe buzele-i strîns lipite, cu toate că durerea rănilor 
era o adevărată caznă. 

O fîşie de piept îi fusese sfîrtecată în aşa fel, că apăruseră coastele 
dezgolite, trei dintre ele fiind sfărîmate de cumplitele izbituri ale gorilei. 
Unul din braţe îi fusese aproape amputat de dinţii uriaşi şi o bucată mare 
de beregată fusese sfîşiată, dezvelindu-i vena jugulară, care scăpase ca prin 
minune de fălcile bestiale. 

Tarzan îndura suferinţa în tăcere, cu stoicismul fiarelor care-1 
crescuseră, preferind să se tîrască la o parte din calea celorlalţi şi să se 
cuibărească într-un tufiş de ierburi înalte, decît să-şi înfăţişeze mizeria. 

îi plăcea s-o aibă alături numai pe Kala, dar acum că rănile i se mai 
lecuiseră, plecase şi ea într-o expediţie mai lungă, în căutarea hranei; căci 
în timpul bolii lui Tarzan, devotatul animal mîncase doar atît cit să-şi ţină 
sufletul şi ajunsese să arate de parcă era propria-i nălucă. 


7.LUMINA CUNOAŞTERII 



upă un timp care i se păru lung cît o eternitate, micul suferind 
fu din nou în stare să se ţină pe picioare şi din acea clipă, 
întremarea lui fu atît de rapidă, încît o lună mai tîrziu era la 
fel de viguros şi de vioi ca şi mai înainte. 

în timpul convalescenţei revăzuse de multe ori în minte lupta cu 
gorilele şi primul lui gînd a fost să regăsească minunata armă care-1 făcuse 

ca dintr-un nevolnic disperat şi biruit, să ajungă superior acelei puternice 
fiare — teroarea junglei. 

De asemenea, ţinea neapărat să se întoarcă la cabană şi să continue 
investigarea minunatului ei conţinut. 

Aşadar, într-o dimineaţă, devreme, porni de unul singur în căutările 
sale. După puţin descoperi oasele curăţite de carne ale ultimului său 
adversar şi alături, îngropat în parte sub frunzele căzute, găsi cuţitul înroşit 
de rugină — din pricina expunerii la umezeala pămîntului — şi de sîngele 
uscat al gorilei. 

Lui Tarzan nu-i plăcu această schimbare a suprafeţei lucioase şi 
sclipitoare, dar continua să fie o armă la fel de formidabilă, pe care avea de 
gînd s-o folosească ori de cîte ori i se va ivi prilejul. îşi dădu seama că nu va 
mai trebui să fugă în fata toanelor crudului Tublat. 

O clipă mai tîrziu era la cabană si, după un scurt timp, deschise din 
nou lacătul şi intra. Prima lui preocupare fu să înveţe mecanismul 
lacătului, ceea ce izbuti examinîndu-1 cu de-amănuntul în timp ce usa era 



deschisă, astfel ca să-şi poată da seama întocmai ce anume încuia uşa şi în 
ce fel îi da drumul la atingerea lui. Descoperi că putea închide şi încuia uşa 
şi pe dinăuntru şi făcu acest lucru pentru a înlătura orice posibilitate de a fi 
atacat în timpul cercetărilor sale. 

începu o explorare sistematică a cabanei, dar atenţia îi fu în curînd 
atrasă de cărţile ce păreau să exercite o stranie şi puternică influenţă 
asupră-i, aşa încît nu mai avu răbdare de nimic altceva în faţa mirajului 
fermecatei enigme pe care i-o ofereau tîlcurile lor. 

Printre alte volume se găseau acolo un abecedar, nişte istorioare cu 
poze pentru copii, numeroase cărţi ilustrate, precum şi un mare lexicon. Le 
examina pe toate, dar pozele îl atrăgeau cel mai mult, cu toate că ciudaţii 
gîndăcei negri care umpleau paginile acolo unde nu erau poze îi stîrneau 
mirarea şi cel mai adînc interes. 

Ghemuindu-se pe vine la masa construită de tatăl lui, cu trupuşorul 
neted, arămiu şi despuiat, aplecat peste cărţile ţinute în mîinile subţiri şi 
viguroase, cu coama de păr lung, negru, căzîndu-i de jur împrejurul capului 

frumos modelat şi peste ochii inteligenţi, Tarzan din neamul maimuţelor, 
micul om primitiv, oferea o imagine plină de patetism si de speranţe în 
acelaşi timp, o figură alegorică a orbecăirii primare prin bezna ignoranţei 
către lumina cunoaşterii. 

Faţa lui mică era absorbită în studiu, pentru că, într-un fel ceţos, 
nebulos, se treziseră în parte rudimentele unei gîndiri menite să-i dezvăluie 
cheia şi rezolvarea misterioasei probleme a micilor gîndăcei. 

în mîinile lui se afla un abecedar deschis la poza unei maimuţe mici, 
asemănătoare cu el, dar acoperite, cu excepţia mîinilor şi a feţei, cu o blană 
ciudată, colorată — căci aşa socotea el a fi haina si pantalonii. Sub poză 
erau cinci gîndăcei: 

BĂIAT 

Şi mai descoperise în textul aceleiaşi pagini că cei cinci gîndăcei se 
repetau mereu, în aceeaşi înşiruire. 

Mai observă un fapt — anume că rareori apărea cîte un gîndac 
singur; şi că acelaşi gîndăcei se repeta de multe ori, cîteodată singur, dar 
cel mai des în tovărăşia altora. 

întoarse încet paginile, scrutînd pozele şi textele pentru a găsi o 
repetare a combinaţiei BAIAT. în cele din urmă o recunoscu sub poza altei 
maimuţe mici care semăna cu el, însoţită de un animal ciudat, pe patru 
picioare, ca şacalul şi chiar semănînd destul de bine cu acesta. Dedesubtul 
pozei, gîndăceii erau grupaţi astfel: 

UN BĂIAT ŞI UN CÎINE 

Iată-le deci din nou, cele cinci gîngănii care însoţeau întotdeauna 
mica maimuţă. 

Şi în felul ăsta, Tarzan înainta foarte, foarte încet, căci, fără să ştie, 
se înhămase la o muncă tare anevoioasă — o sarcină care, dumneavoastră 
sau mie, s-ar putea să ni se pară imposibilă — aceea de a învăţa să citeşti 
fără să ai cea mai mică idee despre litere sau despre limbajul scris, sau cea 
mai mică idee că există asemenea noţiuni. 

Sarcina nu fu îndeplinită într-o zi, nici într-o săptămînă, nici într-o 
lună, nici într-un an; dar, încet, nespus de încet, după ce sesiză tîlcul 
acelor gîndăcei, învăţă, aşa încît, cînd împlini cincisprezece ani, cunoştea 
feluritele combinaţii de litere care desemnau fiecare dintre pozele 
abecedarului, precum şi una sau două dintre ilustraţiile cărţilor. 

Despre înţelesul şi folosirea articolelor şi conjuncţiilor, a verbelor, 
adverbelor şi pronumelor avea o idee foarte nelămurită. 

Intr-o zi, pe cînd împlinise doisprezece ani, descoperi nişte creioane 
într-un sertar necunoscut pînă atunci, aflat sub tăblia mesei şi zgîriind cu 
unul din ele lemnul, constată cu încîntare că lăsa o dîră neagră în urmă-i. 

Folosi cu atîta sîrguinţă noua jucărie, încît în curînd suprafaţa mesei 
deveni un labirint de rotocoale si linii trase la întîmplare, iar vîrful 
creionului se toci pînă ajunse la teaca de lemn. Atunci luă un alt creion, dar 

de astă dată cu o ţintă precisă: avea să încerce să reproducă unele dintre 
gîngăniile acelea care se căţărau pe paginile cărţilor. 

Era o sarcină grea, căci ţinea creionul aşa cum apuci minerul unui 
pumnal, ceea ce nu contribuie prea mult la uşurinţa scrisului sau la 
putinţa de a descifra rezultatele. Dar persevera luni întregi, atunci cînd 
avea posibilitatea să vină la cabană pînă cînd, în cele din urmă, prin 
experimentări repetate, găsi o poziţie de ţinere a creionului care-i îngăduia 
să-l mînuiască şi să-l controleze mai uşor, aşa încît reuşi cel puţin să 
reproducă grosolan cîteva dintre gîngănii. 

în felul acesta se apropie de scris. Copiind gîndăceii, învăţă încă un 
lucru — numărul lor; şi cu toate că nu îi putea număra în felul nostru, 
totuşi îşi formă noţiunea de cantitate, baza 
socotelilor lui aritmetice alcătuind-o 
numărul degetelor de la o mînă. 

Cercetarea celorlalte felurite cărţi îl 
convinse că descoperise toate soiurile de 
gîndăcei folosiţi în combinaţiile cel mai des 
repetate şi pe aceştia îi putea aranja cu 
mare uşurinţă în ordinea potrivită, datorită 
frecvenţei cu care parcursese alfabetul din 
abecedarul ilustrat. 

Instruirea lui Tarzan progresa, dar 
cele mai mari descoperiri le află în depozitul 
inepuizabil al uriaşului lexicon ilustrat, 
pentru că învăţa mult mai mult prin 
mijlocirea pozelor decît a textului, chiar 
după ce deprinsese semnificaţia gîndăceilor. 

Cînd descoperi aranjamentul 
cuvintelor în ordine alfabetică, fu încîntat 
să caute şi să găsească acele combinaţii cu 
care era familiarizat, iar cuvintele ce le 
urmau, definiţiile, îl călăuziră mai departe 
în labirintul erudiţiei. 

La şaptesprezece ani ştia să citească abecedarul şi cunoştea 
adevăratul şi minunatul tîlc al gîngăniilor. 

Şi nu se mai ruşina de trupul lui neacoperit de păr sau de trăsăturile 
omeneşti, pentru că acum raţiunea îi spunea că el face parte dintr-o altă 
rasă decît prietenii lui sălbatici şi păroşi. El era O-M, în timp ce ei erau M-A- 
I-M-U-Ţ-E. Ştia, de asemenea, că bătrîna Sabor era L-E-O-A-I-C-A, că Histah 
era Ş-A-R-P-E, iar Tantor E-L-E-F-A-N-T. Şi aşa învăţă să citească. 

De aici încolo, progresul fu rapid. Cu ajutorul marelui dicţionar şi cu 
inteligenţa ageră a unei minţi sănătoase, înzestrată ereditar cu facultăţi 
superioare de gîndire, izbuti să ghicească ceea ce nu putea înţelege şi de 


















cele mai multe ori, intuiţiile lui erau foarte aproape de adevăr. 

Au intervenit multe întreruperi în învăţătura lui Tarzan, pricinuite de 
deprinderile nomade ale tribului, dar chiar şi atunci cînd se găsea departe 
de cărţi, mintea lui isteată continua să scormonească misterele fascinantei 
sale îndeletniciri. 

Fîşii de coajă de copac ori frunze late sau chiar porţiuni de pămînt 
golaş îi serveau drept caiete pe care-şi cresta, cu vîrful cuţitului de 
vînătoare, lecţiile pe care le învăţa. Dar, în timp ce-şi urma înclinaţia de a 
soluţiona tainele bibliotecii, nu neglija nici îndatoririle mai aspre ale vieţii, 
îşi exersa laţul şi se antrena cu pumnalul lui tăios, pe care se învăţase să-l 
ascută frecîndu-i muchia pe pietroaie late. 

De la venirea lui Tarzan încoace, tribul se mărise, căci, sub 
conducerea lui Kerchak, izbutiseră să înspăimînte celelalte triburi de pe 
teritoriul lor din junglă, aşa că aveau hrană din belşug, iar în urma 
incursiunilor de pradă puse la cale de vecinii lor, nu sufereau decît prea 
puţine pierderi sau aproape nici una. 

Prin urmare, tinerii masculi, odată ajunşi la maturitate, socoteau că-i 
mai comod să-şi ia perechea din propriul lor trib sau, în cazul cînd 
capturau o femelă dintr-un alt trib, s-o aducă tot în grupul lui Kerchak, 
trăind în bună înţelegere cu el, decît să încerce să se statornicească pe cont 
propriu sau să lupte pentru supremaţie cu temuta căpetenie. 

Cîteodată, vreun membru al tribului, mai feroce decît semenii săi, se 
lăsa ispitit de această din urmă alternativă, dar nu se găsise încă maimuţa 
vrednică să smulgă laurii victoriei din mina brutală si crîncenă a lui 
Kerchak. 

Tarzan avea o poziţie specială în trib, il socoteau unul de-al lor şi 
totuşi într-un tel deosebit. Masculii mai bătrîni fie că-1 ignorau cu 
desăvîrşire, fie că-1 urau cu atîta înverşunare, încît, de n-ar fi fost înzestrat 
cu miraculoasa-i agerime şi iuţeală şi de nu s-ar fi bucurat de vajnica 
oblăduire a uriaşei Kala, i-ar fi făcut de petrecanie încă de pe vremea cînd 
era copil. 

Tublat era duşmanul lui cel mai neclintit şi totuşi, datorită lui Tublat, 
cînd Tarzan atinse vîrsta de treisprezece ani, persecuţiile vrăjmaşilor săi 
încetară brusc şi fu lăsat în pace, cu excepţia momentelor cînd vreunul din 
ei îşi pierdea minţile, pradă unuia dintre acele stranii, sălbatice accese de 
furie care pun stăpînire pe masculii multor specii fioroase ale junglei. Dar 
în acele momente, nimeni nu era în siguranţă. 

în ziua cînd Tarzan îşi dobîndi dreptul de a fi respectat, tribul se 
adunase într-un mic amfiteatru natural aflat într-o viroagă încercuită de 
coline, pe care jungla n-o cotropise cu încîlceala ei de liane şi vrejuri 
căţărătoare. Spaţiul deschis avea o formă aproape circulară. De jur 
împrejur se ridicau giganţii puternici ai pădurii neştirbite, iar împletitura de 
vegetaţie măruntă era atît de îndesată între trunchiurile uriaşe, încît 


43 


singurul mijloc de a pătrunde în mica arenă erau spărturile dintre ramurile 
de sus ale copacilor. 

Aici, tribul se întrunea adeseori, fiind ferit de întreruperi, în centrul 
amfiteatrului se afla una din acele ciudate tobe de pămînt, construită de 
antropoide în vederea unor bizare ritualuri, ale căror cadenţe au fost auzite 
de oameni în fortăreţele junglei, dar la care nici un ochi omenesc n-a asistat 
vreodată. 

Mulţi călători au văzut asemenea tobe ale gorilelor şi unii dintre ei au 
auzit bubuitul bătăilor şi larma sălbaticelor, straniilor zaiafeturi ale acestor 
stăpîni ai junglei, dar Tarzan, Lord Greystoke, este, fără îndoială, unica 
fiinţă umană care a luat parte la dezlănţuitele, nebuneştile, ameţitoarele 
orgii ale Dum-Dum-ului. 

Din această celebrare primitivă au izvorît neîndoielnic toate formele 
modernelor ceremonialuri bisericeşti şi statale, căci îndărăt, prin şirul 
veacurilor fără de număr, pînă la cele mai îndepărtate bastioane ale unei 
omeniri abia mijite, abraşii şi păroşii noştri străbuni au dansat ritualul 
Dum-Dum-ului, în sunetele tobelor de pămînt, sub strălucirea vie a lunii 
tropicale, în inima junglei crunte, la fel de nealterată azi cum era şi în 
priveliştile împăienjenite, de neînchipuit, ale acelei demult uitate nopţi, 
dintr-un trecut demult mort, cînd primul dintre strămoşii noştri zbîrliţi şi-a 
făcut vînt, balansîndu-se pe o cracă şi s-a oprit pe gazonul moale al 
primului loc de întrunire publică. 

în ziua cînd Tarzan scăpă de hărţuielile cu care gorilele îl prigoniseră 
necruţător timp de doisprezece din cei treisprezece ani cîţi număra viaţa lui, 
membrii tribului, alcătuit acum dintr-o sumă rotundă, mărşăluiseră în 
tăcere pe terasele mai joase ale copacilor junglei, aruncîndu-se apoi fără 
zgomot pe solul amfiteatrului. 

Ritualul Dum-Dum marca evenimentele importante din viaţa tribului 
— o victorie, capturarea unui prizonier, uciderea vreunui straşnic şi 
sîngeros locuitor al junglei, moartea unui rege şi urcarea altuia la domnie, 
toate acestea erau însoţite de un ceremonial prestabilit. 

Astăzi se sărbătorea uciderea unei gorile uriaşe, membră a altui trib 
şi cînd poporul lui Kerchak intră în arenă, doi masculi vînjoşi aduseră leşul 
duşmanului învins. 

îşi depuseră povara în faţa tobei de pămînt, apoi se ghemuiră lingă 
ea, în chip de paznici, în timp ce restul membrilor colectivităţii se pitula 
prin ungherele mai ierboase, ca să tragă un pui de somn pînă cînd răsăritul 
lunii avea să dea semnalul de începere a sălbaticei orgii. 

Ceasuri întregi, peste micul luminiş domni o tăcere adîncă, ştirbită 
doar de notele discordante ale papagalilor cu penaj scînteietor, de ţipetele şi 
ugu-ielile miilor de păsări din junglă, care se foiau neîncetat printre 
orhideele în nuanţe vii şi printre ghirlandele de flori arzînd de culoare, ce 
festonau miriadele de crengi, căptuşite cu muşchi, ale giganţilor pădurii. 






în cele din urmă, cind înserarea se lăsă peste junglă maimuţele 
începură să se adune şi curînd formară un cerc mare în jurul tobei de 
pămînt. Femelele şi copii se cinchiră pe vine într-un şir aflat în afara 
perimetrului cercului, iar în faţa lor se rînduiră masculii adulţi. Dinaintea 
tobei se aşezară trei femei bătrîne, fiecare dintre ele ţinînd în mînă o cracă 
noduroasă, lungă de treizeci-treizeci şi cinci de centimetri. 

De îndată ce primele raze ale lunii care se înălţa poleiră vîrfurile 
copacilor din jur, bătrînele începură să lovească încet şi uşor în suprafaţa 
răsunătoare a tobei. Pe măsură ce lumina lunii inunda amfiteatrul, 
bătrînele înteţiră frecvenţa şi forţa bătăilor, pînă cînd un bubuit sălbatic şi 
cadenţat se risipi pe mile întregi de junglă, în toate direcţiile. Fiare uriaşe, 
cumplite se opriră din hăituiala, cu urechea ciulită şi capul înălţat, ca să 
asculte bubuitul monoton răspîndit de Dum-Dum-ul gorilelor. 

Din cînd în cînd, cîte o jivină slobozea urletul ascuţit sau răgetul 
tunător ca răspuns la provocarea înspăimîntătorului vacarm al 
antropoidelor, dar nici una nu se încumeta să se apropie pentru a iscodi 
sau a ataca, căci marile gorile, întrunite în toată forţa numărului lor, 
umpleau de un adînc respect piepturile vecinilor de junglă. 

Cînd vacarmul tobei atinse o intensitate aproape asurzitoare, Kerchak 
sări în mijlocul cercului, între masculii ghemuiţi pe vine şi toboşari. Stînd 
în poziţie verticală, îşi azvîrli capul pe spate şi privind drept în ochi luna, 
care se ridicase deasupra creştetului său, începu să se bată cu labele-i mari 
şi păroase peste piept şi să scoată strigătul lui răscolitor şi înspăimîntător. 

O dată, de două ori, de trei ori, strigătul cumplit răsună în 
solitudinea clocotitoare a acalei lumi negrăit de vii şi totuşi incredibil de 
moarte. 

După aceea, lăsîndu-se în patru labe, Kerchak lunecă fără zgomot de 
jur împrejurul cercului deschis, îndepărtîndu-se cît mai mult de hoitul 
depus în faţa tobei-altar, dar ţinîndu-şi pe tot parcursul acestui tur ochii 
mici, cruzi, roşii şi haini, pironiţi asupra mortăciunii. 

Atunci sări în arenă un alt mascul şi repetînd strigătele oribile ale 
regelui, îl urmă pas cu pas. I se alătură apoi altul, mereu altul, într-o 
succesiune rapidă, pînă cînd întreaga junglă reverberă rezonanţele aproape 
necurmate ale strigătelor setoase de sînge. 

Era provocarea şi începutul vînătorii. 

Cînd toţi masculii adulţi se înşiruiră în coloana dansatorilor, începu 
atacul. 

Kerchak, înşfăcînd o bîtă uriaşă din mormanul aflat la îndemînă, se 
năpusti furios asupra gorilei moarte, zdrobind hoitul cu o lovitură 
îngrozitoare şi scoţînd în acelaşi timp mîrîielile şi grohăiolile pregătitoare de 
luptă. Bubuitul tobei se înteţi paralel cu frecvenţa loviturilor, iar războinicii, 
după ce se apropiară unul cîte unul de victima acelui atac şi-i aplicară 
lovitura de măciucă, se prinseră în vîrtejul nebun al Dansului Morţii. 

Tarzan făcea parte din hoarda sălbatică dănţuitoare. Trupul său 
arămiu, musculos, vrîstat de dîrele năduşelii ce sclipeau în lumina lunii, 
strălucea. Suplu şi graţios printre namilele grosolane, greoaie păroase din 
jur. 


Nici una dintre fiinţele acelea nu era mai misterioasă decît el în 
gesturile ce mimau vînătoarea, nici una nu era mai feroce în sălbăticia 
atacului, nici una nu sărea cu atita sprinteneală în aer, în Dansul Morţii. 

Pe măsură ce intensitatea şi repeziciunea bătăilor de tobă sporeau, 
dansatorii păreau să se îmbete de ritmul drăcesc şi de urletele lor bestiale. 
Ţopăielile şi salturile se înteţeau, de pe colţii dezgoliţi picurau balele, 
boturile şi piepturile erau împroşcate de spumă. 

Timp de jumătate de oră straniul dans continuă, pînă cînd, la un 



semn al lui Kerchak, bubuitul tobelor amuţi şi femelele-toboşari se 
strecurară iute prin şirul dansatorilor către cercul exterior al spectatorilor 
cinchiţi pe vine. Şi atunci, toţi ca unul, masculii tăbărîră asupra leşului 
prefăcut de loviturile lor într-un soi de terci păros. 

Fălcile lor se bucurau arareori de cantitatea de carne pe care ar fi 
rîvnit-o, aşa încît finalul potrivit al sălbaticei orgii era desfătarea cu hoitul 
unui animal de curînd ucis; prin urmare, nu se gîndeau acum decît la un 
singur lucru: devorarea fostului vrăjmaş. 

Dinţi uriaşi se înfîpseră în carne, despicînd halci enorme, cele mai 
puternice dintre gorile obţinînd bucăţile cele mai alese, în timp ce fiarele 
mai slăbănoage, date la o parte de gloata mîncăilor ce se zbăteau şi 
grohăiau, aşteptau un prilej să se furişeze ca să se înfrupte şi ele din vreo 

delicatesă scăpată pe jos sau să şterpelească vreun ciolan rămas, înainte ca 
întreg ospăţul să se fi isprăvit. 

Tarzan jinduia după carne şi avea nevoie de ea chiar mai mult decît 
maimuţele. Descinzînd dintr-o rasă de carnivori, Tarzan avea impresia că 
niciodată în viaţă nu-şi astîmpărase pe deplin pofta de hrană animală; 
aşadar, acum, trupuşorul lui zvelt îşi croi drum în învălmăşeala de gorile 
aţîţate, devoratoare străduindu-se să obţină o porţie mai mare decît cea pe 
care i-ar fi putut-o cîştiga forţa lui. Cuţitul de vînătoare al tatălui său 
necunoscut îi atîrna la şold, într-o teacă împletită de el după modelul uneia 
văzute în pozele comorilor lui livreşti. în cele din urmă ajunse pînă la 
delicatesa ce se topea văzînd cu ochii şi cu ajutorul cuţitului său ascuţit, îşî 
tăie o porţie mai generoasă d: it sperase, un întreg braţ păros ce ieşea la 
iveală de sub picioarele puternicului Kerchak, atît de absorbit în exercitarea 
prerogativelor de lăcomie regală, încît nici nu observă actul de lese-majeste. 

Aşadar, micul Tarzan se strecură de sub masa gorilelor în plină 
competiţie, strîngîndu-şi la piept hidoasa pradă. 

Printre cei ce făceau zadarnic cerc în jurul petrecăreţilor era şi 
bătrînul Tublat. Fusese printre primii la ospăţ, dar se retrăsese cu o halcă 
bună, ca s-o devoreze în linişte, iar acum încerca să-şi croiască din nou 
drum. 

Aşa se face că-1 văzu pe Tarzan cînd, din vălmăşagul ce se înghesuia, 
se îmbrîncea şi se împingea; băiatul răsări strîngîndu-şi prada cu hotărîre 
la piept. Ochii mici, ca de porc, foarte apropiaţi şi injectaţi ai lui Tublat 
scăparară scîntei de ură cînd se aţintiră asupra obiectului aversiunii lui. în 
acelaşi timp însă licări în el pofta hulpavă stîrnită de halca delicioasă aflată 
în posesia băiatului. Dar şi Tarzan îşi zări la fel de iute principalul inamic şi 
ghicind ce-avea bestia de gînd să facă, sări sprinten spre cercul femeilor şi 
al copiilor, încercînd să se ascundă printre ei. Tublat însă se ţinu după el, 
aşa încît băiatul nu putu să se pitească şi-şi dădu seama că va trebui s-o ia 
la fugă de-a binelea. 

Iute ca fulgerul, goni spre arborii din jur şi cu un salt dibaci, se 
prinse de o creangă mai joasă, întîi cu o singură mînă, apoi, luîndu-şi 
comoara în dinţi, se caţără repede cît mai sus, urmat îndeaproape de 


Tublat. 


Sus, tot mai sus, se înălţă către vîrful unduitor al unui măreţ monarh 
al pădurii, unde greoiul lui hăituitor nu cuteza să-l urmeze. Acolo se cocoţă, 
împroşcînd cu zeflemele şi sudălmi bestia turbată, spumegînd, care 
rămăsese la şaisprezece metri mai jos. 

Şi atunci Tublat îşi ieşi din minţi. Cu urlete şi răgete înfiorătoare, se 
azvîrli la pămînt, printre femele şi copii, înfigîndu-şi colţii uriaşi într-o 
duzină de gîturi micuţe şi spintecînd bucăţi de carne de pe spinările şi 
piepturile femelelor ce-i picau în gheare. 

în strălucirea clarului de lună, Tarzan fu martor la întregul nebunesc 

spectacol de furie turbată. Apoi 
masculii uriaşi din centrul arenei 
începură să simtă dinţii de fier ai 
semenului lor înnebunit şi toţi ca unul, 
se mistuiră în tenebrele pădurii care se 
apleca ameninţător asupră-le. 

în afară de Tublat, nu mai 
rămăsese în amfiteatru decît o singură 
femelă, ce alerga iute căutînd refugiu 
în arborele unde se cocoţase Tarzan, 
dar pe urmele ei venea bicisnicul 
Tublat. Femela era Kala şi de îndată ce 
Tarzan îşi dădu seama că Tublat o 
ajunge din urmă, se lăsă în jos, din 
ram în ram cu iuţeala pietrei care se 

rostogoleşte, îndreptîndu-se spre mama lui adoptivă. Kala se afla sub 
crengile cele mai joase şi deasupra ei sta pitulat Tarzan, aşteptînd 
desfăşurarea cursei. 

Kala făcu un salt, apucîndu-se de o cracă joasă, dar aproape că 
atîrna deasupra creştetului lui Tublat, care o ajunsese. Totuşi s-ar fi putut 
salva, însă deodată se auzi un scrîşnet, un pîrîit şi craca se rupse 
proiectînd-o drept în capul lui Tublat, pe care-1 doborî la pămînt. într-o 
clipă, amîndoi fură iar în picioare, dar, oricît ar fi fost de iuţi, Tarzan îi 
întrecu, astfel încît bestia înfuriată se pomeni faţă-n faţă cu copilul-om care 
se interpuse, apărînd-o pe Kala. 

Nimic nu putea fi mai pe placul bestiei şi cu un rînjet de triumf, se 
năpusti asupra micului Greystoke. Dar dinţii lui nu apucară să se înfigă în 
carnea arămie. O mînă viguroasă îi înşfacă grumazul păros în timp ce mîna 
cealaltă împlintă de douăsprezece ori un tăios cuţit de vînătoare în pieptul 
uriaş. Loviturile cădeau iute ca fulgerul şi nu se opriră decît atunci cînd 
Tarzan simţi trupul moale prăbusindu-se sub el. 

Cînd hoitul se prăvăli la pămînt, Tarzan din neamul maimuţelor îşi 
puse piciorul pe grumazul vrăjmaşului său de o viaţă şi înălţîndu-şi ochii 
către luna plină, îşi azvîrli pe spate capul tînăr şi mîndru şi slobozi 
sălbaticul şi înfiorătorul strigăt al tribului său. 

Unul cîte unul, membrii tribului lunecară din ascunzişurile lor de 
prin arbori şi făcură cerc în jurul lui Tarzan şi al duşmanului său învins. 
Cînd se adunară cu totii, Tarzan li se adresă: 

— Eu sînt Tarzan! strigă el. Sînt un straşnic omorîtor! Cu toţii să-l 


respectaţi pe Tarzan din neamul maimuţelor şi pe Kala, mama lui. Nici unul 
dintre voi nu e atît de puternic ca Tarzan. Duşmanii lui sa se păzească! 

Privind drept în ochii haini, roşii ai lui Kerchak, tînărul Greystoke se 
plesni cu palmele peste pieptu-i robust şi slobozi din nou pătrunzătorul său 

8.VÎNATORUL DIN COPAC 

doua zi după noaptea Dum-Dum-ului, tribul o porni încet prin 
pădure, înapoi spre coastă. 

Leşul lui Tublat zăcea în locul unde se prăbuşise, căci 
supuşii lui Kerchak nu mîncau niciodată morţii din tribul lor. 

Marşul era o tacticoasă expediţie pentru agonisirea hranei. Fructe de 
palmier, prune cenuşii, banane şi mango se găseau din belşug, ca şi ananas 
sălbatic şi uneori, mici mamifere, păsări, ouă, reptile şi insecte. Alunele 
erau sfărîmate între fălcile lor viguroase sau, 
cînd se dovedeau prea tari, le spărgeau 
strivindu-le între două pietre. 

Odată, bătrîna Sabor le tăie calea, 
făcîndu-i să se împrăştie la adăpostul 
crengilor înalte, căci, dacă leoaica le respecta 
numărul şi dinţii ascuţiţi, gorilele, la rîndul 
lor, aveau aceeaşi stimă faţă de înverşunata-i 
şi dîrza-i ferocitate. 

Pe o cracă mai joasă, era aşezat 
Tarzan, chiar deasupra maiestuoasei şi 
mlădioasei siluete care-şi croia drum în 
tăcere prin jungla deasă. Băiatul azvîrli c-un 
ananas în acest vechi duşman al tribului său. 

Fiara se opri şi răsucindu-se, îşi aţinti 
privirile asupra chipului batjocoritor de 
deasupra ei. 

Agitîndu-şi mînioasă coada, îşi dezveli 
dinţii galbeni, căscîndu-şi buzele mari intr-un 
mîrîit groaznic, care-i zbîrci botul ţepos într-o sumedenie de încreţituri şi 
şanţuri dese şi-i strînse pleoapele pînă ce ochii ajunseră două dungi înguste 
de furie şi ură. Ciulindu-şi urechile, privi drept în ochii lui Tarzan din 
neamul maimuţelor şi scoase urletul ei de provocare, aprig şi strident. De la 
adăpostul crengii, copilul-maimuţă îi răspunse cu strigătul lui înfricoşător. 
O clipă, cei doi se priviră în tăcere, apoi uriaşa pisică se întoarse în jungla 
care o înghiţi, precum înghite oceanul o pietricică. 

Dar în mintea lui Tarzan încolţi un plan teribil.Ucisese pe crîncenul 
Tublat; nu însemna oare că e un mare luptător? Deci avea să ia urma 
puternicei Sabor ca s-o măcelărească şi pe ea. Va fi şi un neîntrecut 
vînător. 

în adîncul inimii lui palpita dorinţa arzătoare de a_şi acoperi 

goliciunea cu h-a-i-n-e, pentru că învăţase din cartea lui cu poze că toţi o-a- 
m-e-n-i-i sînt îmbrăcaţi, în timp ce m-a-i-m-u-ţ-e-l-e, g-o-r-i-l-e-l-e şi celelalte 
vietăţi umblă despuiate. 

Deci hainele erau, desigur, un semn de măreţie; emblema 
superiorităţii omului asupra tuturor celorlalte animale, pentru că, desigur, 
nu putea exista altă raţiune ca să porţi lucrurile acelea oribile. 

Cu multe luni în urmă, pe cînd era mult mai mic, rîvnise la pielea lui 
Sabor, leoaica, sau a lui Numa, leul, sau a lui Sheeta, leopardul, pentru a-şi 
acoperi trupul lipsit de păr, ca să nu mai semene cu Histah, şarpele; dar 
acum era mîndru de pielea lui netedă, care dovedea că el se trage dintr-o 
rasă puternică, iar dorinţele-i contradictorii şi anume aceea de a umbla gol 
pentru a-şi vădi, cu trufie, obîrşia şi aceea de a se conforma obiceiurilor 
rasei lui, purtînd straie hidoase şi stînjenitoare, precumpăneau rînd pe 
rînd. 



în timp ce tribul înainta agale prin pădure, după trecerea fioroasei 
Sabor, capul lui Tarzan zbîrnîia de planul măreţ al uciderii inamicului şi 
zile în şir, aproape că nu se gîndi la altceva. Dar în ziua de care vorbim, 
atenţia îi fu curînd atrasă de întîmplări mai imediate. 

Deodată, totul în pădure încremeni ca în miez de noapte; zgomotele 
junglei amuţiră, copacii rămaseră neclintiţi, ca paralizaţi, în aşteptarea 
unui dezastru iminent. Toată natura aştepta şi aşteptarea nu fu lungă. 

Slab, din depărtare, se auzi un vaiet înăbuşit şi trist. Se apropie din 
ce în ce, răsunînd tot mai puternic. Arborii falnici se înclinară la unison, ca 
apăsaţi în jos de o mînă gigantică. Din ce în ce mai mult se prosternară 
spre pămînt şi totuşi nu se auzea nimic decît vaierul adînc şi răscolitor al 
vîntului. Apoi, brusc, giganţii junglei se 
dezdoiră, plesnind cu vîrfurile lor văzduhul, 
într-un mînios protest asurzitor. Din norii 
învîrtejiţi, plumburii, ce atîrnau deasupra, 
ţîşni o lumină vie, orbitoare. Canonada 
tunetelor îşi revărsă cumplita provocare. Şi 
se porni potopul ,iadul se dezlănţui peste 
junglă. 

Tribul, dîrdîind de frig din pricina 
ploii reci, se cuibări la rădăcina copacilor 
mari. Fulgerele, săgetînd şi şfîchiuind 
bezna, iluminau o clipă crengi zvîrcolindu- 
se, ramuri fîlfîind, trunchiuri încovoindu-se. 

Din cînd în cînd, cîte un antic 
patriarh al pădurii secerat de trăsnet, se 
prăbuşea într-o mie de ţăndări printre 
arborii din jur, smulgînd după el o puzderie 
de crengi sau de vecini mai mărunţi şi 











sporind încîlcita harababură a junglei tropicale. 

Crengi mari şi mici, spintecate de sălbăticia uraganului, se prăvăleau 
în vegetaţia zbuciumată, semănînd moarte şi distrugere printre nenumăraţii 
nefericiţi locuitori ai lumii de jos, dens populate. 

Ceasuri şi ceasuri furia uraganului se descătuşa fără întrerupere, iar 
membrii tribului se cuibăriră unul în altul, tremurînd de frică. Ameninţaţi 

de arborii şi de crengile ce se prăbuşeau şi încremeniţi de exploziile 
luminoase ale fulgerelor şi de răgetele tunetelor, se pitulară jalnic, pînă ce 
furtuna trecu. 

Sfîrşitul fu la fel de brusc ca şi începutul. Vîntul se opri, soarele 
începu să strălucească, natura porni iar să surîdă. 

Frunzele şi ramurile, perlate de stropi şi petalele ude ale florilor 
luxuriante străluciră în toată splendoarea zilei care se reinstaurase. Şi aşa 
precum uita Natura, uitară şi copiii ei. Viaţa activă îşi reluă cursul, 
întocmai ca înainte de beznă şi de spaimă. 

Dar Tarzan avu o revelaţie care-i lămuri misterul h-a-i-n-e-l-o-r. Ce 


bine s-ar fi simţit sub pielea groasă a lui Sabor! Şi astfel, aventura căpătă 
un nou imbold. 

Vreme de cîteva luni, tribul cutreieră pe lingă plaja unde se găsea 
cabana lui Tarzan şi studiile îi răpiră cea mai mare parte din timp, dar, ori 
de cîte ori o pornea prin pădure, avea funia pregătită şi numeroase fură 
animalele mai mici care căzură în capcana laţului. 

Odată latul se înfăşură pe grumazul scurt al lui Horta mistreţul şi 
zvîrcolirile lui nebuneşti pentru a se elibera îl răsturnară pe Tarzan de pe 
craca pe care şedea în aşteptare şi de pe care îşi azvîrlise colacul spiralat. 
La zgomotul căderii lui, îndesatul mistreţ se întoarse şi văzînd ce pradă 
lesnicioasă era o tînără maimuţă îşi propti capul în piept şi se repezi 
nebuneşte la băiatul uimit. 

Din fericire, Tarzan nu se lovise căzînd, deoarece aterizase ca o pisică, 
pe cele patru labe larg desfăcute, ca să amortizeze şocul. într-o clipă fu în 
picioare şi sărind cu agilitatea maimuţei care era, se agăţă de o creangă 
joasă, punîndu-se la adăpost în timp ce dedesubt Horta, mistreţul, dădea 
iureş în van. 

în acest fel, Tarzan învăţă din experienţă limitele ca şi posibilităţile 
ciudatei sale arme. 

Cu acest prilej pierduse o funie lungă, dar îşi dăduse seama că, dacă 
în locul mistreţului, l-ar fi doborît Sabor jos din copac, deznodămîntul ar fi 
putut să fie foarte diferit, căci atunci, fără îndoială şi-ar fi pierdut şi viaţa. 

îi trebuiră multe zile ca să împletească o nouă funie, însă cînd, în cele 
din urmă, o isprăvi, se duse dinadins la vînătoare şi zăcu în aşteptare, 
ascuns în frunzişul stufos al unei crengi imense, chiar deasupra cărării 
bătătorite ce ducea la apă. 

Cîteva jivine mici trecură pe dedesubt, nevătămate. Nu dorea un 

atare vînat lipsit de importanţă. Avea nevoie de un animal viguros, ca să 
încerce eficienţa noului său plan. 

într-un tîrziu se arătă cea pe care Tarzan o căuta; cu muşchii supli 
jucîndu-i sub pielea lucitoare, grasă şi lustruită, venea Sabor, leoaica. 
Labele-i mari, căptuşite cu perniţe, călcau moale şi fără zgomot pe poteca 
îngustă. îşi ţinea gîtul încordat, într-o continuă alertă; coada lungă i se 
mişca încet, unduind graţios. 

Se apropia, mai mult, tot mai mult, de locul unde se chircise Tarzan 
din neamul maimuţelor, cumpănind în mînă capetele funiei sale lungi. 

Ca o statuie de bronz, nemişcat ca moartea, stătea Tarzan. Sabor 
trecu pe sub el. Un pas mare, al doilea, al treilea, apoi laţul căzu în tăcere 
spre ea. 

O clipă, colacul lărgit îi atîrnă 
deasupra capalui ca un şarpe uriaş, apoi, 
cînd jivina ridică privirile ca să afle ce-i cu 
foşnetul frînghiei, laţul îi încercui gîtul. Cu o 
smucitură iute, Tarzan trase funia fixînd 
laţul de grumazul lucios, apoi se apucă 
vîrtos cu amîndouă mîinile de suportul său. 

Sabor căzuse în capcană. Cu o 
săritură, fiara surprinsă se întoarse spre 
junglă, dar Tarzan n-avea să piardă a doua 
oară o funie din aceleaşi motive ca prima 
dată. Trăsese învăţăminte din experienţa lui. 
Leoaica nu apucă să facă nici jumătate din 
al doilea salt, cînd simţi laţul strîngîndu-i-se 
în jurul gîtului: descrise o adevărată tumbă 
în aer şi căzu pe spate cu un zgomot greu. 
Tarzan legase zdravăn capătul funiei de 
trunchiul copacului pe care sta căţărat. 

Pînă aici, planul lui reuşise de 
minune, însă, cînd înşfăcă funia, proptindu-se într-o crăcăna trainică, 
descoperi că una era să legi de copac colosul acela cuprins de furie turbată, 
care se zbătea apucînd cu ghearele, muşcînd si urlînd, si alta s-o poţi 
spînzura. 

Greutatea bătrînei Sabor era imensă şi cînd se opintea pe labele-i 
uriaşe, nimeni decît Tantor, elefantul, n-ar fi putut-o urni. 

Leoaica se întoarse pe poteca de unde putea acum să-l vadă pe 
autorul infamiei la care fusese supusă. Scoţînd un răcnet de turbare, se 
năpusti brusc înspre Tarzan, executînd un salt în aer, dar cînd trupul său 
masiv atinse craca pe care stătuse cocoţat băiatul, ia-1 de unde nu-i. 

Tarzan se căţărase sprinten pe o ramură mai mică, la şapte metri mai 
sus de captiva înfuriată. O clipă, Sabor rămase suspendată de craca de jos, 


















în timp ce Tarzan îşi bătea joc de ea şi-i zvîrlea în nas crenguţe şi ramuri. 
După un timp, fiara se lăsă din nou pe pămînt şi Tarzan coborî iute si 
prinse iar funia; dar Sabor descoperise că ceea ce o reţinea era doar o 
frînghie subţire şi apucînd-o între fălcile masive, o reteză înainte ca Tarzan 
să fi putui strînge a doua oară laţul sugrumător. 

Baiatul era foarte necăjit. Planul lui bine ticluit se duse-se de rîpa , 
aşa incit se aşeză, multumindu-se să strige şi să se strîmbe la făptura care 
urla dedesupt. 

Ceasuri întregi Sabor se învîrti pe sub copac, înainte şi înapoi; de 
patru ori se ghemui, apoi îşi luă vînt sărind spre spiriduşul care se 
zbenguia deasura ei, dar cu tot atîta succes ca şi cînd ar fi încercat să 
prindă în gheare vîntul amăgitor ce murmura printre vîrfurile ramurilor. 

în cele din urmă, Tarzan osteni de atîta joacă şi scoţînd un sfidător 
urlet de adio, zvîrli un fruct pîrguit care plesni, moale şi lipicios, drept în 
mutra mîrîitoare a inamicului, apoi băiatul urcă iute la treizeci de metri 
deasupra solului, legănîndu-se din copac în copac, pînă cînd, curînd, 
ajunse în mijlocul alor săi. 

Aici povesti amănuntele aventurii lui, împieptîndu-se şi fudulindu-se 
în asemenea hal, încît îşi impresionă pînă şi vrăjmaşii cei mai înverşunaţi, 
în timp ce Kala ţopăia de bucurie şi de mîndrie. 


9.OM CU OM 



arzan din neamul maimuţelor îşi duse mai departe, timp de 
cîţiva ani, existenţa în junglă, fără prea mari schimbări decît 
că deveni mai viguros şi mai înţelept şi învăţă din cărţile lui tot 
mai multe lucruri despre lumile stranii ce se găseau pe undeva, în afara 
pădurii primitive. 

Pentru el, viata nu era niciodată monotonă sau lentă. întotdeauna 
exista Pisah, peştele care trebuia prins prin numeroasele rîuri şi lacuri, apoi 
Sabor şi crudele ei neamuri care te ţineau veşnic treaz dădeau savoare 
fiecărei clipe petrecute pe pămînt. Foarte des îl hăituiau ele, dar şi mai des 
Tarzan era cel care le hăituia şi cu toate că niciodată nu izbutiră să-l atingă 
cu ghearele lor aprige şi ascuţite, totuşi de multe ori s-a întîmplat să fie atit 
de aproape, încît n-ai fi putut strecura o frunză mai groasă între labele lor 
şi pielea lui netedă. Ageră era Sabor, leoaica, ageri erau Numa şi Sheeta, 
dar Tarzan din neamul maimuţelor era iute ca fulgerul. 

Cu Tantor, elefantul, se împrieteni. Cum? Nu mă întrebaţi. Dar era 
fapt cunoscut printre locuitorii junglei că în multe nopţi scăldate de lună, 
Tarzan din neamul maimuţelor şi Tantor, elefantul, se plimbau împreună, 
iar prin locurile bătătorite, Tarzan călărea cocoţat pe spinarea largă a lui 
Tantor. 

în aceşti ani, Tarzan petrecu 
multe zile în cabana tatălui său, unde 
zăceau încă, neatinse, osemintele 
părinţilor lui şi scheletul puiului Kalei. 
La optsprezece ani, citea curgător şi 
înţelegea aproape tot ce citea în 
numeroasele şi feluritele volume de pe 
rafturi. 

De asemenea putea să scrie cu 
litere de tipar repede şi limpede, dar 
scrisul de mînă nu-1 cunoştea, căci, 
deşi printre comorile lui se aflau şi 
cîteva caiete, în cabană găsise atît de 
puţine lucruri scrise în engleză, încît 
nu vedea de ce şi-ar bate capul să 
înveţe şi această formă de caligrafie, cu 
toate că de descifrat, cu trudă, o putea 
descifra. 

Aşadar, îl găsim la optsprezece 
ani, un tînăr lord englez care nu putea 
vorbi englezeşte, dar care ştia să 
citească şi să scrie în limba maternă. 
Nu văzuse nici o altă flintă omenească 

în afară de propria-i persoană, căci regiunea limitată pe care o străbătea 
tribul său nu era udată de rîuri mari care să atragă triburile de băştinaşi 
din interior. 

Dealurile înalte o închideau pe trei laturi, iar pe a patra — oceanul. 


Ţinutul era populat de lei, leoparzi şi şerpi veninoşi. Neştirbitele-i labirinturi 
de junglă încîlcită nu ispitiseră pînă acum nici un pionier din rasa umană 
să-i calce hotarele. 

Dar într-o zi, în timp ce Tarzan din neamul maimuţelor şedea în 
cabana tatălui său, pătrunzînd în misterele unei noi cărţi, vechea tihnă a 
junglei sale fu zdruncinată pentru totdeauna. La graniţa îndepărtată 
dinspre răsărit se ivise, pe coama unui deal jos, o stranie procesiune 
rînduită în monom. în frunte veneau cincizeci de războinici negri, înarmaţi 
cu suliţe subţiri de lemn, ale căror vîrfuri fuseseră călite în foc mocnit şi cu 
arcuri lungi şi săgeţi otrăvite. Pe spate purtau scuturi ovale, din nas le 
atîrnau inele uriaşe, iar în cîlţii lînoşi ce le acopereau ţeasta erau înfipte 
mănunchiuri de pene viu colorate. Fruntea le era tatuată cu trei linii 
paralele colorate, iar pe piept aveau trei cercuri concentrice. Dinţii galbeni 
fuseseră piliţi pînă căpătaseră vîrf ascuţit, iar buzele cărnoase, 
proeminente, sporeau grozăvia înfăţişării lor. în urmă veneau cîteva sute de 
femei şi copii, cele dintîi purtînd pe creştet mormane de oale de gătit, unelte 

de bucătărie şi fildeş. Ariergarda o formau o sută de războinici, aidoma 
celor din avangardă. 

Alcătuirea coloanei vădea că se temeau mai mult de un atac ce-ar fi 
putut veni din spate, decît de orice duşman necunoscut ce s-ar fi putut ivi 
din faţă; şi de fapt aşa era, pentru că fugeau de ostaşii omului alb care-i 
hărţuise atît de amarnic ca să le ia cauciucul şi fildeşul, incit într-o bună zi 
s-au răsculat împotriva cuceritorilor şi au măcelărit un ofiţer alb şi un mic 
detaşament din trupele lui de negri. 

Zile în şir se ospătară cu carnea acestora, dar într-o noapte, un 
detaşament mai puternic năvăli peste aşezarea lor, ca să răzbune moartea 
camarazilor, în acea noapte, soldaţii 
belşug şi această rămăşiţă a unui 
trib odinioară puternic se furişase 
prin jungla întunecoasă, pornind 
spre necunoscut şi spre libertate. 

Dar ceea ce însemna libertate 
şi goana după fericire pentru aceşti 
negri sălbatici, însemna consternare 
şi moarte pentru mulţi dintre 
locuitorii noului lor cămin. 

Timp de trei zile, mica hoardă 
mărşălui încet prin inima pădurii 
necunoscute pe unde nu călcase 
picior de om, pînă cînd, în sfîrşit, în 
cea de-a patra zi, în zori, dădură 
peste un loc, la malul unui rîuleţ, 
unde vegetaţia părea ceva mai rară 
decît întîlniseră pînă atunci. 

Rămaseră aici să-şi 

încropească o nouă aşezare si o lună 
mai tîrziu, locul era despădurit, 
colibele si gardurile de pari ridicate, 
bananierii, ignama si porumbul 
plantate, iar vechea viaţă îşi reluat cursul în noul cămin. Aici nu existau 
oameni albi soldaţi şi nici cauciuc sau fildeş care să trebuiască strîns 
pentru supraveghetorii haini şi nerecunoscători. 

Luna se schimbase de mai multe ori pe cer pînă ce negrii să cuteze a 
se aventura pe meleagurile din jurul noului lor sat. Cîţiva dintre ei căzuseră 
pradă bătrînei Sabor şi deoarece jungla mişuna de feline crude şi însetate 
de sînge, de lei şi leoparzi, războinicii de culoarea abanosului şovăiau să se 
avînte prea departe de adăpostul gardurilor de pari. 

Dar într-o zi, Kulonga, fiul bătrînului rege Mbonga, pribegi departe, 
prin labirinturile dense dinspre apus. Păşea cu luare-aminte, lancea-i 


negri ai omului alb avură carne din 

subţire fiind pregătită de atac, iar scutul prelung, oval, strîns cu hotărîre în 
mina stingă, lipit de trupul său neted de abanos. în spate purta arcul, iar în 
tolba de deasupra scutului, un mănunchi de săgeţi subţiri, drepte, bine 
unse cu o substanţă vîscoasă, neagră ca smoala, care făcea ca înţepătura 
vîrfului lor ascutit ca un ac să fie mortală. 

Noaptea îl surprinse pe Kulonga departe de palisadele din jurul 
satului stăpînit de tatăl său, dar, năzuind să se îndrepte tot mai departe 
spre apus, se caţără pe o creangă bifurcată dintr-un arbore înalt, îşi 
înjghebă o platformă rudimentară şi se ghemui să doarmă. 

Trei mile mai încolo spre apus dormea tribul lui Kerchak. 

A doua zi în zori, gorilele se aflau în plină activitate, cotrobăind prin 
junglă în căutare de hrană. Tarzan, după obiceiul lui îşi îndreptă cercetările 
în direcţia cabanei, aşa încît, vînînd în tihnă pe drum, cînd ajungea la plajă 
avea burta plină. 

Gorilele se răspîndi seră în toate direcţiile, fie cîte una, fie cîte două 
sau cîte trei, dar nu mai departe de raza în care puteau auzi un semnal de 
alarmă. 

Kala o pornise agale spre răsărit, pe o potecă bătătorită de elefanţi, si 
era foarte ocupată să răstoarne crengi căzute şi buturugi putrezite, căutînd 
gîndaci si ciuperci gustoase, cînd atenţia îi fu atrasă de un zgomot 
neobişnuit. 

Cărarea se întindea dreaptă pe vreo cincizeci de metri în faţa ei şi la 
capăt, pe sub tunelul de ramuri boltite, văzu înaintînd spre ea o creatură 
stranie şi înspăimîntătoare. 

Era Kulonga. 

Kala nu mai zăbovi o clipă, ci, răsucindu-se, o luă grăbită îndărăt pe 
cărare. Nu alerga; după deprinderile neamului ei, cind nu era stîrnită, căuta 
mai curînd să evite decît să fugă. 

Pe urmele ei venea Kulonga. Acestuia i se oferea un prilej de a se 
înfrupta cu carne. Dacă o ucidea, s-ar fi putut ospăta din belşug toată ziua. 
Grăbi pasul, cumpănindu-şi suliţa, gata s-o arunce. La o cotitură a potecii, 
văzu din nou gorila, pe altă fîşie dreaptă. Mîna care ţinea suliţa se trase 
îndărăt, muşchii se bulbucară iute ca fulgerul sub pielea lucioasă. Braţul se 
avîntă înainte, suliţa zbură spre Kala. 

Lovitură ratată. Dar îi zgîrie coapsa. Cu un strigăt de furie şi durere, 
gorila se repezi la călăul ei. într-o clipă, copacii se frîngeau sub greutatea 
neamurilor ei, legănîndu-se în plină goană, din cracă în cracă, spre scena 
luptei, ca răspuns la chemarea Kalei. 

Cînd gorila se năpusti asupră-i, Kulonga îşi încorda arcul şi cu 
incredibilă repeziciune, potrivi o săgeată. Trăgînd vergeaua mult îndărăt, îşi 
trimise proiectilul otrăvit drept în inima uriaşului antropoid. Scoţînd un 
răcnet înfiorător, Kala se prăbuşi cu faţa în jos, sub privirile uluite ale celor 
din tribul ei. 

Tunînd şi urlînd, gorilele dădură să se repeadă la Kulonga, dar 
prevăzător, omul fugea de rupea pămîntul, ca o antilopă speriată. Cunoştea 
ferocitatea acestor făpturi crude, păroase şi nu dorea decît să aştearnă cit 
mai multe mile cu putinţă între el şi ele. îl urmăriră o bună bucată de 
drum, gonind prin copaci, dar în cele din urmă, una cîte una abandonară 
cursa şi se întoarseră la locul tragediei. 

Nici una dintre ele, cu excepţia lui Tarzan, nu văzuse vreodată un om 
şi se întrebau ce fel de creatură o fi aceea care le invadase jungla. 

De pe plaja îndepărtată, lîngă mica lui cabană Tarzan auzi ecourile 
slabe ale luptei şi dîndu-şi seama că se petrecea ceva grav în tribul lui, o 
porni grăbit în direcţia zgomotelor. Cînd sosi, găsi întregul trib adunat şi 
sporovăind de zor în jurul leşului mamei sale ucise. 

Durerea şi furia lui Tarzan nu cunoscură margini, îşi slobozea mereu 
strigătul de provocare. Se izbea cu pumnii în pieptu-i robust, apoi se 
arunca peste trupul Kalei şi hohotea, dind drumul la dureroasa jale 
adunată în inima lui singuratică. 

A pierde unica fiinţă de pe această lume care i-a arătat cîndva iubire 
şi afecţiune era pentru Tarzan cea mai mare suferinţă pe care o cunoscuse 
vreodată. Şi ce dacă fusese o gorilă aprigă şi hidoasă! Pentru Tarzan, Kala 
fusese bună, fusese frumoasă! Asupra ei revărsase, fără să-şi dea seama, 
toată adoraţia, respectul şi dragostea pe care un copil normal le nutreşte 
pentru mama lui. Nu cunoscuse nici-cînd altă mamă, astfel încît îi dăruise 
Kalei, în tăcere, tot ceea ce i s-ar fi cuvenit blondei şi fermecătoarei Lady 
Alice, dacă aceasta ar fi trăit. 

După prima izbucnire de durere, Tarzan se stăpîni şi întrebînd pe 
membrii tribului cine fusese de fată la omor, află tot ceea ce vocabularul lor 
sărac îi putu comunica. 

I-a fost totuşi de ajuns. îi vorbiră despre o maimuţă neagră, ciudată, 
fără păr, căreia-i creşteau pene în cap şi care trimisese moartea dintr-o 
ramură subţire, iar apoi fugise cu iuţeala lui Bara, antilopa, spre soare - 
răsare. 

Tarzan nu mai stătu pe gînduri şi sărind pe 
crengile copacilor, o porni grăbit spre pădure. 
Cunoştea şerpuirile cărării elefanţilor pe unde o 
luase la fugă ucigaşul Kalei, aşa că tăie direct prin 
junglă ca să-i aţină calea războinicului negru, 
care, de bună seamă, urma sinuozităţile potecii. 

La şold îi atîrna cuţitul de vînătoare al 
necunoscutului său părinte, iar pe umăr lunga lui 
funie încolăcită. Un ceas mai tîrziu, coborî din nou 
pe cărare şi lăsîndu-se pe vine, cercetă pămîntul 
cu atentie. 

în noroiul moale de pe malul unui pîrîiaş 
găsi urme de tălpi, la fel cu cele care pînă acum, 
din întreaga junglă, numai picioarele lui le 
lăsaseră; atît că erau mult mai mari decît urmele 
lui. Inima începu să-i bată năvalnic. S-ar putea 
oare să urmărească un OM — unul din propria-i rasă? 

Două şiruri de urme indicau direcţia opusă. Deci prada lui trecuse pe 
acolo în drumu-i de întoarcere, în vreme ce examina urma nouă, o mică 
fărîmă de pămînt se desprinse de pe marginea formei de talpă şi căzu în 
scobitura uşor întipărită în noroi — ah, urma era foarte proaspătă, probabil 
că prada lui trecuse de foarte puţin timp prin acel loc. 

Tarzan se caţără din nou în copaci şi sprinten, fără zgomot, porni în 
viteză, urmărind de sus cărarea. Abia parcursese o milă, cînd dădu peste 
războinicul negru, care stătea într-un luminiş. Ţinea în mînă un arc suplu, 
în care potrivise una dintre săgeţile lui purtătoare de moarte. în faţă, 
dincolo de micul luminiş, se afla Horta, mistreţul, cu capul proptit în piept, 
cu colţii înspumaţi, gata să atace. 

Tarzan privi cu uimire la strania făptură care se găsea dedesubtul 
său — atît de asemănător lui ca formă şi totuşi atît de diferit la faţă şi la 






culoare. în cărţile sale văzuse o poză de NEGRU, dar ce deosebire între 
figura aceea tipărită, mată, moartă şi trupul acesta de abanos lucitor, 
pulsînd de viaţă. 

în timp ce omul sta acolo cu arcul încordat, Tarzan îl recunoscu nu 
numai ca NEGRU, dar şi ca ARCAŞ, asemenea celui din cartea cu poze. 

A PENTRU ARCAŞ 

Ce minunat! Aţîţat de descoperirea lui, Tarzan fu cît p-aci să-şi 
trădeze prezenţa. Dar dedesubtul Iui, lucrurile începeau să se precipite. 
Braţul negru, musculos, trăgea de arc; Horta, mistreţul, se năpusti şi în 
clipa aceea, negrul slobozi săgeata otrăvită, iar Tarzan o văzu zburînd cu 
iuţeala gîndului şi pătrunzînd în pieptul ţepos al mistreţului 

Abia se desprinsese săgeata din arc, 
că tînărul Kulonga îşi pregăti o a doua, dar 
Horta, mistreţul se repezi atît de fulgerător 
la el, încît băiatul n-avu timp s-o lanseze. 

Dintr-un salt, negrul sări dincolo de fiara 
turbată şi răsucindu-se pe călcîie cu o 
nemaipomenită repeziciune, împlîntă o a 
doua săgeata în spinarea animalului. După 
care, Kulonga sări în arborele cel mai 
apropiat. 

Horta se roti o dată, căutînd să-şi 
atace duşmanul dar abia făcu doisprezece 
paşi, că se clătină pe picioare şi căzu într-o 
rînă. O secundă, muşchii i se încordară şi i 
se relaxară spasmodic, apoi rămase 
nemişcat. 

Kulonga coborî din copac. Cu ajutorul unui cuţit care-i atîrna la şold, 
tăie cîteva felii mari din carnea mistreţului şi drept în mijlocul cărării, 
aprinse un foc la care fripse carnea, ospătîndu-se apoi după placul inimii. 
Restul mistreţului îl lăsă acolo unde se prăbuşise. 

Tarzan asista la toate acestea, plin de interes. Dorinţa de a-1 ucide pe 
negru îi frigea pieptul, dar dorinţa de a învăţa era mai puternică. Avea să 
urmărească un timp făptura aceea, ca să afle de unde venea. Va putea să-l 
ucidă în tihnă mai tîrziu, cînd negrul va lăsa deoparte arcul şi săgeţile 
mortale. 

După ce Kulonga îşi isprăvi ospăţul şi se făcu nevăzut pe o cotitură a 
drumeagului, Tarzan coborî în tăcere pe pămînt. îşi tăie şi el cîteva bucăţi 
din carnea lui Horta, dar nu le fripse. 

Mai văzuse el foc, însă numai cînd Ara, fulgerul, lovise cîte un arbore. 
Faptul că o făptură a junglei putuse face acei colţi roşii şi galbeni ce mîncau 
lemnul pînă nu mai rămînea decît pulbere din el îl miră din cale afară pe 
Tarzan, care, pe de altă parte, nu înţelegea de fel de ce războinicul negru îşi 
stricase bunătate de ospăţ, muindu-1 în dogoarea vătămătoare. Poate că Ara 
era prieten cu arcaşul si, în felul ăsta îşi împărţiseră hrana între ei. 

Dar, fie cum o fi, Tarzan n-avea de gînd să strice o mîncare bună într- 
un chip atît de prostesc, aşa încît înfulecă o mare cantitate de carne crudă, 
îngropînd restul hoitului lîngă cărare, ca să-l poată găsi la întoarcere. 

După care, Lordul Greystoke işi şterse degetele unsuroase de 
coapsele goale şi luă iar urma lui Kulonga, fiul lui Mbonga regele; în acest 
timp, în îndepărtata Londra un alt Lord Greystoke, refuza indignat cotletele, 
trimiţîndu-le înapoi bucătarului-şef al clubului pentru că nu erau destul de 
bine fripte, iar după ce-şi isprăvi dejunul, îşi muie degetele într-o cupă de 
argint cu apă parfumată, uscîndu-şi-le apoi cu un şervet de damasc alb ca 










zăpada. 

Tarzan îl urmări ziua întreagă pe Kulonga, dîndu-i tîrcoale prin 
copaci, ca un duh rău. îl mai văzu de două ori azvîrlindu-şi săgeţile morţii 
— o dată în Dango, hiena şi a doua oară în Mânu, maimuţa. De fiecare 
dată, animalul murea aproape instantaneu, căci otrava lui Kulonga era 
foarte proaspătă şi foarte primejdioasă. 

în timp ce se ţinea la o distanţă sigură pentru prada lui, Tarzan se 
gîndi mult la această grozavă metodă de a ucide. Ştia prea bine că numai 
înţepătura mică a vîrfului săgeţii nu era de ajuns ca să le vină atît de 
repede de hac sălbăticiunilor junglei, care, adeseori, în lupta cu vecinii lor, 
îşi sfîşiau carnea, se zgîriau cu ghearele şi se împungeau înfiorător, pentru 
ca apoi să se tămăduiască de fiecare dată. Nu, există o anumită taină legată 
de aşchiile astea subţiri de lemn care aduc moartea doar cu o simplă 
zgîrietură! Trebuie să vadă despre ce-i vorba. 

în noaptea aceea, Kulonga dormi în crăcăna unui arbore maiestuos, 
iar sus, mult mai sus decît el, se ghemui Tarzan din neamul maimuţelor. 

Cînd Kulonga se deşteptă, constată că arcul şi săgeţile îi dispăruseră. 
Războinicul negru era furios şi speriat, dar mai mult speriat decît furios. 
Scotoci pămîntul dedesubtul copacului şi scotoci în copac, deasupra 
pămîntului; dar nici urmă de arc, de săgeţi sau de tîlharul nocturn. 

Kulonga era îngrozit. Suliţa o azvîrlise în Kala şi nu o mai putuse lua 
înapoi; şi acum, cînd arcul şi săgeţile pieriseră, nu avea nici o armă de 
apărare în afară de cuţit. Singura lui speranţă era să ajungă în satul lui 
Mbonga cît mai repede, bizuindu-se pe iuţeala picioarelor. Era încredinţat 
că nu mai are mult pînă acasă, aşa c-o apucă pe cărare cu pas grăbit. 

Dintr-o masă densă de frunziş, cîţiva iarzi mai în spate, răsări Tarzan 
din neamul maimuţelor, pîndind de zor, în tăcere. 

Arcul şi săgeţile lui Kulonga fuseseră legate, în siguranţă, sus în 
vîrful unui arbore uriaş, de pe care Tarzan cojise cu lama cuţitului o fîşie 
mare de scoarţă, aproape de rădăcină, apoi frînsese pe jumătate o creangă, 
lăsînd-o să atîrne la vreo optsprezece metri distanţă de pămînt. Astfel îşi 
cresta el urmele în pădure şi-şi marca ascunzătorile. 

în timp ce Kulonga îşi continua drumul, Tarzan se apropie din ce în 
ce, pînă ajunse să călătorească chiar deasupra creştetului negrului. în mîna 
dreaptă îşi ţinea funia încolăcită; era pregătit să ucidă. 

Momentul fu amînat numai din pricină că Tarzan voia să se asigure 
de destinaţia spre care se îndrepta războinicul şi în curînd fu răsplătit, 
deoarece nu trecu mult şi în faţa lor se ivi o rarişte întinsă, la capătul căreia 
se aflau multe vizuini ciudate. 

Cînd făcu această descoperire, Tarzan se găsea chiar deasupra lui 
Kulonga. Pădurea se sfîrşea brusc şi dincolo de ea se întindeau două sute 
de iarzi de ogor cultivat, făcînd legătura între junglă şi sat. 

Tarzan trebuia să acţioneze repede, altfel prada îi scăpa; dar 

antrenamentul vieţii lui lăsa atît de puţin spaţiu între decizie şi acţiune în 
clipa cînd se ivea vreo primejdie, încît între una şi cealaltă n-ar fi încăput 
nici măcar umbra unui gînd. 

Aşadar, cînd Kulonga ieşi din întunecimea junglei, un colac de funie 
subţire şerpui asupră-i, pornind de pe craca cea mai de jos a unui arbore 
puternic, aflat chiar la marginea domeniilor lor Mbonga; fiul regelui nu 
apucă să facă nici şase paşi în luminiş, cînd un fel de laţ i se înfăşură iute 
în jurul gîtului. 

Atît de repede îşi trase Tarzan prada, încît strigătul de alarmă al lui 
Kulonga i se opri în gîtlej. Ajutîndu-se cu amîndouă mîinile, Tarzan îl tîrî 
îndărăt pe negrul care se zbătea, pînă cînd îl lăsă spînzurat de gît, în aer; 
apoi se caţără pe o cracă mare, trăgîndu-şi victima, care insă se zvîrcolea, 
în adăpostul frunzişului unui copac. Aici legă 
zdravăn funia de o ramură tare şi scoborînd 
din copac, îşi infîpse cuţitul de vînătoare în 
inima lui Kulonga; Kala era răzbunată. 

Tarzan îl cercetă cu luare-aminte pe 
negru, căci nu mai văzuse pînă atunci o fiinţă 
omenească în carne şi oase. Privirile îi fură 
atrase de cuţit şi de teaca lui. De asemenea, 
îl fermecă o brăţară de aramă prinsă în jurul 
gleznei, pe care şi-o transferă la piciorul său. 

Cercetă şi admiră tatuajul de pe frunte si de 
pe piept. Se minună de dinţii piliţi. Răsuci pe 
toate feţele şi îşi însuşi podoabele de pene, 
apoi se pregăti să coboare spre a-şi vedea de 
treburi, întrucît lui Tarzan din neamul 
maimuţelor i se făcuse foame şi avea la 
dispoziţie carne; carne de vînat, care, 
conform cu etica junglei, putea fi mîncată. 

Cum l-am putea condamna, după ce 
norme, pe acest om-maimuţă, cu inima, capul şi trupul unui gentleman 
englez şi cu deprinderile unei fiare sălbatice? Pe Tublat, care-1 urîse şi pe 
care-1 urîse, îl ucisese în luptă dreaptă şi totuşi nici o clipă nu-i trăznise 
prin minte să mănînce carnea lui Tublat. Ideea l-ar fi revoltat cum ne 
revoltă pe noi canibalismul. 

Dar cine era Kulonga de nu putea fi mîncat asemenea lui Horta, 
mistreţul, sau lui Bara, antilopa? Era altceva decît una dintre nenumăratele 
sălbăticiuni ale junglei, care se pîndesc una pe alta pentru a-şi astîmpăra 
pîntecele lihnit? 

Deodată însă, o ciudată îndoială îi opri mîna. Nu-1 învăţaseră cărţile 
lui că el era OM? Şi ARCAŞUL nu era şi el OM? Oare oamenii mîncau 
oameni? Vai. Nu ştia. Atunci, de ce această şovăială? încercă încă o dată să 

treacă la treabă, dar brusc îl năpădi un val de greaţă. Nu înţelegea de ce. 
Tot ce ştia era că nu putea să mănînce carnea acestui om negru şi astfel, 
instinctul ereditar, vechi de milenii, zădărnici imboldurile animalice ale 
acestei fiinţe ignorante şi-l salvă de la încălcarea unei legi universale de a 
cărei existentă nu avea habar. 

Coborî la iuţeală trupul lui Kulonga pe pămînt, îi scoase laţul şi o 
porni din nou prin copaci. 


10.FANTOMA FRICII 


C ocoţat intr-un arbore semeţ, Tarzan privea satul de colibe 
acoperite cu stuf, aflat dincolo de terenul cultivat. Văzu că, la 
unul din capete, pădurea atingea satul şi se îndreptă spre acel 
loc, minat de curiozitatea arzătoare de a vedea animale din rasa lui, de a 
învăţa mai multe despre deprinderile lor şi de a cerceta vizuinile ciudate în 
care trăiau. 

Existenţa lui primitivă printre aprigile sălbăticiuni ale junglei nu-i 
lăsa loc pentru nici o urmă de îndoială că aceste făpturi ar putea fi altceva 
decît duşmani. Asemănarea înfăţişării nu-1 îndemnă să-şi făurească vreo 
idee greşită asupra primirii ce i s-ar fi făcut dacă ar fi fost descoperit de 
aceste fiinţe, primele din rasa lui pe care le văzuse vreodată. 

Tarzan din neamul maimuţelor nu era un sentimental. Şi nu ştia 
nimic despre frăţia dintre oameni. Toate vieţuitoarele care nu făceau parte 
din tribul său îi erau duşmani de moarte, cu cîteva excepţii dintre care 
Tantor, elefantul, constituia exemplul cel mai deosebit. 

Tarzan îşi dădea seama de toate acestea fără răutate sau ură. A ucide 
era legea de bază a lumii sălbatice în care trăia. Plăcerile lui primitive erau 
puţine la număr, dar cea mai mare dintre acestea era să hăituiască şi să 
ucidă, astfel incit le acorda şi celorlalţi dreptul de a nutri aceleaşi dorinţe ca 
şi dînsul, chiar dacă obiectul vinătorii lor l-ar fi constituit propria lui 
persoană. 

Viaţa lui ciudată nu-1 făcuse nici ursuz, nici sîngeros. Faptul că-i 
plăcea să ucidă şi că ucidea cu un rîs vesel pe buzele-i frumoase, ţinea de 
cruzimea sa nativă. De cele mai multe ori ucidea ca să-şi procure hrană, iar 
cînd ucidea din răzbunare sau pentru a se apăra, o făcea fără istericale, ca 
un profesionist care nu admite nici o uşurinţă. 

Prin urmare, acum cînd se apropia cu băgare de seamă de cătunul lui 
Mbonga, era peregatit sau să ucidă sau să fie ucis. Se furişa cu 
neobişnuită prudenţă, căci Kulonga îl făcuse să nutrească un deosebit 
respect pentru aşchiile acelea ascuţite ce aduceau atît de repede şi fără greş 
moartea. 

în cele din urmă se opri la un arbore mare cu frunzişul des şi 

împovărat cu ghirlande de uriaşe plante agăţătoare. în acest umbrar de 
nepătruns, aşezat deasupra satului. Tarzan se ghemui, privind scenele ce 
se desfăşurau jos, mirîndu-se de fiecare aspect al acestei vieţi noi, ciudate. 

Pe uliţa satului alergau şi se zbenguiau copii goi. Cîteva femei pisau 
banane uscate în piuliţe rudimentare de piatră, în timp ce altele plămădeau 
turte din făina cernută. Afară, pe ogoare, mai putea vedea alte femei săpînd, 
plivind sau culegînd. Toate purtau în jurul şoldurilor cingători din ierburi 
uscate şi erau împopoţonate cu brăţări de alamă şi de aramă la glezne, 
braţe şi încheieturile mîinilor. în jurul multor grumazuri tuciurii atîrnau fire 
de sîrmă curios împletite, în vreme ce alte femei erau împodobite cu inele 
uriaşe ce le atîrnau de nas. 

Tarzan din neamul maimuţelor se uita din ce în ce mai uimit la 
aceste stranii făpturi. Văzu şi bărbaţi moţăind la umbră, în timp ce la 
marginea cea mai îndepărtată a luminişului întrezări din cînd în cînd 
războinici înarmaţi ce păreau să păzească satul împotriva unor duşmani 
care i-ar fi putut ataca prin surprindere. 



Tarzan observă că numai femeile munceau. Nicăieri nu se vedea 
urmă de bărbat care să lucreze pămîntul sau să îndeplinească muncile 
gospodăreşti ale satului. 

în cele din urmă, privirile-i căzură asupra unei femei aflate chiar sub 
copacul lui. Avea în faţă un mic ceaun, aşezat deasupra unui foc mocnit şi 
în care clocotea o pastă groasă, roşiatică, vîscoasă. Alături, lingă femeie, se 
afla de o parte un maldăr de săgeţi din lemn ale căror capete aceasta le 
înmuia pasta clocotită, aşezîndu-le apoi pe un stelaj de crengi de cealaltă 
parte. 




























Tarzan din neamul maimuţelor era fascinat. Aici zăcea taina 
cumplitei forţe a micuţelor nuiele folosite de ARCAŞ. Observă grija 
deosebită a femeii ca nici un strop din pasta aceea să nu-i atingă mîinile şi 
la un moment dat, cînd o picătură îi sări pe deget, o văzu înfundîndu-şi 
mina într-un vas cu apă şi apoi ştergînd iute stropul cu un pumn de frunze. 

Tarzan nu ştia nimic despre otrăvuri, dar mintea lui ageră îi spuse că 
pasta aceea ucide şi nu mica săgeată, care nu era decît mesagerul ce o 

ducea în trupul victimei. 

Ce i-ar mai fi plăcut să aibă un snop din aşchiile acelea purtătoare de 
moarte! Dacă femeia şi-ar fi părăsit numai o clipă îndeletnicirea, el ar putea 
să se lase iute în jos, să şterpelească un mănunchi şi apoi, cit ai clipi, să se 
caţăre înapoi în copac. 

în timp ce încerca să ticluiască un plan pentru a-i distrage atenţia, 
auzi un răcnet sălbatic venind dinspre luminiş. Privi intr-acolo şi văzu un 
războinic negru stînd chiar sub copacul în care, cu o oră înainte, îl omorîse 
pe ucigaşul Kalei. 

Negrul striga şi îşi flutura suliţa deasupra capului. Din cînd în cînd 
arăta către ceva ce zăcea pe jos, în faţa lui. 

Pe dată se stîrni mare zarvă în sat. Bărbaţi înarmaţi dădură buzna 
afară din interiorul multor colibe şi o porniră în goană mare de-a 
curmezişul luminişului, către santinela alarmată. în urma lor se buluciră 
bătrînii, femeile şi copii, pînă cînd, într-o clipă satul rămase pustiu. 

Tarzan din neamul maimuţelor ştiu că găsiseră stîrvul inamicului 
său, dar lucrul acesta îl interesa mult mai puţin decît faptul că în sat nu 
mai rămăsese nimeni care să-l împiedice să-şi însuşească o parte din 
săgeţile aflate dedesubtul lui. Repede şi fără zgomot, se lăsă la pămînt lingă 
ceaunul cu otravă. O clipă rămase nemişcat, ochii lui vioi şi isteţi iscodind 
perimetrul cuprins între palisade. Nu se vedea ţipenie de om. Privirea i se 
opri apoi la uşa deschisă a unei colibe învecinate. O să-şi arunce ochii 
înăuntru, îşi spuse Tarzan şi se apropie tiptil de clădirea scundă, acoperită 
cu stuf, Rămase o clipă afară, trăgînd cu urechea. Nu se auzea nici un 
zgomot şi se strecură în semiîntunericul din încăpere. 

Pe pereţi atîrnau arme: suliţi lungi, cuţite cu forme ciudate, două 
scuturi înguste. în centrul încăperii era o oală de gătit, iar în fund un 
culcuş meşterit din ierburi uscate, acoperit cu rogojini împletite care, de 
bună seamă, slujeau proprietarului drept pat şi aşternut. Pe jos se înşirau 
cîteva tigve omeneşti. 

Tarzan din neamul maimuţelor pipăi fiecare obiect, cumpăni în mină 
suliţele, le adulmecă, deoarece el „vedea" în mare măsură şi cu nările sale 
sensibile şi experimentate. Hotărî să-şi însuşească una din vergelele acelea 
lungi şi ascuţite, dar nu o putea lua acum, din cauza săgeţilor pe care avea 
de gînd să le înşface. 

Pe măsură ce desprindea obiectele din perete, Tarzan le trîntea, claie 
peste grămadă, în mijlocul încăperii. Deasupra mormanului puse oala de 
gătit, răsturnată, iar peste oală aşeză o tigvă rînjită pe care o încunună cu 
podoabele de cap ale tînărului Kulonga. După aceea se dădu un pas 
îndărăt, îşi privi opera şi rîse. Tarzan din neamul maimuţelor ştia să guste o 
glumă. 

Dar de afară se auzeau glasuri şi bocete pline de jale şi văicăreli. 
Rămase surprins. Întîrziase prea mult? Se repezi în pragul uşii şi privi în 

josul uliţei, spre palisadă. 

Băştinaşii nu se vedeau încă, deşi îi auzea limpede apropiindu-se 
dinspre ogoare. Probabil că erau foarte aproape. Cu iuţeala fulgerului, sări 
din uşă drept la maldărul de săgeţi. După ce adună atîtea cîte putea să care 
sub un braţ, răsturnă dintr-o lovitură de picior ceaunul clocotit şi se făcu 
nevăzut în frunzişul de sus, chiar în clipa cînd băştinaşii intrară pe poarta 
de la celălalt capăt al uliţei. Apoi se opri ca să observe cele ce se petreceau 
jos, cocoţat în copac asemenea unei păsări sălbatice, gata să-şi ia zborul la 
primul semn de primejdie. 

Băştinaşii umpluseră uliţa, patru dintre ei purtînd trupul neînsufleţit 
al lui Kulonga. în urma cortegiului se tîrau femeile, care scoteau ţipete 
ciudate şi văicăreli lugubre. înaintară pînă la coliba lui Kulonga, care era 
chiar aceea devastată de Tarzan. 

Nici şase oameni nu apucaseră să păşească pragul, cînd năvăliră 
afară într-o învălmăşeală sălbatică şi viermuitoare. Ceilalţi din spate se 
grăbiră să se adune. Urmară gesticulări aţîţate, degete care arătau spre 
colibă, pălăvrăgeală; apoi mai mulţi războinici se apropiară şi priviră 
înăuntru. 

în cele din urmă intră în colibă un bătrîn cu braţele şi picioarele 
încărcate cu ornamente de metal şi cu un colan din schelete de mîini 
omeneşti atîrnîndu-i pe piept. 

Era Mbonga, regele, tatăl lui Kulonga. 

Scurt timp domni o tăcere deplină, apoi Mbonga se ridică în picioare, 
faţa lui hîdă oglindind o expresie de furie amestecată cu frică 
superstiţioasă. Rosti cîteva cuvinte, adresîndu-se războinicilor adunaţi 
acolo şi o clipă mai tîrziu, oamenii se împrăştiară prin tot satul, pornind să 
scotocească în amănunţime fiecare colibă şi 
fiece colţişor din interiorul palisadelor. 

Abia începuse investigarea, cînd fu 
descoperit ceaunul răsturnat şi furtul săgeţilor 
otrăvite. Nu descoperiră însă nimic altceva şi 
cîteva minute mai tîrziu, în jurul regelui se 
înghesui un grup de sălbatici înfricoşaţi. 

Mbonga nu putu să le lămurească nici 
unul din straniile fenomene care avuseseră 
loc. Descoperirea cadavrului, cald încă, al lui 
Kulonga — chiar la hotarul ogoarelor sale, 
acolo de unde satul l-ar fi putut auzi cu 
uşurinţă — înjunghiat şi despuiat chiar în 
pragul căminului tatălui său, era un lucru 
destul de misterios în sine; dar aceste din 
urmă înfiorătoare surprize din sat, petrecute 
chiar în coliba răposatului Kulonga, le 

umpleau inimile de groază şi făceau să încolţească în minţile lor cele mai 
superstiţioase explicaţii. 

Se adunaseră în grupuri mici, vorbind în şoaptă şi rostogolindu-şi 
întruna ochii, cu priviri speriate, aruncate peste umăr. 

Tarzan din neamul maimuţelor îi urmări un timp din adăpostul 
copacului înalt. în purtarea lor erau multe lucruri pe care nu le putea 
înţelege, căci el nu ştia nimic despre superstiţii şi nu avea decît o vagă idee 
despre frică, de orice fel ar fi fost ea. Soarele se ridicase în cumpăna cerului. 
Tarzan nu-si luase încă gustarea de dimineaţă şi avea de străbătut multe 
mile pînă la locul unde pitise delicioasele rămăşiţe ale lui Horta, mistreţul. 
Aşa încît întoarse spatele satului lui Mbonga şi se mistui în citadela 
frunzoasă a pădurii. 


11. „REGELE MAIMUŢELOR" 


ncă nu se inserase cînd ajunse la trib, deşi zăbovise pe drum ca 
^1 să dezgroape şi să se desfete cu rămăşiţele mistreţului sălbatic, 
pe care la dosise cu o zi înainte şi ca să dezlege arcul şi săgeţile 
lui Kulonga din copacul unde le ascunsese. 

Un Tarzan bine echipat coborî dintre crengi, în mijlocul tribului lui 
Kerchak. Cu mare fală, istorisi glorioasele lui aventuri şi arătă prada 
cucerită. Kerchak mormăi şi întoarse spatele, căci era gelos pe acest 
membru al tribului său. în mintea lui îngustă şi bicisnică, el căuta un 
pretext ca să-şi reverse ura asupra lui Tarzan. 

A doua zi, de îndată ce mijiră zorii, Tarzan începu să facă exerciţii cu 
arcul şi săgeţile. La început dădu greş aproape la fiecare tragere, dar în cele 
din urmă învăţă să-şi călăuzească proiectilele cu mare îndemînare şi o lună 
mai tîrziu, era un arcaş destul de bun; dar dobîndirea acestei dexterităţi îl 
costase aproape întreaga provizie de săgeţi. 

Tribul continua să găsească vînat bun în vecinătea plajei aşa încît 
Tarzan din neamul maimuţelor îşi alterna exerciţiile de tragere cu arcul, cu 
cercetarea micii, dar alesei colecţii de cărţi a tatălui său. 

Cam în această perioadă, tînărul englez găsi jn fundul unui dulap din 
cabană o casetă de metal. Cheiţa era în deschizătoarea casetei şi cîteva 
clipe de examinare şi experimentare îi răsplătiră răbdarea izbutind să 
descuie cu succes micul sipet. Găsi înăuntru o fotografie îngălbenită a unui 
tînăr cu obrazul neted, un medalion de aur bătut în diamante ce atîrna pe 
un lănţişor de aur, cîteva scrisori şi o cărţulie. 

Tarzan studie totul cu amănunţime. Cel mai mult îi plăcea fotografia, 
deoarece ochii surîdeau, iar expresia feţei era deschisă şi sinceră. Fotografia 
înfăţişa chipul tatălui său. îl ispiti şi medalionul aşa că-şi trecu lănţişorul 
în jurul gîtului, maimuţărind felul de a se împodobi atît de obişnuit printre 

negrii pe care-i vizitase. Pietrele preţioase seînteiau 
ciudat pe pielea lui arămie, catifelată. 

Scrisorile nu putu să le descifreze deoarece 
nu cunoştea decît prea puţin sau aproape deloc 
scrisul de mină, drept care le vîrî din nou în 
casetă, împreună cu fotografia şi-şi îndreptă 
atenţia asupra cărţuliei. 

Aceasta era plină, aproape în întregime, cu 
un scris foarte frumos, însă, cu toate că gîndăceii îi 
erau familiari, aranjamentul si combinaţia în care 
se înşiruiau îi erau străine şi cu desăvîrşire de 
neînţeles. 

Tarzan se deprinsese de multă vreme să 
folosească lexiconul, dar, spre mîhnirea şi 
nedumerirea lui, în cazul de fată acesta se dovedi 

lipsit de orice utilitate. Nu putu găsi nici un cuvînt 
din toate cîte se aflau scrise în cărţulie, aşa că o 
puse la loc în caseta de metal, dar cu hotărîrea de 
a-i dezlega mai tîrziu tainele. 

Nu ştia Tarzan că acea cărticică păstra între coperţile ei cheia originii 
sale — răspunsul la ciudata enigmă a ciudatei sale existenţe. Era jurnalul 
lui John Clayton, Lord Greystoke, scris în franţuzeşte, aşa cum obişnuia el. 

Tarzan puse caseta la loc în dulap, dar din acea clipă purta mereu în 
inimă chipul viguros şi zîmbitor al tatălui său, iar în minte, hotărîrea de 
neînfrînt de a limpezi misterul cuvintelor bizare din cărţulia neagră. 

Pentru moment însă avea treburi mult mai importante, căci stocul de 
săgeţi se epuizase şi trebuia sa intreprindă neapărat o călătorie pînă-n 
cătunul negrilor pentru a-şi reînnoi proviziile. 

A doua zi de dimineaţă o porni la drum şi călătorind vertiginos, 
ajunse la luminiş înainte de amiază îşi reluă vechiul loc în arborele înalt şi 
la fel ca prima dată, văzu femeile la cîmp şi pe uliţa satului, precum şi 
ceaunul cu otravă clocotind drept sub el. Zăcu aşa ceasuri întregi, aşteptînd 
un prilej să pice nevăzut şi să şterpelească săgeţile de dragul cărora venise; 
dar de astă dată nu se mai petrecu nimic care să-i îndepărteze pe negri de 
colibele lor. Ziua era pe sfîrşite şi Tarzan din neamul maimuţelor tot mai sta 
ghemuit deasupra neştiutoarei femei de la ceaun. 

La un moment dat, truditoarele de pe ogoare se întoarseră. 
Războinicii vînători se iviră din pădure şi cînd toţi se adunară înlăuntrul 
palisadelor, porţile fură încuiate şi baricadate. 

în sat, vedeai acum pretutindeni oale de gătit. Dinaintea fiecărei 
colibe, o femeie prezida deasupra unei fierturi aburinde, în timp ce în fiece 
mină puteai vedea turte din făină de banane, sau plăcinte de manioca. 

Deodată răsună o chemare dinspre marginea luminişului. Tarzan 

privi într-acolo. 

Sosise un grup de vînători întîrziaţi, care, venind dinspre 
miazănoapte, împingeau şi tîrau un animal ce se zbătea. Cînd se apropiara 
de sat, porţile fură deschise, iar după ce intrară şi poporul văzu prada 
vînată, un strigăt sălbatic se înălţă către ceruri, deoarece prada era un om. 

Pe măsură ce omul era tîrît pe uliţa satului şi se împotrivea din 
răsputeri, femeile şi copii zvîrleau într-însul cu beţe şi pietre, iar Tarzan din 
neamul maimuţelor, tînăra şi sălbatica fiară a junglei, se minună de 
brutalitatea celor din stirpea lui. 

Din toată împărăţia junglei, numai Sheeta, leopardul, îşi tortura 
prada. Etica tuturor celorlalte fiare le cerea să ofere victimelor o moarte 
rapidă şi deci plină de îndurare. 

în ce priveşte deprinderile omeneşti, Tarzan învăţase din cărţi numai 
frînturi răzleţe. 

Cînd îl urmărise pe Kulonga prin pădure, se aşteptase să dea peste 
un oraş cu case ciudate pe roţi care azvîrleau nori de fum negru printr-un 
copac mare înfipt în acoperişul uneia dintre ele, sau peste o mare acoperită 
cu uriaşe clădiri plutitoare, despre care învăţase că se numeau în chip 
felurit: vapoare şi bărci, nave şi vase. 

Fusese crunt dezamăgit cînd dăduse cu ochii de sărăcăciosul cătun al 
negrilor, prizărit în propria lui junglă, cu căsuţele sale dintre care nici una 
nu atingea proporţiile cabanei lui de pe plaja îndepărtată. 

Constată că oamenii aceştia erau mai răi decît gorilele lui şi la fel de 
sălbatici şi cruzi ca Sabor. Tarzan începu să-şi dispreţuiască semenii. 

Aceştia îşi legaseră sărmana victimă de un par înalt, aproape de 
centrul satului, chiar în faţa colibei lui Mbonga şi aici războinicii 
încinseseră o horă în jurul omului, dănţuind şi răcnind, scînteindu-şi 
cuţitele şi ameninţîndu-1 cu suliţele. Femeile se aşezaseră pe vine, într-un 
cerc mai larg, ţipînd şi bătînd din tobe. îi aminteau lui Tarzan de Dum- 
Dum, aşa încît ştia la ce să se aştepte. Se întreba dacă aveau să-şi sfîşie 
victima de vie. Gorilele nu făceau niciodată aşa ceva. 

Războinicii prinşi în hora din jurul prizonierului, care se închircea, îşi 
împresurau tot mai strîns prada pe măsură ce dănţuiau, furaţi de sălbăticia 
ritmului înnebunitor al tobelor. Deodată, o suliţă ţîşni şi împunse victima. 
Fu semnalul pentru alte cincizeci. Ochii, urechile, braţele şi picioarele 
captivului fură străpunse; fiecare petic de carne ce nu acoperea un organ 
vital din trupul care se zvîrcolea deveni ţinta cruzilor lăncieri. 

Femeile şi copiii ţipau de plăcere. Războinicii îşi lingeau buzele 
hidoase în aşteptarea ospăţului ce avea să urmeze şi se luau la întrecere în 
sălbăticia şi grozăvia mîrşăviilor cu care-şi torturau prizonierul, conştient 
încă. 

în această clipă, Tarzan din neamul maimuţelor îşi dădu seama că 
sosise momentul prielnic pentru el. Lumina zilei făcuse loc întunericului 

unei nopţi fără lună; numai focurile din preajma victimei fuseseră 
menţinute şi aruncau o strălucire sinistră peste o scenă sinistră. 

Uşurel, băiatul mlădios se lăsă pe pămîntul moale de la capătul uliţei, 
adună repede un braţ de săgeţi, luîndu-le de astă dată pe toate, căci 
adusese cu el nişte fibre lungi ca să le lege în snop. Fără grabă, le înfăşură 
zdravăn şi cînd să plece, demonul şotiilor îi dădu ghes. Se uită în jur, 
căutînd inspiraţia pentru vreun renghi pe care să-l joace acestor fiint stranii 
şi groteşti, ca ele să-şi dea seama, o dată mai mult, de prezenţa lui printre 
dînşii. 

Lăsîndu-şi legătura de săgeţi la rădăcina copacului, Tarzan se furişă 
printre umbrele de la marginea uliţei, pînă ajunse la aceeaşi colibă unde 
intrase cînd făcuse prima lui vizită. înăuntru stăruia o bezna s-o tai cu 
cuţitul, însă mîinile lui dibuiră pînă găsiră obiectul pe care-1 căuta şi fără 
zăbavă, se îndrepta iar spre uşă. Nu făcuse decît un pas, cînd urechea lui 
ageră prinse zgomotul unor paşi ce se apropiau venind de afară. O clipă mai 
tîrziu, silueta unei femei se profila la intrarea colibei. 

Tarzan se retrase în tăcere pînă la peretele din fund şi mîna lui pipăi 
cuţitul lung şi ascuţit al lui taică-său. Femeia intră repede pînă-n mijlocul 
colibei. Acolo se opri o secundă, bîjbîind cu mîinile în căutarea unui obiect. 
De bună seamă, obiectul nu se găsea la locul său, deoarece orbecăi mai 
departe, tot apropiindu-se de peretele de care se rezema Tarzan. Era atît de 
aproape, încît omul-maimuţă simţi căldura animală a trupului ei gol. 
Cuţitul de vînătoare se înălţă, dar în clipa aceea femeia se întoarse şi în 
curînd, un „ah"! gutural dădu de veste că, în sfîrşit, căutarea ei fusese 
încununată de succes. Se răsuci pe loc şi părăsi coliba, iar cînd ieşi pe uşă, 
Tarzan văzu că ducea în mînă un cazan de gătit. 

Porni pe urmele ei şi iscodind din umbra uşii, văzu că toate femeile 
din sat intrau şi ieşeau din diferite colibe, purtînd oale şi ceaune. Le 
umpleau cu apă si le aşezau deasupra focurilor din preajma ţepei în care 
atîrna victima muribundă, o inertă şi însîngerată masă de durere. 

Pîndind un moment cînd nu se afla nimeni în preajmă, Tarzan se 
strecură în grabă pînă la legătura lui de săgeţi de sub copacul uriaş de la 
capătul uliţei. Ca şi ultima dată, răsturnă ceaunul cu otravă înainte de a 
sări, unduios şi zvelt ca o pisică, pe crengile de jos ale gigantului pădurii. Se 
caţără fără zgomot la mare înălţime, pînă găsi un loc de unde putea privi, 
printr-o spărtură în frunziş, la scena ce se desfăşura dedesubt. 

Femeile îşi supravegheau cazanele lor cu apă, în timp ce bărbaţii se 
odihneau, osteniţi de nebuneasca dezlănţuire. 

în comparaţie cu ce fusese mai înainte, acum domnea liniştea peste 

sat. 

Tarzan ridică în sus obiectul pe care-1 şterpelise din colibă şi cu 
îndemînarea dobîndită în urma unor ani întregi de aruncare la ţintă cu 
fructe şi cu nuci de cocos, îl zvîrli spre grupul de sălbatici. Acesta căzu 





drept în mijlocul lor, lovindu-1 pe unul dintre războinici în cap şi doborîndu- 
1 la pămînt: apoi se rostogoli printre femei şi se opri lingă masa de carne pe 
jumătate măcelărită pe care o pregăteau pentru ospăţ. 

O clipă, toţi priviră cu consternare obiectul, apoi, ca la un semn, o 
zbughiră care mai de care spre colibele lor. 

De pe pămînt, se zgîia la ei, rînjind, o tigvă omenească. Căderea 
acesteia din cer era un miracol menit să le stîrnească spaimele 
superstiţioase. 

Şi astfel, Tarzan din neamul maimuţelor îi părăsi pe negrii 
cutremuraţi de groază în faţa acestei noi manifestări a prezenţei unei forţe 
malefice, nevăzută şi nepămînteană, care bîntuia pădurea din preajma 
satului lor. 

Mai tîrziu, cînd descoperiră ceaunul răsturnat şi noul furt de săgeţi, li 
se năzări că or fi insultat cine ştie ce mare zeu, prin faptul că şi-au încropit 
aşezarea pe acele meleaguri ale junglei fără să-l fi îmbunat mai întîi. Şi de 
atunci, pentru a-1 îndupleca pe zeul atotputernic, o ofrandă de hrană fu 
depusă zilnic la rădăcina copacului de sub care se făcuseră nevăzute 
săgeţile. 

Dar sămînţa fricii se sădise adine şi fără s-o fi ştiut, Tarzan din 
neamul maimuţelor pusese temelia multor necazuri viitoare pentru el şi 
pentru tribul său. 

în noaptea aceea dormi în pădure, nu departe de sat şi a doua zi de 
dimineaţă o porni agale în marşul lui spre casă, îndeletnicindu-se pe drum 
să-şi caute hrană. Dar numai nişte boabe şi cîte o rimă răsplătiră 
scormonelile şi se simţea lihnit de foame cînd, iscodind pe după o buturugă 
la rădăcina căreia scurmase, o văzu pe Sabor, leoaica, stînd în mijloci 
potecii, nici la douăzeci de paşi depărtare de el. Ochii mari, galbeni, erau 
pironiţi asupră-i cu o strălucire crudă şi înveninată, iar limba roşie lingea 
buzele hulpave în timp ce fiara înainta pe furiş, ghemuindu-se, cu pîntecele 
lipit de pămînt. 

Tarzan nu încercă să fugă. Fiind înarmat cu ceva mai mult decît o 
simplă funie, el întîmpină cu bucurie acest prilej pe care, odinioară, îl 
pîndise zile întregi. îşi încorda la iuţeală arcul şi potrivi o săgeată bine 
unsă, iar cînd Sabor făcu saltul, proiectilul micuţ ţîşni şi o întîlni în aer. în 
aceeaşi clipă, Tarzan din neamul maimuţelor se feri în lături, iar cînd 
namila se prăbuşi la pămînt, lingă el, o altă săgeată cu vîrf otrăvit se înfipse 
adine în spinarea leoaicei. 

Cu un muget înfiorător, fiara se răsuci şi dădu să se năpustească 
încă o dată, dar numai pentru a primi o a treia săgeată drept în ochi; însă 
de astă dată se afla prea aproape de omul-maimuţă pentru ca acesta să se 
mai poată feri de prăvălirea corpului. 

Tarzan din neamul maimuţelor se rostogoli sub greutatea 
duşmanului său, dar ţinînd în mină cuţitul lucitor şi aplicînd lovitura de 

graţie. O clipă rămase la pămînt, apoi îşi dădu seama că masa inertă care 
zăcea peste el nu mai poate vătăma vreodată om sau maimuţă. 

Se eliberă anevoie de sub uriaşa povară şi cînd se ridică şi aruncă o 
privire spre trofeul îndemînării sale, fu năpădit de un val de exaltare. 
Umflîndu-şi pieptul, îşi puse un picior pe leşul puternicului său vrăjmaş şi 
zvîrlindu-şi capul tînăr pe spate, mugi înspăimîntătorul răcnet de provocare 
al gorilei-mascul victorioase. 

Pădurea răsfrînse ecourile sălbaticului imn de triumf. Păsările 
amuţiră, animalele mai mari şi fiarele de pradă se strecurau cu fereală, căci 
puţini erau locuitorii junglei care să-şi caute necazuri cu marile antropoide. 

Şi în acest timp, la Londra, un alt Lord Greystoke vorbea semenilor 
săi în camera Lorzilor, dar nimeni nu tremura la auzul glasului său plăcut. 

Sabor se dovedi o hrană lipsită de savoare pentru Tarzan din neamul 
maimuţelor, insa foamea constitui cea mai eficientă deghizare a cărnii tari e 
cu gust rînced, aşa incit, după ce-şi umplu bine burta, omul-maimuţă se 
simţi gata să doarmă din nou. Dar mai întîi trebuia s-o jupoaie pe Sabor, 
pielea ei fusese unul dintre principalele motive pentru care Tarzan dorise 
moartea leoaicei. 

Jupui cu abilitate pielea imensă, operaţie pe care o practicase 
adeseori pe animale mai mici. După ce isprăvi, îşi depozită trofeul în 
crăcăna unui copac înalt şi tot acolo, încovrigîndu-se în bifurcarea altei 
crengi, căzu intr-un somn adine şi fără vise. 

Fie din pricina nopţii de nesomn, a muncii asidue sau a pîntecului 
plin, Tarzan din neamul maimuţelor dormi tot timpul cit soarele îşi făcu 
runda pe cer şi se trezi a doua zi pe la ceasul prînzului. Se duse drept la 
stîrvul lui Sabor, dar, spre furia lui, oasele fuseseră curăţate de carne de 
către alţi locuitori flămînzi ai junglei. O jumătate de oră de drum în pas 
lenevos îi aduse în cale o căprioară tînără şi mai înainte ca biata făptură să- 
şi fi dat seama că se apropie un duşman, o săgeată subţire îi şi străpunse 
grumazul. Veninul avu un efect atît de fulgerător, incit căprioara numai ce 
făcu vreo cîteva salturi, că se şi prăbuşi moartă în vegetaţia măruntă de sub 
arbori. Din nou se ospăta Tarzan pe săturate, dar de astă dată nu mai 
dormi. Dimpotrivă, zori pasul spre locul unde îşi lăsase tribul şi cînd îl 
regăsi, le arătă mîndru pielea leoaicei Sabor. 

— Ia uitaţi-vă! strigă el. Maimuţe ale lui Kerchak! Priviţi ce a făcut 
Tarzan, neînfricatul omorîtor! Care dintre voi a omorît vreodată pe unul din 
neamul lui Numa? Tarzan este cel mai puternic dintre voi, pentru că Tarzan 
nu e maimuţă. Tarzan este... 

Dar aici se opri pentru că în limbajul antropoidelor nu există cuvîntul 
„om", iar Tarzan ştia doar să scrie cuvîntul în englezeşte; nu-1 putea rosti. 

Tribul se adunase ca să privească 
dovada minunatei lui bravuri şi să-i asculte 
cuvintele. Numai Kerchak rămase deoparte, 
rumegindu-şi ura şi mînia. Deodată, în 
mintea îngustă şi mirşavă a antropoidului, 
avu loc o străfulgerare. Cu un răget 
înpăimîntător, namila sări în mijlocul 
adunării. Înfîgîndu-şi colţii şi izbind cu 
labele-i uriaşe, ucise şi schilodi o duzina de 
maimuţe pîna cînd restul izbuti să scape, 
refugiindu-se pe terasele de sus ale pădurii. 
Spumegînd si zbierînd în nebunia furiei, 
Kerchak se uita căutînd obiectul urii sale şi 
iată că-1 zări aşezat pe o cracă mai joasă. 

— Vino jos, Tarzan, mare omorîtor! 
strigă Kerchak. Vino jos şi măsoară-te cu 
colţii unuia şi mai mare! Marii luptători se 
ascund prin copaci cînd simt că se apropie 
primejdia? 

Şi Kerchak slobozi torentul de provocare al neamului său. 

Calm, Tarzan coborî pe pămînt. Din adăposturile cocoţate la înălţime, 
tribul îl urmărea cu răsuflarea tăiată pe Kerchak, care, urlînd întruna, se 
năpustise la făptura relativ plăpîndă. 

înălţat pe picioarele-i scurte, Kerchak măsura aproape doi metri şi 
jumătate. Umerii lui enormi erau legaţi şi puternic arcuiţi de muşchi uriaşi. 
Ceafa grumazului scurt era o halcă tare ca de oţel ce se bulbuca la baza 
craniului, astfel încît capul părea o minge mică răsărind dintr-un morman 
de carne. Buzele-i răsfrinte într-un rînjet dezveleau colţii mari, de luptător, 
iar în ochii mici, răi, injectaţi de sînge, licărea hîda-i nebunie. 

în faţa lui stătea Tarzan, la rîndu-i un animal vînjos, dar măsurîncl 
doar un metru optzeci, iar muşchii care-i zvîcneau sub piele păreau jalnic 
de nepotriviţi pentru încercarea ce-i aştepta. 

Arcul şi săgeţile se aflau la oarecare depărtare, unde le lăsase cînd se 
fălise cu pielea lui Sabor în faţa celorlalte maimuţe, aşa încît îl înfrunta 
acum pe Kerchak numai cu cuţitul de vînătoare şi cu gîndirea sa 
superioară, arme menite să se ia la întrecere cu forţa feroce a duşmanului. 

Cînd adversarul se repezi cu un răget asupră-i, Tarzan îşi scoase 
cuţitul lung din teacă şi cu un strigăt de răspuns la fel de înfricoşător şi de 
cumplit ca şi cel al fiarei cu care se afla faţă-n faţă, sări iute ca să întîmpine 
atacul. Era prea viclean ca să îngăduie braţelor păroase să-l încercuiască şi 
chiar în clipa cînd trupurile, ciocnindu-se, fură pe punctul de a se prăbuşi 
împreună, Tarzan din neamul maimuţelor îşi înşfacă atacatorul de uriaşa 
încheietură a labei şi sărind uşor în lături, îşi vîrî cuţitul pînă în plasele în 











trupul lui Kerchak, sub inimă. 

înainte de a fi putut să 
scoată lama cuţitului, saltul iute al 
namilei, care se străduia să-l 
încleşteze în năpraznicele-i braţe, 
smulse minerul pumnalului din 
mina lui Tarzan. 

Kerchak intenţionase să 

tragă o lovitură teribilă cu latul 
labei în capul omului-maimuţă, 
lovitură care, dacă şi-ar fi atins 
ţinta, ar fi crăpat cu uşurinţă 
teasta lui Tarzan. Omul fu însă mai 

iute şi parînd lovitura, se aplecă pe 
sub braţul lui Kerchak, aplicînd la 
rîndu-i un pumn zdravăn drept în 
stomacul gorilei. Maimuţa se 
clătină pe picioare şi dată fiind 
rana mortală din piept, fu gata să 
se prăbuşească la pămînt, dar îşi adună din nou pentru o clipă întreaga-i 
forţă, atîta cît îi trebui ca să-şi smulgă braţul din strînsoarea lui Tarzan şi 
să se prindă într-o vîrtoasă încleştare cu flexibilul său adversar. 

Ţinîndu-1 pe omul-maimuţă cît mai strîns, îi căuta beregata cu fălcile- 
i imense, însă degetele viguroase ale tînărului cuprinseră grumazul lui 
Kerchak înainte ca dinţii haini să se înfigă în carnea netedă şi arsă de 
soare. 

Şi astfel se zbătură, unul vrînd să 
curme cu înfiorătorii săi dinţi viata 

vrăjmaşului, celălalt încercînd să-i 
înăbuşe suflarea sub strînsoarea de fier cu 
care încleşta şi împingea îndărăt botul 

rmjit. 

Forţa superioară a maimuţei 
precumpănea din ce în ce şi dinţii fiarei 
încordate se aflară la un moment dat la o 
palmă de gîtul lui Tarzan, cînd, cu un 
tremur spasmodic, trupul uriaş înţepeni o 
secundă şi apoi căzu fără vlagă la pămînt. 

Kerchak îşi dăduse duhul. 

Smulgîndu-i din piept cuţitul, care în 
atîtea rînduri îl ajutase să biruie muşchi 
mai puternici decît ai săi, Tarzan din 
neamul maimuţelor puse piciorul pe 















grumazul duşmanului înfrînt şi din nou pădurea răsună de strigătul 
mîndru şi sălbatic al cuceritorului. 

Şi astfel ajunse tînărul Lord Greystoke să preia domnia în neamul 
maimuţelor. 


12. RAŢIUNEA UMANA 

n tribul Iui Tarzan se găsea un membru care-i punea autoritatea 
la îndoială şi anume Terkoz, fiul lui Tublat, dar acesta se temea 
atît de mult de ascuţişul cuţitului şi de săgeţile mortale ale 
noului stăpîn, încît se mărginea să-şi manifeste obiecţiile prin nesupuneri 
mărunte şi atitudini sîcîitoare; totuşi Tarzan ştia că Terkoz pîndea un prilej 
ca să-i smulgă, prin cine ştie ce neaşteptat act de trădare, domnia, aşa că 
era mereu cu ochii în patru spre a nu fi luat prin surprindere. 

Luni de zile, viaţa micului grup se scurse în mare parte ca şi mai 
înainte, cu excepţia faptului că inteligenţa superioară a lui Tarzan şi 
iscusinţa lui de vînător îi îndestula cu mai mult belşug de hrană decît 
oricînd în trecut. De aceea cei mai mulţi dintre supuşi erau mulţumiţi cu 
schimbările de conducere. 

Tarzan îi călăuzea noaptea la ogoarele oamenilor negri şi acolo, 
preveniţi de înţelepciunea superioară a şefului lor, mîncau doar atît cît le 
poftea inima, fără să distrugă însă ce nu mai puteau mînca, după cum 
făcea Mânu, maimuţica şi majoritatea celorlalte maimuţe. 

în felul acesta, negrii, deşi mînioşi de furtişagurile neîncetate de pe 
ogoare, nu se descurajau în strădania lor de a cultiva pămîntul, aşa cum s- 
ar fi intîmplat dacă Tarzan ar fi îngăduit supuşilor săi să devasteze 
plantaţiile după bunul lor plac. 

în toată această perioadă, Tarzan făcu repetate vizite nocturne în sat, 
unde îşi reînnoia adeseori proviziile de săgeţi. Curînd observă hrana care se 
afla regulat la rădăcina copacului ce-i oferea intrarea în interiorul 
palisadelor şi după scurt timp, începu să consume tot ce-i puneau negrii 
acolo. Cînd sălbaticii, împietriţi de spaimă, văzură că hrana se făcea 
nevăzută peste noapte, fură năpădiţi de consternare şi de groază, pentru că 
una să aduci o ofrandă de hrană pentru înduplecarea unui zeu sau a unui 
duh rău şi alta-i să ştii că duhul bîntuie satul de-adevăratelea şi că o 
mănîncă. Era un lucru ce nu se mai pomenise nicicînd şi le împînzea 
minţile superstiţioase cu tot felul de vagi spaime. 

Şi asta nu era totul. Dispariţia periodică a săgeţilor şi veşnicele 
renghiuri jucate de mîini nevăzute le tociseră în asemenea hal nervii, încît 
viaţa în noul cămin devenise o adevărată corvoadă, iar Mbonga şi 
căpeteniile lui începuseră să discute despre părăsirea satului şi căutarea 
altui loc de sălaş, pe meleaguri mai îndepărtate ale junglei. 

Cînd mergeau la vînătoare, războinicii negri începură să se abată tot 
mai departe înspre miazăzi, chiar în inima pădurii, căutînd un lăcaş potrivit 
pentru noul sat. Şi tot mai des, tribul lui Tarzan era tulburat de aceşti 
vînători pribegi. Singurătatea tăcută, sălbatică a pădurii virgine era 
spintecata acum de strigăte noi, stranii. Liniştea păsărilor şi a fiarelor se 
spulberase. Venise omul. Şi alte lighioane străbăteau jungla, zi şi noapte, în 
sus şi-n jos — fiare aprige, crude — dar vecinii mai slabi fugeau şi se 
ascundeau din preajma lor pentru a se reîntoarce după ce primejdia trecea. 

Cu omul, însă, lucrurile stau altfel. Cînd se iveşte omul, multe dintre 
animalele mai mari, minate de instinct, părăsesc cu desăvîrşire acele locuri 
şi arareori se mai întorc; aşa se întîmplă cu marile antropoide. Fug de om, 
cum fuge omul de ciumă. 

Un timp, tribul lui Tarzan zăbovi prin preajma plajei, pentru că noul 
şef nu se împăca de fel cu ideea de a-şi părăsi pentru totdeauna comorile 
din cabană. Dar cînd, într-o bună zi un membru al tribului descoperi o 
puzderie de negri pe malurile unui rîuleţ la care se adăpau gorilele de 
generaţii întregi şi-i văzu pregătindu-se să taie pădurea şi să-şi dureze acolo 
numeroase colibe, nimic nu mai putu ţine locului maimuţele; şi astfel 
Tarzan le conduse, după lungi marşuri, în inima junglei, într-un ioc pe 
unde nicicînd nu călcase picior de fiinţă omenească. 

Ori de cîte ori se ivea luna nouă, Tarzan se repezea , legănîndu-se 
iute din ram în ram, să-si petreacă o zi printre cărţile lui şi sa-şi reînoiasca 
stocul de săgeţi. Aceasta din urma îndeletnicire devenea din ce în ce mai 
anevoioasă, pentru că negrii începuseră să-şi ascundă, noaptea, teancurile 
de săgeţi în şuri sau în colibe. De aceea Tarzan se vedea nevoit să-i 
pîndească ziua pentru a descoperi locurile unde doseau săgeţile. 

De două ori pătrunsese noaptea în colibe, în timp ce locatarii lor 
dormeau pe rogojini şi furase săgeţile chiar de sub nasul războinicilor. Dar 
îşi dădu seama că era prea riscant, aşa incit începu să culeagă, cu laţul lui 
lung şi ucigător, războinici răzleţi pe care-i deposeda de arme şi de podoabe, 
aruncînd apoi cadavrele din vîrful unui arbore înalt drept în uliţa satului în 
timpul veghii de noapte. 

Negrii erau atît de îngroziţi de aceste felurite întîmplări, încît, dacă n- 
ar fi fost răgazul de o lună dintre vizitele lui Tarzan, răstimp în care trăgeau 
nădejde că fiecare nouă incursiune se va dovedi şi ultima, ar fi abandonat 
în scurta vreme şi noul sat. 

Nu dăduseră încă peste cabana lui Tarzan, aflată departe, pe plajă, 
dar omul-maimuţă, ori de cîte ori se afla cu tribul său, trăia cu groaza că 
negrii îi vor descoperi şi-i vor jefui comoara. Aşa se făcea că petrecea tot 
mai mult timp în vecinătatea ultimului lăcaş all tatălui său şi tot mai puţin 
cu tribul. Şi membrii micii colectivităţi începură să sufere de pe urma 
deplasării lui Tarzan, căci în permanenţă se iscau ciocniri şi gîlcevi, pe care 
numai regele lor le putea soluţiona paşnic. 

în cele din urmă, cîteva dintre gorilele mai vîrstnice îi vorbiră lui 
Tarzan despre acest lucru şi drept urmare, el rămase o lună întreagă în 
mijlocul tribului său. 

îndatoririle regale printre antropoide nu sînt numeroase şi nici foarte 

grele. 



Să presupunem că după-masă vine Thaka să se plîngă că bătrînul 
Mungo i-a răpit noua soţie. Atunci Tarzan are datoria să-i adune pe toţi cei 
interesaţi şi dacă constată că soţia răpită îl preferă pe noul ei stăpîn, 
porunceşte ca lucrurile să rămînă aşa cum sînt sau, eventual, Mungo să-i 
dea în schimb lui Thaka pe una dintre fiicele sale. Oricare ar fi hotărîrea, 
gorilele o acceptă ca absolută şi se 
întorc satisfăcute la preocupările lor. 

Apoi vine Tana, ţipînd de zor şi 
oblojindu-şi coapsa din care curge 
sînge. Gunto, soţul ei, a muşcat-o cu 
cruzime! Şi Gunto, chemat să dea 
socoteală, spune că Tana e leneşă şi 
nu-i aduce alune şi cărăbuşi şi nu-1 
scarpină pe spinare. Iar Tarzan îi 
dojeneşte pe amîndoi, îl ameninţă pe 
Gunto c-o să-l facă să simtă gustul 
aşchiilor purtătoare de moarte dacă o 
mai chinuieşte pe Tana, iar Tana, la 
rîndul ei, trebuie să promită că va fi 
mai grijulie în ce priveşte îndatoririle ei 
femeieşti. 

Şi aşa se desfăşoară lucrurile — 
mici ciondăneli familiale în cea mai 
mare parte, dar care, lăsate fără 
rezolvare, ar duce la certuri mari şi la 
facţiuni, precum şi la eventuala 
dezmembrare a tribului. 

Dar Tarzan se plictisi repede de 
sarcinile sale cînd îşi dădu seama că 
domnia însemna o îngrădire a libertăţii. Tînjea după cabana lui şi după 
marea sărutată de soare, după interiorul unei case bine clădite, după 
minunile fără de sfîrşit ale nenumăratelor lui cărţi. 

îşi dădu seama că, pe măsură ce se maturizase, se înstrăinase de 
tribul său. Interesele lor şi ale lui erau tot mai deosebite. Gorilele nu 
ţinuseră pasul cu el şi nu puteau înţelege nimic din visurile ciudate şi 
frumoase ce încolţeau în mintea activă a conducătorului lor uman. 
Vocabularul le era atît de mărginit, încît Tarzan nici nu putea discuta 
măcar cu ele despre multele adevăruri noi, despre largile cîmpuri de gîndire 






pe care lecturile le deschiseseră în faţa ochilor săi lacomi şi nu le putea face 
să înţeleagă ambiţiile ce fremătau în sufletul lui. 

Acum nu mai avea prieteni în trib, ca pe vremuri. Un copil poate găsi 
tovarăşi de joacă printre numeroasele făpturi simple, dar pentru un om 
matur, o relaţie, ca să fie plăcută, trebuie să aibă la bază o oarecare 
comuniune de gîndire. 

Dacă ar fi trăit Kala, Tarzan ar fi sacrificat totul ca să rămină aproape 
de ea, dar acum că murise, iar jucăuşii lui prieteni din copilărie se 
prefăcuseră în fiare crunte şi bicisnice, Tarzan simţea că preferă pacea şi 
singurătatea cabanei lui, îndatoririlor sîcîitoare ale conducerii unei hoarde 
de bestii atroce. 

Ura şi gelozia lui Terkoz, fiul lui Tublat, traseră greu în cumpănă 
împotriva dorinţei lui Tarzan de a renunţa la domnie, pentru că, tînăr 
englez încăpăţînat cum era, nu se putea hotărî să abdice în faţa unui 
inamic atît de înverşunat. 

Ştia foarte bine că Terkoz avea să fie ales conducător în locul lui, 
deoarece, în numeroase rînduri, această brută feroce îşi revendicase 
supremaţia fizica asupra gorilelor-masculi care cutezaseră să protesteze 
împotriva actelor sale de sălbatică teroare. 

Lui Tarzan i-ar fi plăcut grozav să răpună jigodia asta urîcioasa fără 
ajutorul cuţitului sau al săgeţilor. în perioada maturizării, forţa şi 
îndemînarea lui sporiseră în asemenea măsură, încît ajunsese să creadă că 
l-ar fi putut domina pe temutul Terkoz, într-o luptă corp la corp, dacă 
antropoidul nu s-ar fi bucurat de avantajul pe care i-1 dădeau colţii săi 
uriaşi asupra slab înarmatului Tarzan. 

Dar într-o zi, întreaga chestiune fu luată, prin forţa împrejurărilor, 
din mîinile lui Tarzan, iar viitorul i se deschise liber în faţă, astfel încît de 
acum înainte putea veni sau pleca, fără ca vreo pată să-i intuneee mîndrul 
blazon. 

Lucrurile s-au petrecut în felul următor: 

Tribul se hrănea pe îndelete, răspîndit pe o suprafaţă considerabilă, 
cînd un strigăt puternic izbucni la oarecare depărtare, spre răsărit de locul 
unde Tarzan, întins pe burtă lingă un pîrîiaş limpede, încerca să prindă un 
peşte care-i tot scăpa din mîinile iuţi, rumenite de soare. Ca la un semn, tot 
tribul se repezi spre locul de unde veneau strigătele înfricoşate şi acolo 
dădură peste Terkoz, care ţinea de păr o femelă mai virstnică şi o bătea fără 
milă cu labele lui mari. 

Tarzan se apropie şi înălţă o mînă, semn pentru Terkoz să înceteze, 
căci femela nu era a lui, ci aparţinea unei sărmane gorile bătrîne, ale cărei 
vremuri de luptător apuseseră demult şi care, prin urmare, nu-şi putea 
ocroti familia. 

Terkoz ştia că a lovi femela altuia însemna o încălcare a legii 
semenilor săi, dar, fiind un tiran, profitase de slăbiciunea soţului femelei 

pentru a o pedepsi fiindcă refuzase să-i cedeze un rozător tînăr şi fraged pe 
care aceasta îl prinsese. 

Cînd Terkoz îl văzu pe Tarzan apropiindu-se fără săgeţi, continuă s-o 
chinuiască pe biata femelă, străduindu-se cu bună ştiinţă a-şi sfida şeful pe 
care-1 ura atîta. 

Tarzan nu-şi repetă semnalul de avertizare, ci se năpusti asupra lui 
Terkoz, care stătea în aşteptare. Omul-maimuţă nu mai purtase o bătălie 
atît de aprigă din zilele de demult, cînd Bolgani, uriaşul rege gorilă îl 
maltratase îngrozitor pînă în clipa cînd vîrful cuţitului proaspăt găsit 
împunsese din întîmplare inima-i haină. 

în cazul de faţă, cuţitul lui Tarzan abia de compensa colţii scăpărători 
ai lui Terkoz, iar belşugul de forţă brută care constituia avantajul maimuţei 
asupra omului era contracarat de uimitoarea iuţeală şi agilitate a celui de-al 
doilea. 

Totuşi la scorul final, antropoidul adunase ceva mai multe puncte şi 
dacă n-ar fi intervenit un alt atribut personal cere să influenţeze rezultatul 
ultim, Tarzan din neamul maimuţelor ar fi murit aşa cum a trăit — o fiară 
sălbatică, necunoscută, din Africa ecuatorială. 

Dar vezi că exista acel ceva care-1 ridicase atît da mult deasupra 
semenilor săi din junglă — acea scînteie care sintetizează toată imensa 
diferenţă dintre om şi animal — raţiunea. Aceasta l-a salvat pe Tarzan de la 
moarte, de sub muşchii de oţel şi colţii sfîşietori ai lui Terkoz. 

La douăsprezece secunde după ce începuseră lupta, se şi 
rostogoliseră la pămînt, cărîndu-şi pumni, sfîşiindu-se şi sfîrtecîndu-se — 
două fiare încleştate într-o luptă pe viaţă şi pe moarte. 

Terkoz se alesese cu vreo duzină do tăieturi de cuţit la cap şi piept, 
iar Tarzan era rănit şi însîngerat — într- 
un loc, pielea capului îi era pe jumătate 
desprinsă de pe ţeastă în asemenea hal, 
încît o fîşie mare îi atîrna peste ochi 
împiedicîndu-i vederea. 

Totuşi tînărul englez reuşise să ţină 
colţii aceia îngrozitori departe de beregata 
lui şi cum o clipă încleştarea lor îşi mai 
pierdu din intensitate, atît cît le trebui la 
amîndoi ca să-şi tragă răsuflarea, Tarzan 
ticlui o stratagemă. O să se strecoare în 
spatele lui Terkoz şi agăţîndu-se de el cu 
ghearele şi dinţii o să-i înfigă cuţitul pînă 
o să-l dea gata. 

Manevra fu dusă la îndeplinire cu 
mai multă uşurinţă decît sperase Tarzan, 
deoarece bruta lipsită de judecată, 

neînţelegînd ce avea de gînd adversarul său, nu făcu nici o încercare de a-i 
zădărnici planul. Dar cînd, în cele din urmă, îşi dădu seama că Tarzan îl 
încleştase într-un fel în care nu se putea apăra nici cu dinţii, nici cu 
pumnii, Terkoz se azvîrli jos cu atîta violenţă, încît Tarzan trebui să se agate 
cu disperare de trupul ce se zbătea, se zvîrcolea şi se răsucea şi fără a fi 
apucat să-şi împlînte mai mult decît odată cuţitul, îl scăpă din mînă cînd se 
izbi cu forţă de pămînt, pomenindu-se brusc lipsit de orice armă de 
apărare. 

în următoarele clipe cît se rostogoliră şi se vînzoliră, Terkoz reuşi în 
mai multe rînduri să se elibereze din înlănţuirea braţelor adversarului, pînă 
cînd, în cele din urmă, după nenumărate zvîrcoliri iuţi şi schimbări de 
poziţie succesive, Tarzan ajunse întîmplător să-l cuprindă cu braţul drept 
într-un fel absolut inatacabil. 

Aflîndu-se în spatele lui Terkoz, tînărul işi petrecuse braţul pe sub 
braţul acestuia, încercuindu-i gîtul cu braţul şi antebraţul. E figura „semi- 
Nelson" din luptele corp la corp moderne, pe care neştiutorul om-maimuţă o 
nimerise din întîmplare, dar raţiunea sa superioară îi dezvăluise într-o 
clipită avantajele descoperirii sale. Pentru el însemna întreaga deosebire 
dintre viaţă şi moarte. 

Şi astfel, se căzni să-şi aducă şi braţul stîng în aceeaşi poziţie de 
încercuire şi cîteva momente mai tîrziu, grumazul lui Terkoz pîrîia în 
menghina unui „plin Nelson". Acum nu mai exista nici o posibilitate de salt 
şi zvîrcolire. Amîndoi zăceau pe jos, cu desăvîrşire nemişcaţi, Tarzan agăţat 
pe spinarea lui Terkoz. Treptat, capul rotund al gorilei era împins în jos, tot 
mai în jos, spre piept. 

Tarzan ştia care avea să fie sfîrşitul. într-o clipă, gîtul o să se frîngă. 
Şi atunci sări în ajutorul lui Terkoz exact acelaşi element care îl împinsese 
într-un asemenea chinuitor impas: raţiunea unui om. 

„Dacă îl ucid — îşi spuse Tarzan — care va fi folosul? N-ar însemna 
oare să văduvesc tribul de un bun luptător? Şi dacă Terkoz moare, 
înseamnă să nu fie conştient de supremaţia mea, pe cînd, dacă-1 las în 
viaţă, va fi totdeauna o pildă pentru celelalte gorile." 

— Ka-goda? şuieră Tarzan la urechea lui Terkoz, ceea ce, pe limba 
maimuţelor, în traducere liberă înseamnă: „Te predai?" 

O secundă nu se auzi nici un răspuns şi Tarzan îşi înteţi puţin 
apăsarea, fapt care-i smulse bestiei un înfricoşător strigăt de durere. 

— Ka-goda? repetă Tarzan. 

— Ka-goda! urlă Terkoz. 

— Ascultă, spuse Tarzan, înmuind un pic strînsoarea, fără să-l 
slăbească însă din cleşte. Eu sînt Tarzan, regele maimuţelor, vînător 
puternic, luptător puternic. în toată jungla nu mai e altul atît de mare. Tu 
mi-ai spus Ka-goda. Tot tribul a auzit. Niciodată să nu te mai încaieri cu 
regele tău sau cu cei din neamul tău, că de vei mai face asta o singură dată, 

te omor. Ai înţeles? 

— Huh, se învoi Terkoz. 

— Eşti mulţumit? 

— Huh, repetă gorila. 

Tarzan îl lăsă liber şi cîteva minute mai tîrziu, toţi se aflară din nou la 
treburile lor, ca şi cum nimic nu tulburase seninătatea hăituielilor prin 
pădurea virgină. 

Dar adine, în minţile lor, se săpase convingerea că Tarzan era un 
mare luptător şi o făptură ciudată. Ciudată, pentru că stătuse în puterea lui 
să-şi ucidă vrăjmaşul şi totuşi îl lăsase să trăiască, nevătămat. 

în după-amiaza aceea, cînd tribul se adună, după datină, înainte de a 
se fi lăsat seara peste junglă, Tarzan, cu rănile spălate în apele rîului, 
chemă în juru-i pe toţi masculii vîrstnici. 

— Ati văzut azi din nou că Tarzan din neamul maimuţelor este cel 
mai puternic dintre voi — li se adresă el. 

— Huh, răspunseră cu toţii intr-un glas. Tarzan e mare. 

— Tarzan, continuă el, nu e maimuţă. El nu-i la fel cu ceilalţi. Felul 
lui de a fi nu se aseamănă cu al lor, aşa că Tarzan se duce înapoi Ia cuibul 
celor de-un fel cu el, lingă apele marelui lac ce nu are al doilea ţărm. 
Trebuie să vă alegeţi un alt conducător, pentru că Tarzan nu o să se mai 
întoarcă. 

Şi astfel, tînărul Lord Greystoke făcu primul pas către ţelul spre care 
năzuia — acela de a găsi alţi oameni albi, de felul lui. 


13.CEI DE FELUL LUI 



doua zi dimineaţa, Tarzan, şchiopătînd şi îndurerat de rănile 
primite în lupta cu Terkoz, o porni spre apus, către coasta 
mării. înainta foarte încet, petrecînd noaptea în junglă şi 
ajunse la cabană spre sfîrşitul dimineţii următoare. Cîteva zile nu se prea 
îndepărtă de casă, decît doar ca să adune fructele şi alunele trebuincioase 
să-i astîmpere foamea. După zece zile era din nou teafăr şi sănătos, în afară 
de o cumplită cicatrice, numai pe jumătate tămăduită, care pornea de 
deasupra ochiului sting, străbătea creştetul şi sfîrşea la urechea dreaptă. 
Era semnul lăsat de Terkoz cînd îi sfîşiase pielea capului. 

în răstimpul convalescenţei, Tarzan încercă să-şi croiască o mantie 
din pielea Saborei, care zăcuse în toată această vreme în cabană. Dar 
constată că pielea se scorţoşise, devenind tare ca lemnul şi cum nu avea 
idee despre tăbăcit, fu nevoit să renunţe la dorinţa îndelung nutrită. 

Apoi se hotărî să şterpelească puţinele veşminte pe care le putea găsi 
la vreunul din negrii lui Mbonga, căci Tarzan din neamul maimuţelor 
decisese să marcheze în fel şi chip evoluţia sa din ordinul animalelor 

inferioare şi nimic nu i se părea a fî o mai distinsă emblemă a umanităţii 
decît îmbrăcămintea şi podoabele. 

în acest scop adună toate ornamentele pentru braţe şi picioare pe 
care le culesese de la războinicii negri ce picaseră în strînsoarea laţului său 
iute si tăcut şi se împodobi cu ele întocmai cum îi văzuse pe alţii purtîndu- 
le. 

La gît îi atîrna lanţul de aur de care era prins medalionul încrustat cu 
diamante ce aparţinuse mamei sale, Lady Alice. La spate purta o tolbă cu 
săgeţi, legată pe umăr cu o curea de piele, altă pradă luată de la unul din 
negrii învinşi. în jurul mijlocului avea o cingătoare pe care o meşterise din 
fîşii subţiri de piele netăbăcită şi care-i slujea drept suport pentru teaca 
făcută tot de el, în care ţinea cuţitul tatălui său. Arcul lung ce aparţinuse 
lui Kulonga îi atîrna pe umărul stîng. 

Tînărul Lord Greystoke era într-adevăr o apariţie stranie şi 
neîmblînzită, cu coama-i de păr negru căzîndu-i pe umeri, iar în faţă, 
retezată cu cuţitul de vînătoare într-un breton oprit grosolan pe frunte, ca 
să nu-i intre în ochi. Trupul său drept 
şi perfect, musculos cum numai 
trupurile gladiatorilor romani trebuie 
să fi fost şi totuşi zvelt şi mlădiu ca al 
unui zeu grec. Trăda de la prima 
ochire miraculoasa îmbinare dintre 
forţa colosală, supleţe şi agilitate. 

O întruchipare a omului 
primitiv, a vînătorului, a războinicului, 
iată ce era Tarzan din neamul 
maimuţelor. 

Cu capul frumos, semeţ 
cumpănit pe umerii vînjoşi cu licărul vitalităţii şi al inteligenţei strălucindu- 
i în ochii limpezi, putea lesne personifica un semizeu al unei apuse seminţii 
sălbatice şi războinice din antica lui pădure. 

Dar lui Tarzan nu-i sta mintea la asemenea lucruri. Era necăjit că nu 
avea îmbrăcămintea care să le indice tuturor locuitorilor junglei că el era 
om si nu maimuţă şi adeseori îl munceau bănuieli amare că s-ar putea, 
pînă la urmă, să devină şi el maimuţă. 

Nu începuse oare să-i crească păr pe faţă? Toate maimuţele aveau 
păr pe faţă. în timp ce negrii, cu puţine excepţii, erau complet spîni. 

Adevărat, văzuse în cărţile lui poze de oameni cu smocuri mari de păr 
deasupra buzelor, pe obraji şi bărbie, totuşi Tarzan era speriat. Aproape în 
fiecare zi îşi ascuţea tăişul cuţitului şi-şi reteza barba tînără, ca să smulgă 
această amprentă degradantă a neamului maimuţelor. 

Şi astfel învăţă să se bărbierească — grosolan şi dureros, ce-i drept, 
însă în orice caz cu efect. 

I 

Cum îşi redobîndi pe deplin forţele după sîngeroasa încăierare cu 
Terkoz, Tarzan o porni într-o bună dimineaţă spre satul lui Mbonga. înainta 
nepăsător pe o cărăruie şerpuită din junglă, în loc să-şi croiască drum prin 
copaci, cînd, deodată, se pomeni faţă-n faţă cu un războinic negru. 

Expresia de surpriză zugrăvită pe faţa sălbaticului era aproape 
comică şi înainte ca Tarzan să-şi fi putut desprinde arcul de pe umăr, 
negrul se şi răsucise pe călciie şi o luase la goană pe potecă, strigînd cit îl 
ţinea gura, de parcă voia să dea alarma altora aflaţi în faţa lui. 

Tarzan începu să-l urmărească prin copaci şi cîteva clipe mai tîrziu, îi 
apăru înaintea ochilor un grup de oameni care se dădeau de ceasul morţi să 
scape. Erau trei şi goneau ca nebunii, unul în spatele celuilalt, prin hăţişul 
vegetaţiei mărunte. 

Tarzan le-o luă cu uşurinţă înainte; sălbaticii nu-1 observară cînd 
trecu în tăcere peste capetele lor şi nici nu-i zăriră silueta ghemuită, 
chircită pe o ramură joasă, drept deasupra cărării pe unde fugeau ei. 

Tarzan îi lăsă pe primii doi să treacă, dar cînd al treilea îi urmă 
grăbit, laţul căzu lin în jurul gîtului negru. O smucitură iute îl strînse 
zdravăn. Strigătul de agonie al victimei îi făcu pe ceilalţi doi să se întoarcă 
la timp pentru a zări trupul cuprins de spasme al tovarăşului lor înălţîndu- 
se încet, ca prin magie, în frunzişul des al arborilor de deasupra. Cu ţipete 
înspăimîntate îşi continuară drumul şi se înfundară în junglă, în strădania 
de a se salva. 

Tarzan isprăvi cu prizonierul său, repede şi fără zgomot; îl despuie de 
arme şi de podoabe ca şi de — o, bucuria bucuriilor! — O frumoasă piele de 
căprioară în jurul coapselor, pe care o transferă iute asupra persoanei sale. 
Acum era intr-adevăr îmbrăcat aşa cum se cuvine să fie un om. Nimeni nu 
s-ar mai fi putut îndoi de obîrşia lui. Ce i-ar mai fi plăcut să se întoarcă la 
trib şi să se împăuneze cm găteala lui în faţa privirilor invidioase ale 
celorlalţi. 

Luînd cadavrul negrului pe umăr o porni ceva maj încet prin copaci, 
spre micul sat înconjurat de palisade, deoarece avea iar nevoie de săgeţi. 
Cînd sa apropie de împrejmuire, văzu o gloată agitîndu-se în jurul celor doi 
negri care izbutiseră să scape şi care, tremurînd de groază şi de istovire, 
abia de puteau să istorisească misterioasele amănunte ale aventurii lor. 

Povesteau că Mirando, care se aflase la o mică depărtare înaintea lor, 
se înapoiase brusc, strigînd şi urlînd că-i urmăreşte un cumplit războinic 
alb şi despuiat. Toţi trei o luaseră la goană spre sat, cit de repede îi duceau 
picioarele. Şi din nou, ţipătul de moarte al lui Mirando îi făcu să privească 
îndărăt, unde li se înfăţişase ochilor cea mai îngrozitoare privelişte: trupul 
tovarăşului lor zburînd în sus, în copaci, în timp ce braţele şi picioarele i se 
zbăteau în aer, iar limba îi ieşise afară de un cot. După aceea nu mai scoase 
nici un sunet şi nici o altă fiinţă nu se zărise în jur. 

Sătenii fură cuprinşi de o frică vecină cu panica, dar bătrînul înţelept 

Mbonga se arătă sceptic în legătură cu povestea auzită şi atribui întreaga 
născocire spaimei lor în faţa unei primejdii adevărate. 

— Ne înşiraţi toate scornelile astea pentru cu n-aveţi curaj să spuneţi 
adevărul. Nu îndrăzniţi să recunoaşteţi că, atunci cînd leul s-a repezit la 
Mirando, voi aţi luat-o la fugă şi l-aţi părăsit. Sînteţi nişte laşi. 

Abia isprăvi Mbonga de rostit aceste cuvinte, cînd un zgomot puternic 
în copacul de deasupra capetelor lor îi îndemnă pe toţi să privească în sus, 
cu o nouă groază. Priveliştea ce li se înfăţişă îl făcu pînă şi pe bătrînul 
Mbonga să se cutremure, căci, legănîndu-se şi răsucindu-se în văzduh, 
cobora cadavrul lui Mirando, care li se aşternu apoi la picioare, cu un 
zgomot menit să le ia minţile. 

Ca la un semn, toţi negrii o rupseră la fugă şi nu se opriră pînă cînd 
ultimul dintre ei nu se topi în umbrele întunecate ale junglei din jur. 

Din nou Tarzan descinse în sat şi îşi reînnoi stocul de săgeţi. Apoi se 
ospăta din ofranda cu care negrii se străduiau să-i înduplece mînia. înainte 
de a părăsi satul, trase cadavrul lui Mirando pînă la gard şi-l propti de 
palisadă în aşa fel, încît chipul mortului părea să scruteze, peste vîrful 
parilor, cărăruia ce ducea în junglă. Apoi Tarzan se întoarse vînînd pe 
drum, vînînd întruna, pînă la cabana de lîngă plajă. 

Pătrunşi de groază pînă-n măduva oaselor, negrii se apropiară şi se 
întoarseră înapoi de vreo douăsprezece ori pînă să se încumete să intre în 
sat, trecînd pe lîngă chipul hidos rînjit al consăteanului lor mort, iar cînd 
descoperiră că săgeţile şi hrana se făcuseră nevăzute, ştiură cu siguranţă 
ceea ce pînă atunci bănuiseră numai: anume că Mirando dăduse ochii cu 
duhul cel rău al junglei. 

Aceasta li se părea explicaţia logică a 
faptelor. Numai cei care vedeau cumplita 
zeitate mureau; nu era oare adevărat că 
nimeni din cei rămaşi în viaţă, în sat, nu 
dăduse vreodată ochii cu el? Aşadar, toţi cei 
care muriseră de mîna lui, de bună seamă 
că-1 văzuseră şi plătiseră cu viaţa această 
fărădelege. Deci atîta timp cît o să-i ofere 
săgeţi şi hrană, n-o să le pricinuiască nici 
un rău dacă or să se ferească de a-1 privi; 
prin urmare, Mbonga porunci ca, pe lîngă 
merinde, să se pregătească şi o ofrandă de 
săgeţi acelui Munanfo-Keewati şi de atunci 
încolo aşa făcură. 

Cînd Tarzan se întoarse pe plaja unde 
se afla cabana, un spectacol straniu şi 
neobişnuit se oferi privirilor sale. Pe apele 
liniştite ale golfului încercuit de pămînt 


















plutea un vapor mare, iar pe plajă acostase o barcă mică. Dar, lucrul cel 
mai miraculos din toate, o mulţime de oameni albi, asemănători cu el, se 
mişcau de zor între plajă şi cabana lui. 

Tarzan văzu că, din multe puncte de vedere, semănau cu oamenii din 
cărţile lui cu poze. Se strecură prin copaci mai aproape, pînă ajunse chiar 
deasupra lor. Erau zece bărbaţi, nişte indivizi oacheşi, arşi de soare, cu 
expresii mîrşave întipărite pe faţă. Se adunaseră în jurul bărcii şi vorbeau 
cu glas tare şi mînios, gesticulînd şi ameninţînd cu pumnul. La un moment 
dat, unul dintre ei, un omuleţ pipernicit, cu faţa slabă şi cu o barbă neagră, 
iar pe chip cu o expresie care-i amintea lui Tarzan de Pamba, şobolanul, îşi 
puse mîna pe umărul unui uriaş de lîngă el, cu care se ciorovăiseră şi se 
dondăniseră toţi ceilalţi. Omuleţul îi indică o direcţie spre interiorul junglei, 
aşa încît uriaşul fu nevoit să-şi întoarcă faţa de la ceilalţi pentru a se uita 
într-acolo. Cînd uriaşul se întoarse, pipernicitul cu faţa slabă scoase un 
revolver de la brîu şi-l împuşcă în spate. Omul cel voinic işi înălţă braţele 
deasupra capului, genunchii i se muiară şi fără un sunet, se prăbuşi cu 
faţa în jos pe plajă, mort. 

Pocnetul armei de foc, primul de acest fel pe care-1 auzise Tarzan 
vreodată, îl umplu de uimire, dar nici măcar acest zgomot neobişnuit nu-i 
putu zgudui nervii sănătoşi, făcîndu-1 să simtă ceea ce s-ar numi măcar un 
dram de spaimă. 

Purtarea străinilor albi îl ului însă din cale-afară. îşi încruntă 
sprîncenele într-o adîncă îngîndurare. Bine a făcut, îşi spuse el, că n-a 
ascultat de primul impuls care-i dădea ghes să se repeadă spre oamenii albi 
pentru a-i saluta ca pe nişte fraţi. 

Fără îndoială, nu se deosebeau cu nimic de oamenii negri, nu erau cu 
nimic mai civilizaţi decît maimuţele şi cu nimic mai puţin fîoroşi decît 
Sabor. 

O clipă, ceilalţi rămaseră locului privind la omuleţul cu faţa slabă şi 
la uriaşul care zăcea mort pe plajă. Apoi, unul dintre ei izbucni în rîs şi-l 
bătu pe omuleţ cu palma pe spate. Se porniră vorbească şi mai vîrtos, să 
gesticuleze, dar cearta se potoli. 

După un timp lansară barca la apă, săriră cu toţii în ea şi vîsliră 
înspre vaporul cel mare, unde Tarzan putu desluşi alte siluete foindu-se pe 
punte. După ce se căţărară la bord Tarzan se lăsă în sfîrşit jos, îndărătul 
unui copac masiv şi se strecură pînă la cabană, punînd întruna între el şi 
vas stavila unui arbore. 

Intrînd pe uşă, văzu că totul în cabană era răsturnat cu susu-n jos. 
Cărţile şi creioanele lui zăceau risipite pe podea. Armele, scuturile şi 
celelalte comori fuseseră împrăştiate pretutindeni. Un val de mînie îl năpădi 
în faţa acestei isprăvi şi cicatricea proaspătă de pe frunte îi ieşi dintr-odală 
la iveală: o dungă purpurie, reliefată, pe pielea-i de bronz. Alergă la dulap şi 
căută în sertarul ultimului raft. Ah! Un suspin de uşurare îi scăpă de pe 

buze cînd scoase caseta de metal şi deschizînd-o, îşi găsi neatinsă cea mai 
preţioasă dintre comori. Fotografia tînărului surîzător, cu faţa dîrză şi 
misterioasa cărticică neagră se aflau acolo. 

Dar asta ce mai era? 

Urechea lui ageră prinsese un zgomot slab, însă nefamiliar. Alergînd 
la fereastră, Tarzan privi în direcţia golfului şi văzu că o a doua barcă era 
coborîtă de pe puntea vaporului cel mare, 
alături de cea care se afla la apă. Curînd 
văzu o mulţime de oameni dîndu-şi 
drumul pe marginile vasului şi coborînd în 
bărci: se înapoiau în număr sporit. 

Tarzan mai privi o clipă, timp în 
care o sumedenie de lăzi şi de pachete 
fură încărcate în bărcile care aşteptau, 
apoi, cînd le văzu îndepărtîndu-se de 
navă, omul-maimuţă rupse o foaie de 
hîrtie şi luînd un creion caligrafie cîteva 
minute pînă cînd pe filă apărură o serie de 
litere puternice, bine conturate, aproape 
perfecte. Prinse biletul pe uşă cu o mică 
aşchie de lemn ascuţită, apoi, luîndu-şi 
preţioasa casetă de metal şi atîtea săgeţi şi 
suliţe cîte putea căra el, ieşi în grabă şi 
dispăru în pădure. 

Cînd cele două bărci fură trase la 
ţărm, pe nisipul argintiu coborî din ele o 
ciudată adunătură de exemplare umane. 

Să fi fost cu totul douăzeci de făpturi, cincisprezece dintre ele arătînd a 
oameni de mare, grosolani şi înrăiţi. 

Restul grupului era de cu totul altă calitate. 

Unul dintre aceştia era un bărbat în vîrstă, cu păru alb şi ochelari cu 
rame groase. Trupul lui, uşor gîrbovit, era îmbrăcat într-o redingotă 
imaculată, deşi prost croită, la care se adăuga un cilindru de mătase 
lucioasă ce completa discordanţa dintre acest echipament şi jungla 
africană. Cel de-al doilea membru al grupului era un tînăr înalt, într-un 
costum de doc alb; imediat în spatele acestuia se afla un alt bătrînel, cu o 
frunte foarte înaltă şi avînd un fel de a fi agitat şi gălăgios. în urma lor 
păşea o negresă uriaşă, îmbrăcată în culori ţipătoare, ca regele Solomon. 
Ochii mari, i se roteau în cap cu vădită spaimă, îndreptîndu-se ba spre 
junglă, ba spre banda de mateloţi care înjurau de zor, descărcînd lăzile şi 
cutiile din bărci. Ultimul membru al grupului care debarcă era o fată de 
vreo nouăsprezece ani; tînărul în alb fu cel care o săltă peste marginea 
bărcii, depunînd-o pe uscat fără să se ude. Fata îi dărui un drăgălaş surîs 

























de mulţumire, dar nu schimbară o 
vorbă între ei. 

Grupul înainta în tăcere spre 
cabană. Era limpede că, oricare ar fi fost 

intenţiile lor, totul fusese hotărît înainte 

? * 

de a fi coborît de pe vas; aşadar, se 
îndreptară direct spre uşa cabanei, mai 
întîi marinarii care cărau lăzile şi 
baloturile, iar în urma lor cei cinci care 
păreau atît de deosebiţi. Mateloţii lăsară 
jos poverile şi unul dintre ei zări biletul 
pe care-1 prinsese Tarzan. 

— Hei, băieţi! strigă el. Ce mai e şi 
asta? îmi mănînc pălăria dacă foaia asta 
era aici acum un ceas. 

Ceilalţi se strînseră în jur, cei din 
spate lungindu-şi gîturile peste umerii 
celor din faţă, dar cum numai puţini 
dintre ei ştiau să citească şi aceia cu 
mare strădanie, cel ce vorbise se adresă 
în cele din urmă omuleţului cu cilindru 
şi redingotă. 

— Hei, dom' prăfesăr! strigă el. Ia 


blagoslovita 



asta de scresoare. 

Bătrînul căruia i se adresase, înainta spre locul unde erau adunaţi 
marinarii, urmat fiind ele ceilalţi membri ai grupului său. Potrivindu-şi 
ochelarii, privi o clipă afişul, apoi se întoarse cu spatele şi se îndepărtă, 
mormăind ca pentru sine: 

— Remarcabil, extrem de remarcabil! 

— Hei, focă bătrînă! strigă omul care-i ceruse, mai înainte ajutor. 



Crezi că pentru sufletu' tău ţi-am cerut să ceteşti blagoslovita de scresoare? 
Fă-te înapoi şi ceteşte-o tare, gîscă bătrînă cu ochelari ce eşti! 

Bătrînul se opri din mers şi întoreîndu-se, replică: 

— Oh, da, dragul meu domn, o mie de scuze! A fost o neatenţie din 
partea mea, da, o mare neatenţie. Remarcabil, extrem de remarcabil. 

Se postă din nou în fata biletului, îl reciti şi fără îndoiala, sar fi întors 
iarăşi ca să mediteze asupra conţinutului, dacă marinarul nu l-ar fi înşfăcat 
cu brutalitate de guler şi nu i-ar fi răcnit în ureche: 

— Citeşte-1 tare, idiot bătrîn ce eşti! 

— Ah, da, într-adevăr, da, într-adevăr — replică profesorul, cu glas 


suav şi potrivindu-şi încă o dată ochelarii, citi cu glas tare: 

ACEASTA ESTE CASA LUI TARZAN, OMORÎTORUL 
DE FIARE ŞI DE MULŢI NEGRI. NU ATINGEŢI LUCRURILE 

LUI TARZAN. TARZAN PÎNDEŞTE... 

TARZAN DIN NEAMUL MAIMUŢELOR. 

— Cine dracu mai e şi Tarzan? strigă marinarul care vorbise mai 
înainte. 

— Evident, ştie englezeşte, îşi dădu cu părerea tînărul în alb. 

— Dar ce să însemne „Tarzan din neamul maimuţelor" ! strigă fata. 

— Nu ştiu, domnişoară Porter, răspunse tînărul, decît dacă am 
nimerit peste vreun exemplar simianesc fugit de la Grădina Zoologică din 
Londra şi care a adus civilizaţia europeană în căminul său din junglă. Ce 
părere aveţi, domnule profesor Porter? adăugă el, întorcîndu-se spre bătrîn. 

Profesorul Archimedes Q. Porter îşi potrivi ochelarii pe nas. 

— Ah, da, într-adevăr... da, într-adevăr, remarcabil, extrem de 
remarcabil, observă profesorul, dar nu pot adăuga nici un element în plus 
faţă de cele ce am spus pînă acum în vederea elucidării acestui fenomen 
realmente impresionant. 

Acestea fiind zise, profesorul porni agale în direcţia junglei. 

— Dar, tăticule, n-ai spus încă nimic! strigă fata. 

— Ttt, ttt, fetito, ttt, ttt, tistui profesorul Porter pe un ton binevoitor şi 
indulgent — nu-ţi munci căpşorul tău dulce cu probleme atît de dificile şi 
obscure. 

Şi din nou o porni agale în altă direcţie, cu ochii pironiţi în pămînt şi 
cu mîinile încleştate la spate, sub cozile fluturînde ale redingotei. 

— Io zic ca ţicnitu' ăsta de porc bătrîn nu ştie mai multe ca noi — 
mirii marinarul cu faţă de şobolan. 

— Măsoară-ţi cuvintele şi vorbeşte cuviincios! strigă la el tînărul, 
pălind de furie la auzul vorbelor jignitoare. Aţi ucis ofiţerii de pe vas şi ne- 
aţj jefuit. Sintem cu desăvirşire în puterea voastră. Dar dacă n-o să-i tratezi 
cu respect pe profesorul Porter şi pe domnişoara Porter, îţi făgăduiesc să-ţi 
frîng gîtul cu mîinile mele, indiferent dacă mai am o armă sau nu! 

Şi tînărul se apropie atît de ameninţător de marinarul cu chip de 
şobolan, incit acesta, deşi era înarmat cu două revolvere şi ţinea în mină un 
cuţit sinistru, se dădu îndărăt, stingherit. 

— Laş afurisit ce eşti! continuă să strige tînărul. N-ai cuteza să 
împuşti un om decît pe la spate. Şi în mine n-ai îndrăzni să tragi nici în 
cazul ăsta. 

Şi tînărul se întoarse înadins cu spatele la marinar, îndepărtîndu-se 
nepăsător, ca şi cum l-ar fi pus la încercare. Mina matelotului se furişă 
perfid spre minerul unuia dintre revolvere; în ochii lui ticăloşi scînteie 
dorinţa de răzbunare, în timp ce urmărea silueta tînărului englez care se 
îndepărta. Privirile celorlalţi mateloţi erau aţintite asupra lui şi totuşi omul 
şovăia. în străfundurile inimii sale era şi mai laş decît îl bănuia domnul 
William Cecil Clayton. 

Din frunzişul unui arbore vecin, doi ochi ageri urmăriseră fiece 


87 












mişcare a grupului. Tarzan fusese martor la surpriza pricinuită de biletul 
său şi cu toate că nu putea înţelege nimic din limbajul vorbit de aceşti 
oameni bizari, totuşi gesturile şi expresia feţelor erau foarte elocvente 
pentru el. 

Faptul că omuleţul cu mutra de şobolan îşi ucisese unul din 
camarazi îi displăcuse profund lui Tarzan şi acum, cînd îl vedea certîndu-se 
cu tînărul acela chipeş, antipatia lui spori şi mai mult. Tarzan nu mai 
văzuse niciodată pină atunci urmările unei arme de foc, deşi cărţile lui îl 
învăţaseră cîte ceva despre ele, dar cînd observă că omul cu mutră de 
şobolan îşi plimbă degetele pe minerul revolverului, îşi aminti de scena al 
cărei martor fusese cu puţin timp în urmă şi fireşte, se aşteptă să-l vadă şi 
pe tînăr ucis asemenea marinarului uriaş, doborît cu puţin timp înainte. 
Aşa încît Tarzan potrivi o săgeată otrăvită în arc şi-l ochi pe marinarul cu 
chip dr şobolan, dar frunzişul copacului era atît de des, încît îşi dădu 
seama că traiectoria săgeţii avea să fie deviată de frunze sau de rămurelele 
măi mici, drept care, în locul săgeţii lansă din adăpostul său înalt o suliţă 
grea. 

Clayton nu făcuse nici doisprezece paşi. Marinarul cu chip do 
şobolan îşi trăsese pe jumătate revolverul afară din toc; camarazii lui 
urmăreau cu atenţie, încordată scena. Profesorul Porter dispăruse în 
jungla, urmat de agitatul Samuel T. Philander, secretarul şi asistentul său. 
Esmeralda, negresa, era ocupată să aleagă deoparte bagajele stăpînei ei, din 
maldărul de baloturi şi lăzi de lîngă cabană, iar domnişoara Porter venea pe 
urmele lui Clayton, cînd ceva o făcu să întoarcă din nou capul către 
marinar. 

Şi în clipa aceea se petrecură simultan trei lucruri. Marinarul smuci 
revolverul din toc şi ţinti spatele lui Clayton, domnişoara Porter scoase un 
strigăt de alarmă şi o suliţă lungă cu virf de metal ţîşni ca un fulger de 
undeva de sus şi străpunse umărul drept al omului cu faţa de şobolan.! 
Revolverul se descarcă în aer fără să atingă pe nimeni, iar matelotul se 
chirci cu un urlet de durere şi de groază. 

Clayton se întoarse şi alergă la locul unde se întîmplase scena de mai 
sus. Marinarii se strînseră într-un grup înspăimîntat, cu armele în mînă, 
iscodind umbrele junglei. Omul rănit se zvîrcolea pe jos şi zbiera. 

Fără să fie observat, Clayton ridică de jos revolverul scăpat de 
marinar şi-l strecură în cămaşă, apoi se apropie de ceilalţi, scrutînd şi el, 
derutat, jungla. 

— Cine să fi fost? şopti Jane Porter, iar tînărul se întoarse şi o văzu 
lîngă el, cu ochii larg deschişi de uimire. 

— Aş spune că Tarzan din neamul maimuţelor ne pîndeşte într- 
adevăr, răspunse el pe un ton îndoielnic. Mă întreb însă cui îi era destinată 
suliţa asta? Dacă-i era destinată lui Snipes. Atunci amicul nostru maimuţă 
e un prieten adevărat. Pentru Dumnezeu, unde-o fi tatăl dumitale şi 

domnul Philander? în jungla 
asta bîntuie cineva sau ceva şi 
orice-ar fi, e înarmat. Hei! 

Domnule profesor! Domnule 
Philander! strigă tînărul 
Clayton. Nici un răspuns. Ce-i 
de făcut, domnişoară Porter? 
continuă tînărul, cu fata 
înnegurată de îngrijorare şi 
nehotărîre. Nu te pot lăsa aici 
singură cu tîlharii ăştia şi în 
nici un caz nu te poţi hazarda 
să pătrunzi în junglă cu mine; 
şi totuşi cineva trebuie să 
meargă în căutarea tatălui dumitale. E mai mult decît în stare să 
rătăcească pe unde-1 duc picioarele, la întîmplare şi fără să se gîndească la 
primejdii, iar domnul Philander e doar cu un pic mai puţin distrat decît 
dînsul. Iartă-mi brutalitatea, dar aici vieţile noastre sînt în permanent 
pericol şi după ce-o să-l aducem înapoi pe tatăl dumitale, trebuie să găsim 
o metodă de a-1 face să înţeleagă primejdia la care ne expune şi se expune 
prin neatenţia lui. 

— Sînt de acord cu dumneata, răspunse fata şi nu mă simt ofensată 
de fel. Bietul meu tătic şi-ar sacrifica viaţa pentru mine fără a şovăi o 
secundă, cu condiţia ca atenţia lui să poată fi reţinută o întreagă secundă 
de o chestiune atît de neimportantă. Nu există decît o singură cale de a-1 
pune pe tata în siguranţă şi anume, să-l legăm de un copac. Dragul de el, e 
atît de lipsit de simţ practic! 

— Am găsit! strigă Clayton deodată. Ştii să te foloseşti de un revolver, 
nu-i aşa? 


— Da. De ce? 

__ 

— Am unul. înarmată cu revolverul dumneata şi Esmeralda o să vă 
aflaţi în relativă siguranţă în cabană, cît timp îl caut pe tatăl dumitale şi pe 
domnul Philander. Haide, cheam-o pe femeie, iar eu pornesc după ei. Nu 
cred că s-au putut îndepărta prea mult. 

Jane procedă aşa cum o sfătuise Clayton şi după ce tînărul văzu uşa 
cabanei închizîndu-se în siguranţă în urma celor două femei, se îndreptă 
spre junglă. 

Cîţiva marinari extrăgeau suliţa din umărul camaradului rănit şi 
Clayton, apropiindu-se îi întrebă dacă unul din ei nu i-ar putea împrumuta 
un revolver pe timpul cît îl va căuta pe profesor în junglă. Mutra de şobolan, 
constatînd că nu murise, îşi recapătă stăpinirea de sine şi cu un potop de 
înjurături adresate iui Clayton, refuză, în numele camarazilor săi, să 
încredinţeze tînărului vreo armă de foc. Omul acesta, Snipes, îşi asumase 










rolul de şef, după ce-1 ucisese pe conducătorul mai vechi şi trecuse atît de 
puţină vreme de atunci, incit nici unul dintre membrii echipajului nu 
apucase să-i pună autoritatea la îndoială. 

Clayton răspunse doar printr-o înălţare din umeri, dar cînd îl părăsi, 
culese suliţa care-1 străpunsese pe Snipes şi înarmat în acest fel primitiv, 
fiul actualului Lord Greystoke pătrunse în hăţişul junglei. La fiecare cîteva 
clipe striga cu glas puternic numele celor doi rătăciţi. Cele două femei care-1 
urmăreau din cabana de pe plajă auziră ecoul glasului său devenind din ce 
în ce mai stins, pînă cînd fu înghiţit de miriadele de zgomote ale pădurii 
virgine. 

Cînd profesorul Archimedes Q. Porter şi asistentul său, Samuel T. 
Philander, în urma repetatelor stăruinţe ale acestuia, îşi îndreptară, în 
sfîrşit, paşii spre tabără, se pomeniră cu desăvîrşire pierduţi în sălbaticul şi 
încîlcitul labirint al junglei, deşi nu-şi dădeau seama de acest fapt. Doar 
printr-un capriciu al soartei o luară în direcţia coastei africane de vest, în 
loc s-o ia spre Zanzibar, adică în partea opusă a continentului negru. 

Cînd, după scurtă vreme, ajunseră la plajă şi nu văzură nici urmă de 
tabără, Philander afirmă hotărît că se aflau la nord de destinaţia lor, deşi, 
în realitate, se aflau la două sute de iarzi depărtare spre sud. 

Nici o clipă nu le trăsni prin cap acestor teoreticieni lipsiţi de simţ 
practic să strige cu glas tare pentru a atrage atenţia prietenilor lor. 
Dimpotrivă, cu acea siguranţă pe care ţi-o dă un raţionament deductiv 
bazat pe o premisă falsă, domnul Samuel 
T. Philander îl înşfacă pe profesorul 
Archimedes Q. Porter de braţ şi-l împinse 
grăbit pe bătrînul domn, care protesta 
fără vlagă, în direcţia Cape Town, aflat la 
o mie cinci sute de mile spre sud. 

După ce Jane şi Esmeralda 
pătrunseră în interiorul cabanei, în 
siguranţă, primul gînd al negresei, a fost 
să baricadeze uşa pe dinăuntru. Cu 
această idee în minte, se întoarse să 
caute mijloacele prin care să-şi pună 
planul în aplicare; dar cea dinţii privire 
pe care o aruncă în încăpere, îi smulse 
un ţipăt de groază şi asemenea unui 
copilaş înspăimîntat, uriaşa femeie 
alergă să-şi îngroape faţa în umărul 
stăpînei sale. 

Jane, întorcînd capul la auzul 
strigătului, dădu cu ochii de motivul 
care-1 determinase: zăcînd întins pe jos, 

la picioarele lor, se afla scheletul înălbit al unui bărbat. O a doua privire le 
dezvălui un al doilea schelet pe pat. 

— în ce lăcaş al groazei ne aflăm? murmură fata, împietrită.. 

Dar în teama ei nu se simţea nici urmă de panică. 

în cele din urmă, desprinzîndu-se din îmbrăţişarea frenetică a 
Esmeraldei, care continua să ţipe, Jane străbătu camera pentru a se uita în 
micul leagăn, ştiind ce avea să vadă acolo chiar înainte' ca micuţul schelet 
să i se dezvăluie privirilor, în toată jalnica şi patetica sa fragilitate. 

Ce cumplită tragedie trădau aceste sărmane oseminte mute? Fata se 
cutremură la gindul nenorocirilor care-i aşteptau poate pe ea şi pe prietenii 
ei în această cabană lugubră, bîntuită de făpturi misterioase, probabil 
ostile. Dar repede, bătînd nervoasă cu picioruşul în podea, se sili să-şi 
alunge presimţirile funeste şi întorcîndu-se spre Esmeralda, îi ceru să 
înceteze cu văicărelile: 

— Gata, Esmeralda, opreşte-te chiar în clipa asta! strigă Jane. Nu faci 
decît să înrăutăţeşti lucrurile. 

îşi sfîrşi cuvintele neconvingător, cu un tremur în glas, cînd se gîndi 
la cei trei bărbaţi de a căror ocrotire depindea şi care rătăceau acum în 
adîncurile acestei păduri îngrozitoare. 

Curînd, fata descoperi că uşa era prevăzută pe dinăuntru cu o bară 
grea de lemn şi după cîteva strădanii, puterile unite ale celor două femei 
izbutiră s-o facă să lunece la locul ei, pentru prima dată după douăzeci de 
ani. Apoi se aşezară pe o băncuţă, petrecîndu-şi braţul una în jurul 
celeilalte şi începură să aştepte. 


14.ÎN PUTEREA JUNGLEI 



upă ce Clayton se înfundă în junglă, marinarii răzvrătiţi de pe 
vasul Arrow — se apucară să discute ce aveau de făcut mai 
departe; asupra unui singur punct căzură cu toţii de acord şi 
anume, că trebuiau s-o întindă cît mai repede la vasul Arrow unde, cel 
puţin, se puteau adăposti de suliţele nevăzutului lor inamic. Şi astfel, în 
timp ce Jane Porter şi Esmeralda se baricadau în cabană, ceata laşă de 
nelegiuiţi o pornea grabnic spre vas, cu cele două bărci care o adusese la 
ţărm. Tarzan văzuse atîtea noutăţi în ziua aceea, încît capul lui era un 
adevărat vîrtej de uluire. Dar cel mai minunat lucru, din tot ce văzuse, era 
pentru el faţa frumoasei fete albe. Iată, în sfîrşit, cineva din neamul lui; de 
asta era convins. La fel şi tînărul şi cei doi bătrîni; şi aceştia erau în bună 
măsură aşa cum îşi închipuise că trebuie să arate cei de-un neam cu el. 
Dar, fără doială şi ei erau la fel de fiorosi şi de cruzi ca şi ceilalţi oameni pe 
care-i văzuse. Faptul că numai ei, în tot grupul, erau neînarmaţi, s-ar fi 
putut să semne că nu uciseseră pe nimeni. însă, dacă ar avea arme, ar fi 








posibil să se poarte cu totul altfel. Tarzan îl văzu pe tînăr luînd pistolul 
căzut al lui Snipes cel rănit şi ascunzîndu-1 în sîn; şi-l mai văzuse 
strecurîndu-1 cu grijă fetei, cînd aceasta intrase în cabană. Nu înţelegea 
nimic din raţiunile ce se ascundeau îndărătul a tot ce văzuse; dar în chip 
instinctiv, îi plăcea tînărul şi cei doi bătrîni, iar pentru fată simţea un soi de 
dor ciudat, pe care nu-1 putea înţelege. Cît despre femeia cea mare, neagră 
şi aceasta era într-un fel legată de fată, aşa că-i plăcea şi ea. 

Faţă de marinari însă şi mai cu seamă faţă de Snipes, resimţea o ură 
feroce. înţelesese din gesturile lor de ameninţare şi mai ales din expresia 
feţelor lor rele că erau duşmanii celorlalţi din grup, aşa încît hotărî să-i 
pîndească îndeaproape. 

Tarzan se întrebă mirat de ce s-or fi dus bărbaţii în junglă, dar nici o 
clipă nu-i dădu prin minte că cineva s-ar fi putut pierde în hăţişul vegetaţiei 
mărunte, care pentru el era un drum la fel de simplu cum e pentru 
dumneavoastră strada principală din oraşul natal. 

Cînd îi văzu pe marinari vîslind spre vapor şi ştiu că fata şi păzitoarea 
ei se găseau în siguranţă în cabană, Tarzan hotărî să-l urmărească pe tînăr 
în junglă, ca să afle ce căuta acolo. O porni grăbit în direcţia luată de 
Clayton şi după scurt timp, auzi slab, din depărtare, chemările, acum rare, 
pe care englezul le adresa prietenilor săi. 

Curînd, Tarzan îl ajunse pe omul alb, care, aproape sleit de puteri, 
sta rezemat de un copac, ştergîndu-şi transpiraţia de pe frunte. Omul- 
maimuţă, aşezîndu-se îndărătul unui paravan de frunziş, rămase locului, 
pîndind cu atenţie acest nou specimen din rasa lui. Din cînd în cînd, 
Clayton striga cu glas tare şi în cele din urmă, i se năzări lui Tarzan că-1 
căuta pe bătrîn. 

Tarzan tocmai se pregătea să plece să-i caute el pe cei doi, cînd zări 
sclipirea gălbuie a unei piei lucioase înaintînd prudent prin junglă către 
Clayton.Era Sheeta, leopardul. Tarzan auzi foşnetul moale al ierbii călcate 
în picioare şi se miră de ce tînărul cel alb nu se alarma. Oare nu auzise 
zgomotul distinct care ar fi trebuit să-l avertizeze? Niciodată pînă atunci n-o 
văzuse Tarzan pe Sheeta atît de stîngace. 

Nu, tînărul alb nu o auzea. Sheeta se ghemuise, gata să sară, dar 
chiar în clipa aceea, tăcerea junglei fu spintecată de înfiorătorul strigăt de 
provocare al gorilei, iar Sheeta se întoarse brusc, pierzîndu-se în hăţiş. 

Clayton se ridică în picioare, cu o puternică tresărire. Sîngele îi 
îngheţase în vine. Niciodată în viaţa lui urechile nu-i fuseseră izbite de un 
sunet atît de înspăimîntător. Nu era laş, dar dacă vreodată un om a simţit 
degetele reci ale spaimei încleştîndu-i inima, acela a fost W'illiam Cecil 
Clayton, fiul cel mare al Lordului Greystoke din Anglia, în acea zi, în 
fortăreaţa junglei africane. 

Zgomotul unui corp mare strivind, atît de aproape de ei vegetaţia şi 
urletul acela care-ţi încrîncena carnea venind de undeva de sus, puseră 

curajul lui Clayton la o încercare-limită; dar Clayton nu avea de unde să 
ştie că tocmai acestui urlet îşi datora viaţa şi nici că făptura care-1 salvase 
era propriul său var, adevăratul Lord Greystoke. 

După-amiaza era pe sfîrşite şi Clayton, mîhnit şi descurajat, se găsea 
într-un teribil impas cu privire la ceea ce trebuia să facă; nu ştia dacă să 
stăruie în căutarea profesorului Porter, cu riscul aproape sigur al propriei 
sale vieţi, în jungla învăluită de noapte, sau să se întoarcă la cabană, unde 
ar fi putut cel puţin să fie de ajutor, ocrotind-o pe Jane de primejdiile ce o 
înconjurau de pretutindeni. Nu voia să se întoarcă în tabără fără să-l fi 
găsit pe tatăl ei; totuşi îi repugna şi mai mult gîndul de a o lăsa singură şi 
lipsită de apărare în mîinile răzvrătiţilor de pe Arrow sau expusă sutelor de 
pericole necunoscute ale junglei. De asemenea, era cu putinţă, se gîndea el, 
ca profesorul şi Philander să se fi întors la tabără. Da, era mai mult decît 
probabil. în orice caz, avea să se ducă să vadă înainte de a continua ceea ce 
părea să fie o căutare zadarnică. Aşadar, o porni, împiedicîndu-se în 
vegetaţia măruntă şi încîlcită, în direcţia în care credea el că s-ar afla 
cabana. 

Spre surpriza lui Tarzan, tînărul se îndrepta către inima junglei, în 
direcţia satului lui Mbonga, iar isteţul om-maimuţă fu convins că străinul 
se rătăcise. Pentru Tarzan lucrul era de neînţeles; judecata lui îi spunea că 
nici un om nu s-ar aventura spre cătunul aprigilor negri, înarmat numai cu 
o suliţă, care, după felul stîngaci cum o ţinea, părea să nu fie o armă 
familială acestui alb. Şi nici nu mergea pe urma celor doi bătrîni. Aceştia 
trecuseră de mult şi se îndepărtaseră de acele locuri, deşi urmele lor erau 
proaspete şi clare pentru ochiul lui Tarzan. 

Era nedumerit. Străinul acesta lipsit de apărare va deveni în scurt 
timp o pradă lesnicioasă pentru crîncena junglă, dacă nu va fi călăuzit iute 
spre plajă. Da, chiar si acum, iată-1 pe Numa, leul, strecurîndu-se tiptil la 
vreo doisprezece paşi în dreapta omului alb. Clayton auzi colosul care păşea 
paralel cu drumul lui şi curînd, văzduhul serii fu cutremurat de răgetul 
tunător al fiarei. Omul se opri cu suliţa înălţată şi înfruntă desişul din care 
ieşise înfiorătorul urlet. Umbrele înserării se îndesau, întunericul se 
înstăpînea. 

Dumnezeule! să mori singur, în locul acesta, sub colţii unei lighioane; 
să fii sfîrtecat şi spintecat; să simţi pe faţă răsuflarea fierbinte a fiarei şi 
laba-i uriaşă strivindu-ţi pieptul! 

O clipă, totul păru încremenit. Clayton sta ţeapăn, cu suliţa ridicată. 
După un timp, un foşnet slab îi dădu de veste că făptura ascunsă îndărătul 
tufişului se furişa tîrîş. Se pregătea să se năpustească. în cele din urmă, 
tînărul văzu la mai puţin de şapte metri trupul prelung, flexibil, musculos şi 
capul roşiatic al unui leu uriaş, cu coamă arămie. 




Lighioana se tîra pe pîntece, înaintînd foarte încet. Cînd ochii ei 
intîlniră ochii lui Clayton se opri şi cu mare încetineală şi precauţie, îşi 
trase labele dindărăt sub ea. Omul o urmărea cu moartea în suflet, 
temîndu-se să-şi lanseze suliţa şi neputincios s-o ia la fugă. Deodată auzi 
un zgomot în copacul de deasupra lui. „Vreun nou pericol" — gîndi Clayton, 
dar nu îndrăzni să-şi desprindă privirile de la globurile galben-verzui 
pironite asupră-i. Urmă un zbîrnîit asemănător cu acela al unei coarde de 
banjo cînd plezneşte şi în aceeaşi clipă, o săgeată se înfipse în pielea 
galbenă a leului culcat. 

Cu un urlet de durere şi de furie, fiara sări în sus, dar Clayton se 
împletici şi căzu pe o parte, iar cînd se întoarse din nou ca să-l înfrunte pe 
furiosul rege al animalelor, fu îngrozit de priveliştea ce i se înfăţişă. Aproape 
simultan cu încordarea leului care se pregătea să-şi reînnoiască atacul, un 
gigant pe jumătate gol pică din copac drept pe spatele dihaniei. Cu iuţeala 
fulgerului, un braţ armat în muşchi ca de oţel încercui grumazul uriaş şi 
colosul fu ridicat din spate, în timp ce răgea şi bătea aerul cu labele — 
ridicat cu aceeaşi uşurinţă cu care Clayton ar fi luat în braţe un căţel. 

Scena aceasta la care a fost martor în penumbra amurgului din 
jungla africană se întipări pe vecie în mintea englezului. Omul din faţa lui 
era intruchiparea perfecţiunii fizice şi a forţei de nedescris; dar nu pe aceste 
atribute se întemeia el în lupta cu anjmalul uriaş, pentru că, oricît de 
puternici ar fi fost muşchii sai, nu 
însemnau nimic în comparaţie cu ai lui 
Numa. Omul îşi datora supremaţia 
agilităţii sale, inteligenţei şi cuţitului 
său lung şi ascuţit. Braţul drept 
continua să strîngă grumazul leului ca 
într-o menghine, în timp ce mîna 
stingă înfigea mereu cuţitul în 
porţiunea neprotejată de sub umărul 
stîng. Fiara întărîtată se smucea în sus 
şi îndărăt, pînă ajunse să se ţină 
vertical, proţăpită pe picioarele din 
spate, luptînd neputincios în această 
nefirească poziţie. 

Dacă lupta s-ar mai fi prelungit 
cîteva secunde, poate că rezultatul ei 
ar fi fost altul, dar totul se petrecu atît 
de repede, încît leul abia de avu timp 
să-şi revină din nedumerirea surprizei, 
că se şi nărui, mort, la pămînt. Apoi 
straniul personaj care-1 răpusese se 
urcă în picioare pe stîrv şi zvîrlindu-şi 

pe spate capul sălbatic şi frumos, scoase strigătul acela înfiorător care, cu 
cîteva minute mai înainte, îl speriase atît de cumplit pe Clayton. 

Dinaintea lui se inălţa un tînăr gol, cu excepţia unei piei ce-i acoperea 
coapsele şi a unor podoabe barbare la braţe şi la glezne; pe piept îi atîrna 
un medalion bătut în nestemate, care strălucea pe pielea-i netedă şi arămie. 
Cuţitul de vînătoarc fusese din nou vîrît în teacă şi omul îşi aduna acum 
arcul şi tolba cu săgeţi, pe care le aruncase cînd sărise în spinarea leului. 

Clayton se adresă străinului în englezeşte, mulţumindu-i pentru 
vitejia cu care-1 salvase şi complimentîndu-1 pentru forţa miraculoasă şi 
îndemînarea de care dăduse dovadă, dar singurul răspuns pe care-1 primi 
fu o privire intensă şi o uşoară ridicare a umerilor puternici, ceea ce ar fi 
putut să însemne ori o minimalizare a serviciului adus, ori necunoaşterea 
limbii lui Clayton. 

După ce işi puse din nou pe umăr arcul şi săgeţile, omul sălbatic, 
pentru că aşa îl socotea Clayton, îşi scoase din nou cuţitul şi cu mare 
iscusinţă, despică vreo duzină de halci de carne din leşul animalului. 

Apoi, lăsîndu-se pe vine, porni să mănînce, după ce mai întîi îi făcu 
semn lui Clayton să poftească la ospăţ. Dinţii albi şi puternici se înfigeau cu 
vădită poftă în carnea crudă din care se prelingeau picături de sînge, dar 
Clayton nu se putu hotărî să împartă această delicatesă cu ciudata sa 
gazdă; în schimb îl cercetă stăruitor şi îi trăsni prin minte că acesta o fi 
Tarzan din neamul maimuţelor, al cărui bilet îl găsiseră pe uşa cabanei în 
dimineaţa aceleiaşi zile. Dar în acest caz ar fi trebuit să vorbească 
englezeşte. 

Clayton încercă din nou să lege o discuţie cu omul-maimuţă; însă 
răspunsurile, de astă dată exprimate vocal, sunară într-o limbă ciudată, 
care semăna cu trăncăneala maimuţelor amestecată cu mîrîielile vreunei 
jivine. 

Nu, omul acesta nu putea fi Tarzan din neamul maimuţelor pentru 
că, vezi bine, nu ştia o boabă de engleză. 

După ce Tarzan sfîrşi ospăţul, se ridică şi arătînd cu degetul în 
direcţia opusă celei pe care o urma Clayton, o porni prin junglă într-acolo. 
Clayton, uimit şi descumpănit, şovăi să-l urmeze, fiind convins că-1 înfundă 
mai adînc în labirintul pădurii, dar omul-maimuţă, văzînd că n-avea chef să 
vină după el, se întoarse şi apucîndu-1 de haină, îl trase pînă se încredinţa 
că tînărul înţelesese ceea ce i se cerea. Apei îl lăsă să-l urmeze de bună 
voie. 

Englezul, ajungînd în cele din urmă la concluzia că era prizonier, nu 
văzu altă soluţie decît să-l urmeze pe cel care-1 capturase şi astfel 
străbătură încet jungla în timp ce zăbranicul nopţii din pădurea de 
nepătruns se înfăşură în jurul lor, iar paşii furişaţi ai labelor căptuşite cu 
perniţe se amestecau cu trosnetele rămurelelor ce se frîngeau şi cu 
chemările vieţii sălbatice de care Clayton se simţea împresurat. 

Deodată, Clayton auzi ecoul îndepărtat al unei arme de foc; o singură 
împuşcătură, apoi tăcere. 

în cabana de pe plajă, două femei inspăimîntatc se strîngeau în braţe, 
chircindu-se pe băncuţa joasă, în întunericul din ce în ce mai adînc. 

Negresa hohotea isteric, blestemînd yiua nefericita cînd plecase din 
dragul ei Maryland, în timp ce fata albă, cu ochii uscaţi şi aparent calmă, 
era sfîşiată de temeri şi presimţiri lăuntrice. Nu se temea atît pentru ea cît 
pentru cei trei bărbaţi pe care-i ştia pribegind prin hăurile de beznă ale 
junglei sălbatice, dinspre care răzbeau acum neîncetat urletele şi răgetele, 
lătrăturile şi mîrîitul înspăimîntătorilor şi crîncenilor ei locuitori, hăituind 
prada. 

Şi deodată se auzi zgomotul unui corp greoi care se freca de peretele 
cabanei. June putea desluşi paşii vătuiţi călcînd în bătătura casei. O clipă, 
totul fu învăluit în tăcere, pînă şi vacarmul pădurii păru să se fi stins într- 
un murmur slab; apoi auzi desluşit sforăitul fiarei în faţa uşii, la şaizeci de 
centimetri de locul unde se pitea ea. Instinctiv, fata fu scuturată de un fior 
şi se strînse mai tare lîngă negresă. 

— Sst! şuşoti ea. Ssst, Esmeralda! 

Pentru că sughiţurile de plîns şi gemetele femeii păreau să fi atras 
făptura aceea care se opintea dincolo de peretele subţire. 

Se auzi un rîcîit uşor pe lemnul uşii. Bestia încerca să forţeze 
intrarea; dar după un timp, zgomotul încetă şi fata auzi din nou paşii 
labelor capitonate furişîndu-se în jurul cabanei. Iarăşi se opriră — de astă 
dată dedesubtul ferestrei, asupra căreia se pironiră ochii îngroziţi ai fetei. 

— Dumnezeule! murmură ea, deoarece în clipa aceea, profilat pe 
cerul scăldat de lună, se decupa în cadrul ferestrei zăbrelite capul unei 
leoaice uriaşe. Ochii licăritori erau aţintiţi asupră-i cu o intensă ferocitate. 
Esmeralda, priveşte! şopti fata. Pentru numele lui Dumnezeu, ce trebuie să 
facem? Uită-te! Repede! La fereastră! 

Esmeralda, cuibărindu-se şi mai strîns lîngă stăpîna ei, aruncă un 
ochi speriat spre micul pătrat prin care pătrundea clarul de lună, taman în 
clipa cînd leoaica scoase un mîrîit gros, sălbatic. Priveliştea care întîmpină 
privirea sărmanei femei însemnă prea mult pentru nervii ei supraîncordaţi. 

— Oh, Gaberelle! strigă negresa şi lunecă pe podea, o masă uriaşă, 
inertă. 

Un răstimp ce păru lung cît o eternitate, fiara rămase cu labele din 
faţă proptite pe pervaz, zgîindu-se în mica încăpere. După aceea se apucă 
să încerce cu ghearele trăinicia grilajului de lemn. 

Fata aproape că încetase să respire cînd, spre uşurarea ei, capul 
dispăru şi auzi paşii fiarei îndepărîtîndu-se de fereastră. Dar nu trecu mult 
şi se apropiară din nou de uşă şi din nou fiara începu să rîcîie; de astă dată 
cu forţă sporită pînă ce namila se porni să scrijelească scîndurile groase, în 
dorinţa-i aprigă de a-şi înhăţa victimile lipsite de apărare. 

Dacă Jane ar fi cunoscut extraordinara trăinicie a uşii clădite bucată 
cu bucată, s-ar fi temut mai puţin de un atac al leoaicei pe această cale. 

— La fel de puţin îşi închipuise John Clayton, cînd cioplise acea 
poartă rudimentară dar rezistentă, că într-o bună zi, cu douăzeci de ani mai 
tîrziu, va sluji să ocrotească o frumoasă şi tînără americană— care nici nu 
era născută pe vremea lui — împotriva colţilor şi ghearelor unei lighioane 
mîncătoare de oameni. 

Timp de douăzeci de minute bune, jivina sforăi şi scrijeli la uşă, 
slobozind cînd şi cînd un răcnet fioros, sălbatic, de furie zadarnică. în cele 
din urmă totuşi renunţă la strădania ei şi Jane o auzi reîntorcîndu-se la 
fereastră, dedesubtul căreia se opri o secundă, pentru ca apoi să se arunce 
cu toată greutatea în împletitura de zăbrele mîncate de vreme. 

Fata auzi vergelele de lemn pîrîind sub povară; totuşi vergelele 
rezistară şi namila se prăbuşi la pămînt. Leoaica repetă, iar şi iar, aceeaşi 
tactică, pînă cînd, îngrozita prizonieră din cabană văzu o porţiune din 
zăbrele cedînd şi în aceeaşi clipă, o labă enormă şi capul animalului 
apărură înăuntru. încetul cu încetul, grumazul vînjos şi umerii îndoiau şi 
lărgeau zăbrelele, iar trupul mlădios pătrundea tot mai mult în încăpere. 

Ca în transă, fata se ridică, apăsîndu-şi inima cu palma şi privind cu 
ochii dilataţi de groază fiara ce-şi rînjea colţii la mai puţin de trei metri 
depărtare. La picioarele ei, zăcea negresa în nesimţire. Ah, de-ar putea s-o 
trezească, poate că strădaniile lor unite ar izbuti să izgonească aprigul şi 
sîngerosul intrus. Jane se aplecă şi apucă femeia de umăr. O zgîlţîi zdravăn. 

— Esmeralda! Esmeralda! îi strigă. Ajută-mă, altfel sîntem pierdute! 

Esmeralda deschise încet ochii. Primul lucru asupra căruia îi căzură 
privirile fură colţii leoaicei hămesite, de pe care se prelingeau balele. Cu un 
urlet de groază, biata femeie se ridică în patru labe şi în această postură, 
începu să alerge prin cameră, strigînd cît o ţinea gura: O, Gaberelle! O, 
Gaberelle! 

Esmeralda cîntărea vreo sută patruzeci de kilograme şi graba ei 
extremă, dimpreună cu corpolenţa-i extremă produseră un efect uluitor mai 
ales cînd negresei îi veni cheful să circule în patru labe. O clipă, leoaica 
rămase încremenită, holbîndu-se la Esmeralda, care fugea de zor, avînd, 
pare-se, drept ţintă dulapul, în care încercă să-şi propulseze mătăhălosul 
trup; dar cum distanţa dintre rafturi era doar de vreo treizeci de centimetri, 
nu reuşi să-şi vîre decît capul; drept care, cu un răcnet final ce făcu să 
pălească toate zgomotele junglei, leşină din nou. 

O dată cu leşinul Esmeraldei, leoaica îşi reînnoi eforturile de a-şi 
introduce trupul masiv printre zăbrelele şubrezite. 

Fata, albă ca varul şi ţeapănă, stînd rezemată de peretele din fund, îşi 
scormonea mintea în căutarea vreunei portiţe de scăpare. Deodată, mîna cu 
care-şi apăsa puternic pieptul simţi conturul rigid al revolverului lăsat de 
Clayton, mai înainte, în aceeaşi zi. îl smulse iute din locul unde-1 ascunsese 


97 







hi i . 4 





Alt 





i 





şi ţintind din plin capul leoaicei, apăsă pe trăgaci. Urmă o ţîşnire de foc, 
bubuitul descărcării şi un răget de durere şi furie ca răspuns din partea 
animalului. . - 

Jane Porter văzu namila dispărînd de la fereastră, apoi leşină la 
rîndul ei, revolverul căzîndu-i alături. 'TI 

Sabor însă nu fusese ucisă. Glonţul îi săpase doar o rană dureroasă 
într-unui din umerii ei uriaşi. Numai surpriza fulgerării orbitoare şi a 
detunăturii asurzitoare o determinară să se retragă pripit, dar vremelnic. O 
clipă mai tîrziu se repezi la zăbrele şi trase cu o furie reînnoită, însă cu ceva 




mai puţin efect, din cauză că nu se mai putea folosi de membrul rănit. 

îşi văzu prada — cele două femei — zăcînd în nesimţire pe podea. Nu 
mai avea de întîmpinat deci nici o rezistenţa. Carnea din care avea să se 
înfrupte se găsea acolo, în faţa ei; Sabor nu trebuia decît să-şi croiască 
drum printre zăbrele ca s-o poată lua. Centimetru cu centimetru, îşi 
împingea trupul greu prin spărtură. Iată, capul răzbise în întregime, apoi 
laba din faţă, cu omoplat cu tot. Grijulie, îşi ridică iaba rănită pentru a o 
introduce uşurel pe sub barele apăsătoare. încă o clipă şi ambii omoplaţi 
fiind dincolo de zăbrele, corpul mlădios, cu coapsele-i înguste, avea să 
lunece cu repeziciune. 

Asupra acestei privelişti deschise din nou ochii Jane Porter. 
























15.ZEUL PĂDURII 


C înd Clayton auzi detunătura armei de foc, fu cuprins de temeri 
şi îngrijorări chinuitoare. Ştia că era posibil ca unul dintre 
mateloţi să fi tras; dar faptul că-i lăsase revolverul lui Jane, 
adăugîndu-se la starea lui de surescitare nervoasă, îi dădea o convingere 
bolnăvicioasă că fata este ameninţată de o mare primejdie. Poate chiar în 
această clipă încerca să se apere împotriva cine ştie cărei sălbăticiuni, om 
sau animal. 

Clayton nu-şi putea da scama decît foarte vag de ceea ce se petrecea 
în mintea straniului său capturator sau ghid; era însă lucru vădit că auzise 
împuşcătura şi că aceasta îl afectase într-un anumit fel, pentru că îşi iuţi 
atît de simţitor mersul, încît englezul, poticnindu-se orbeşte în drumul său 
şi căznindu-se zadarnic să ţină pasul cu el, căzu de douăsprezece ori în tot 
atîtea minute; curînd fu lăsat, fără speranţă, în urmă. 

Temîndu-se ca nu cumva să se piardă din nou, fără nici o nădejde, 
începu să strige după omul sălbatic care i-o luase înainte şi după o clipă, 
avu mulţumirea să-l vadă lăsîndu-se jos, uşor, lîngă el, din crăcile de 
deasupra capului. 

O secundă, Tarzan îl privi atent pe tînăr, ca şi cum nu se putea hotărî 
cum e mai bine să procedeze; apoi, îndoindu-se în faţa lui Clayton, îi făcu 
semn să se prindă de gîtul lui şi luîndu-1 pe alb cîrcă, o porni prin copaci. 

Niciodată în viaţa lui, tînărul englez n-avea să uite următoarele cîteva 
minute pe care le trăi atunci. Purtat pe sus, printre ramurile care se 
legănau şi se încovoiau, înainta cu, ceea ce i se părea lui, o uimitoare 
repeziciune, în timp ce Tarzan bombănea din pricina încetinelii cu care 
mergea. 

Din vîrful unei crengi foarte înalte, iscusita făptură sări, cu Clayton în 
spinare, descriind un arc ameţitor, într-un copac vecin; apoi, pe un parcurs 
de circa o sută de iarzi, picioarele îndemînatice călcară pe o împletitură de 
ramuri încolăcite una în jurul alteia, balansîndu-se ca un acrobat pa sîrmă 
deasupra prăpastiei de verdeaţă de dedesubt. 

De la prima senzaţie de spaimă care-1 îngheţase, Clayton trecu la o 
vie admiraţie şi invidie faţă de muşchii extraordinari şi de miraculosul simţ 
de orientare care-1 călăuzea pe acest zeu al pădurii prin întunericul de 
smoală al nopţii, făcîndu-1 să se mişte cu aceeaşi uşurinţă şi siguranţă cu 
care Clayton s-ar fi plimbat pe o stradă londoneză în miezul zilei. 

Din cînd în cînd pătrundeau în cîte un loc unde frunzişul era mai 
puţin compact şi razele argintii ale lunii iluminau, în faţa ochilor uluiţi ai 
lui Clayton, drumul straniu pe care îl străbăteau. 

în asemenea momente, omul aproape că-şi pierdea răsuflarea la 
vederea hăului îngrozitor ce se căsca sub ei, pentru că Tarzan urma calea 
cea mai uşoară, ce ducea adeseori la înălţimi de peste treizeci de metri 

deasupra solului. 

Şi totuşi, în ciuda aparentei viteze cu care înaintau, în realitate, 
Tarzan îşi dibuia drumul cu relativă încetineală, căutînd întruna ramurile 
cele mai puternice, care să poată susţine dubla greutate. 

La un moment dat ajunseră în luminişul dinaintea plajei. Urechile 
agere ale lui Tarzan desluşiră zgomotele neobişnuite ale strădaniei Saborei 
de a-şj croi cu forţă drum printre zăbrele, iar Clayton avu impresia că 
picaseră de-a dreptul pe pămînt de la o înălţime de treizeci de metri, atît de 
ameţitoare fu coborîrea lui Tarzan. Şi totuşi atinseră pămîntul aproape fără 
nici o hurducătură; cînd Clayton îşi desfăcu braţele din jurul gîtului 
omului-maîmuţă, îl văzu ţîşnind ca o veveriţă spre partea laterală a 
cabanei. Englezul sări iute după el, la timp ca să vadă labele din spate ale 
unei lighioane uriaşe, gata să dispară pe fereastră. 

Cînd Jane deschise ochii şi ghici pericolul inevitabil care o ameninţa, 
renunţă în inima ei tînără şi curajoasă la orice urmă da speranţă. Dar în 
clipa aceea, spre marea ei surprindere, observă că animalul uriaş era tras 
înapoi pe fereastră, iar în clarul de lună din fundal se conturară capetele şi 
umerii a doi bărbaţi. 

Clayton, după ce ocolise cabana şi zărise dihania dispărînd înăuntru, 
îl văzu totodată pe omul-maimuţă că se agaţă cu amîndouă mîinile de 
coada lungă a animalului şi proptindu-se cu ambele picioare pe peretele 
lateral, îşi adună toate puterile în efortul de a trage jivina afară din casă. 

Clayton se grăbi să-l ajute, însă omul-maimuţă bodogăni ceva pe un 
ton de poruncă, iar Clayton ştiu că era un ordin, deşi nu înţelese nimic. în 
urma strădaniilor lor reunite, trupul masiv începu să fie tras îndărăt pe 
fereastră şi în acea secundă, Clayton îşi dădu seama de bravura şi de 
tenacitatea faptei săvîrşite de tovarăşul său. 

Ca un om despuiat să îndepărteze, trăgind de coadă, o fiară 
devoratoare de oameni, care urla turbată şi se agăţa cu ghearele şi asta 
numai pentru a salva o tînără albă, străină, părea într-adevăr un eroism 
suprem. 

în ce-1 priveşte pe Clayton, lucrurile aveau cu totul alte raţiuni, căci 
fata nu numai că făcea parte din categoria şi din rasa lui, dar era unica 
femeie din lume care-i cîştigase iubirea. Deşi ştia bine că leoaica ar fi 
isprăvit cu ei în doi timpi şi trei mişcări Tarzan trăgea din răsputeri ca s-o 
îndepărteze de Jane Porter. Apoi Clayton îşi aminti de lupta dintre acest 
om si leul cu coama arămie, luptă la care asistase cu puţin înainte şi se 
simţi mai încrezător. 

Tarzan continua să dea ordine pe care Clayton nu le înţelegea, 
încerca să-i spună acestui om alb, nătîng, să împlînte în spinarea şi în 
coapsele Saborei săgeţile lui otrăvite şi să-i înfigă în inimă cuţitul de 
vînătoare, lung şi subţire, care-i atîrna la şold; dar omul nu prirepea şi 
Tarzan nu se încumeta să slăbească strînsoarea ca să-şi scoată singur 





armele, căci vedea bine că omul ăsta alb, sfrijit, n-ar fi izbutit s-o ţină 
singur pe Sabor nici măcar o secundă. 

încetul cu încetul, leoaica ieşea pe fereastră, în cele din urmă îi 
traseră afară omoplaţii. Şi-atunci Clayton văzu lucrul cel mai de necrezut. 
Tarzan, scormonindu-şi mintea pentru a găsi un mijloc de a stăvili cu o 
singură mină bestia turbată, îşi aduse deodată aminte de lupta lui cu 
Terkoz şi cînd omoplaţii uriaşi ieşiră pe fereastră, aşa încît leoaica 
rămăsese agăţată de pervaz numai cu labele din faţă, Tarzan îşi desfăcu 
brusc braţele din jurul namilei. 

Cu repeziciunea şarpelui care se azvîrle asupra victimei, se aruncă şi 
el în spatele Saborei, braţele lui tinere încercînd şi izbutind figura „plin 
Nelson" asupra gîtului leoaicei, aşa cum învăţase în ziua aceea cînd 
repurtase victoria în lupta corp la corp cu Terkoz. Cu un răget, leoaica se 
răsturnă pe spate, căzînd cu toată greutatea peste duşmanul ei; dar uriaşul 
cu plete negre îşi spori şi mai mult încleştarea. 

Plesnind şi sfîşiind cu labele pămîntul şi văzduhul, Sabora începu să 
se rostogolească şi să se arunce ba într-o parte, ba în alta, în strădania ei 
de a scăpa de ciudatul ei adversar; dar din ce în ce mai puternică era 
apăsarea barelor de oţel care-i împingeau capul tot mai jos, în pieptul 
roşiatic. Şi tot mai sus se deplasau antebraţele de fier ale omului-maimuţă 
pe ceafa Saborei, iar zbaterile leoaicei erau tot mai lipsite de vlagă. 

în cele din urmă, Clayton văzu, în clarul de lună argintat muşchii 
imenşi ai omoplaţilor lui Tarzan şi bicepşii săi proiectîndu-se în afară ca 
nişte corzi puternic înnodate. Urmă un ultim şi susţinut efort din partea 
omului-maimuţă şi vertebrele gîtului Saborei trosniră cu un pîrîit puternic. 

într-o clipă, Tarzan sări în picioare şi pentru a treia oară în aceeaşi zi, 
Clayton auzi sălbaticul răgnet de victorie al gorilei-mascul. Apoi auzi vocea 
îngrozită a tinerei Jane: 

— Cecil... domnule Clayton! Ce înseamnă asta? Ce este? 

Alergînd iute la uşa cabanei, Clayton îi strigă că toate sînt în regulă 
şi-i ceru să deschidă. Jane ridică, pe cît de repede putu, bara mare de lemn 
şi-l trase pe Clayton înăuntru. 

— Ce-a fost răcnetul ăsta înfiorător? şopti Jane, strîngîndu-se cît mai 
aproape de Clayton. 

— A fost strigătul de izbîndă al omului care ţi-a salvat viaţa, 
domnişoară Porter. Aşteaptă, ţi-1 aduc îndată ca să-i poţi mulţumi. 

Fata, înspăimîntată, nu voia să rămînă singură, aşa încît îl însoţi pe 
Clayton acolo unde zăcea leşul leoaicei. 

Tarzan din neamul maimuţelor se făcuse nevăzut. Clayton îl strigă de 
cîteva ori, dar nu primi nici un răspuns şi în cele din urmă, cei doi se 
întoarseră în adăpostul sigur, oferit de interiorul cabanei. 

— Ce strigăt înfiorător! exclamă Jane. Tremur toată numai cît îmi 
amintesc de el. Nu-mi spune că un gîtlej omenesc a putut scoate asemenea 

răcnet hidos şi înfiorător. 

— Ba da, domnişoară Porter — răspunse Clayton — sau dacă nu era 
gîtlejul unui om, atunci era al unui zeu al pădurii. 

După aceea îi istorisi aventurile trăite de el alături de acea stranie 
făptură şi felul în care omul sălbatic îi salvase de două ori viaţa; îi descrise 
apoi miraculoasa forţă, agilitate şi vitejie ale acestei fiinţe cu piele arămie şi 
chip frumos. 

— Nu înţeleg nimic — încheie Clayton. La început am crezut că s-ar 
putea să fie Tarzan din neamul maimuţelor, dar nici nu vorbeşte, nici nu 
înţelege englezeşte, aşa că teoria nu ţine. 

Mă rog, oricine ar fi, îi datorăm vieţile noastre, încît mă rog Domnului 
să-l binecuvînteze şi să-l ocrotească în această aprigă şi sălbatică junglă. 

— Amin! adăugă Clayton cu căldură. 

— Pentru numele lui Dumnezeu, n-am murit? Cei doi se întoarseră 
spre a o vedea pe Esmeralda ridicîndu-se pe podea în capul oaselor şi 
rostogolindu-şi ochii mari în toate direcţiile, ca şi cum nu se putea încrede 
în mărturiile lor asupra tărîmului pe care se află. 

Şi abia acum se dezlănţui reacţia tinerei Jane Porter, care se trînti pe 
băncuţă, cutremurată de hohote de rîs nervos. 

5 ? 


16.,,EXTREM DE REMARCABIL' 


C a cîteva mile depărtare spre sud de cabană, pe un petic de plajă 
Cil nisipos, stăteau doi bătrînei, discutînd în contradictoriu. 

Dinaintea lor se aşternea nemărginitul Atlantic; în spatele lor, 
Continentul Negru. De jur împrejur îi împresurau tenebrele de nepătruns 
ale junglei. 

Lighioane sălbatice răgeau şi urlau; zgomote cumplite şi lugubre le 
asaltau urechile. Rătăciseră mile intregi în căutarea taberei, pornind însă 
mereu în direcţie greşită. Erau pierduţi, la fel de iremediabil pierduţi de 
parcă ar fi fost duşi pe altă lume. 

în asemenea clipe, de bună seamă, fiece fibră a creierelor lor ar fi 
trebuit să fie concentrată asupra chestiunii vitale a minutului respectiv: 
problema, pentru ei de viaţă şi de moarte, cum să facă să regăsească 
tabăra. 

Samuel T. Philander vorbea: 

— Dar, dragă domnule profesor, eu îmi menţin punctul de vedere că, 
dacă Ferdinand şi Isabella nu i-ar fi cucerit pe mauri în secolul al XV-lea, 
omenirea ar fi fost astăzi cu o mie de ani mai avansată fată de nivelul de 
civilizaţie la care ne găsim. Maurii erau un neam funciarmente îngăduitor, 
receptiv, liberal, un popor de agricultori, meşteşugari şi neguţători, adică 
exact tipul de oameni care au făcut posibile civilizaţiile pe care le întîlnim 

azi în America şi în Europa, în timp ce spaniolii... 

— Ţţţ, ţţţ, domnule Philander, îi curmă vorba profesorul Porter, 
religia lor însemna un obstacol categoric în calea posibilităţilor pe care le 
sugerezi dumneata. Mahomedanismul a fost, este şi va fi întotdeauna un 
mijloc de subminare a progresului ştiinţific, care a marcat... 

— Vai de mine, domnule profesor! exclamă domnul Philander, care-şi 
întorsese privirea spre junglă. Am impresia că se apropie ceva de noi. 

Profesorul Archimedes Q. Porter se întoarse în direcţia indicată de 
domnul Philander cel miop. 

— Tttt, tttt, domnule Philander, îl dojeni el, de cîte ori trebuie să-ti 
atrag atenţia că numai o concentrare absolută a facultăţilor spirituale îţi 
poate permite să atingi înaltul nivel intelectual necesar soluţionării 
importantelor problema care se ivesc în cîmpul de gîndire al minţilor 
luminate? Şi acum te fac vinovat de o flagrantă încălcare a politeţei, 
întrerupîndu-mă din argumentarea mea erudită doar pentru a-mi atrage 
atenţia asupra unui patruped de genul Felis. 

— Dumnezeule, domnule profesor, un leu?! strigă domnul Philander, 
aţintindu-şi ochii miopi în direcţia formei confuze ce se profila pe fundalul 
întunecat al vegetaţiei tropicale. 

— Da, da, domnule Philander, dacă ţii să foloseşti terminologia 
vulgară. Dar, după cum îţi spuneam... 

— Dumnezeule mare, domnule profesor! îl întrerupse din nou domnul 
Philander. îngăduiţi-mi să vă spun că, fără îndoială, maurii, care au fost 
robiţi în secolul al XV-lea, vor continua, cel puţin pentru moment, să se afle 
în aceeaşi regretabilă condiţie, chiar dacă noi am amîna discuţia asupra 
acestei calamităţi mondiale pînă am reuşi să obţinem îneîntătoarea imagine 
a îndepărtării acelui felis carnivora, care e cunoscut a fi cu atît mai generos 
cu cît e mai departe. 

între timp, leul se apropiase, cu o calmă demnitate, pînă la vreo zece 
paşi de cei doi oameni, unde se opri, urmărindu-i plin de curiozitate. 

Clarul de lună inunda plaja şi ciudatul grup se zugrăvea desluşit pe 
nisipul gălbui. 

— Condamnabil, extrem de condamnabil! exclamă profesorul Porter, 
cu o urmă de iritare în glas. Niciodată, domnule Philander, niciodată în 
viata mea n-am pomenit să i se permită unui asemenea animal s-o ia razna 
afară din cuşcă. Voi raporta negreşit această scandaloasă încălcare de etică, 
directorilor grădinii zoologice celei mai apropiate. 

— Foarte just, domnule profesor, încuviinţă domnul Philander şi cu 
cît o veţi face mai curînd, cu atît mai bine. Haideţi s-o facem acum! 

? ' 5 

Luîndu-1 pe profesor de braţ, domnul Philander porni în direcţia care 
părea să mărească depărtarea dintre ei şi leu. Parcurseseră doar o scurtă 
distanţă, cînd, întoreînd capul, domnul Philander constată cu groază că leul 
venea după ei. încleşta mai puternic braţul profesorului, care protestă şi-l 

sili să mărească viteza. 

— După cum îţi spuneam, domnule Philander, reluă profesorul 
Porter... 

Domnul Philander mai furişă o privire în spate. Leul îşi iuţise la 
rîndul său pasul şi menţinea cu îndărătnicie aceeaşi distanţă între el şi ei. 

— Ne urmăreşte! icni domnul Philander, luînd-o fugă. 

— Ţţţ, ţţţ, domnule Philander, îl mustră profesorul, fuga aceasta 
ruşinoasă nu cadrează cu nişte oameni de litere. Ce-ar gîndi despre noi 
prietenii care s-ar întîmpla să fie pe stradă şi să asiste la isprăvile noastre 
atît de poznaşe? Te rog, haide să procedăm cu mai multă distincţie. 

Domnul Philander mai aruncă o privire îndărăt. Leul înainta în 
salturi elastice şi se afla la cinci paşi în urma lor. 

Domnul Philander îşi retrase mina de pe braţul profesorului şi o 
rupse la fugă într-o viteză care ar fi făcut cinste oricărei echipe universitare 
de cros. 

— După cum îţi spuneam, domnule Philander strigă profesorul Porter 
în timp ce, metaforic vorbind, îşi luă şi el picioarele la spinare. 

Avusese aceeaşi fugară viziune, peste umăr, a unor ochi galbeni şi 
feroci, precum şi a unui bot întredeschis la o uimitoare apropiere de 
persoana sa. 

Profesorul Archimedes Q. Porter, cu cozile redingotei fluturînd şi cu 
cilindru-i de mătase lucioasă, fugea prin noaptea scăldată de lună, ţinîndu- 
se strict pe urmele domnului Samuel T. Philander. 

în faţa lor, un ieşind al junglei se sfîrşea intr-un promontoriu îngust 
şi înspre refugiul copacilor pe care-i vedea acolo îşi îndreptă domnul 
Samuei T. Philander prodigioasele salturi şi ţopăieli, în timp ce din 
tenebrele aceluiaşi loc, doi ochi ageri urmăreau cursa cu mare interes şi 
preţuire. 

Tarzan din neamul maimuţelor privea, hlizindu-se, acest joc de-a., 
hoţii şi vardiştii! 

Ştia bine că cei doi oameni erau în siguranţă în ce priveşte un 
eventual atac din partea leului. Simplul fapt că Numa nu se repezise 
imediat la o pradă atît de lesnicioasă era de ajuns pentru Tarzan, înzestrat 
cu desăvîrşita cunoaştere a pădurii, ca să-l încredinţeze că leul mîncase pe 
săturate. 

S-ar fi putut ca lighioana să-i hăituiască pînă i s-ar fi făcut din nou 
foame; dar, după toate probabilităţile, dacă nu-1 întărîtau, leul avea să se 
plictisească curînd de sport şi să se mistuie în junglă. 

într-adevăr, singurul pericol ar fi fost ca unul dintre oameni să se 
împiedice şi să cadă; în acest caz, diavolul galben s-ar fi năpustit într-o 
clipită asupră-i, iar bucuria de a ucide ar fi fost o ispită prea mare ca să-i 
poată rezista. 

Aşa încît Tarzan lunecă repede pe o cracă mai joasă, în dreptul 
fugarilor care se apropiau şi cînd domnul Samuei T. Philander, gîfîind şi 
suflînd din greu, ajunse dedesubtul lui, prea sleit de puteri ca să se mai 
poată căţăra pe o creangă, Tarzan se aplecă şi apucîndu-1 de gulerul hainei, 
îl săltă pe ram, alături de el. 

O clipă mai tîrziu se ivi şi profesorul în zona prietenoasei înşfăcări şi 
la rîndul său, fu tras în sus, în adăpost, exact în secunda cînd dezamăgitul 
Numa, cu un răget, făcu un salt pentru a-şi dobîndi prada ce+i scăpa. 

Un scurt răstimp, cei doi bărbaţi se cramponară, gîfîind, de ramura 
puternică, în timp ce Tarzan, cu spaţele lipit de trunchiul copacului, îi 
urmărea cu un amestec de curiozitate şi amuzament. 

Profesorul rupse primul tăcerea. 

— Sînt profund întristat, domnule Philander, că ai dat dovadă de o 
asemenea lipsă de bărbăţie m vi Mi,.-! t t . 


în prezenţa unui specimen 
din ordinele inferioare şi că, 
prin crasa dumitale laşitate, 
m-ai obligat să mă extenuez 
în asemenea mod neobişnuit 
pentru a-mi putea continua 
expunerea. Aşa cum îţi 
spuneam, domnule 

Philander, înainte de a mă fî 
întrerupt, maurii... 

— Domnule profesor 
Archimedes Q. Porter — i-o 
reteză domnul Philander — a 




sosit vremea cînd răbdarea 
devine o crimă, iar josnicia 
se împodobeşte cu mantia 
virtuţii. M-ati acuzat de 
laşitate. Aţi insinuat că dumneavoastră aţi luat-o la fugă doar ca să mă 
ajungeţi pe mine din urmă şi nu ca să scăpaţi din ghearele leului. Luaţi 
seama, domnule profesor Archimedes Q. Porter! Sînt un om disperat! 
îmboldit de-o suferinţă îndelung îndurată şi viermele ajunge să se răscoale. 

— Ţţţ, ţţţ, domnule Philander, ţţţ, ţţţ, îl dojeni profesorul, ai uitat ce-i 


buna-cuviintă! 

— N-am uitat nimic, domnule profesor Archimedes Q. Porter, dar 
credeţi-mă, nu mai am mult pînă să uit de înalta dumneavoastră poziţie în 
lumea ştiinţei şi de tîmplele dumneavoastră cărunte... 

Profesorul rămase tăcut cîteva minute şi întunericul îi ascunse 
zîmbetul îndîrjit ce-i schimonosi faţa zbîrcită. 

— Uite ce-i, Philander Sfrijitu, rosti în cele din urmă pe-un ton oţărît, 

dacă ţi s-a făcut de o chelfăneală, scoate-ţi haina şi vino jos pe pămînt şi-o 
să-ţi dau o lecţie aşa cum ţi-am mai dat în urmă cu şaizeci de ani pe aleea 
din spatele şopronului lui Evans Purcelul. 

— Ark! exclamă uimit domnul Philander. Dumnezeule, ce frumos 
sună asta ! Ark, cînd eşti uman te iubesc; dar s-ar zice că de douăzeci de 
ani încoace ai uitat să fii uman! 

Profesorul ridică o mînă bătrînă, osoasă, tremurătoare şi dibui pe 
întuneric, pînă găsi umărul vechiului său prieten. 

— Iartă-mă, Sfrijitule! rosti el cu duioşie. Nu chiar de douăzeci de ani 
şi Dumnezeu mi-e martor că am încercat să fiu uman de dragul lui Jane şi 
de dragul tău, de-atunci de cînd tot el mi-a luat-o pe cealaltă Jane. 

O altă mînă bătrînă se ridică dinspre partea domnului Philander 
pentru a strînge mîna care se rezema pe umărul său şi nici un alt mesaj nu 
ar fi putut stabili o comunicare mai directă între o inimă şi cealaltă. 

Cîteva minute nu-şi spuseră nimic. Sub ei, leul păşea iritat în sus şi- 
n jos. Cel de-al treilea om din copac stătea ascuns în umbrele dese ce 
învăluiau tulpina. Şi el era tăcut — nemişcat ca o imagine gravată. 

— M-ai ridicat sus în copac la momentul oportun, spuse în cele din 
urmă profesorul. Vreau să-ţi mulţumesc. Mi-ai salvat viaţa. 

— Dar nu te-am ridicat eu, profesore! replică domnul Philander. 
Cerule! Emoţia momentului m-a făcut să uit că şi eu am fost tras în copac 
de un factor exterior; presupun că mai e cineva sau ceva în acest copac 
împreună cu noi. 

— Cum? făcu profesorul Porter. Eşti sigur, domnule Philander? 

— Mai mult ca sigur, domnule profesor, replică domnul Philander, 
apoi adăugă: Cred că trebuie să mulţumim respectivului factor. S-ar putea 
să se afle chiar alături de dumneavoastră, domnule profesor. 

— Cum? Ce tot spui? Ttt, ttt, domnule Philander, ttt, ttt! Făcu 

profesorul Porter, trăgîndu-se mai aproape de domnul Philander. 

în clipa aceea i se năzări lui Tarzan din neamul maimuţelor că Numa 
se fîţîise destul pe sub copac, astfel încît îşi înălţă capul tînăr spre ceruri şi 
în urechile mortificate ale celor doi bătrîni, răsună aprigul strigăt de 
provocare al antropoidelor. 

Cei doi prieteni, cuibăriţi în echilibru instabil pe creanga copacului, îl 
văzură pe măreţul leu oprindu-se din neastîmpărata-i naveta de îndată ce 
răcnetul cumplit îi izbi urechile, apoi strecurîndu-se în junglă, unde se făcu 
nevăzut. 


— Pîna şi leul tremură de frică, şopti domnul Philander.. 

— Remarcabil, extrem de remarcabil... murmură profesorul Porter, 
agăţîndu-se cu disperare de domnul Philander pentru a-şi redobîndi 
echilibrul, pe care spaima subită i-1 periclitase. 

Dar din nefericire pentru amîndoi, în chiar acel moment, centrul de 
greutate al domnului Philander atîrna în gol, aşa încît n-a fost nevoie decît 

de slabul impuls oferit de greutatea adiţională a profesorului Porter pentru 
a-1 răsturna pe devotatul său secretar de pe cracă. 

O clipă, amîndoi se clătinară, apoi, cu ţipete unite şi cit se poate de 
necărturăreşti, căzură din copac, înlănţuiţi într-o frenetică îmbrăţişare. 

Trebuiră să treacă mai multe minute pînă cînd unul din ei să cuteze 
a se clinti, amîndoi fiind convinşi că o asemenea încercare se va solda cu 
atîtea rupturi şi fracturi, încît nu va mai exista nici o posibilitate să-şi 
continue drumul. 

în cele din urmă, profesorul Porter încercă să-şi mişte un picior. Spre 
surprinderea lui, piciorul răspunse comenzilor ca şi în trecut. Atunci făcu 
aceeaşi încercare cu piciorul pereche şi-l întinse în faţă. 

— Remarcabil, extrem de remarcabil! murmură el. 

— Slavă Domnului, profesore, şopti domnul Philander cu fervoare. 
Deci n-ai murit? 

— Ţţţ. Ţtt. Domnule Philander, ţţţ, ţţţ, îl preveni profesorul Porter, 
încă nu ştiu cu certitudine. 

Cu infinită grijă, profesorul Porter îşi flutură braţul drept. Fericire! 
Era intact. Ţinîndu-şi răsuflarea, îşi flutură şi braţul stîng pe deasupra 
corpului trîntit la pămînt — şi acesta se mişca! 

— Remarcabil, extrem de remarcabil! rosti el. 

— Cui semnalizaţi, domnule profesor? întrebă domnul Philander pe 
un ton atîtat de curiozitate. 

7 7 

Profesorul Porter nu catadicsi să răspundă acestei întrebări puerile. 
Dar îşi ridică uşurel capul de pe pămînt, mişcîndu-1 de vreo şase ori în faţă 
si în spate. 

— Extrem de remarcabil! şopti el. Rămîne intact. 

Domnul Philander nu se urnise de pe locul unde căzuse; nu 
îndrăznise să încerce vreo mişcare. Cum să te mişti, cînd braţele, picioarele 
şi spinarea ţi-s fărîmate? Un ochi îi era îngropat în lutul moale celălalt, 
privind lateral, era fixat asupra mişcărilor giratorii ale profesorului Porter. 

— Ce dureros! exclamă domnul Philander aproape cu glas tare. 
Traumatism al creierului, corelat cu totală aberaţie mintală. Cît de dureros, 
într-adevăr! Şi la o persoană încă în floarea vîrstei! 

Profesorul Porter se rostogoli cu faţa în jos; cu mare gingăşie îşi arcui 
spatele pînă ajunse să semene cu un uriaş cotoi zbîrlit în imediata 
vecinătate a unui dulău gălăgios. După care, se aşeză în capul oaselor şi 
începu să-şi pipăie diverse porţiuni ale propriei anatomii. 

— Toate sînt la locul lor! exclamă el în cele din urmă. Extrem de 
remarcabil! Cu aceste cuvinte se ridică şi aruncînd o privire nimicitoare 
siluetei culcate încă a domnului Samuei T. Philander, rosti: Tttt, ttt, 
domnule Philander; nu-i timpul să-ţi acorzi un răgaz de trîndăvie. Trebuie 
să ne ridicăm şi să acţionăm. 

Domnul Philander îşi înălţă şi al doilea ochi din noroi şi privi cu o 

furie fără cuvinte la profesorul Porter. Apoi făcu un efort să se ridice; n-ar fi 
putut exista om mai surprins decît el, cînd strădania îi fu pe dată 
încununată de un marcat succes. Totuşi clocotea încă de mînie în faţa 
cruntei nedreptăţi a insinuării făcute de profesorul Porter şi era pe punctul 
de a-i trînti o replică usturătoare, cînd ochii îi căzură asupra unei ciudate 
figuri aflată doar la cîţiva paşi şi care-i privea cu deosebit interes. 

Profesorul Porter îşi culesese de pe jos cilindrul de mătase lucioasă, 
pe care-1 frecase cu grijă de mîneca redingotei şi-l plasase din nou pe cap. 
Cînd îl văzu pe domnul Philander arătîndu-i cu degetul ceva în spatele lui, 
se întoarse şi dădu cu ochii de un uriaş gol, cu excepţia unei legături în 
jurul şalelor şi a cîtorva podoabe de metal, care se înălţa nemişcat în faţa 
lor. 


— Bună seara, domnule! i se adresă profesorul, scoţîndu-şi pălăria. 

Drept răspuns, uriaşul le făcu semn să-l urmeze şi o porni pe plajă în 
direcţia dinspre care ei tocmai veniseră. 

— Cred că cel mai înţelept lucru ar fi să-l urmăm — spuse domnul 
Philander. 

— Ţţţţ, ţţţ, domnule Philander, ripostă profesorul. Cu foarte puţin 
înainte mi-ai expus o argumentare foarte logică în sprijinul teoriei dumitale 
că tabăra se află drept la sud de noi. Eu m-am arătat sceptic, însă pînă la 
urmă m-ai convins, aşa încît acum afirm categoric că trebuie s-o luăm spre 
sud pentru a ne regăsi prietenii. Deci eu îmi voi continua drumul spre sud. 

— Dar, domnule profesor Porter, omul acesta s-ar putea să ştie mai 
mult decît fiecare dintre noi. Pare un băştinaş al acestui colţ de lume. Să-l 
urmăm măcar pe o mică distanţă. 

— Ţţţ, ţţţ, domnule Philander, repetă profesorul. Eu mă las greu 
convins, dar, odată ce-mi formez o convingere, decizia mea e inalterabilă. 
Voi continua drumul în direcţia justă, chiar dacă ar trebui să fac pe jos 
înconjurul întregului continent african spre a-mi atinge ţinta. 

Discuţiile ulterioare fură întrerupte de Tarzan, care, văzînd că aceşti 
oameni bizari nu-1 urmează, se înapoie lîngă ei. Le făcu din nou semn, însă 
ei continuau discuţia în contradictoriu. La un moment dat, omul-maimută 
îşi pierdu răbdarea în faţa ignoranţei lor stupide. îl înşfacă pe speriatul 
domn Philander de umăr şi înainte ca acest stimabil domn să-şi fî dat 
seama dacă îl ucide sau îl schilodeşte pe viaţă, Tarzan îl şi legă de gît cu un 
capăt al funiei lui. 

— Ţţţ, ţţţ, domnule Philander, protestă profesorul Porter, e ruşinos 
din partea dumitale să accepţi asemenea umilinţe. 

Dar abia apucase să rostească aceste cuvinte, că şi el, la rîndu-i, fu 
înşfăcat şi legat de gît cu aceeaşi funie. Apoi Tarzan o porni spre nord, 
trăgîndu-i după el pe înspăimîntatul profesor şi pe secretarul său. 

Un răstimp, care celor doi bătrîni istoviţi şi disperaţi li se păru că 
însumase ceasuri întregi, înaintară într-o tăcere mormîntală, însă după ce 

urcară o mică ridicătură de pămînt, fură mai mult decît fericiţi să zărească 
în fata lor cabana, la o distantă mai mică de o sută de iarzi. Aici, Tarzan îi 
dezlegă şi arătîndu-le cu degetul clădirea mică, se mistui în jungla de lingă 
ei. 

— Remarcabil, extrem de remarcabil! făcu profesorul. Dar ai văzut, 
domnule Philander, că tot eu am avut dreptate, ca de obicei; dacă n-ar fi 
fost încăpăţînarea dumitale, am fi fost scutiţi de o serie de incidente cit se 
poate de umilitoare, ca să nu spun periculoase. Te rog ca pe viitor, ori de 
cîte ori e nevoie de o părere avizată, lasă-te ghidat de o minte mai matură şi 
mai practică decît a dumitale. 

Domnul Samuei T. Philander era prea bucures de deznodămîntul 
fericit al aventurii lor pentru a încerca vreun resentiment în faţa înţepăturii 
aruncate de profesor. Ba chiar îl apucă pe prietenul său de braţ şi-l sili să 
grăbească pasul în direcţia cabanei. 

Un grup de exilaţi bucuroşi se găsi reunit în acea noapte. Zorile îi 
aflară povestindu-şi încă diversele aventuri şi făcînd speculaţii asupra 
identităţii straniului păzitor şi protector pe care-1 găsiseră pe această coastă 
sălbatică. 

Esmeralda susţinea categoric că era, nici mai mult nici mai puţin, un 
înger al Domnului, trimis special ca să vegheze asupra lor. 

— Dacă l-ai fi văzut cum devora carnea crudă a leului, l-ai fi socotit 
un înger foarte terestru, Esmeralda, rîse Clayton. 

— Şi n-avea nimic ceresc în glas, adăugă Jane Porter, scuturată de 
un mic fior la amintirea răcnetului cumplit care urmase după uciderea 
leoaicei. 

Şi nici nu s-a comportat cu ceea ce aş numi ideea mea apriorică 
despre demnitatea mesagerilor divini— remarcă profesoral Porter, atunci 
cînd... hm... acest domn a înjugat de gît doi cărturari respectabili şi erudiţi 
şi i-a tras ducă el prin junglă, de parc-ar fi fost două vaci. 


17. FUNERALII 

um se lumină de ziuă, dat fiind că nimeni din grup nu pusese 
nimic în gură şi nu închisese un ochi din dimineaţa zilei 
anterioare, începură să se agite ca să prepare ceva de mîncare. 
Răzvrătiţii de pe Arrow debarcaseră o cantitate de conserve de carne, supe 
şi legume, biscuiţi uscaţi, făină, ceai şi cafea pentru cei cinci abandonaţi şi 
toate acestea fură iute folosite spre a le satisface pofta de mîncare îndelung 
neastîmpărată. 

Următoarea sarcină era aceea de a face cabana locuibilă şi în acest 
scop, hotăriră să îndepărteze de urgenţă relicvele lugubre ale tragediei ce se 
consumase acolo, cîndva, în trecut. 

Profesorul Porter şi domnul Philander se arătară foarte interesaţi să 
studieze scheletele. Cele două mai mari, susţineau ei, aparţinuseră unui 
bărbat şi unei femei. Scheletului mic nu-i dădură decît o atenţie trecătoare, 
din pricina localizării sale în leagăn, care nu lăsa nici o îndoială asupra 
faptului că era pruncul acelei perechi nefericite. 

Cînd pregătiră scheletul masculin pentru îngropăciune, Clayton 
descoperi un inel masiv, care, evident, se aflase pe degetul omului în 
momentul morţii, pentru că o falangă subţire a mîinii mai era încă vîrîtă în 
cercul de aur. Ridicîndu-1 ca să-l examineze, Clayton scoase un strigăt de 
uimire, căci inelul purta blazonul Casei Greystoke. 

în acelaşi timp, Jane descoperi cărţile din dulap şi deschizînd coperta 
uneia, citi pe pagina de gardă numele John Clayton — Londra. într-o a 
doua carte pe care o cercetă în grabă găsi un singur nume : Greystoke. 

— Domnule Clayton, strigă ea, ce înseamnă asta? Am găsit în cărţile 
de aici numele familiei dumitale. 

— Şi dincoace, replică el cu gravitate, este marele inel al Casei 
Greystoke, dispărut odată cu unchiul meu John Clayton, fostul Lord 
Greystoke, care a pierit, presupus fiind că s-a înecat în mare. 

— Dar cum îţi explici existenţa acestor lucruri aici, în sălbatica junglă 
africană? exclamă fata. 

— Nu există decît o singură explicaţie, domnişoară Porter, răspunse 
Clayton. Răposatul Lord Greystoke nu a pierit înecat. A murit aici, în 
această cabană şi sărmanul schelet de pe jos este tot ce a mai rămas din el. 

— Atunci aceasta trebuie să fi fost Lady Greystoke, spuse Jane, 
înfiorată de respect, indicînd mormanul de oase de pe pat. 

— Frumoasa Lady Alice, răspunse Clayton, despre ale cărei virtuţi şi 
farmec personal i-am auzit discutînd de atîtea ori pe tatăl şi pe mama mea. 
Biata femeie! murmură el cu tristete. 

Cu adîncă reverenţă şi solemnitate, scheletele răposaţilor Lord şi 
Lady Greystoke fură îngropate lîngă mica lor cabană africană şi între ei fu 
aşezat scheletul minuscul al puiului Kalei, maimuţa. 

Cînd domnul Philander înveli oscioarele fragile ale puiului într-o fîşie 
de pînză de catarg, examina craniul cu atenţie, apoi îl chemă lîngă el pe 
profesorul Porter şi cei doi dezbătură chestiunea cîteva minute, pe un ton 
scăzut. 

— Remarcabil, extrem de remarcabil! observă profesorul Porter. 

— Doamne sfinte! exclamă domnul Philander. Trebuie să facem 
imediat cunoscută domnului Clayton descoperirea noastră. 

Ţtţ, ţţţ, domnule Philander, ţţţ, ţţţ! îl dojeni profesorul Archimedes Q. 
Porter. Să lăsăm morţii cu morţii! 

7 7 

Şi astfel, bătrînul cu păr alb rosti asupra acestui mormînt bizar 
rugăciunea de îngropăciune, în timp ce ceilalţi patru tovarăşi ai săi asistau 
cu capetele descoperite şi înclinate. 


110 



f * ^|j lâii . ^ki4 .LVLIi li 









Tarzan din neamul maimuţelor urmărea din copac ceremonia 
solemnă; dar privirile îi întîrziau cel mai mult pe faţa dulce şi silueta 
graţioasă a Janei Porter. 

în inima lui sălbatică, neştiutoare, se stîrniseră emoţii noi. Nu le 
putea descifra. Se întreba de ce-o fi simţind atîta interes pentru aceşti 
oameni, de ce se canonise atîta ca să-i salveze pe cei trei bărbaţi? Dar nici 
un moment nu se întreba de ce-o smulsese pe Sabor de pe carnea fragedă a 
fetei ciudate. Fără îndoială, bărbaţii erau proşti, ridicoli şi laşi. Pînă şi 
Mânu, maimuţica, era mai deşteaptă decît ei. Dacă aşa erau făpturile de-un 
neam cu el, atunci se îndoia că mîndria lui din trecut fusese întemeiată. 

Dar fata, ah, aici era cu totul altceva. Cînd era vorba de fată, nu mai 
raţiona. Ştia că fusese creată ca să fie ocrotită şi că el fusese creat ca s-o 
ocrotească. 

Acum se mira ce le-o fi venit să sape o gaură mare în pămînt, numai 
ca să îngroape nişte oase uscate. Era, fireşte, un lucru lipsit de noimă; doar 
nimeni n-avea să fure nişte oase uscate. Dacă ar fi avut carne pe ele, ar fi 
înţeles, pentru că numai în felul ăsta îţi puteai feri hrana de Dango, hiena, 
sau de alţi prădători din junglă. 

După ce groapa fu astupată cu pămînt, micul grup se întoarse în 
cabană, iar Esmeralda, continuînd să plîngă în hohote pentru cei doi despre 
care nici nu auzise măcar pînă în acea zi şi care muriseră în urmă cu 
douăzeci de ani, privi din în-tîmplare spre golf. Pe dată, lacrimile îi secară. 

— Ia uitaţi-vă la spurcaţii ăia albi de-acolo! ţipă ea, arătînd cu degetul 
spre Arrow. Ne abundunează aici, pe insula asta pervertită. 

Şi, într-adevăr, Arrow îşi croia drum spre larg, ieşind încet pe gura 
golfului. 

— Au promis să ne lase arme şi muniţii! striga Clayton. Bestii fără 

inimă! 

— Asta-i isprava individului ăluia, Snipes, sînt sigură, adăugă Jane. 
King era o lichea dar, de bine, de rău, mai avea un pic de omenie în el. Dacă 
nu l-ar fi omorît, sînt sigură că el ar fi avut grijă să ne aprovizioneze cu tot 
ce ne trebuie înainte de a ne lăsa în voia soartei. 

— Regret că nu ne-au vizitat înainte de a ridica ancora — spuse 
profesorul Porter. Mi-am propus să le cer să ne lase comoara, căci, dacă se 
pierde, sînt un om ruinat. 

Jane îşi privi tatăl cu tristeţe. 

— Nu te mai gîndi la asta, dragule. Nu ne-ar fi folosit la nimic, doar 
ştii bine că din cauza acestei comori şi-au ucis ofiţerii şi ne-au debarcat pe 
ţărmul ăsta ingrozitor. 

— Ţţţ, ţţţ, copila mea, ţţţ, ţţţ, replică profesorul Porter. Eşti o fată 
bună, dar n-ai pic de experienţă în ceea ce priveşte chestiunile practice. 

Profesorul Porter întoarse spatele şi o porni agale spre junglă, cu 
mîinile împreunate la spate, sub cozile redingotei şi cu ochii pironiţi în 









pămînt. Fiică-sa îl urmări cu un zîmbet patetic pe buze, apoi, întorcîndu-se 
spre Philander, îi şopti: 

— Vă rog, nu-1 mai lăsaţi să hoinărească aşa ca ieri. Ştiţi, contăm pe 
dumneavoastră să-l ţineţi din scurt. 

— Devine pe zi ce trece tot mai puţin maleabil, răspunse domnul 
Philander, cu un suspin şi o clătinare a capului. Bănuiesc că acum se duce 
să raporteze directorilor Grădinii Zoologice că unul dintre lei s-a plimbat 
aseară în libertate. Ah, domnişoară Jane, nu-ţi poţi imagina cit am de furcă 
cu el! 

— Ba îmi imaginez, domnule Philander, dar din moment ce noi cu 
toţii îl iubim, dumneavoastră sînteţi cel mai indicat să-l supravegheaţi, 
pentru că indiferent de ceea ce vă spune, are o mare consideraţie pentru 
erudiţia dumneavoastră şi în consecinţă, are o încredere neţărmurită în 
judecata dumneavoastră. Bietul de el, nu izbuteşte să facă distincţie între 
erudiţie şi înţelepciune. 

Domnul Philander, cu o expresie vag derutată zugrăvită pe chip, se 
întoarse ca să-l urmeze pe profesorul Porter, rumegînd în minte întrebarea 
dacă trebuie să se simtă măgulit sau ofensat de complimentul cam 
întortocheat al domnişoarei Porter. 

Tarzan văzuse consternarea de pe feţele celor din micul grup cînd 
priviseră plecarea vasului Arrow; şi cum vaporul era în plus o minunată 
noutate pentru el, hotărî să se deplaseze rapid spre limba de pămînt din 
nordul gurii golfului, ca să vadă mai bine nava şi totodată să afle, dacă ar fi 
fost cu putinţă, direcţia în care se îndrepta. 

Circulînd cu mare viteză din creangă în creangă, ajunse la punctul de 
observaţie la un minut după ieşirea vasului din golf, aşa incit obţinu o 
excelentă imagine a minunăţiilor de pe această curioasă casă plutitoare. 

Vreo douăzeci de oameni alergau încoace şi încolo pe punte, trăgînd 
şi tîrînd după ei odgoane. 

Sufla o briză uşoară dinspre uscat şi vaporul fusese scos din golf cu o 
viteză redusă, dar acum cînd ieşise în larg, toate pînzele fuseseră amplu 
desfăşurate pentru a putea ţine piept, cu cît mai mare uşurinţă, mării. 

Tarzan urmări în extaz graţioasele unduiri ale navei şi tînji să se afle 
la bordul ei. După un timp, ochii lui ageri desluşiră o dîră foarte vagă de 
fum la orizont şi se minună ce anume o fi putut stîrni fum pe apă. 

Cam în acelaşi timp, marinarul de cart de pe Arrow văzu la rîndul său 
fumul şi timp de cîteva minute, Tarzan urmări felul cum pînzele navei erau 
întoarse şi scurtate. Vaporul îşi schimbă direcţia şi Tarzan înţelese că se 
întorcea la ţărm. Un om aflat la prora cufunda întruna în mare o funie la 
capătul căreia era legat un mic obiect. Tarzan se întreba ce rost or fi avînd 
toate astea. 

în cele din urmă, vaporul luă vîntul în faţă, ancora fu coborîtă, 
pînzele de asemenea. Pe punte era zarvă mare. 






O barcă fu lăsată la apă şi în ea depozitară un sipet masiv; apoi o 
duzină de marinari puseră mina pe vîsle şi înaintară rapid spre locul unde 
Tarzan se cuibărise printre ramurile unui copac. Cînd barca se apropie, 
Tarzan îl recunoscu la pupa pe omul cu mutră de şobolan. 

Cîteva minute mai tîrziu, barca atinse ţărmul. Oamenii săriră pe 
uscat şi depuseră cufărul cel mare pe nisip. Se aflau pe limba de pămînt 
dinspre nord, astfel incit prezenţa lor nu putea fi văzută de cei din cabană. 
Cîteva clipe, marinarii se ciorovăiră furioşi. Apoi mutra de şobolan, 
împreună cu alţi cîţiva, urcară dîmbul pe care se afla arborele unde sta pitit 
Tarzan. Cîteva minute scrutară împrejurimile. 

— Aicea-i un loc bun, spuse marinarul cu mutră de şobolan, indicînd 
un petic de pămînt sub arborele lui 
Tarzan. 

— La fel de bun ca oricare altul, 
răspunse unul din ceilalţi. Oricum, dacă 
ne prinde cu comoara la bord, ne-o 
confiscă pe dată. O putem îngropa aici în 
speranţa că unul din noi o să scape de 
ştreang şi o să vină mai tîrziu înapoi, să se 
bucure de ea. 

Mutra de şobolan strigă ceva 
oamenilor care rămăseseră lingă barcă şi 
aceştia urcară încet faleza înaltă, aducînd 
cu ei sape şi tîrnăcoapc. 

— Hei, mişcaţi mai iute! le strigă 
Snipes. 

— Ia mai slăbeşte-ne! i-o întoarse 
unul dintre marinari pe un ton posac. Ce, 
te-i fi crezînd amiral, nemernic pricăjit ce 
eşti! 

— Nerozilor, am să vă fac să- 
nţelegeţi că eu sînt căpitan aici! strigă 
Snipes, însoţindu-şi cuvintele cu o salvă de înjurături. 

— Astîmpăraţi-vă, băieţi! interveni unul dintre oameni, care pînă 
atunci nu vorbise. Dacă începem să ne mîncăm între noi, asta n-o să ne 
ducă la nimic bun. 

— Chiar că, răspunse marinarul care se revoltase la auzul tonului 
autocratic al lui Snipes, dar nici dacă-ncepem să ne dăm aere, n-o să ne 
ducă la nimic. 

— Voi săpaţi aici! porunci Snipes, indicînd un loc sub copac. Şi-n 
timpul ăsta Peter poa', să disineze o 'artă a locului ca să-l mai putem găsi. 
Tu, Tom şi tu, Bill, mai luaţi încă doi de colo şi aduceţi cufăru'! 

— Şi tu ce dracu faci? întrebă din nou cel care protestase înainte. Te 

mulţumeşti să dai porunci? 

— Vezi-ţi acolo de treabă! mirii Snipes. Doar nu ţi-oi fi închipuind că 
un căpitan o să s-apuce să sape? 

Oamenii îl priviră mîniaţi. Nici unul nu-1 avea la stomac pe Snipes şi 
toată această neplăcută autoritate ostentativă pe care şi-o aroga de cînd îl 
omorîse pe King, adevăratul cap şi conducător al răzvrătiţilor, nu făcea 
decît să toarne gaz peste focul urii lor. 

— Vrei să spui că n-ai de gînd să iei o sapă şi să dai o mînă de ajutor 
la treaba asta? Doar umărul nu ţi-o fi aşa de vătămat — spuse Tarrant, cel 
care vorbise mai înainte. 

— Nici prin cap nu-mi trece, replică Snipes, plimbîndu-şi nervos 
degetele pe minerul revolverului. 

— Atunci, pentru numele lui Dumnezeu, răspunse Tarrant, dacă nu 
vrei să iei o sapă, ia un topor! 

Rostind cuvintele de mai sus, îşi ridică toporul deasupra capului şi 
cu o lovitură puternică, îi înfipse tăişul în creierii lui Snipes. 

O clipă, oamenii statură locului, în tăcere, privind la rezultatul 
sinistrei toane a camaradului lor. Apoi unul dintre ei vorbi: 

— Asta-i trebuia dihorului de Snipes! zise. 

Un altul începu să izbească cu tîrnăcopul în pămînt. Solul era moale, 
aşa încît zvîrli tîrnăcopul şi luă o lopată; ceilalţi îi urmară pilda. Nimeni nu 
rosti o vorbă în legătură cu omorul, dar oamenii lucrau într-o stare de spirit 
mult mai bună decît avuseseră vreodată de cînd Snipes preluase comanda. 

Cînd săpară un şanţ destul de mare ca să poată îngropa sipetul, 
Tarrant le dădu ideea să-l lărgească şi să înmormînteze şi cadavrul lui 
Snipes pe capacul lăzii. 

— Ca să-l înşele pe-ăl care s-o întîmpla să sape vreodată pe aici, 
explică dînsul. 

Ceilalţi pricepură şiretlicul acestei sugestii, aşa încît şanţul fu lungit 
după dimensiunile cadavrului, iar în centru săpară o groapă mai adîncă 
pentru cufăr, pe care-1 înveliră mai întîi în pînză de catarg, apoi îl coborîră 
în pămînt, la vreo treizeci de centimetri sub şanţul principal. Zvîrliră pămînt 
peste ladă si 1 bătătoriră cu picioarele pînă cînd fundul şanţului păru neted 
şi uniform. Apoi doi dintre oameni rostogoliră în groapă, fără nici un pic de 
ceremonie, cadavrul mutrei de şobolan, despuindu-1 mai întîi de arme şi de 
alte diverse articole după care rîvneau cîţiva membri din grup. După aceea 
astupară groapa cu pămînt şi-l bătătoriră cu picioarele cît mai bine. Restul 
pămîntului desţelenit fu împrăştiat pe toată suprafaţa şi un maldăr de 
vegetaţie uscată fu risipit, în chip cît mai firesc, deasupra mormîntului 
proaspăt pentru a înlătura orice urmă care ar fi putut trăda faptul că ţărîna 
fusese răscolită în acel loc. După ce-şi isprăviră treaba, marinarii se 
întoarseră la barcă şi vîsliră iute spre vasul Arrow. 

Vîntul se înteţise considerabil şi cum trîmba de fum de la orizont se 

vedea acum foarte clar şi într-o cantitate mai mare, răzvrătiţii nu statură la 
gînduri şi o porniră cu toate pînzele sus în direcţia sud-vest. 

Tarzan, spectator plin de interes al tuturor celor întîmplate, stătea 
deoparte, meditînd la ciudatele acţiuni ale acestor bizare personaje. într- 
adevăr, oamenii erau mai proşti şi mai cruzi decît sălbăticiunile junglei! Cît 
de fericit era el că trăia în tihna şi siguranţa marii păduri! 

Tarzan se întrebă ce-o fi conţinînd lada pe care o îngropaseră. Dacă 
n-o voiau, de ce oare n-au aruncat-o pur şi simplu în apă? Ar fi fost mult 
mai uşor. „Ah — îşi spuse Tarzan — dar pesemne c-o voiau!" O ascunseseră 
în acel loc pentru că aveau de gînd să se întoarcă mai tîrziu s-o ia. 

Se lăsă jos din copac şi începu să examineze pămîntul din jurul 
gropii. Urmărea să vadă dacă fiinţele acelea nu scăpaseră vreun obiect pe 
care i-ar fi plăcut să şi-l însuşească. Curînd descoperi o sapă ascunsă de 
un tufăriş pe care-1 deplasaseră, aşezîndu-1 peste groapă. 

O luă şi încercă s-o folosească aşa cum îi văzuse pe marinari 
slujindu-se de ea. Era o treabă anevoioasă şi-i rănea tălpile, dar stărui pînă 
cînd dezgropa parţial cadavrul. îl trase apoi afară din groapă şi-l zvîrli 
deoparte. Continuă apoi să sape pînă cînd dezgropa şi cufărul. îl trase şi pe 
acesta, aşezîndu-1 lingă cadavru. După care, astupă cu pămînt gaura de 
sub mormînt, aşeză din nou cadavrul, puse pămînt deasupra şi în jurul lui, 
îl acoperi cu tufăriş şi se reîntoarse la cufăr. 

Patru mateloţi asudaseră din greu cărîndu-1. Tarzan din neamul 
maimuţelor îl ridică însă de parc-ar fi fost o ladă de ambalaj goală şi legînd 
sapa cu o frîngnie pe care şi-o petrecu peste umăr, transportă cufărul în 
partea compactă a junglei. încărcat cu această povară apăsătoare, nu putea 
circula prin copaci, dar ţinu potecile, aşa încît înainta destul de repede. 

Călători cîteva ore spre nord-est pînă ajunse la un impenetrabil zid de 
vrejuri împletite şi încîlcite. De aici se caţără pe crengile mai joase şi 
cincisprezece minute mai tîrziu, descinse în amfiteatrul maimuţelor, locul 
unde se întruneau la sfat sau pentru a celebra ritualul Dum-Dum-ului. 

în centrul acestui luminiş, nu departe de tobă sau altar, Tarzan 
începu să sape. De astă dată munca era mai trudnică decît atunci cînd 
îndepărtase ţărîna afinată de pe mormînt, dar Tarzan din neamul 
maimuţelor persevera şi nu se lăsă pînă cînd nu săpă o groapă destul de 
adîncă pentru a depozita lada şi a o ascunde de alţi ochi. 

De ce-şi dăduse atîta osteneală fără a cunoaşte valoarea sau 
conţinutul lăzii? Tarzan din neamul maimuţelor avea o înfăţişare şi o minte 
de om, dar prin deprinderi şi mediul în care trăise era maimuţă. Mintea lui 
îi spunea că lada conţinea ceva de preţ, altfel oamenii n-ar fi ascuns-o. 
Deprinderea îl învăţase să imite tot ce vedea nou şi neobişnuit, acum însă, 
curiozitatea firească, comună atît oamenilor cît şi maimuţelor, îi dădu ghes 
să deschidă cufărul şi să-i examineze conţinutul. Dar lacătul greu şi barele 
masive de fier care-1 ferecau îi dejucară isteţimea şi uriaşa putere, aşa încît 

fu nevoit să îngroape lada fără a-şi fi satisfăcut curiozitatea. 

Cînd Tarzan îşi croi din nou drum în vecinătatea cabanei, hrănindu- 
se din mers, se întunecase de-a binelea. 

în micuţa clădire ardea o lumină, pentru că Clayton descoperise un 
bidon nedeschis cu gaz, rămas intact timp de douăzeci de ani şi care făcuse 
parte din proviziile cu care Michael cel Negru îi înzestrase pe cei doi 
Clayton. Lămpile putuseră fi încă folosite, astfel încît interiorul cabanei 
apăru strălucitor ca ziua în ochii uimiţi ai lui Tarzan. 

Se minunase adeseori de rostul pe care lor fi avînd lămpile. Lecturile 
lui şi pozele îi arătaseră ce anume erau, dar n-avea habar cum puteau fi 
făcute să producă acea minunată strălucire de soare pe care o revărsau 
asupra obiectelor din jur, în poze. 

Cînd se apropie de fereastra de lîngă uşă, văzu că interiorul cabanei 
fusese împărţit în două încăperi printr-o cortină rudimentară, alcătuită din 
crengi şi pînze de catarg. 

în încăperea din faţă se aflau cei trei bărbaţi; cei doi mai vîrstnici 
erau prinşi într-o discuţie înflăcărată, în timp ce tînărul, aşezat pe un 
scăunaş improvizat şi rezemîndu-se cu spatele de perete, era adîncit în 
lectura uneia dintre cărţile lui Tarzan. 

Tarzan nu manifesta un deosebit interes faţă de bărbaţi, aşa încît se 
duse la a doua fereastră. Acolo o văzu pe fată. Ce trăsături frumoase avea! 
Ce gingaşă şi lăptoasă îi era pielea! Scria la măsuţa lui Tarzan, de sub 
fereastră. Pe un morman de ierburi, la capătul celălalt al încăperii, dormea 
negresa. 

Timp de un ceas, Tarzan îşi desfată ochii cu frumuseţea fetei, care 
scria. Cum mai jinduia să-i vorbească, dar nu îndrăznea să încerce, convins 
că, asemenea tînărului, nu-1 va înţelege; pe de altă parte, se temea că ar 
putea s-o sperie. 

în cele din urmă, fata se ridică, lăsîndu-şi scrisoarea pe masă. Se 
duse la patul pe care fuseseră împrăştiate cîteva straturi de ierburi moi. Le 
orîn-dui în alt chip, apoi îşi lăsă pe umeri valurile de păr auriu, care-i 
încununau creştetul. Ca o cascadă scînteietoare, prefăcută în aur lichid de 
un asfinţit învăpăiat, îi lunecară pletele în jurul chipului oval, apoi se 
revărsară, unduioase, pînă mai jos de mijloc. 

Tarzan era vrăjit. După aceea, fata stinse lampa şi cabana fu 
învăluită într-o beznă cimeriană 1 . 

Totuşi Tarzan continuă să vegheze. Ghemuindu-se sub fereastră, 
pîndi, cu urechile ciulite, încă o jumătate de oră. în cele din urmă fu 
răsplătit, auzind respiraţia calmă care însemna somn. Cu grijă, îşi strecură 


Cimeria, tărîm legendar despre care se spune că nu a fost niciodată atins de vreo rază de soare, 

mîna prin ochiurile grilajului pînă cînd îşi vîrî tot braţul înăuntru. Dibui 
precaut pe măsuţă. în cele din urmă dădu peste filele scrise de Jane Porter 
şi-şi retrase la fel de precaut mîna, cu preţioasa comoară cu tot. Tarzan 
împături fîleleşi le îndesă în tolba cu săgeţi. Apoi se mistui în junglă, uşor şi 
tăcut ca o umbră. 


18.DANGĂTUL JUNGLEI 



arzan se deşteptă devreme a doua zi dimineaţa şi primul gînd 
al zilei noi, ca şi ultimul gînd al zilei ce trecuse, se îndreptă 
spre manuscrisul ascuns în tolba cu săgeţi. îl scoase grăbit, 
sperînd din toată inima să poată descifra ceea ce scrisese frumoasa fată cu 
o seară înainte. La prima vedere, încercă o dezamăgire amară; niciodată 
pînă atunci nu dorise ceva cu atîta ardoare cum dorea acum să poată 
tălmăci mesajul zeităţii cu părul de aur, care se ivise atît de brusc şi atît de 
neaşteptat în viaţa lui. 

Ce importanţă avea că mesajul nu-i era adresat lui? Constituia o 
expresie a gîndurilor ei şi aceasta era de ajuns pentru Tarzan din neamul 
maimuţelor. Şi iată că totul era zădărnicit din pricina literelor, ciudate, 
dezordonate, cum nu mai văzuse altele pînă acum. Ba chiar mergeau pînă 
acolo, încît se înclinau în direcţia opusă, în comparaţie cu tot ce examinase 
el în cărţile tipărite sau în caligrafia celor cîteva scrisori pe care le găsise. 
Pînă şi gîndăceii din cărticica lui neagră îi erau familiari, cu toate că felul în 
care erau rînduiţi nu-i spunea nimic; dar gîngăniile astea de acum i se 
păreau noi şi nemaivăzute. 

Timp de douăzeci de minute se zgîi la ele, cînd deodată, începură să 
prindă forme familiare, doşi denaturate. Ah, erau vechii lui prieteni, însă 
rău schilodiţi. Apoi începu să descifreze ici colo cîte un cuvînt. Inima îi sălta 
în piept de bucurie. Pînă la urmă va putea să-l citească şi-l va citi. O 
jumătate de oră mai tîrziu, progresa rapid şî, cu excepţia cîte unui cuvînt, 
totul i se părea simplu. 

Iată ce citi: 

Coasta de vest a Africii la vreo 10° latitudine sudică 

(Aşa zice domnul Clayton, 

3 (?) februarie 1909 


Scumpa mea Hazel, 

S-ar părea că-i o nebunie să-ţi scriu o epistolă pe care s-ar putea să n-o 
primeşti niciodată, dar pur şi simplu trebuie să povestesc cuiva peripeţiile 
îngrozitoare prin care am trecut de cînd am plecat din Europa pe bordul 
blestematei nave Arrow. 

Dacă nu ne vom reîntoarce niciodată în sinul civilizaţiei, ceea ce e 
foarte probabil să se întîmple, scrisul meu va constitui o succintă înregistrare 


a întîmplărilor care ne-au împins spre soarta noastră finală, oricare va fi ea. 

După cum ştii, noi am întreprins o aşa-zisă, expediţie în Congo. Se 
părea că tata avea o faimoasă teorie asupra unei civilizaţii neînchipuit de 
vechi, ale cărei rămăşiţe zăceau îngropate undeva pe valea fluviului Congo. 
Dar, după ce-am pornit în larg, adevărul a ieşit la iveală. 

De fapt, un bătrîn şoarece de bibliotecă, proprietar al unui anticariat şi 
al unei dughene de vechituri din Baltimore, a descoperit între filele unui antic 
manuscris spaniol o misivă scrisă în 1550, unde se descriau în amănunt 
păţaniile unui echipaj de răzvrătiţi de pe o corabie spaniolă care plecase din 
Spania în America de Sud, purtînd la bord o imensă comoară de „dubloni” şi 
de „piese de aur”, aşa presupun cel puţin, pentru că sună mai misterios şi 
pirateresc. 

Autorul misivei făcuse parte din echipaj, iar scrisoarea îi era adresată 
fiului său, care, la vremea respectivă, era comandantul unui vas comercial. 

Se scurseseră mulţi ani de cînd se petrecuseră întîmplările zugrăvite în 
scrisoare şi între timp bătrînul devenise un cetăţean onorabil al unui obscur 
orăşel spaniol, dar setea lui de aur era atît de puternică, încît şi-a asumat 
riscul de a aduce la cunoştinţa fiului său mijloacele de a pune mina pe o 
avere fabuloasă numai pentru ei doi. 

Ii povestea fiului cum, la o săptămînă după ce părăsiseră coasta 
Spaniei, echipajul se răsculase şi omorîse pe toţi ofiţerii şi pe toţi cei ce li se 
împotriviseră; dar prin acest fapt îşi zădărniciseră propriul lor plan, deoarece 
nu mai rămăsese nimeni priceput să conducă vasul pe mare. 

Două luni de zile au navigat în voia vîntului pînă cînd, roşi de boală, de 
scorbut, de foame şi de sete, au naufragiat pe o insuliţă. Corabia s-a izbit de 
faleză şi s-a făcut ţăndări, dar asta nu s-a întîmplat mai înainte ca 
supravieţuitorii, zece suflete cu totul, să fi salvat unul din cuferele mari ale 
comorii. Pe acesta îl îngropară mai în interiorul insulei şi zăcură acolo vreme 
de trei ani cu speranţa că vor fi salvaţi. Unul cîte unul se îmbolnăviră şi 
muriră, pînă cînd nu mai rămase în viaţă decît un singur om, autorul scrisorii. 

Din rămăşiţele corăbiei, oamenii construiseră o barcă, dar neavînd 
habar unde anume era situată insula, nu îndrăzniseră să se avînte pe mare. 
Totuşi, pe unicul supravieţuitor, autorul scrisorii, singurătatea îl apăsa atît de 
rău, încît nu mai putu răbda şi preferă să înfrunte moartea în largul mării 
decît nebunia pe insula pustie, aşa încît, după aproape un an de solitudine, 
pomi pe mare în bărcuţă. 

Din fericire naviga înspre nord şi o săptămînă niai tîrziu, se află în 
calea vaselor comerciale spaniole care făceau naveta între Indiile de Vest şi 
Spania şi fu cules de una dintre aceste nave ce se îndrepta spre patrie. Omul 
le îndrugă o poveste despre un naufragiu în care pieriseră cu toţii în afară de 
cîţiva, iar restul supravieţuitorilor, cu excepţia lui, muriseră după ce 
ajunseseră pe insulă. Nu pomeni un cuvînt despre răzvrătire sau despre lada 
cu comoara îngropată. 

Comandantul vasului comercial îl asigură că, socotind după poziţia 
unde se aflase barca în momentul cînd îl culeseseră şi ţinînd seama de 
direcţia vînturilor care precumpăniseră în ultima săptămînă insula din care 
plecase făcea negreşit parte din Arhipeleagul Capului Verde, care se găseşte 
pe coasta de vest a Africii, la circa 16 sau 17 grade latitudine nordică. 

Scrisoarea descria insula în amănunţime, precum şi locul comorii şi era 
însoţită de cea mai grosolană şi mai caraghioasă hartă veche pe care ai 
văzut-o vreodată: cu copaci şi stînci, toate marcate cu un X mîzgălit ca să 
arate locul exact unde fusese îngropată comoara. 

Cînd tata ne-a mărturisit adevăratul scop al expediţiei, eu am fost 
foarte deprimată, pentru că ştiam cît de idealist şi nepractic a fost 
întotdeauna, bietul de el şi eram convinsă că s-a lăsat din nou înşelat; mai 
ales cînd mi-a mărturisit că a plătit o mie de dolari pe scrisoare şi pe hartă. Şi 
ca mîhnirea mea să fie şi mai mare, am aflat că împrumutase zece mii de 
dolari de la Robert Canler, angajîndu-şi semnătura pentru această sumă. 

Domnul Canler nu a cerut nici o garanţie şi dacă tata nu va putea 
onora această datorie, îţi dai seama, drăguţa mea, ce va însemna acest lucru 
pentru mine. Ah, cît îl detest pe acel om! 

Am încercat cu toţii să privim lucrurile cu optimism, dar atît domnul 
Philander, cît şi domnul Clayton, care ni s-a alăturat la Londra doar de dragul 
aventurii, erau le fel de sceptici ca şi mine. 

Ei bine, ca să scurtez povestea, am găsit şi insula şi comoara: un cufăr 
din lemn de stejar legat în chingi de fier, înfăşurat într-o sumedenie de pînze 
gudronate şi la fel de trainic şi masiv ca atunci cînd a fost îngropat, cu 
aproape patru sute de ani în urmă. 

Cufărul era pur şi simplu ticsit cu monede de aur şi atît de greu, încît 
patru oameni abia l-au putut căra în spinare. Dar acest obiect înfiorător pare 
că aduce numai moarte şi nenorocire celor care au de-a face cu el, pentru că 
numai la trei zile după ce-am plecat din Arhipelagul Capului Verde, propriul 
nostru echipaj s-a răsculat şi a ucis toţi ofiţerii. 

Oh, a fost cea mai înspăimintătoare experienţă care se poate imagina! 
Nici nu pot măcar scrie despre acest lucru. 

Era cît pe-aci să ne ucidă şi pe noi, dar unul dintre ei, capul răscoalei, 
pe nume King, nu le-a dat voie, aşa că au cîrmit spre sud, de-a lungul coastei, 
pînă într-un loc pustiu unde au găsit un golf bun şi aici ne-au abandonat. 

Azi au ridicat pînzele şi au plecat cu comoară cu tot, dar domnul 
Clayton spune că îi aşteaptă o soartă asemănătoare cu cea a răsculaţilor de 
pe vechea corabie, pentru că King, singurul om de pe bord care avea 
cunoştinţe despre navigaţie, a fost omorlt pe plajă de unul din echipaj chiar în 
ziua cînd am debarcat. 

Aş vrea să-l poţi cunoaşte pe domnul Clayton; e cel mai drăguţ om care 
se poate închipui şi dacă nu cumva mă înşel, e grozav de îndrăgostit de mine. 
Este unicul fiu al Lordului Greystoke şi într-o bună zi va moşteni titlul şi 

domeniile. în plus, e foarte bogat, dar faptul că va deveni cîndva un lord 
englez mă întristează: tu cunoşti sentimentele mele dintotdeauna cu privire la 
tinerele americane care se mărită cu străini posesori de titluri nobiliare. Ah, 
de-arfi doar un simplu gentleman american! 

Dar nu-i vina lui, săracul de el şi în orice altă privinţă, cu excepţia 
originii sale, ar face cinste ţării mele şi ăsta-i cel mai mare compliment pe care 
l-am făcut vreodată unui bărbat. 

De cînd am fost debarcaţi aici, am trecut prin cele mai bizare întîmplări. 
Tata şi domnul Philander rătăciţi în junglă şi hăituiţi de un leu adevărat. 
Domnul Clayton rătăcit şi atacat de două fiare sălbatice. Eu şi Esmeralda 
prizoniere într-o veche cabană şi ameninţate de o înfiorătoare leoaică 
devoratoare de oameni. Ah, a fost pur şi simplu terolizant, cum ar spune 
Esmeralda. 

Dar cea mai ciudată parte a aventurilor noastre este minunata făptură 
care ne-a salvat. Eu nu l-am văzut, dar domnul Clayton, tata şi domnul 
Philander l-au întîlnit şi spun că e un om alb, frumos ca un zeu, avînd o 
culoare bronz-arămie, o putere de elefant sălbatic, o agilitate de maimuţă şi 
un curaj de leu. Nu vorbeşte englezeşte şi dispare atît de misterios de îndată 
ce a înfăptuit vreo ispravă vitejească, de parc-ar fi un duh rătăcitor. 

Mai avem şi un alt vecin ciudat care ne-a lăsat un frumos bilet scris cu 
litere de tipar în englezeşte prins pe uşa cabanei sale pe care noi am invadat- 
o avertizîndu-ne să nu distrugem nici unul din bunurile ce-i aparţin şi 
semnîndu-se „Tarzan din neamul maimuţelor”. 

Nu l-am văzut niciodată, deşi avem motive să credem că se află prin 
preajmă, căci unul dintre marinari, care se afla pe punctul de a-l împuşca pe 
domnul Clayton pe la spate, s-a pomenit străpuns în umăr de o suliţă, trimisă 
de o nevăzută mînă din junglă. 

Marinarii ne-au lăsat foarte puţine provizii de hrană şi cum nu 
posedăm decît un singur pistol cu trei cartuşe în el, nu ştim cum ne vom 
procura came, deşi domnul Philander ne asigură că putem supravieţui la 
infinit hrănindu-ne numai cu alunele ce se găsesc din belşug în junglă. 

Sînt foarte obosită acum, aşa că am să mă culc pe patul meu nostim, 
aşternut cu ierburi pe care mi le-a cules domnul Clayton, dar, am să 
completez această scrisoare de la o zi la alta, pe măsură ce intervin lucruri 
noi. 

Cu dragoste, Jane Porter 

Către Hazel Strong, Baltimore, Maryland. 

Mult timp după ce isprăvi de citit scrisoarea, Tarzan rămase adîncit 
în gînduri. Cuprindea atîtea lucruri noi şi minunate, încît i se învîrtejea 
mintea cînd încerca să le rumege. 

Aşadar, nu ştiau că el e Tarzan din neamul maimuţelor. O să le 
spună. îşi construise în arborele lui un adăpost primitiv, din ramuri şi 

frunze, unde, apărate de ploaie, se găseau comorile pe care le luase cu el 
din cabană. Printre acestea erau şi cîteva creioane. Luă unul şi dedesubtul 
iscăliturii lui Jane Porter, scrise: 

EU SÎNT TARZAN DIN NEAMUL MAIMUŢELOR 

7 

Gîndi că atîta era suficient. Mai tîrziu avea să ducă scrisoarea înapoi 
la cabană. 

în ceea ce priveşte hrana, îşi spuse Tarzan, nu era nevoie să fie 
îngrijoraţi: o să le-o procure el şi aşa şi făcu. 

A doua zi, Jane găsi paginile scrisorii dispărute exact în locul unde le 
lăsase cu o noapte înainte. Era derutată, dar cînd văzu cuvintele scrise cu 
litere de tipar sub iscălitura ei, simţi un fior rece şi neplăcut prin şira 
spinării. îi arătă lui Clayton ultima filă găsită cu iscălitura. 

— Şi cînd te gîndeşti că prezenţa asta supranaturală m-o fi pîndit tot 
timpul cît am scris... Uuh! Mă cutremur numai cînd mă gîndesc! 

— Dar probabil că ne e favorabil, o linişti Clayton, pentru că ţi-a 
restituit scrisoarea şi nu ţi-a făcut nici un rău şi dacă nu mă înşel, ne-a 
lăsat azi-noapte, în faţa uşii cabanei, o foarte substanţială dovadă a 
prieteniei lui, întrucît am găsit leşul unui mistreţ sălbatic. 

De atunci, aproape că nu a trecut zi fără un dar, fie vînat sau o altă 
hrană. Uneori era o căprioară fragedă, alteori o ciudată hrană gătită, turte 
de manioca şterpelite din satul lui Mbonga sau cîte un mistreţ, un leopard 
şi odată un leu. 

Cea mai mare plăcere a lui Tarzan era să vîneze pentru aceşti străini. 
I se părea că nici o bucurie de pe lume nu se poate compara cu aceea de a 
trudi pentru bunăstarea şi ocrotirea frumoasei fete albe. 

Odată o să se aventureze în tabără, în plină zi şi o să stea de vorbă cu 
oamenii ăştia prin mijlocirea gîngăniilor care le erau familiare şi lor şi lui 
Tarzan. Dar îi venea greu să treacă peste sfiala lui de sălbăticiune de 
pădure şi astfel se scurgea zi după zi fără să-şi ducă la îndeplinire bunele 
intenţii. 

7 

Cei din tabără, căpătînd curaj pe măsură ce se familiarizau, începură 
să hoinărească prin junglă din ce în ce mai departe, în căutare de alune şi 
de fructe. 

Nu trecea o zi fără ca profesorul Porter să nu vagabondeze, cu 
indiferenţa sa absorbită, spre fălcile morţii. Domnul Samuel T. Philander, 
care nu fusese niciodată ceea ce s-ar putea numi robust, ajunsese acum 
umbra unei umbre, din pricina îngrijorării continue şi a încordării mintale 
rezultate din eforturile lui herculeane de a-1 păzi pe profesor. 

Trecu astfel o lună. Tarzan luase, în sfîrşit, hotărîrea de a vizita 
tabăra în plină zi. 

Era într-o după-masă, devreme. Clayton se plimba pe limba de 
pămînt de la gura golfului pentru a zări vapoare în trecere. îngrămădise aici 
o stivă înaltă de lemne, gata să fie aprinse, în chip de semnal, de îndată ce 

s-ar fi ivit un vapor sau o pînză de catarg la orizont. 

Profesorul Porter hoinărea de-a lungul plajei, la sud de tabără, cu 
domnul Philander în coastă, care-1 îndemna să-şi întoarcă paşii înainte ca 
amîndoi să devină din nou jucăria vreunei fiare sălbatice. 

Bărbaţii fiind plecaţi, Jane şi Esmeralda o porniră prin junglă să 
culeagă fructe şi tot căutîndu-le, se îndepărtară din ce în ce mai mult de 
cabană. 

Tarzan stătea în tăcere la uşa cabanei, aşteptîndu-i să se întoarcă. Se 
gîndea la frumoasa fată albă. De un timp încoace, se gîndea mereu la ea. Se 
întreba dacă nu cumva o să se sperie de el şi gindul acesta îl făcea să 
abdice de la planul lui. 

Era din ce în ce mai nerăbdător s-o vadă întorcîndu-se, ca să-şi 
desfete ochii cu imaginea ei, să fie lîngă dînsa şi poate chiar s-o atingă. 
Omul-maimuţă nu ştia ce însemna Dumnezeu, dar era pe punctul de a o 
diviniza, atît cît poate diviniza un muritor. 

în aşteptarea ei, îşi petrecea timpul scriindu-i un mesaj; n-ar fi putut 
spune dacă avea să i-1 înmîneze el singur sau nu, dar îi făcea nespusă 
plăcere să-şi vadă gîndurile exprimate în scris — ceea ce, la urma urmei, nu 
e un sentiment chiar atît de necivilizat. 

Scrise: 

EU SÎNT TARZAN DIN NEAMUL MAIMUŢELOR. TE VREAU. EU SÎNT 
AL TAU. TU EŞTI A MEA. LOCUIM AICI ÎMPREUNA PENTRU TOTDEAUNA 
ÎN CASA MEA. AM SA-TI ADUC CELE MAI BUNE FRUCTE, CEA MAI 
FRAGEDA CĂPRIOARĂ, CEA MAI GUSTOASA CARNE DINTRE CÎTE 
CUTREIERA JUNGLA. AM SA VÎNEZ PENTRU TINE. SÎNT CEL MAI MARE 
DINTRE VÎNĂTORII DIN JUNGLA. AM SA LUPT PENTRU TINE. SÎNT CEL 
MAI TARE DINTRE LUPTĂTORII DIN JUNGLA. TU EŞTI JANE PORTER, AM 
VĂZUT ÎN SCRISOARE. CÎND AI SA VEZI ASTA, AI SA ŞTII CA E PENTRU 
TINE ŞI CA TARZAN DIN NEAMUL MAIMUŢELOR TE IUBEŞTE. 

în timp ce stătea lîngă uşă, drept, ca un tînăr indian, aşteptind după 
ce terminase de scris mesajul, auzul lui fin desluşi un sunet familiar. 
Zgomotul unei gorile mari, în crengile de jos ale pădurii. O clipă, rămase în 
ascultare, apoi dinspre junglă răsună ţipătul torturat al unei femei, iar 
Tarzan din neamul maimuţelor, scăpînd pe jos prima lui scrisoare de iubire, 
o zbughi în pădure, ca o panteră. 

Clayton auzi şi el strigătul, ca şi profesorul Porter şi domnul 
Philander şi cîteva minute mai tîrziu, alergau cu toţii, gîfîind, spre cabană, 
strîgîndu-şi unul altuia un torent de întrebări agitate, pe măsură ce se 
apropiau. O privire aruncată cabanei le confirmă temerile cele mai rele. 

Jane şi Esmeralda nu se aflau acolo. 

Pe dată, Clayton, urmat de cei doi bătrîni, se înfundă în junglă, 
strigînd-o cu glas tare pe fată. Timp de o jumătate de oră se tot împleticiră 
pe-acolo, pînă cînd Clayton, printr-o simplă întîmplare, dădu peste trupul, 

căzut la pămînt, al Esmeraldei. Se opri lingă ea, pipăindu-i pulsul şi ascul- 
tîndui apoi bătăile inimii. Trăia. O zgîlţîi. 

— Esmeralda! îi răcni în urechi. Esmeralda, pentru numele lui 
Dumnezeu, unde e domnişoara Porter? Ce s-a întîmplat? Esmeralda! 

încet, Esmeralda deschise ochii. îl văzu pe Clayton. Văzu jungla în 

jur. 

— Oh, Gaberelle! ţipă şi leşină din nou. 

în momentul acela se apropie şi profesorul Porter cu domnul 
Philander. 

— Ce să facem, domnule Clayton? întrebă neliniştit bătrînul profesor. 
Unde să căutăm? Dumnezeu nu poate fi atît de crud, încît s-o ia acum pe 
fetiţa mea de lîngă mine! 

— în primul rînd trebuie s-o trezim pe Esmeralda, răspunse Clayton. 
Ea ne poate spune ce s-a întîmplat. Esmeralda! strigă el din nou, zgîlţîind-o 
pe negresă de umăr. 

— O, Gaberelle, vreau să mor! se văita biata femeie, ţinîndu-şi însă 
ochii închişi, cu pleoapele strîns lipite. Doamne Dumnezeule, fă-mă să mor, 
nu mă lăsa să mai văd vreodată faţa aceea îngrozitoare! 

— Haide, haide, Esmeralda! strigă Clayton. Hai, deschide ochii! 

Esmeralda se execută. 

— O, Gaberelle! Slavă Domnului! ţipă ea. 

— Unde-i domnişoara Porter? Ce s-a întîmplat? întrebă Clayton. 

— Cum, domnişoara Jane nu-i aici? strigă Esmeralda, ridicîndu-se cu 
o miraculoasă iuţeală pentru o persoană de volumul ei. Oh, Doamne, 
acuma îmi amintesc! Pesemne că a luat-o cu el! Şi negresa începu să 
hohotească şi să se jeluiască. 

— Cine a luat-o? strigă profesorul Porter. 

— Un uriaş mare şi lung, acoperit tot cu păr. 

— O gorilă, Esmeralda? întrebă domnul Philander, iar cei trei bărbaţi 
abia de mai îndrăzneau să răsufle cînd îngrozitoarea întrebare fu rostită. 

— Eu ziceam c-o fi necuratul, da' cred c-o fi fost un gorilefant din ăia. 
Of, mititica mea, of, inimioara mea! Şi din 
nou Esmeralda izbucni într-un nestăpînit 
acces de sughiţuri. 

Clayton începu pe dată să caute urme, 
dar nu reuşi să descopere nimic altceva decît 
o încîlcitură de ierburi strivite în jurul lor; 
simţul lui de orientare în pădure era însă 
prea slab pentru ca să poată interpreta ceea 
ce vedea. 

Petrecură tot restul zilei căutînd prin 
junglă, dar cînd se lăsă noaptea, fură nevoiţi 
să renunţe, cu durere şi deznădejde, pentru 














că nu ştiau în ce direcţie o purtase acea făptură pe Jane. 

Ajunseră la cabana mult după ce se lăsase întunericul şi se adunară 
în casă, un mic grup foarte abătut. 

în cele din urmă, profesorul Porter rupse tăcerea. Tonul lui nu mai 
era acela al pedantului erudit care teoretizează abstractul şi incognoscibilul; 
era tonul unui om de acţiune, hotărît, dar străbătut de o indescriptibilă 
notă de disperare şi suferinţă, care-i săgeta inima lui Clayton cu un junghi 
la fel de dureros. 

— Am să mă culc acum şi am să încerc să dorm. 

Mîine dimineaţă în zori, îndată ce se luminează de zi o să iau cu mine 
cîte merinde o să pot duce şi o să-mi continui căutarea pînă am s-o găsesc 
pe Jane. Fără ea, nu mă intorc. 

Prietenii lui nu-i răspunseră imediat. Fiecare era cufundat în 
propriile-i gînduri amare şi fiecare înţelese, ca şi bătrînul profesor, ce 
semnificaţie aveau ultimele lui cuvinte — profesorul Porter n-o să se mai 
întoarcă niciodată din junglă. 

în cele din urmă, Clayton se ridică şi-şi lăsă o mînă pe umărul bătrîn 
şi gîrbovit al profesorului Porter. 

— Bineînţeles că voi veni cu dumneavoastră, spuse el. 

— Ştiam, domnule Clayton, că te vei oferi, că vei dori să vii. Dar Jane 
este acum dincolo de orice ajutor omenesc. Or cea care a fost fetiţa mea 
dragă, n-o să zacă singură şi fără prieteni în jungla înfiorătoare. Aceleaşi 
liane şi frunze or să se aştearnă asupră-ne, aceleaşi ploi or să ne biciuiască; 
şi cînd duhul mamei ei va rătăci pe pămînt, ne va afla împreună în moarte, 
după cum ne-a găsit totdeauna împreună în viaţă. Nu; singur trebuie să mă 
duc pentru că a fost fiica mea: era tot ce iubeam pe lumea asta. 

— Voi veni cu dumneavoastră, răspunse Clayton, cu simplitate. 

Bătrînul îşi ridică ochii, privind cu atenţie faţa dîrză şi frumoasă a lui 
William Cecil Clayton. Şi poate că a citit acolo iubirea care-i umplea inima 
— iubirea pentru fiica lui. 

Pînă atunci fusese prea preocupat de gîndurile sale cărturăreşti 
pentru a lua în seamă micile incidente, cuvintele întîmplătoare, care unui 
om mai practic i-ar fi indicat pe dată că cei doi tineri se simţeau din ce în ce 
mai atraşi unul faţă de celălalt. Dar acum îi reveneau toate în minte, unul 
cîte unul. 

— Cum doreşti! spuse el într-un tîrziu. 

— Vă puteţi bizui pe mine, interveni domnul Philander. 

— Ba nu, bătrînul meu prieten, ripostă profesorul Porter. Nu trebuie 
să plecăm cu toţii. Ar fi o cruzime s-o lăsăm singură aici pe biata Esmeralda 
şi-apoi trei n-ar avea mai mult succes decît unul singur. Şi aşa sînt destule 
făpturi ucise în pădure. Haideţi, să încercăm să dormim puţin! 


* ChHvvÎ 


124 











19.CHEMAREA PRIMITIVISMULUI 





e cînd fusese părăsit de Tarzan, tribul de antropoizi în mijlocul 
cărora crescuse era măcinat de nesfîrşite certuri şi 
neînţelegeri. Terkoz se dovedise un rege crud şi năzuros, aşa 
încît un număr mare dintre maimuţele mai vîrstnice şi mai puţin viguroase, 
asupra cărora Terkoz îşi vărsa cu predilecţie toanele, îşi luaseră familiile şi 
porniseră, una cîte una, să-şi caute liniştea şi siguranţa în inima pădurii. 
Dar pînă la urmă şi cei care rămăseseră fură aduşi la disperare de 
necurmata agresivitate a lui Terkoz; aşa se face că unul dintre ei îşi aduse 
aminte de povaţa pe care le-o dăduse Tarzan la despărţire: “Dacă aveţi un 
conducător crud, nu vă luaţi după celelalte maimuţe, adică nu încercaţi să-i 
ţineţi piept unul singur dintre voi, încercaţi să vă uniţi doi, trei sau patru şi 
atacati-1 laolaltă. In cazul ăsta, nici un conducător nu va cuteza să se 
poarte altfel decît se cuvine, căci patru dintre voi, laolaltă, pot sa vină de 
hac oricărui şef.” 

Gorila care-şi aduce aminte de aceste cuvinte înţelepte le repetă la 
mai mulţi dintre ai săi, aşa încît Terkoz, cind se întoarse în ziua aceea la 
tribul său, dădu peste o primire foarte fierbinte. Nu se pierdu timp cu 
formalităţile. Cînd Terkoz ajunse la trib, cinci giganţi miţoşi săriră pe el. 

în inima lui, Terkoz era de fapt un laş desăvîrşit, aşa cum se întîmplă 
de obicei cu maimuţele despotice — ca şi cu oamenii, de altfel; drept care 


nu rămase locului să lupte pînă la moarte, ci se smulse din ghearele 
atacanţilor cît de repede putu şi o tuli la adăpostul desişurilor pădurii. Mai 
făcu două sau trei încercări de a se reîntoarce la trib, însă de fiecare dată fu 
primit cu ostilitate şi izgonit. în cele din urmă renunţă şi spumegînd de 
mînie şi ură, luă calea junglei. 

Hoinări mai multe zile fără nici o ţintă, rumegîndu-şi obida şi căutînd 
vietăţi mai pricăjite pe care să-şi poată revărsa furia zăgăzuită. în această 
stare de spirit, hîda bestie cu înfăţişare omenească, mergînd din copac în 
copac, nimeri deodată peste două femei, singure în junglă. Cînd le 
descoperi, se afla chiar deasupra capetelor lor. 

Jane Porter nu-şi dădu seama de prezenţa lui decît în clipa cînd 
namila păroasă sări pe pămînt lîngă ea; în secunda aceea văzu, la o palmă 
depărtare de ea, chipul înfiorător, cu botul rînjit şi hidos. Un strigăt 
sfîşietor îi scăpă de pe buze şi în acelaşi timp, laba brutei o înşfacă de braţ. 
Apoi fu trasă către colţii cumpliţi, care se căscau spre beregata ei. Dar 
numai cît îi atinse carnea albă şi gorila îşi schimbă gîndul. Tribul îi reţinuse 
femelele. Trebuia deci să le înlocuiască cu altele. Maimuţa asta albă şi fără 
păr va fi prima din haremul lui; aşadar, o ridică brutal pe umerii largi şi 
păroşi şi sări din nou în copaci, răpind-o pe Jane. 

Urletul de groază al Esmeraldei se contopi cu cel al Janei, după care, 
aşa cum obişnuia Esmeralda ori de cîte ori o situaţie disperată cerea o 

deosebită prezenţă de spirit, leşină. 

Jane însă nu-şi pierdu nici o secundă cunoştinţa. E adevărat că faţa 
aceea oribilă, atît de aproape de a ei şi duhoarea respiraţiei scîrnave, care-i 
izbea nările, o paralizau de spaimă; dar mintea îi era limpede şi înţelese tot 
ce avea bestia de gînd. 

Fiara o purta prin pădure cu ceea ce i se păru Janei o rapiditate 
miraculoasă, însă ea continuă să nu strige şi să nu se zbată. Apariţia 
bruscă a gorilei o năucise în asemenea măsură, încît avea impresia că o 
poartă în direcţia plajei. Din această pricină îşi rezerva energia şi glasul 
pînă cînd avea să observe că se apropiaseră îndeajuns de tabără pentru a 
putea atrage spre ea tot ajutorul după care îi plîngea inima. Jane nu ştia 
că, de fapt, era transportată tot mai adînc în jungla de nepătruns. 

Ţipătul care-i făcuse pe Clayton şi pe cei doi bătrîni să se 
împleticească prin hăţiş îl călăuzise pe Tarzan din neamul maimuţelor drept 
la locul unde zăcea Esmeralda, dar nu spre aceasta gravita interesul lui, 
deşi se opri o secundă asupra-i şi se încredinţă că era nevătămată. O clipă, 
scrută pămîntul dedesubt şi arborii de deasupra creştetului, pînă cînd 
maimuţa înnăscută în el, în virtutea deprinderilor şi a mediului, asociată cu 
inteligenţa la care-1 îndreptăţea obîrşia, dădură de veste intuiţiei sale 
întreaga poveste, la fel de limpede de parcă ar fi văzut cu propriii ochi tot ce 
se petrecuse. Şi atunci se lansă din nou în arborii unduitori, ţinînd urma 
lăsată acolo, în înalturi, urmă pe care nici un ochi omenesc nu ar fi putut-o 
desluşi şi cu atît mai puţin tălmăci. 

La capătul crengilor, acolo unde antropoidul sare dintr-un copac în 
altul, apar multe semne care marchează urma, dar prea puţine care să 
indice direcţia luată, căci în aceste locuri ramurile sînt întotdeauna apăsate 
în jos, către capătul mai subţire, fie că maimuţa părăseşte un copac sau 
intră în frunzişul lui. Spre centrul copacului însă, unde semnele trecerii 
sînt mai slab întipărite, direcţia este mai clar indicată. 

Iată aci, pe ramura asta, de pildă, talpa uriaşă a fugarului a strivit o 
omidă, iar Tarzan ştia instinctiv pe ce ramură se va fi aşezat talpa aceluiaşi 
picior pentru a face următorul pas. Aci se uită pentru a descoperi o 
particulă infinitezimală de larvă stîlcită, care, de cele mai multe ori, se 
prezintă doar ca o minusculă pată umedă. Iată dincolo, o fărîmă 
microscopică de coajă de copac a fost scrijelită de laba rîcîitoare, iar direcţia 
rupturii indică direcţia trecerii. Sau o creangă groasă ori chiar trunchiul 
copacului s-au frecat de trupul păros şi un mic smoc de păr îi poate 
confirma, prin direcţia în care-i agăţat în scoarţă, că se află pe urma bună. 

Şi nici măcar n-a avut nevoie să-şi încetinească viteza pentru a sesiza 
aceste indicii, aparent slabe, ale drumului urmat de fugar. 

Pentru Tarzan, acestea ieşiră la iveală ca lumina zilei printre 
miriadele de scrijelituri, zgîrieturi şi semne aflate pe calea-i frunzoasă. Dar 
cel mai puternic semn dintre toate era mirosul, pentru că Tarzan urma 

direcţia vîntului şi nările lui experimentate erau la fel de sensibile ca acelea 
ale unui ogar. 

Unii cred ca ordinele animaliere sînt înzestrate în mod special de 
natură cu nervi olfactivi mai perfecţionaţi decit ai omului, dar de fapt, totul 
nu-i decît o chestiune de antrenament. 

Posibilităţile de supravieţuire ale omului nu depind în atît de mare 
măsură de perfecţiunea simţurilor sale. Puterea de a raţiona a absolvit 
simţurile de multe dintre îndatoririle lor, ceea ce le-a făcut să se atrofieze în 
oarecare măsură, aşa cum s-a întîmplat, de pildă, cu muşchii care mişcă 
urechile şi pielea capului, atrofiaţi la om prin nefolosire. Muşchii se află la 
locul lor, deasupra urechilor şi la baza pielii ce acoperă ţeasta, după cum se 
află şi nervii care transmit senzaţiile spre creier, dar sînt subdezvoltaţi 
pentru că nu sînt necesari. 

Dar nu aşa stăteau lucrurile cu 

Tarzan din neamul maimuţelor. Din 

frageda-i copilărie, posibilităţile lui de 
supravieţuire au atîrnat de ascuţimea 
văzului, a auzului, a mirosului, a 
pipăitului şi a gustului, în mult mai 
mare măsură decît de mai lent 
dezvoltatul organ al raţiunii. 

Cel mai puţin dezvoltat dintre 
simţurile lui Tarzan era gustul, pentru 
că savura cu aceeaşi plăcere fructe 
delicioase sau carne crudă, demult 
îngropată; însă, în această privinţă, nu 
se deosebea prea mult, de epicurienii 
civilizaţi. 

Omul-maimuţă se grăbea în 
tăcere pe urmele lui Terkoz şi ale prăzii 
sale, însă zgomotul apropierii lui ajunse 
la urechile fugarului, care îşi înteţi 
goana. 

Terkoz se afla doar cu trei mile înaintea lui Tarzan, aşa că, văzînd că 
orice fugă era inutilă, se lasă la pămînt, într-o poieniţă, ca să aibă libertate 
de mişcare şi să poată lupta pentru prada sa, ori, la nevoie, să poată fugi 
nestingherit, dacă urmăritorul se va dovedi mai puternic decît el. 

O mai ţinea încă pe Jane cu un braţ cînd Tarzan sări ca un leopard în 
arena pe care natura o pregătise parcă anume pentru această bătălie 
primitivă. 

Cînd Terkoz îşi dădu seama că Tarzan era cel care-1 urmărea, trase 
concluzia că prada sa era femeia lui Tarzan, din moment ce amîndoi păreau 
să fie de acelaşi fel — albi şi fără păr pe trup — aşa că se bucură de prilejul 

acestei duble răzbunări asupra vrăjmaşului său mult urît. 

Pentru Jane, strania apariţie a omului cu chip de zeu a fost ca vinul 
pentru nervii toropiţi. Din descrierea pe care i-o făcuseră Clayton, tatăl ei şi 
domnul Philander, înţelese că acesta trebuie să fi fost minunata făptură 
care-i salvase, aşa incit văzu în el un proteguitor şi un prieten. 

Dar cînd Terkoz o îmbrînci cu brutalitate ca sa primească asaltul lui 
Tarzan, şî cînd Jane văzu dimensiunile gorilei, muşchii nemaipomeniţi şi 
colţii aprigi, îşi simţi inima cît un purice. Cum ar putea cineva să biruie un 
asemenea adversar? 

Ca doi rivali întărîtaţi se ciocniră şi ca doi lupi, îşi căutară unul altuia 
beregata. Caninilor lungi ai gorilei li se împotrivi lama subţire a cuţitului 
omului. 



uriaş, cu mîinile apăsate pe pieptul ce se înălţa şi cobora convulsiv, cu ochii 


dilataţi de groaza îmbinată cu fascinaţie, cu frică şi admiraţie — privea 
lupta dintre maimuţa primară şi omul primitiv pentru posesiunea unei 
femei, pentru ea. 

Pe măsură ce muşchii robuşti ai omoplaţilor şi spatelui omului se 
reliefau sub încordarea efortului, iar bicepşii uriaşi şi antebraţele ţineau la 
distanţă colţii cumpliţi, vălul secolelor de civilizaţie şi cultură era smuls de 
pe viziunea înceţoşată a fetei din Baltimore. 

Cînd cuţitul lung se înfundă adînc, de douăsprezece ori, în sîngele 
inimii lui Terkoz, iar hoitul masiv se rostogoli la pămînt, neînsufleţit, o 
femeie primitivă sări cu braţele larg deschise spre bărbatul primitiv care 

luptase pentru ea şi o cîştigase. 

Iar Tarzan? 

Făcu ceea ce orice bărbat în vinele căruia curge sînge adevărat poate 
face fără să fi învăţat. îşi luă femeia în braţe şi înăbuşi în sărutări buzele 
înălţate spre el, tremurînde. 

O clipă, Jane rămase locului, cu ochii pe jumătate închişi. O clipă — 
cea dintîi din tînăra ei viată — înţelese ce înseamnă iubirea. Dar, la fel de 
subit cum fusese smuls, vălul coborî iarăşi şi o conştiinţă ultragiată îi 
învălui obrajii în mantia-i purpurie, în timp ce o femeie scandalizată îl 
împinse în lături pe Tarzan din neamul maimuţelor şi-şi îngropa faţa în 
mîini. 

Tarzan fusese surprins cînd fata pe 
care se învăţase s-o iubească într-un chip 
vag şi abstract se constituise prizonieră de 
bună voie în braţele lui. Acum însă era 
surprins că-1 respingea. Se apropie din nou 
de Jane şi o apucă de braţ, însă fata se 
răsuci spre el ca o tigroaică şi-i lovi pieptul 
imens cu mîinile ei micuţe. 

Tarzan nu putea înţelege. 

Cu o clipă în urmă, intenţia lui 
fusese să o ducă pe Jane cit mai curînd la 
ai ei, dar acum, clipa aceea se pierduse în 
trecutul împăienjenit şi îndepărtat al 
lucrurilor care au fost, dar care nu mai pot 
fi şi o dată cu ea, intenţia cea bună se 
alătură suitei imposibilităţilor. 

Pentru că, între timp, Tarzan din 
neamul maimuţelor simţise un trup cald şi 
mlădios lipit de al său. Respiraţia dulce, 
fierbinte care-i dezmierdase obrazul şi gura 
aţîţase în pieptul său o nouă flacără de viaţă, iar buzele desăvîrşite ce se 
uniseră cu ale lui în sărutări arzătoare îi fripseră ca un fier roşu sufletul, 
lăsîndu-i stigmatul care-1 marca acum pe noul Tarzan. 

îi puse din nou mîna pe braţ. Jane îl respinse şi atunci, Tarzan din 
neamul maimuţelor făcu întocmai ce-ar fi făcut cel dintîi străbun al său: îşi 
luă femeia în braţe şi o purtă în junglă. 

A doua zi, dis-de-dimineaţă, cei patru din cabana de pe plajă fură 
deşteptaţi de un bubuit de tun. Clayton sări primul şi iată, dincolo de gura 
golfului, două nave ancorate. 

Una dintre ele era Arrow, iar cealaltă, un mic crucişător francez. 
Punţile laterale ale acestuia din urmă erau înţesate de oameni care scrutau 

ţărmul iar pentru Clayton, ca şi pentru cei doi care i se alăturară, era 
evident că lovitura fusese trasă pentru a le atrage atenţia, dacă se mai aflau 
cumva în cabană. 

Ambele vase erau ancorate la o distanţă considerabilă de ţărm şi 
locuitorii cabanei se îndoiau că ocheanele celor de pe punţi vor putea 
distinge fluturările pălăriilor micului grup, aflat departe, în interior, între 
capetele promontoriilor. 

Esmeralda îşi desfăcuse şorţul roşu şi-l fîlfîia frenetic deasupra 
capului, dar Clayton, temîndu-se că nici acesta nu va fi văzut, alergă spre 
punctul dinspre nord, unde rugul înălţat de el îşi aştepta chibritul. I se 
păru, de altfel ca şi celorlalţi care aşteptau cu respiraţia tăiată, că se 
scursese un secol pînă să ajungă la vraful de crengi uscate şi de tufăriş. 
Cînd ieşi din pădurea deasă şi zări din nou vasele, constată consternat că 
Arrow îşi ridicase pînzele, iar crucişătorul o şi pornise. 

Aprinzînd iute rugul într-o duzină de locuri, se grăbi spre 
extremitatea promotoriului, unde-şi smulse cămaşa de pe el şi legînd-o de o 
ramură căzută, începu s-o fluture deasupra capului, înainte şi înapoi. 

Dar vasele continuau să se îndepărteze. Clayton pierduse orice 
speranţă, cînd coloana mare de fum înălţîndu-se ca o săgeată verticală 
deasupra pădurii atrase atenţia unui marinar de pe crucişător şi 
instantaneu, o duzină de ocheane fură îndreptate spre plajă. 

Clayton văzu deodată cele două vase schimbîndu-şi din nou direcţia; 
şi în timp ce Arrow staţiona liniştit în largul oceanului, crucişătorul se 
îndreptă încet spre ţărm. Se opri la oarecare distanţă, şi o barcă fu lăsată la 
apă şi expediată în direcţia promontoriului. Cînd acostă, din ea coborî un 
tînăr ofiţer. 

— Monsieur Clayton, dacă nu mă înşel? întrebă el. 

— Slavă Domnului că aţi venit, răspunse Clayton. Să sperăm că încă 
nu-i prea tîrziu. 

— Ce vreţi să spuneţi, Monsieur? 

Clayton îi povesti despre răpirea Janei Porter şi vorbi de necesitatea 
unor oameni înarmaţi care să pornească în căutarea ei. 

— Mon Dieu\ exclamă ofiţerul, cu amărăciune. 

Ieri dacă soseam şi încă n-ar fi fost prea tîrziu. Pe cînd azi, poate că e 
preferabil ca sărmana domnişoară să nu mai fie găsită deloc. E oribil, 
Monsieurl E odios! 

Şi alte bărci fuseseră coborîte acum din crucişător, iar Clayton, după 
ce-i indică ofiţerului punctul de intrare în golf, se urcă împreună cu el în 
barca a cărei proră fu dirijată către micul bazin încercuit de pămînt, unde îi 
urmă şi restul echipajului. 

Curînd debarcară cu toţii în punctul unde se aflau profesorul Porter, 
domnul Philander şi Esmeralda, scăldată în lacrimi. 

Printre ofiţerii din ultimele bărci se afla şi comandantul vasului; şi 

cînd află istoria Janei Porter, solicită cu generozitate voluntari care să-i 
însoţească pe profesorul Porter şi pe Clayton în cercetările lor. 

Şi toţii aceşti bravi şi simpatici francezi, fără nici o excepţie, cerură pe 
dată îngăduinţa de a lua parce la expediţie. 

Comandantul alese douăzeci de marinari şi doi ofiţeri: Lieutenant 
D'Arnot şi Lieutenant Charpentier. Una dintre bărci fu trimisă înapoi la 
crucişător pentru a aduce merinde, muniţii şi carabine; oamenii aveau 
asupra lor revolvere. 

Apoi, la cererea lui Clayton de a afla cum de ancoraseră în preajma 
acestui ţărm şi trăseseră o salvă de semnalizare, comandantul, căpitanul 
Dufranne, îl lămuri că, în urmă cu o lună, descoperiseră nava Arrow, care 
se îndrepta în mare viteză spre sud-vest, dar cînd îi semnalizaseră să se 
apropie, aceasta nu făcu decît să-şi sporească viteza. O urmăriseră 
îndeaproape pînă spre asfinţit, trăgînd de cîteva ori, dar a doua zi în zori 
nava se făcuse nevăzută. 

Timp de cîteva săptămîni continuaseră să măture coasta în sus şi-n 
jos şi aproape că uitaseră de urmărire cînd, într-o bună dimineaţă, cu 
cîteva zile în urmă, observatorul le semnală o navă ce se zbătea din greu şi 
evident scăpată de sub control, pradă furiei unei mări puternic răscolite. 

Cînd se apropiara de epavă, constatară cu surprindere că era nava 
care, cu cîteva săptămîni în urmă, fugise de ei. După poziţia velei-strai şi a 
randei arborelui artimon se vedea că oamenii se străduiseră din răsputeri 
să ţină piept vîntului, dar scotele se desfăcuseră şi velele fuseseră sfîşiate şi 
zdrenţuite de vitejia vîntului. 

Atît timp cît marea era zbuciumată, ar fi fost greu şi periculos să se 
încerce o abordare; şi cum pe punte nu se observa nici un semn de viaţă, 
hotărîră să aştepte pînă cînd vîntul şi furia valurilor se vor potoli; dar chiar 
în acel minut zăriră o siluetă ce se agăţa de balustradă, făcîndu-le nişte 
vlăguite şi mute semnale deznădăjduite. 

Pe dată se dădură dispoziţii de coborîre a unei bărci cu echipaj şi 
efectuară o încercare izbutită de abordare a navei Arrow. Cînd francezii se 
căţărară pe vas, priveliştea care li se oferi ochilor îi înflora. O sumedenie de 
morţi şi muribunzi se rostogoleau încoace şi-ncolo pe punte, cei vii 
amestecîndu-se cu decedaţii. Două dintre cadavre erau parţial devorate, 
parcă de lupi. 

Echipajul de abordare reuşi să repună vasul în condiţii de navigare, 
iar cei rămaşi în viaţă din nefericitul grup fură transportaţi în hamacurile 
lor. Morţii fură înfăşuraţi în prelate şi legaţi pe punte pentru a fi identificaţi 
de camarazii lor înainte de a fi încredinţaţi adîncurilor mării. 

Cînd francezii se urcară pe puntea navei Arrow, toţi cei rămaşi în 
viaţă erau în stare de inconştienţă. Pînă si bietul nenorocit, care le trimisese 
unicul semnal S.O.S. căzuse într-o stare de prostaţie înainte de a şti dacă 
semnalele lui avuseseră efect sau nu. 


Ofiţerului francez nu-i trebui mult ca să înţeleagă ce anume 
pricinuise grozăvia de la bord; pentru că atunci cînd căutară apă şi rachiu 
ca să-i întremeze cît de cit pe oameni, descoperiră că nu se afla nici un 
strop de băutura şi nici o fărîmă de hrană. Semnaliză imediat 
crucişătorului să trimită rezerve de apă, medicamente şi provizii de hrană şi 
o altă barcă fu lansată pe ruta periculoasă pînă la nava Arrow. 

După ce li se aplicară măsurile de înviorare, cîţiva dintre oameni îşi 
veniră în simţiri şi atunci îşi depănară întreaga poveste. Din care noi 
cunoaştem o bună parte, pînă Ia plecarea vasului, după uciderea lui Snipes 
şi îngroparea cadavrului său deasupra cufărului ce conţinea comoara. 

Se pare că faptul de a fi avut crucişătorul pe urme îi terorizase atît de 
cumplit pe răzvrătiţi, incit continuaseră să străbată în neştire Atlanticul 
chiar şi la cîteva zile după ce pierduseră crucişătorul din vedere; dar, 
dîndu-şi seama de cantitatea redusă a proviziilor de apă şi de hrană, se 
întorseseră iar spre est. Neavînd la bord pe nimeni priceput în ale 
navigaţiei, se iscară discuţii cu privire la direcţie; şi cum după trei zile de 
navigare spre est nu se ivise nici urmă de uscat, cîrmiră spre nord, 
temîndu-se ca nu cumva vînturile puternice dinspre nord, care suflaseră cu 
precădere în ultima vreme, să fi deviat vaporul spre sud de extremitatea 
sudică a Africii. 

Timp de două zile o ţinură spre nord-nord-est, cînd intrară într-o 
perioadă de acalmie care dură aproape o săptămînă. Apa li se terminase, iar 
merinde mai aveau doar pentru o zi. Foarte repede, condiţiile începură să se 
înrăutăţească. Un om îşi pierdu minţile şi sări peste bord. Curînd, un altul 
îşi tăie venele. Cind muri, îl azvîrliră peste bord, deşi se ridicaseră cîteva 
voci cerînd să se păstreze cadavrul pe punte. Foamea îi prefăcea din fiare 
umane în fiare sălbatice. 

Cu două zile înainte de a fi zăriţi de crucişător, erau prea sleiţi de 
puteri pentru a mai putea mînui vasul şi în acea zi muriră trei oameni. A 
doua zi dimineaţa ieşi la iveală că unul dintre cadavre fusese parţial mîncat. 

întreaga zi, oamenii se zgîiră unul la celalalt ca nişte fiare de prada şi 
în cea de a treia dimineaţă, două dintre cadavre fuseseră aproape în 
întregime curăţite de carne. Dar acest ospăţ necrofag nu-i întremase prea 
mult pe fugari, căci lipsa de apă era mult mai chinuitoare decît lipsa hranei. 
Şi atunci apăruse crucişătorul. 

Cînd cei care mai erau în stare să-şi revină îşi reveniră, întreaga 
istorie fu înfăţişată comandantului francez, dar marinarii erau prea 
ignoranţi ca să-i poată indica în ce punct anume al coastei îi abandonaseră 
pe profesor şi grupul lui, aşa incit crucişătorul porni să plutească încet, 
fără a pierde nici o clipă ţărmul din vedere, trăgînd din timp în timp cîte o 
salvă de semnalizare şi scrutînd cu ocheanele fiecare petec de plajă. 

Noaptea lăsau ancora, ca nu cumva să le scape vreo porţiune de ţărm 
şi întîmplător, cu o noapte înainte ajunseră chiar la plaja unde se afla mica 

tabără pe care o căutau. Loviturile de semnal trase în timpul după-amiezii 
nu fuseseră auzite de cei de pe ţărm, care se aflaseră, probabil, în inima 
junglei, în căutarea Janei Porter şi zgomotul trosniturilor pricinuite de paşii 
lor în hăţiş acoperise bubuitul îndepărtat al semnalului. 

în răstimpul cît cele două grupuri îşi istorisiră respectivele aventuri, 
barca se şi întoarse de la crucişător cu proviziile şi armele necesare 
expediţiei. Cîteva minute mai tîrziu, micul grup de marinari, însoţiţi de cei 
doi ofiţeri francezi şi conduşi de profesorul Porter şi de Clayton, porni în 
disperata şi nefasta investigare a labirintului junglei. 


20.EREDITATE 


Cy/ ane, dîndu-şi seama că era captiva acelei stranii făpturi 
^11 pădurene care o salvase din ghearele gorilei, se luptă din 
răsputeri ca să se elibereze, dar braţele viguroase ce-o purtau cu 
atîta uşurinţă,de parc-ar fi fost un prunc de o zi, nu făcură decît s-o strîngă 
şi mai tare. Aşa încît renunţă la efortul ei zadarnic şi rămase liniştită, 
privind pe sub pleoapele pe jumătate închise la faţa omului care înainta atît 
de sprinten cu ea prin vegetaţia încîlcită. 

Faţa care se înclina asupră-i era de o extraordinară frumuseţe. Tipul 
desăvîrşit al masculului viguros, necorupt de desfrîu sau de pasiuni brutale 
şi înjositoare. Căci, deşi Tarzan din neamul maimuţelor era un omorîtor de 
oameni şi de fiare, el ucidea aşa cum ucide vînătorul, fără patimă, cu 
excepţia rarelor prilejuri cînd ucidea din ură, dar chiar şi atunci nu era 
acea ură mocnită, malefică, ura care brăzdează hidos trăsăturile celui ce-o 
nutreşte. Cînd Tarzan ucidea, mai adeseori o făcea cu un surîs decît cu o 
încruntare şi surîsul este temelia frumuseţii. 

Fata remarcase o anumită particularitate cînd îl văzuse pe Tarzan 
năpustindu-se asupra lui Terkoz — dunga de un roşu aprins care-i 


străbătea fruntea pornind de deasupra ochiului stîng pînă la pielea capului, 
dar acum, scrutîndu-i trăsăturile, observă că dispăruse şi doar o cicatrice 
îngustă, albă marca locul unde se ivise pata colorată. 

Se lăsă mai în voie în braţele lui şi strînsoarea lui Tarzan slăbi. Odată 
îşi coborî privirea în ochii ei şi el îi zîmbi, iar fata trebui să-şi strîngă 
puternic pleoapele pentru a alunga priveliştea acelui chip frumos, cuceritor. 

După un timp, Tarzan o porni pe calea copacilor, iar Jane, 
minunîndu-se că nu încerca nici o teamă, îşi dădu seama că niciodată în 
viaţa ei nu se simţise mai în siguranţă decît acum, cînd zăcea în braţele 
acestei făpturi puternice, sălbatice, care o purta, Dumnezeu ştie către ce 
soartă, mai adînc, tot mai adînc, în fortăreaţa neînblînzitei păduri. 

Cînd, cu ochii închişi, încercă să se gîndească la viitor şi închipuirea 
ei vie îi stîrni temeri cumplite, nu avu decît să deschidă ochii şi să privească 

acel chip nobil, atît de apropiat de faţa ei, pentru ca să i se spulbere şi 
ultima rămăşiţă de îngrijorare. 

Nu, niciodată fiinţa aceasta nu i-ar fi putut face vreun rău; se simţi 
încredinţată de lucrul ăsta cînd înţelese cavalerismul pe care-1 trădau 
trăsăturile lui fine şl ochii sinceri, curajoşi. 

înaintară tot mai mult prin ceea ce Jenei i se părea o masă compactă 
de verdeaţă în care se deschidea, ca prin farmec, o cărare dinaintea acestui 
zeu al pădurii, pentru ca apoi să se închidă iar în urma lor. Nu simţi nici 
măcar zgîrietura unei crenguţe şi totuşi deasupră-i şi dedesubt, în faţă şi în 
spate, ochii ei nu puteau desluşi altceva decît un zid trainic de ramuri şi de 
plante agăţătoare, încîlcite într-o 
împletitură de nedestrămat. 

în timp ce Tarzan înainta cu 
pas sigur, mintea lui era 
preocupată de numeroase gînduri, 
noi şi ciudate. Avea înainte-i o 
problemă cum nu mai întîlnise 
nicicînd şi simţea, mai curînd decît 
gîndea, că trebuie să-i facă faţă ca 
un om şi nu ca o maimuţă. 

Mişcarea-i liberă prin terasele 
de mijloc ale copacilor, drum pe 
care îl urma de obicei, contribui să- 
i mai răcorească ardoarea primei 
iubiri proaspăt descoperite. Se 
pomeni meditînd la soarta care ar fi 
aşteptat-o pe fată dacă n-ar fi 
salvat-o de Terkoz. Ştia fcarte bine 
de ce n-o ucisese gorila şi Tarzan 
începu să-şi compare intenţiile cu 
cele ale lui Terkoz. 

Adevărat, legea junglei cerea ca masculul să-şi cucerească perechea 
prin forţă, dar se putea oare lăsa Tarzan călăuzit de legile fiarelor? Doar 
Tarzan era Om! Dar oamenii cum or fi procedînd? Era nedumerit; nu ştia. 
Ar fi dorit s-o întrebe pe fată, dar pe urmă îi veni ideea că fata îi şi 
răspunsese prin strădania ei zadarnică ele a se elibera şi de a-1 respinge. 
Dar acum sosiseră la destinaţie şi Tarzan din neamul maimuţelor, purtînd- 
o pe Jane în braţele-i musculoase, se lăsă domol pe iarba arenei unde marii 
antropoizi îşi ţineau sfatul şi dănţuiau orgia sălbatică a dum-dum-ului. 

Deşi veneau de la mile şi mile depărtare, ziua ajunsese abia pe la 
jumătatea după-amiezei şi amfiteatrul era scăldat în lumina difuză ce se 
cernea prin urzeala frunzişului din jur. Iarba verde părea moale, răcoroasă 
şi îmbietoare. Miriadele de zgomote ale junglei răzbăteau înăbuşit, ca de la 

mare distanţă, topite parcă în ecoul unor sunete învălmăşite care urcau şi 
coborau, asemenea talazurilor pe un ţărm îndepărtat. 

Cînd se înfundă în iarba în care o depusese Tarzan, Jane se simţi 
contopită de un simţămînt de tihnă visătoare, iar cînd îşi înălţă ochii la 
silueta care o domina, o năpădi şi o stranie senzaţie de siguranţă 
desăvîrşită. 

în timp ce Jane îl urmărea cu priviri filtrate pe sub pleoapele pe 
jumătate coborîte, Tarzan străbătu poiana circulară, îndreptîndu-se spre 
copacii din cealaltă parte. Jane îi observă graţia maiestuoasă a ţinutei, 
simetria perfectă dintre trupul magnific şi felul în care-şi ţinea capul frumos 
modelat pe umerii largi. 

Ce făptură desăvîrşită! Sub această înfăţişare de zeu nu se putea 
ascunde nici un dram de cruzime sau josnicie. „Nicicînd — îşi spuse Jane 
— pămîntul nu a mai fost călcat de un asemenea om, din clipa cînd 
Dumnezeu l-a plăsmuit pe cel dintîi, după chipul şi asemănarea sa!" 

Cu un salt, Tarzan se avîntă în copaci şi pieri din văz. Jane se întreba 
unde s-o fi dus. O părăsise oare în voia soartei, acolo în jungla singuratică? 
Privi în jur cu nervozitate. Fiecare vrej, fiecare tufiş părea vizuina tainică a 
vreunei fiare uriaşe şi îngrozitoare, ce pîndea să-şi înfigă colţii scînteietori în 
carnea ei mătăsoasă. Fiecare sunet era amplificat de închipuirea ei, în 
zgomotul unui trup şerpuitor şi malefic ce se tîra pe furiş. 

Cît de schimbate păreau toate acum cînd o părăsise! 

Cîteva minute, care fetei speriate i se părură lungi cît ceasurile, stătu 
cu nervii încordaţi, aşteptînd saltul fiarei pitite ce urma să pună capăt 
nefericirii şi îngrijorării. Aproape că se ruga să apară o dată dinţii cruzi ce 
aveau s-o facă să-şi piardă cunoştinţa, curmîndu-i astfel agonia spaimei. 

Auzi un zgomot brusc şi uşor în spatele ei. Cu un strigăt, sări în 
picioare şi se întoarse pentru a-şi înfrunta sfîrşitul. Dar nu-1 văzu decît pe 
Tarzan, cu braţele încărcate de fructe coapte şi mustoase. Jane fu cuprinsă 
de o ameţeală şi s-ar fi prăbuşit dacă Tarzan, lăsînd să-i scape povara, n-ar 
fi prins-o în braţe. Fata nu-şi pierdu cunoştinţa, dar se agăţă cu putere de 
el, tremurînd şi clănţănind ca o căprioară speriată. 

Tarzan din neamul maimuţelor îi mîngîie părul moale şi încercă s-o 
îmbărbăteze şi s-o liniştească, întocmai cum făcea Kala cu el pe cînd era o 
maimuţă mică şi se speria de Sabor, leoaica, sau de Histah, şarpele. O 
singură dată îşi lipi uşor buzele de fruntea ei şi Jane nu se clinti, ci închise 
ochii şi scoase un suspin. 

Nu-şi putea analiza sentimentele şi nici nu dorea să încerce. Era 
mulţumită că simţea siguranţa pe care i-o dădeau braţele lui puternice şi în 
rest, îşi lăsa viitorul în voia soartei; căci ultimele cîteva ore o învăţaseră să 
se încreadă în strania şi sălbatica făptură a pădurii, cum nu s-ar fi încrezut 
decît în foarte puţini dintre bărbaţii pe care-i cunoştea. 

Chibzuind la întreaga ciudăţenie a acestui fapt, întrezări adevărul că, 

poate, descoperise ceva ce nu mai cunoscuse niciodată: iubirea. Se minună, 
apoi zîmbi. 

Continuind să zîmbească, îl împinse uşurel pe Tarzan îndărăt şi 
privindu-1 cu o expresie pe jumătate zîmbitoare, pe jumătate batjocoritoare, 
care dădea chipului ei un farmec nespus, arătă cu degetul spre fructele 
împrăştiate pe jos şi se aşeză pe marginea tobei de pămînt a antropoidelor, 
căci foamea începuse să se facă simţită. 

Tarzan adună iute fructele şi le puse la picioarele ei; după aceea se 
cocoţă lîngă ea pe tobă şi începu să despice cu cuţitul şi să pregătească 
diferitele fructe pentru cina frumoasei Jane. 

Mîncară împreună, în tăcere, furişînd din cînd în cînd cîte o privire 
unul spre celălalt, pînă ce Jane, în cele din urmă, izbucni într-un hohot de 
rîs vesel, la care Tarzan se alătură. 

— Aş fi dorit să vorbeşti englezeşte, spuse fata. 

Tarzan clătină din cap şi o expresie îngîndurată trădînd o dorinţă 
patetică îi înnegură ochii surîzători. 

Apoi Jane încercă să-i vorbească franţuzeşte, iar după aceea 
nemţeşte; dar fu nevoită să rîdă singură de încercarea-i bîlbîită de a se 
exprima în această din urmă limbă. 

— Oricum, îi spuse ea în englezeşte, înţelegi germana mea la fel de 
bine cum o înţelegeau şi cei din Berlin. 

Tarzan luase de mai multă vreme hotărîrea cum să procedeze mai 
departe. Avusese timp să-şi aducă aminte tot ce citise în cărţile lui din 
cabană despre felul cum se poartă bărbaţii cu femeile. Se va comporta aşa 
cum îşi închipuia el că s-ar fi purtat bărbaţii din cărţi, dacă ar fi fost în 
locul lui. 

Din nou se ridică şi o porni prin copaci, dar mai înainte încercă să-i 
explice prin semne Janei că se va întoarce imediat şi o făcu atît de bine, 
încît fata pricepu şi nu se mai temu cît lipsi el. 

O năpădi doar o senzaţie de singurătate în timp ce-1 aştepta, privind, 
cu ochi languroşi, punctul pe unde dispăruse. Ca şi prima dată, fu 
înştiinţată de prezenţa lui printr-un zgomot uşor venind din spate şi se 
întoarse pentru a-1 vedea înaintînd prin iarbă, cu braţele încărcate de 
crengi. Apoi dispăru din nou în junglă şi după cîteva minute, reapăru cu o 
încărcătură de ierburi moi şi de ferigă. îi mai trebuiră două drumuri pînă să 
aibă la îndemînă tot vraful de materiale. 

în cele din urmă împrăştie ferigile şi ierburile pe jos, aşternîndu-i un 
culcuş moale, pe deasupra căruia propti crengile, rezemate una de alta, 
astfel încît se întîlneau la o înălţime de vreo doi metri peste centru. 
Deasupra crengilor aşternu frunze uriaşe de palmier şi cu ajutorul altor 
crengi şi altor frunze, închise un capăt al micului adăpost pe care-1 
construise. După care se aşezară din nou pe marginea tobei şi încercară să- 
şi vorbească prin semne. 

Minunatul medalion încrustat cu diamante care atîrna la gîtul lui 
Tarzan era o pricină de mare mirare pentru Jane. Arătă spre el şi Tarzan îl 
scoase şi-i întinse frumosul giuvaer. Jane îşi dădu seama că era lucrat de 
mîinile unui meşter iscusit şi că diamantele aveau mare strălucire şi erau 
superb montate, dar felul cum fuseseră tăiate denota că bijuteria era veche. 
Mai observă că medalionul se deschidea şi apăsînd butonul ascuns, văzu 
cele două jumătăţi separîndu-se pentru a da la iveală, în fiecare dintre ele, 
cîte o miniatură în fildeş. Una dintre miniaturi înfăţişa o femeie frumoasă, 
iar cealaltă ar fi putut fi un portret al bărbatului de lîngă ea, dacă n-ar fi 
existat o subtilă, abia definită, diferenţă de expresie. 

Se uită la Tarzan şi-l văzu aplecat spre dînsa, privind cu vădită 
uimire miniaturile. întinse mina şi luă medalionul, examinînd portretele, cu 
semne de certă surpriză şi interes. Purtarea lui vădea limpede că nu le mai 
privise niciodată pînă atunci şi nici nu-şi închipuise că medalionul se 
deschidea. Faptul acesta o determină pe Jane să se lase furată de noi 
speculaţii şi să încerce a-şi imagina cum ajunsese frumosul ornament în 
posesia unei făpturi sălbatice din jungla neexplorată a Africii. 

Mai uimitor era faptul că medalionul conţinea portretul cuiva care ar 
fi putut să fie fratele sau mai curînd tatăl acestui semizeu pădurean, care 
nu ştiuse nici măcar că giuvaerul se deschide. 

Tarzan continua să privească fix cele două chipuri. După un timp îşi 
scoase tolba de pe umăr şi răsturnînd săgeţile pe jos, scotoci în fundul 
pungii şi scoase afară un obiect plat, înfăşurat în numeroase frunze moi şi 
legat cu fire lungi de iarbă. îl desfăcu cu grijă, îndepărtînd frunză după 
frunză, pînă cînd, în cele din urmă, rămase în mînă cu o fotografie. Arătînd 
spre miniatura din medalion, îi întinse Janei fotografia, ţinîndu-i în faţă şi 
medalionul deschis. 

Fotografia nu făcu decît să o nedumerească pe fată şi mai mult, 
pentru că înfăţişa, fără îndoială, chipul aceluiaşi bărbat al cărui portret se 
afla prins în medalion lîngă cel al frumoasei femei tinere. 

Tarzan se uita la ea cu o expresie de uimire în ochi şi Jane îl privi la 
rîndul ei. Se părea că buzele lui se căzneau să formuleze o întrebare. Fata 
arătă spre fotografie, apoi spre miniatură şi în urmă spre el, ca şi cum ar fi 
vrut să spună că portretele erau ale lui, dar Tarzan clătină din cap, apoi, 
ridicînd din umerii uriaşi, luă fotografia din mîna ei şi după ce o înfăşură 
din nou cu grijă, o aşeză iar în fundul tolbei. 

Cîteva momente rămaseră amîndoi tăcuţi, Tarzan cu ochii pironiţi în 
pămînt în timp ce Jane ţinea micul medalion în mînă, sucindu-1 şi 
răsucindu-1 în strădania de a găsi un indiciu care să-i poată revela 
identitatea proprietarului. 

în cele din urmă, explicaţia simplă îi veni în minte. Medalionul 
aparţinuse Lordului Greystocke, iar portretele îl înfăţişau pe el şi pe Lady 
Alice. Făptura sălbatică îl găsise pur şi simplu în cabana de pe plajă. Ce 

stupid din partea ei că nu întrezărise mai înainte această soluţie a enigmei! 

Dar a găsi o explicaţie pentru ciudata asemănare dintre Lordul 
Greystocke şi acest zeu al pădurii era un lucru care o depăşea şi nu-i de 
mirare că nu-şi putea închipui un singur moment că sălbaticul gol din faţa 
ei era un nobil englez. 

într-un tîrziu, Tarzan îşi înălţă privirile pentru a o urmări pe fată, 
care cerceta medalionul. El nu putea pătrunde tîlcuî chipurilor dinăuntru, 
dar putea citi interesul şi fascinaţia de pe chipul fiinţei vii şi tinere de lîngă 
el. 

r Jane observă că o urmăreşte din priviri şi gîndind că-şi doreşte 

podoaba înapoi, i-o întinse. Tarzan o luă şi desfăcînd lanţul cu ambele 
mîini, i-1 trecu fetei pe gît, zimbind în faţa surprizei pe care i-o pricinuise 
acest neaşteptat dar. Jane scutură vehement din cap şi voi să-şi scoată 
lănţişorul de aur de la gît, dar Tarzan nu-i îngădui cu nici un chip. Cînd o 
văzu că stăruie, îi luă mîinile în mîinile lui şi i le ţinu strîns, ca s-o 
împiedice să-şi scoată lanţul. în cele din urmă, Jane renunţă şi rîzînd 
uşurel, ridică medalionul la buze. 

Tarzan nu-şi dădu seama exact ce semnificaţie avea acest gest, dar 
ghici că era felul ei de a accepta darul, aşa încît se ridică în picioare şi luînd 
medalionul în mînă, se înclină solemn, ca un cavaler din vechime şi-şi lipi 
buzele pe locul atins de buzele ei. 

Un mic omagiu distins şi galant, îndeplinit cu graţia şi demnitatea 
unei totale degajări. 

Se lăsa întunericul, aşa că începură din nou să mănînce fructele care 
le ţineau şi de foame şi de sete, apoi Tarzan se ridică în picioare şi 
conducînd-o pe Jane la micul umbrar pe care-1 construise, îi făcu semn să 
intre. 

Pentru prima dată în ultimele ore, Jane fu săgetată de teamă şi 
Tarzan o simţi îndepărtîndu-se, ca şi cum se ferea de el. Jumătatea de zi 
petrecută cu această fată făcuse din Tarzan un cu totul alt om decît cel 
asupra căruia răsărise soarele acelei dimineţi. Acum, în fiecare fibră a fiinţei 
sale, ereditatea se făcea mai simţită decît deprinderile. Nu putem spune că 
se prefăcuse subit dintr-un sălbatic om-maimuţă într-un gentleman 
politicos, dar, oricum, înclinaţiile acestuia din urmă precumpăneau şi mai 
presus de toate, dorinţa de a fi pe placul femeii iubite şi de a-i face o 
impresie bună. 

Aşa încît Tarzan din neamul maimuţelor făcu unicul lucru pe care-1 
ştia menit să asigure liniştea Janei: îşi scoase cuţitul de vînătoare din teacă 
şi întinzîndu-i-1 cu minerul înainte, o pofti din nou, printr-un semn, să intre 
în adăpost. Fata înţelese şi luînd cuţitul lung, intră şi se culcă pe ierburile 
moi, în timp ce Tarzan din neamul maimuţelor se întinse pe pămînt, de-a 
curmezişul intrării. 

Şi aşa-i află soarele cînd răsări în zori. în prima clipă cînd se 

deşteptă, Jane nu-şi aminti de straniile întîmplări ale zilei precedente şi se 
minună de ciudatul loc unde se găsea — micul umbrar de frunze, ierburile 
moi ale culcuşului, priveliştea neobişnuită ce se ivea prin deschizătura 
adăpostului. 

Treptat, împrejurările datorită cărora ajunseseră aici îi reveniră în 
minte una cîte una. Şi atunci în inima ei se stîrni o aprigă uimire — un val 
de mulţumire şi de recunoştinţă pentru faptul că, deşi se aflase într-o 
primejdie atît de cumplită, era teafără şi neatinsă. Se apropie de intrarea 
adăpostului pentru a-1 căuta pe Tarzan. Dispăruse, dar de astă dată nu se 
simţi cuprinsă de temeri pentru că ştia că se va întoarce. 

Văzu în iarba din faţa deschiderii umbrarului amprenta trupului său, 
acolo unde zăcuse toată noaptea pentru a o apăra. Ştia că numai datorită 
faptului că el se aflase acolo putuse să doarmă într-o tihnită siguranţă. Cu 
el în preajmă, cum ar fi putut să se mai teamă? Se întrebă dacă o mai fi 
existînd pe lume vreun bărbat alături de care o fată să se poată simţi atît de 
sigură în inima junglei africane. Nici leii şi nici panterele n-o mai speriau 
acum. 

Ridică privirile şi văzu silueta lui zveltă picînd uşor dintr-un copac 
vecin. Cînd ochii li se întîlniră,fata lui Tarzan fu luminată de zîmbetul acela 
deschis şi strălucitor, care, în urmă cu o zi, îi cîştigase Janei încrederea. Şi 
cînd se apropie de ea, inima Janei porni să bată mai iute şi ochii i se 
luminară, aşa cum nu se mai întîmplase niciodată la apropierea vreunui 
bărbat. 

Fusese din nou după fructe, pe care le depuse la intrarea umbrarului. 
Şi iarăşi se aşezară împreună să mănînce. 

Jane începu să se întrebe ce planuri o fi avînd cu ea. Voia s-o ducă 
înapoi pe plajă sau avea de gînd s-o ţină aici? Brusc avu revelaţia că 
răspunsul la această întrebare n-o preocupa în prea mare măsură. Era cu 
putinţă, oare, să-i fie indiferent? începu totodată să-şi dea seama că se 
simţea pe deplin mulţumită să şadă aici, alături de acest uriaş surîzător, 
ospătîndu-se cu fructe delicioase în edenul pădurii, departe, în adîncurile 
unei jungle africane — da, era mulţumită şi nespus de fericită. Nu putea 
înţelege. Raţiunea îi spunea că ar trebui să fie măcinată de o îngrijorare 
nebună, apăsată de temeri groaznice, doborîtă de presimţiri funeste şi în 
schimb, inima îi cînta, iar ea zîmbea zîmbetului de pe faţa omului de 
alături. 

După ce isprăviră micul dejun, Tarzan se duse în umbrarul ei şi-şi 
luă înapoi cuţitul. Fata uitase cu totul de el. îşi dădu din nou seama că 
uitase cu totul de cuţit pentru că uitase de teama care-o făcuse să-l 
accepte. Făcîndu-i semn să-l urmeze, Tarzan se îndreptă spre copacii de la 
marginea arenei şi ridicînd-o cu un singur braţ viguros, se avîntă pe 
ramurile de deasupra capului. 

Fata ştiu că o duce înapoi la ai ei şi nu putu să-şi explice sentimentul 











brusc de singurătate şi de tristeţe care o năpădi. 

Ore întregi se balansară încet, din copac în copac. 

Tarzan din neamul maimuţelor nu se grăbea. încerca să guste pe 
îndelete şi să prelungească plăcerea acestei călătorii în timpul căreia simţea 
braţele dragi înconjurîndu-i gîtul, aşa încît ocoli mult spre sud drumul 
direct care ducea la plajă. 

De cîteva ori se opriră, pentru scurte răgazuri de odihnă, de care 
Tarzan de fapt nu avea nevoie, iar la prînz poposiră timp de un ceas pe 
malul unui pîrîiaş, unde-şi potoliră setea şi foamea. Aşa încît se apropia de 
asfinţit cînd ajunseseră la luminiş iar Tarzan, lăsîndu-se pe pămînt lîngă 
un arbore mare despărţi ierburile înalte ale junglei şi-i arătă cabana. 

Jane îl luă de mînă, vrînd să-l conducă în tabără ca să-i poată spune 
tatălui ei că omul acesta o salvase de la moarte sau de la o soartă mai rea 
decît moartea şi că veghease asupră-i cu o grijă de mamă. Dar din nou puse 
stăpînire pe Tarzan din neamul maimuţelor sfiala sălbăticiunii în faţa 
aşezărilor omeneşti. Se trase îndărăt, scuturînd din cap. Fata se apropie de 
el, privindu-1 cu ochi rugători. într-un fel, nu putea îndura gîndul de a-1 şti 
că se întoarce singur în teribila junglă. Dar el continuă să clatine din cap şi 
în cele din urmă o trase la piept foarte uşor şi se aplecă s-o sărute, dar mai 
întîi o privi în ochi, aşteptînd să vadă dacă era mulţumită sau îl respingea. 
O secundă, fata şovăi, dar pe urmă îşi dădu seama care era adevărul şi 
încolăcindu-i gîtul cu braţele, îi trase faţa spre ea şi-l sărută fără nici o 
ruşine. 

— Te iubesc, te iubesc, îi murmură. 

De la mare depărtare răzbi trosnetul înăbuşit al mai multor arme. 
Tarzan şi Jane îşi înălţară capetele. 

Dinspre cabană veneau domnul Philander şi Esmeralda. De acolo 
unde se aflau, Tarzan şi Jane nu puteau vedea vasele ancorate în golf. 
Tarzan arătă cu degetul în direcţia de unde se auziseră împuşcăturile, apoi 
îşi atinse pieptul, după care arătă din nou într-acolo. Jane înţelese. Pleca, 
dar ceva îi spunea fetei că o făcea deoarece gîndea că ai ei sînt în pericol. 

O sărută din nou. 

— întoarce-te la mine, îi murmură Jane. Am să te-aştept... de-a 
pururi. 

Tarzan plecă, iar Jane se întoarse, ca să străbată luminişul spre 
cabană. 

Domnul Philander o zări primul. Se înserase şi domnul Philander era 
foarte miop. 

— Repede, Esmeralda! strigă el. Repede înăuntru, la adăpost... se 
apropie o leoaică! Dumnezeule mare!... 

Esmeralda nu se osteni să verifice viziunea domului Philander. Tonul 
lui alarmat îi era suficient. O zbughi în cabană si pînă să apuce el să-i 
rostească întreg numele, trînti şi zăvori uşa. „Dumnezeule mare! exclamase 

domnul Philander, descoperind că Esmeralda, în exuberanţa grabei, îl 
zăvorise de aceeaşi parte a uşii de care se apropia leoaica. 

Izbi cu furie în lemnul solid. 

— Esmeralda! Esmeralda! ţipă. Dă-mi drumul înăuntru! Leul e pe 
cale să mă mănînce! 

Esmeralda gîndi însă că bătăile în uşă provin de la leoaica ce încerca 
s-o urmărească, aşa încît, după bunul ei obicei, leşină. 

Domnul Philander aruncă o privire înspăimîntată în spate. Grozăvie! 
Iat-o, era chiar lingă el. încercă să se caţere pe zidul lateral al cabanei şi 
reuşi să se agate, instabil, de acoperişul de stuf. O clipă rămase astfel, 
suspendat, cramponîndu-se cu picioarele, ca o pisică, de o frînghie de rufe, 
dar, la un moment dat, mănunchiul de stuf cedă şi domnul Philander fu 
proiectat pe spate. 

în clipa cînd se prăbuşi, îi trăsni prin minte o remarcabilă prevedere 
a ştiinţelor naturii: dacă te prefaci mort, se presupune că leii şi leoaicele te 
ignoră, cel puţin aşa pretindea memoria cam defectuoasă a domnului 
Philander. Drept care, domnul Philander rămase în poziţia în care căzuse, 
încremenit într-un simulacru de moarte. Cum se prăbuşise pe spate, cu 
braţele şi picioarele întinse ţeapăn, atitudinea de mort era de-a dreptul 
impresionantă. 

Jane îi observase caraghioasa performanţă, cu o mirare înduioşată. 
Cînd se apropie, rîse: un mic hohot de rîs sugrumat; dar fu de ajuns. 
Domnul Philander se răsuci pe o coastă şi se holbă la ea. în cele din urmă o 
recunoscu. 

— Jane! strigă el. Jane Porter! Dumnezeule mare! Se opinti ca să se 
ridice în picioare şi alergă la fată. Nu-i venea să creadă că este ea, că este 
vie. Dumnezeule mare! De unde vii? Unde, ai fost pentru Dumnezeu? 
Cum... 

— Fie-ţi milă de mine, domnule Philander, îl întrerupse fata. Nu pot 
tine minte atîtea întrebări dintr-o dată. 

— Bine, bine... făcu domnul Philander. Dumnezeule! Cînd te văd 
teafără şi sănătoasă, sînt atît de uimit şi de încîntat, încît, zău, nu mai ştiu 
ee vorbesc. Dar vino, povesteşte-mi tot ce ţi s-a întîmplat. 


21 .SATUL TORTURII 



n timp ce mica expediţie de marinari trudea prin desişul junglei 
căutînd urmele Janei Porter, zădărnicia încercării lor apărea din 
ce în ce mai evidentă şi numai durerea bătrînului şi ochii 
deznădăjduiţi ai tînărului englez îl împiedicară pe generosul D'Arnot să se 
întoarcă. 

îşi spunea că ar exista doar posibilitatea de a găsi cadavrul fetei sau 

rămăşiţele cadavrului, pentru că era convins că Jane fusese devorată de o 
fiară de pradă. Oamenii fuseseră rînduiţi în linie de bătaie, începînd din 
punctul unde o găsiseră pe Esmeralda şi în această formaţie desfăşurată, 
îşi croiau drum, năduşind şi gîfîind prin încîlceala lianelor şi plantelor 
agăţătoare. înaintarea era foarte anevoioasă. Amiaza îi află doar cu cîteva 
mile mai spre interior. Făcură un scurt popas şi după ce mai străbătură o 
mică distanţă, unul dintre oameni descoperi o potecă bine demarcată. 

Era vechiul drum bătătorit de elefanţi şi D'Arnot, consultîndu-se cu 
profesorul Porter şi cu Clayton, hotărî să-l urmeze. Poteca şerpuia prin 
junglă, în direcţia nordică şi coloana porni în şir indian de-a lungul ei. 

Locotenentul DArnot se afla în frunte şi înainta cu pas destul de 
rapid, întrucît cărarea era, relativ deschisă. Imediat în spate urma 
profesorul Porter, dar cum batrînul nu putea ţine pasul cu tînărul, 
locotenentul D'Arnot se găsea la o depărtare de vreo sută de iarzi cînd, 
deodată, se pomeni înconjurat de şase războinici negri. Cînd negrii îl 
împresurară, D'Arnot îşi avertiză coloana printr-un strigăt, dar mai înainte 
de a-şi fi putut scoate revolverul, fu legat de mîini şi tîrît în junglă. 

Strigătul său îi alarmase pe marinari şi vreo doisprezece săriră, 
trecînd pe lîngă profesorul Porter şi depăşindu-1 pentru a veni în ajutorul 
ofiţerului lor. Nu ştiau ce anume pricinuise strigătul de alarmă, dar îşi 
închipuiau că se ivise o primejdie. Trecură în fugă de locul unde fusese 
capturat D'Arnot, cînd o suliţă lansată din junglă străpunse pe unul dintre 
oameni; îi urmă imediat o ploaie de săgeţi. Ridicîndu-şi puştile la ochi, 
marinarii traseră în tufişuri în direcţia de unde fuseseră lansate proiectilele. 

între timp se apropiase şi restul grupului şi una după alta, salve de 
împuşcături fură îndreptate spre duşmanul nevăzut. Acestea erau 
trosnetele pe care le auziseră Tarzan şi Jane Porter. 

Locotenentul Charpentier, care conducea ariergarda coloanei, sosi în 
fugă la locul cu pricina şi aflînd amănuntele ambuscadei, porunci 
oamenilor săi să-l urmeze şi se înfundă în hăţiş. O secundă mai tîrziu, erau 
prinşi într-o luptă deschisă cu vreo cincizeci de războinici negri din satul 
Mbonga. Săgeţile şi gloanţele zburau din belşug şi cu mare viteză. Ciudatele 
pumnale africane şi paturile puştilor franţuzeşti se întîlniră un moment în 
dueluri sălbatice şi sîngeroase, dar în scurt timp sălbaticii o zbughiră înapoi 
în junglă, lăsîndu-i pe francezi să-şi numere pierderile. 

Din cei douăzeci de oameni, patru muriseră, vreo doisprezece erau 
răniţi, iar locotenentul D'Arnot dispărut. întunericul se apropia cu paşi 
repezi şi situaţia lor deveni de două ori mai rea cînd nu mai putură regăsi 
nici poteca de elefanţi pe care o urmaseră la venire. Un singur lucru se 
putea face şi anume să amenajeze o tabără chiar pe locul unde se aflau şi 
să înnopteze acolo. Locotenentul Charpentier dădu dispoziţii să se ridice în 
jurul taberei o îngrăditură circulară din trunchiuri de arbuşti şi vegetaţie 
măruntă. Treaba asta fu isprăvită mult timp după lăsarea întunericului, iar 

în centrul luminişului, oamenii aprinseră un foc uriaş, menit să le dea 
lumina necesară pentru terminarea lucrului. 

Cînd se asigură, atît cit era cu putinţă, împotriva atacurilor 
animalelor şi ale oamenilor sălbatici, locotenentul Charpentier aşeză 
santinele în jurul taberei iar restul oamenilor, istoviţi şi flămînzi, se 
întinseră pe jos să doarmă. 

Gemetele răniţilor, amestecate cu mugetele şi mîrîielile lighioanelor 
atrase de zgomot şi de lumina focului, alungară somnul de pe pleoapele 
ostenite, cu excepţia unor scurte şi agitate intermitenţe. O ceată de oameni 
amărîţi şi înfometaţi petrecu acolo o lungă noapte, rugîndu-se pentru ivirea 
zorilor. 

Negrii care-1 capturaseră pe D'Arnot nu mai aşteptară să ia parte la 
lupta ce urmase, ci se grăbiseră să-şi tîrască prizonierul prin junglă, apoi o 
luaseră mai departe pe aceeaşi potecă unde se desfăşura lupta în care se 
angajaseră tovarăşii lor. Grăbiră pasul, iar zgomotele bătăliei deveniră din 
ce în ce mai stinse, pe măsură ce se îndepărtau de combatanţi, pînă cînd în 
faţa ochilor lui D'Arnot se deschise priveliştea unei poieni largi la capătul 
căreia se îngrămădea un sat de colibe acoperite cu stuf şi îngrădite de 
palisade. 

Se înserase de-a binelea, clar străjile de la poartă zăriră pe cei trei 
care se apropiau şi desluşiră că unul dintre ei era un prizonier. Un strigăt 
se înălţă în cuprinsul palisadeîor. Un puhoi de femei şi copii alergă în 
întîmpinarea grupului. 

Şi atunci începu pentru ofiţerul francez cea mai îngrozitoare 
experienţă de care poate avea parte un om pe acest pămînt — primirea care 
i se făcu unui prizonier alb intr-un sat de canibali africani. 

Bestialitatea cruzimii lor era sporită de amintirea usturătoare a 
barbariilor şi mai crude săvîrşite asupra lor şi a familiilor lor de către ofiţerii 
acelui neîntrecut ipocrit, Leopold al II-lea al Belgiei, atrocităţi din pricina 
cărora fugiseră din statul liber Congo — o jalnică rămăşiţă a ceea ce fusese 
odinioară un trib puternic. 

Tăbărîră cu înverşunare asupra lui D'Arnot, lovindu-1 cu ciomege şi 
cu bolovani şi trăgînd de el cu mîini apucătoare ca ghearele răpitoarelor. îi 
smulseră şi ultimul petic de îmbrăcăminte, iar loviturile cădeau nemilos pe 
trupul despuiat şi tremurător. Dar francezul nu lăsă să-i scape un strigăt 
de durere. Rostea în gînd o rugăciune ca să-i fie hărăzită cit mai repede 
izbăvirea de tortură. 

Moartea pentru care se ruga nu avea să-i vină însă atît de curînd. 
După puţin timp, războinicii alungară femeile din preajma prizonierului: 
trebuia cruţat în vederea unor plăceri mai mari şi odată potolit primul val 
de ură, se mulţumiră să-l împroaşte cu cuvinte de ocară, cu insulte şi să-l 
scuipe. Aici D'Arnot fu legat zdravăn de parul înalt de pe care niciodată nu 
fusese dezlegat un om viu. 

Cîteva femei se risipiră spre colibe ca să aducă ceaune şi apă, în timp 
ce altele aprinseră un şirag de focuri pe care urmau să fiarbă anumite 
porţiuni din delicatesă, restul de carne urmînd a fi pusă la uscat, în felii, 
pentru a fi consumată mai tîrziu; făceau toate aceste preparative întrucît 
nădăjduiau ca războinicii să se înapoieze cu numeroşi alţi prizonieri. 

Festivitatea fusese întîrziată căci aşteptau întoarcerea războinicilor 
care se încăieraseră cu albii, aşa încît se înnoptase de-a binelea pînă se 
strînseră cu toţii în sat, iar dansul morţii porni să-l încercuiască pe ofiţerul 
osîndit. 

Pe jumătate leşinat de durere şi epuizare, D'Arnot privea pe sub 
pleoapele pe jumătate coborîte ceea ce-i părea a fi fantasmagoriile unui delir 
sau un coşmar înfiorător din care avea să se trezească în curînd. 

Feţele bestiale erau mînjite cu vopsea, gurile monstruoase cu buze 
răsfrînte şi fleşcăite, dinţii galbeni, piliţi şi 
terminaţi în vîrfuri ascuţite, ochii se roteau 

diabolic, trupurile sclipeau despuiate şi 
strălucitoare, suliţele se mişcau crud. Nu, fără 
îndoială, asemenea fiinţe nu puteau exista pe 
pămînt — se vede că, într-adevăr, visa. 

Vîrtejul de trupuri sălbatice îl încercui 
mai aproape. O suliţă zbîrnîi şi-i atinse braţul. 

Durerea ascuţită şi senzaţia sîngelui cald care 
se prelingea il încredinţară de îngrozitoarea 
realitate a situaţiei sale deznădăjduite. O altă 
lance, apoi alta îl înţepară. închisese ochii şi-şi 
încleştă maxilarele — nu, n-o să strige! Era un 
ostaş al Franţei, o să ofere acestor bestii o lecţie 
de cum ştie să moară un ofiţer şi un 
gentleman. 

Tarzan din neamul maimuţelor nu avea 

7 

nevoie de un interpret care să-i tălmăcească 
semnificaţia acelor împuşcături îndepărtate. Cu gustul sărutărilor Janei 
Porter încă proaspăt pe buze, se avîntă cu incredibilă rapiditate din copac 
în copac, drept spre satul lui Mbonga. Nu-1 interesa locul exact al 
încăierării, gîndind că aceasta, oricum, se va sfîrşi curînd. Pe cei morţi tot 
nu-i mai putea ajuta, iar cei care fugiseră nu aveau nevoie de sprijinul lui. 
Către cei care nici nu fuseseră ucişi şi nici nu izbutiseră să fugă se grăbea 
el acum. Şi ştia că-i va găsi legaţi de parul cel mare din centrul cătunului 
lui Mbonga. 

De multe ori văzuse Tarzan patrulele de vînătoare ale lui Mbonba 
întorcîndu-se dinspre nord cu prizonieri şi întotdeauna aceleaşi scene se 
desfăşuraseră în jurul sinistrului stîlp, în lumina scînteietoare a 
numeroaselor focuri. Mai ştia, de asemenea, că rareori pierdeau prea mult 

timp pînă să-şi împlinească diabolicul scop al capturii. Tarzan se îndoia că 
va ajunge la timp pentru a realiza altceva decît o răzbunare. 

Zori cît putu. Căzuse noaptea şi călătorea pe terasele de sus ale 
arborilor, unde luxurianta lună tropicală îmbăia în lumină cărarea 
ameţitoare a ramurilor unduioase din vîrful copacilor. La un moment dat, 
zări reflexul unei străluciri îndepărtate. Venea din dreapta cărării lui. 
Tarzan îşi spuse că era probabil lumina focului de tabără pe care-1 
aprinseseră cei doi oameni înainte de a fi atacaţi — nu avea idee de 
prezenţa marinarilor. 

Era atît de sigur că înţelege tot ce se petrecea în junglă, încît nu se 
abătu din drum, ci trecu pe 
lîngă lumină la o distanţă de 
jumătate de milă. Era focul de 
tabără al francezilor. Cîteva 
minute mai tirziu, Tarzan sări în 
copacii care dominau satul lui 
Mbonga. Ah, nu venise prea 
tîrziu! Sau da? 

Nu putea spune. Omul 
legat de stîlp era inert, totuşi 
deocamdată războinicii nu 
făceau decît să-l înţepe. 

Tarzan le cunoştea 
obiceiurile. Lovitura de moarte 
nu fusese încă dată. Putea ghici 
pînă la secundă la ce stadiu al 
dansului ajunseseră. O clipă mai 
tîrziu, cuţitul lui Mbonga avea să 
reteze una din urechile victimei 
— şi aceasta va fi începutul 
sfîrşitu-lui, căci, în scurt timp, 
prizonierul se va preface într-o 
masă convulsionată de carne 
măcelărită. Va mai pîlpîi un rest de viaţă în el, dar în acele clipe moartea va 
fi unicul semn de graţie după care va mai tînji. 

Parul se afla la o distanţă de treisprezece metri de copacul cel mai 
apropiat. Tarzan îşi răsuci o funie. Dar în clipa aceea, peste ţipetele drăceşti 
ale demonilor dănţuitori răsună brusc răcnetul de provocare al gorilei- 
mascul. Dansatorii încremeniră ca prefăcuţi în stane de piatră. Laţul se 
repezi vîjîind, sus peste capetele negrilor. în lumina scînteietoare a focurilor 
era aproape invizibil. 

D'Arnot deschise ochii. Un negru uriaş, proţăpit drept în faţa lui, se 
lungi pe spate, ca doborît de o mînă nevăzută. Trupul lui, zbătîndu-se în 

urlete şi zvîrcolindu-se dintr-o parte în alta, se îndepărta rapid spre umbra 
de sub copaci. Negrii, cu ochii cit cepele, se uitau ca vrăjiţi. Odată ajuns 
sub copaci, trupul se ridică drept în văzduh şi apoi pieri în frunziş; negrii, 
îngroziţi, zbierînd de spaimă, o tuliră într-o goană nebună spre poarta 
satului. 

D'Arnot fu lăsat în părăsire. Era un bărbat curajos, dar cînd urletul 
acela lugubru spintecase aerul, simţise cum i se zbîrleşte părul în cap. în 
timp ce trupul cuprins de spasme al negrului plutea în văzduh, D’Arnot 
simţi un fior de gheaţă străbătîndu-i şira spinării, de parcă moartea s-ar fi 
înălţat dintr-o groapă întunecoasă şi i-ar fi atins carnea cu un deget vîscos. 


El se uită la punctul pe unde pătrunsese negrul în copac şi deodată auzi 
zgomotul unei mişcări venind dintr-acolo. Ramurile copacului se îndoiră ca 
apăsate de un trup omenesc: urmă un trosnet şi negrul se aşternu din nou 
la pămînt, rămînînd neînsufleţit în locul unde căzuse. Imediat după el urmă 
un trup alb, dar acesta căzu în poziţie verticală. 

D'Arnot văzu un tînăr gigant, cu picioarele zvelte, răsărind din umbră 
şi venind în lumina focului apoi îndreptîndu-se repede spre el. 

Ce putea să mai însemne şi asta? Cine putea fi? Fără îndoială, o nouă 
făptură a torturii şi a distrugerii. 

D'Arnot aşteptă. Ochii nu i se dezlipeau de pe faţa omului care 
înainta spre el. Iar ochii celuilalt sinceri şi limpezi, nu avură o clipă de 
şovăire sub pironirea privirii lui D'Arnot. Ofiţerul se simţi mai liniştit, dar 
nu spera mare lucru, deşi simţea că faţa aceea nu putea ascunde o inimă 
haină. 


Fără o vorbă, Tarzan din neamul maimuţelor tăie legăturile care-1 
ţintuiau pe francez. Slăbit de suferinţă şi din pricina pierderii de sînge, 
D'Arnot s-ar fi prăbuşit dacă două braţe puternice nu l-ar fi susţinut. Se 
simţi ridicat în aer. Avu senzaţia că zboară, apoi îşi pierdu cunoştinţa. 

2 2. EXPEDIŢIA 



orii care se iviră deasupra micii tabere organizate de francezi în 
inima junglei îşi revărsară lumina asupra unui grup trist şi 
descurajat. 

îndată ce fu destulă lumină ca să poată desluşi împrejurimile, 
locotenentul Charpentier îşi împărţi oamenii în grupuri de cîte trei pe care 
le împrăştie în diverse direcţii cu scopul de a redescoperi cărarea; zece 
minute mai tîrziu o găsiră şi grupul expediţionar o porni în grabă înapoi 
spre plajă. 

Era o treabă grea, deoarece purtau trupurile a şase morţi — peste 
noapte decedaseră încă doi — iar cîţiva dintre răniţi trebuiau să fie 
susţinuţi, chiar si aşa înaintînd foarte încet. 

Charpentier hotărîse să se întoarcă pe plajă pentru a lua întăriri cu 
care să încerce apoi să-i urmărească pe băştinaşi pentru a-1 salva pe 
D'Arnot. 

Se făcuse tîrziu după-amiază cînd oamenii, vlăguiţi, ajunseră în 
rariştea de lîngă plajă şi cu excepţia a doi din grup, reîntoarcerea însemna 
atîta fericire pentru ei, incit uitară pe dată de toate suferinţele şi 
amărăciunile prin care trecuseră. 

Cînd micul grup ieşi din desişul junglei, prima persoană pe care 
profesorul Porter şi Cecil Clayton o zăriră fu Jane, în picioare, lîngă uşa 
cabanei. 

Cu un mic strigăt de bucurie şi uşurare, fata alergă să-i întîmpine, 
aruncîndu-şi braţele în jurul gîtului tatălui ei şi izbucnind în lacrimi pentru 
prima dată de cînd fuseseră părăsiţi pe acest tărîm hidos şi zbuciumat. 

Profesorul Porter se lupta bărbăteşte să-şi învingă propriile emoţii, 
dar efortul era prea mare pentru nervii şi pentru vitalitatea sa istovită şi în 
cele din urmă, îngropîndu-şi faţa bătrînă în umărul fetei, plînse încetişor, 
ca un copil ostenit. 

Jane îl conduse spre cabană, iar francezul se întoarse spre plajă, de 
unde le ieşiră în întîmpinare cîţiva tovarăşi. 

Clayton, dorind să-i lase singur pe tată şi pe fiică, se alătură 
marinarilor şi rămase să discute cu ofiţerii, pînă cînd aceştia se urcară într- 
o barcă, îndreptîndu-se spre crucişător, unde locotenentul Charpentier 
trebuia să raporteze nefericitul deznodămînt al aventurii lor. Apoi Clayton 
se întoarse agale spre cabană. îşi simţea inima fremătînd de fericire. Femeia 
pe care o iubea era teafără. Se întrebă prin ce miracol fusese cruţată. 
Faptul c-o găsise în viaţă i se părea aproape de necrezut. 

Cînd ajunse în preajma cabanei, o văzu pe Jane ieşind. Zărindu-1, 
fata se îndreptă spre el. 

— Jane, striga tînărul, Dumnezeu a fost într-adevăr îndurător cu noi. 











Povesteşte-mi cum ai scăpat, ce formă a luat pronia cerească spre a te 
salva... pentru binele nostru? 

Niciodată pînă atunci nu i se mai adresase rostindu-i numele de 
botez. Cu patruzeci şi opt de ore în urmă, Jane ar fi fost cuprinsă de un 
dulce val de bucurie auzindu-şi numele pe buzele lui Clayton, acum însă se 
sperie. 

— Domnule Clayton, răspunse calmă, întinzîndu-i mîna, în primul 
rînd, dă-mi voie să-ţi mulţumesc pentru cavalereasca lealitate pe care ai 
avut-o faţă de tatăl meu. Mi-a povestit cît de nobil şi de generos, pînă la 
jertfa de sine, ai fost. Cum vom putea vreodată să te răsplătim? 

Clayton observă că nu răspunsese familiarităţii lui, dar nu-şi făcu 
nici un gînd din această pricină. Fata trecuse prin atîtea! îşi dădu seama pe 
dată că nu era momentul să-i impună dragostea lui. 

— Sînt întru totul răsplătit, replică el, doar văzîndu-vă pe amîndoi 
sănătoşi şi din nou împreună, dumneata şi domnul profesor Porter. Cred că 
n-aş mai fi putut îndura multă vreme patosul suferinţei sale mute. 
Domnişoară Porter, a fost cea mai tristă experienţă din viaţa mea; şi apoi, s- 
a adăugat şi propria mea durere: cea mai mare din cîte am încercat 
vreodată. Dar suferinţa lui era atît de disperată, atît de copleşitoare... M-a 
învăţat că nici o iubire, nici măcar a soţului faţă de soţie, nu poate fi atît de 
adîncă, de imensă şi de plină de abnegaţie ca iubirea pentru fiica sa. 

Fata îşi înclină capul. Ar fi vrut să pună o întrebare, dar i se părea 
aproape un sacrilegiu s-o facă în faţa iubirii acestor doi bărbaţi pentru ea şi 
a cumplitei suferinţe prin care trecuseră în timp ce ea şezuse, rîzînd fericită, 
alături de acea făptură cu chip de zeu al pădurii, mîncînd fructe mustoase 
şi privind cu ochii dragostei în ochii care-i răspundeau cu acelaşi 
sentiment. 

Dar iubirea e un stăpîn ciudat, iar firea omenească e şi mai ciudată, 
astfel că, pînă la urmă, puse întrebarea: 

— Unde-i acea făptură a pădurii care te-a salvat pe dumneata? De ce 
nu se reîntoarce? 

— Nu înţeleg, răspunse Clayton. Despre cine vorbeşti? 

— Despre cel care ne-a salvat pe amîndoi, care m-a scăpat şi pe mine 
din ghearele gorilei. 

Oh! făcu Glayton, surprins. El te-a salvat? Ştii, încă nu mi-ai povestit 
nimic despre aventura dumitale. 

— Dar pe omul acela al pădurii, stărui Jane, nu l-ai mai văzut? Cînd 
s-a auzit zgomotul slab şi îndepărtat al împuşcăturilor din junglă, m-a 
părăsit. Tocmai ajunsesem la luminiş şi el a plecat în grabă la locul bătăliei. 
Ştiu că s-a dus să v-ajute. 

Tonul fetei era aproape rugător — în comportarea ei se simţea 
tensiunea unei emoţii ţinute în friu. Clayton nu putea să nu observe acest 
lucru şi se miră, vag, de ce-o fi fost Jane atît de adînc emoţionată, atît de 

dornică să afle pe unde se găsea acea stranie făptură. Totuşi îl bîntuia 
presentimentul întunecat al unei inevitabile suferinţe şi fără să-şi dea 
seama, în inima lui încolţi prima sămînţă de gelozie şi de bănuială în 
privinţa omului maimuţă, căruia îi datora viaţa. 

— Nu l-am văzut, răspunse calm. N-a venit la noi. Apoi, după o pauză 
de gîndire, adăugă: Poate că s-a înapoiat la tribul lui, adică la oamenii care 
ne-au atacat. 

Clayton nu ştia de ce rostise aceste vorbe, căci nu le credea nici el. 
Fata îl privi o clipă cu ochii mari. 

— Nu! exclamă ea cu vehemenţă, poate cu prea multă vehemenţă, 
gîndi Clayton. Nu-i cu putinţă. 

Cei ce v-au atacat erau sălbatici. Clayton o privi nedumerit. 

— Domnişoară Porter, omul acela e o făptură pe jumătate sălbatică, 
din junglă. Nu ştim nimic despre el. Nici nu vorbeşte, nici nu înţelege vreo 
limbă europeană, iar podoabele şi armele lui sînt acelea ale sălbaticilor de 
pe coasta de vest. Clayton vorbea repede. Pe o distanţă de sute de mile, 
domnişoară Porter — adăugă el — nu există alte fiinţe omeneşti în afara 
sălbaticilor. Probabil că aparţine tribului care ne-a atacat sau altuia la fel 
de primitiv; s-ar putea să fie chiar canibal. 

Jane păli. 

— Nu vreau să cred una ca asta, murmură ea ca pentru sine. Nu-i 
adevărat! Ai să vezi, i se adresă de astă dată lui Clayton, ai să vezi că se va 
întoarce şi va dovedi că nu ai dreptate. Nu-1 cunoşti aşa cum îl cunosc eu. 
Afirm că e un gentleman. 

Clayton era un tînăr generos şi însufleţit de sentimente cavalereşti, 
dar ceva din felul arzător în care fata îl apăra pe omul pădurii aţîţă în el o 
gelozie iraţională, aşa încît, pentru moment uită tot ce-i datorau 
sălbaticului semizeu şi-i răspunse cu un rînjet dispreţuitor pe buze: 

— Poate că ai dreptate, domnişoară Porter, dar nu cred că vreunul 
dintre noi ar trebui să se sinchisească de o cunoştinţă care se hrăneşte cu 
hoit. După toate probabilităţile, e un paria care şi-a pierdut pe jumătate 
minţile şi care o să uite de noi mai repede, dacă nu mai sigur, decît o să 
uităm noi de el. Nu-i decît o fiară a junglei, domnişoară Porter. 

Fata nu răspunse, dar simţi cum i se strînge inima. 

Ştia că Clayton era un om sincer şi pentru prima oară, începu să 
analizeze structura pe care se întemeia proaspăt descoperita ei iubire şi să 
supună obiectul acestei iubiri unui examen critic. 

Se întoarse şi o porni agale spre 
cabană. încercă să şi-l imagineze pe 
acel zeu al pădurii alături de ea în 
salonul unui transatlantic. îl văzu 
apucînd mîncarea cu mîinile, rupînd 
carnea asemenea unei fiare de pradă, 
ştergîndu-şi apoi pe coapse degetele-i 
unsuroase. Se cutremură. Se văzu, în 
închipuire, prezentîndu-1 prietenilor ei 
— un necioplit, analfabet, un bădăran; 
fata se crispă. 

Intrase în cabană şi se aşezase pe 
marginea patului ei de ferigi şi ierburi; 
în timp ce-şi apăsa cu palma pieptul 
care-i sălta de emoţie, simţi conturul dur al medalionului. îl scoase de la 
gît, ţinîndu-1 o clipă în căuşul palmei şi privindu-1 cu ochi împăienjeniţi de 
lacrimi, apoi îl înălţă la buze şi strivindu-şi sărutul pe el, îşi îngropa faţa în 
ferigile moi, suspinînd. 

— Fiară? murmură Jane. Atunci, Doamne, fă-mă fiară; pentru că, 
fiară sau nu, sînt a lui. 

în acea zi nu-1 revăzu pe Clayton. Esmeralda îi aduse cina în 
încăperea ei, iar Jane trimise vorbă profesorului Porter că suferea de reacţia 
şocului provocat de aventura din ajun. 

A doua zi dimineaţa, Clayton plecă în zori, însoţind expediţia 
organizată în scopul salvării locotenentului D'Arnot De astă dată erau două 
sute de oameni înarmaţi, la care se adăugau zece ofiţeri, doi chirurgi şi 
provizii de hrană pe o săptămînă. Duceau cu ei aşternuturi şi hamacuri, 
acestea din urmă în vederea transportării bolnavilor şi răniţilor. Era o 
companie plină de dîrzenie şi de furie — o expediţie de salvare, dar şi de 
pedepsire în acelaşi timp. Curînd după-amiază ajunseră în locul 
ambuscadei unde căzuse cealaltă expediţie; înaintau mai repede pentru că 
urmau cărarea cunoscută şi nu-şi mai pierdeau vremea cu explorările. De 
acolo, poteca bătătorită de elefanţi ducea drept la satul lui Mbonga. Erau 
abia ceasurile două cînd avangarda coloanei se opri la marginea rariştei. 

Locotenentul Charpentier, care comanda expediţia, deplasă imediat o 
parte a forţelor prin junglă, urmînd să se posteze la capătul opus al satului. 
Un alt detaşament fu plasat intr-un anumit punct în faţa porţii cătunului, 
în timp ce restul armatei, împreună cu locotenentul, rămase în partea 
dinspre sud a luminişului. Dădu dispoziţii ca detaşamentul care urma să 
ocupe poziţia nordică şi care avea să ajungă ultimul la postul său, să 
înceapă asaltul, rafala lor de deschidere a luptei urmînd a fi semnalul unui 
atac conjugat, pornit simultan din toate punctele pentru a cuceri întreg 
satul chiar de la prima şarjă. 

Timp de jumătate de oră, oamenii locotenentului Charpentier se pitiră 
prin vegetaţia luxuriantă a junglei, în aşteptarea semnalului. Li se părea că 
trecuseră ceasuri întregi. Vedeau o parte din băştinaşi la cîmp, în timp ce 
alţii intrau şi ieşeau pe poarta satului. în cele din urmă răsună semnalul: 
răpăitul unei rafale de flinte, căreia îi răspunse un ropot de gloanţe venind 
din vestul şi sudul junglei. Băştinaşii de pe cîmp îşi azvîrliră uneltele şi o 
zbughiră nebuneşte spre palisade. Gloanţele franceze îi secerară, iar 
marinarii francezi săriră peste cadavrele lor, îndreptîndu-se spre poarta 
satului. Asaltul fusese atît de brusc şi de neaşteptat, încît albii ajunseră la 
porţi înainte ca băştinaşii, înspăimîntaţi, să fi apucat a le baricada şi cîteva 
minute mai tîrziu, uliţa satului roia de oameni înarmaţi luptîndu-se corp la 
corp, într-o învălmăşeală de nedescris. 

Scurtă vreme, negrii îşi menţinură poziţia la intrarea pe uliţă, dar 
pistoalele, puştile şi hangerele fracezilor îi zdrobiră pe lăncieri şi-i doborîră 
pe arcaşi înainte de a fi putut măcar să-şi potrivească săgeţile în arc. 

Curînd, bătălia se prefăcu într-o retragere nebunească şi apoi într-un 
masacru lugubru, căci marinarii francezi văzuseră bucăţi din uniforma lui 
D'Arnot împodobind trupurile mai multor războinici negri care li se 
împotriviseră. 

Cruţară copiii şi pe acele femei pe care nu fură nevoiţi să le ucidă 
pentru a se apăra, dar cînd, în cele din urmă, se opriră, împrăştiindu-se 
şiroind de sînge şi sudoare, o făcură pentru că în satul lui Mbonga nu mai 
exista nici un războinic viu care să le ţină piept. 

Scotociră cu grijă fiecare colibă şi fiecare ungher din sat, însă nu 
putură găsi nici o urmă a lui DArnot. Interogară prizonierii prin semne şi în 
cele din urmă, unul dintre marinari care îşi efectuase stagiul în Congo 
francez descoperi că-i poate face să înţeleagă dialectul corcit ce slujeşte de 
limbaj între albi şi triburile cele mai înapoiate de pe coastă; dar chiar şi aşa 
nu izbuti să afle nimic precis cu privire la soarta lui DArnot. 

Ca răspuns la întrebările privitoare la tovarăşul lor, obţinură doar o 
serie de gesturi înfricoşate şi exclamaţii de spaimă; pînă la urmă se 
încredinţară singuri că toate acestea nu erau decît dovezi incriminatoare că 
diavolii negri îl măcelăriseră şi-l mîncaseră cu două nopţi înainte pe 
DArnot. 

Pierzînd orice urmă de speranţă, începură preparative ca să înnopteze 

în sat. 

Prizonierii fură înghesuiţi în trei colibe, sub pază severă. Fură postate 
santinele la porţile baricadate şi în cele din urmă, liniştea somnului învălui 
satul, linişte ştirbită doar de femeile băştinaşe care-şi jeleau morţii. 

A doua zi dimineaţă se angajară în marşul de întoarcere. Iniţial, 
avuseseră intenţia să dea foc satului, dar renunţară la idee şi-i lăsară pe 
prizonieri bocind şi văicărindu-se, însă măcar cu un acoperiş deasupra 
capului şi o palisadă ca adăpost împotriva fiarelor junglei. 

încet, expediţia făcu cale întoarsă pe drumul urmat în ajun. 
Hamacurile încărcate cu răniţi le îngreunau înaintarea. în opt dintre 
hamacuri purtau pe cei grav răniţi, în timp ce două se legănau încet, sub 
povara morţii. 

Clayton şi locotenentul Charpentier alcătuiau ariergarda coloanei; 
englezul mergea tăcut, din respect pentru durerea celuilalt, căci D'Arnot şi 
Charpentier fuseseră prieteni nedespărţiţi din copilărie. Clayton îşi dădea 
seama că suferinţa lui Charpentier era cu atît mai sfredelitoare, cu cît 
sacrificiul lui D'Arnot fusese inutil, Jane fiind salvată înainte ca D'Arnot să 
fi căzut în mîinile sălbaticilor, lucru la care se mai adăuga faptul că ofiţerul 
francez îşi pierduse viaţa într-o acţiune ce nu intra în cadrul îndatoririlor 
sale, ci era menită să servească unor necunoscuţi, străini de neam pe 
deasupra. Dar cînd îi vorbi despre acest lucru locotenentului Charpentier, 
francezul scutură din cap. 

— Nu, Monsieur, replică el, D'Arnot ar fi ales oricînd să moară în 
asemenea chip. Ce mă doare pe mine e faptul că n-am putut muri salvîndu- 
1 pe el sau, cel puţin, alături de el. Păcat că nu l-aţi cunoscut mai bine, 
Monsieur. A fost într-adevăr un ostaş şi un gentleman, titlu conferit 
multora şi meritat de atît de puţini. Nu a murit zadarnic, căci moartea lui 
pentru binele unei tinere americane ne va face pe noi, camarazii săi, să 
înfruntăm cu mai multă bravură sfîrşitul, indiferent sub ce chip ar veni. 

Clayton nu răspunse nimic, dar în inima lui se înfiripă o nouă stimă 
pentru francezi, stimă care rămase de atunci încolo neştirbită. 

Se făcuse tîrziu cînd ajunseră la cabana de pe plajă. O împuşcătură 
solitară, înainte de a fi ieşit din junglă, le dădu de veste celor din tabără ca 
şi celor de pe vas că expediţia sosise prea tîrziu: stabiliseră dinainte ca, 
atunci cînd se vor apropia la o milă sau două de tabără, să anunţe printr- 
un singur foc că ţinta lor n-a fost atinsă, prin trei focuri izbînda şi prin 
două, faptul că nu l-au putut găsi nici pe D'Arnot, nici pe negrii care-1 
capturaseră. 

Aşadar, un grup solemn îi întîmpină la întoarcere şi puţine vorbe fură 
rostite în timp ce morţii şi răniţii erau aşezaţi cu grijă în bărci şi 
transportaţi în tăcere spre crucişător. 

Clayton, epuizat de cele cinci zile de marş trudnic prin junglă şi de 
participarea la cele două bătălii cu negrii, se îndreaptă spre cabană ca să 
îmbuce ceva şi să guste tihna patului său de frunze, după două nopţi 
petrecute în pădure. 

Jane îl aştepta lîngă uşa cabanei. 

— Şi bietul locotenent? întrebă ea. N-aţi găsit nici o urmă? 

— Am sosit prea tîrziu, domnişoară Porter, replică el cu amărăciune. 

— Povesteşte-mi. Cum s-au întîmplat lucrurile? întrebă Jane. 

— Nu pot, domnişoară Porter, e prea hidos. 

— Vrei să spui că l-au torturat? şopti fata. 

— Nu ştim ce i-au făcut înainte de a-1 fi ucis răspunse Clayton, cu o 
faţă trasă de oboseală şi de tristeţea resimţită pentru bietul D'Arnot şi 
punînd accentul pe cuvîntul „înainte". 

— înainte de a-1 fi ucis! Ce vrei să spui'? Doar nu sînt... nu sînt...? 

Jane se gîndea la insinuările lui Clayton în legătură cu apartenenţa 
omului pădurii la acest trib şi nu găsea putere să articuleze oribilul cuvînt. 

— Ba da, domnişoară Porter, sînt... canibali... ripostă el pe un ton 
amar, pentru că şi în mintea lui Clayton revenise brusc imaginea omului 
pădurii şi acea stranie, inexplicabilă gelozie care-1 încercase în urmă cu 
două zile îl năpădi iarăşi; apoi, cu o subită brutalitate care nu i se potrivea 
lui Clayton mai mult decît i se potriveşte unei gorile respectul curtenitor, 
izbucni. Cînd zeul dumitale te-a părăsit atît de brusc, se grăbea, fără 
îndoială, să se ducă la ospăţ. 

De îndată ce rosti cuvintele de mai sus, îi şi păru rău deşi n-avea 
habar cît de adînc o răniseră pe fată. Regretul său era provocat doar de 
neîntemeiata-i lipsă de loialitate faţă de cineva care salvase pe rînd viaţa 
fiecărui membru din grup, fără să fi făcut nimănui vreun rău. 

Fata îşi sumeţi capul. 

— Faţă de afirmaţia dumitale, domnule Clayton, nu poate exista decît 
un singur răspuns potrivit, şi regret că nu sint bărbat ca să ţi-1 pot da, 
ripostă ea pe un ton de gheaţă. îi întoarse spatele şi intră în cabană. 
Clayton era englez, aşa că, pînă să înţeleagă ce răspuns anume i-ar fi dat 
un bărbat, fata şi dispăruse din vedere. 

“Zău aşa, îşi spuse el mîhnit m-a făcut mincinos. Şi-mi închipui că o 
şi merit adăugă îngîndurat. Clayton, băiete, ştiu ca eşti istovit şi cu nervii 
zdruncinaţi, dar ăsta nu-i un motiv să te prosteşti. Mai bine te-ai duce la 
culcare. ” 

înainte de a se culca însă, o strigă încetişor pe Jane deasupra 
perdelei din pînză de catarg care-i despărţea, pentru că voia să-şi ceară 
scuze; dar cu acelaşi succes s-ar fi putut adresa şi Sfinxului. Atunci 
aşternu cîteva cuvinte pe un petic de hîrtie, pe care-1 strecură pe sub 
despărţitură. 

Jane văzu biletul, însă nu-1 luă în seamă pentru că era foarte 
furioasă, jignită şi îndurerată, dar fiindcă era femeie, pînă la urmă îl ridică 
şi-l citi. 

Draga mea domnişoară Porter, 

N-am avut nici un drept să insinuez ceea ce am insinuat Singura mea 
scuză este că mi-s nervii tociti — ceea ce nu constituie de loc o scuză. 

Te rog, încearcă să gîndeşti că n-am rostit acele cuvinte. îmi pare foarte 
rău. Dintre toţi oamenii din lume, dumneata eşti ultima pe care aş fi vrut s-o 
jignesc. Spune-mi că m-ai iertat. 

Wm. Cecil Clayton 

„Aşa a gîndit, altfel nu i-ar fi trecut prin cap s-o spună, raţiona fata, 

dar nu poate fi adevărat, oh, ştiu că nu-i adevărat!” 

O frază din scrisorică o sperie: „Dintre toţi oamenii din lume, 
dumneata eşti ultima pe care aş fi vrut s-o jignesc". 

Cu o săptămînă înainte, fraza aceasta ar fi umplut-o de bucurie, 
acum însă o mîhnea. Dorea să nu-1 fi întîlnit niciodată pe Clayton. îi părea 
rău că-i ieşise în cale zeul pădurii. Şi-apoi mai era şi biletul celalalt, pe 
care-1 găsise în iarbă, în faţa cabanei, în ziua cînd se întorsese din junglă, 
epistola de dragoste semnată: Tarzan din neamul maimuţelor. Cine mai 
putea fi şi acest nou curtezan? Dacă era un alt locuitor sălbatic al acestei 
cumplite păduri, ce n-ar fi fost oare în stare să comită pentru a o dobîndi? 

— Esmeralda! Trezeşte-te! îi strigă. Mă enervează să te văd dormind 
în tihnă, cînd ştii prea bine că lumea-i plină de nenorociri! 

— Gaberelle! ţipă Esmeralda, ridicîndu-se. Ce s-a mai întîmplat? Un 
hiponocer? Unde-i, domnişoară Jane? 

— Tîmpenii, Esmaralda, nu-i nimic. Culcă-te din nou. E destul de rău 
cînd dormi, da-i mult mai rău cînd eşti trează.. 

— Da, inimioara mea, da' ce-i cu comoara mea? Ce-are în seara asta 
de-i cam desprizmată? 

— Oh, Esmeralda, în seara asta sînt urîcioasă, răspunse fata. Nu lua 
aminte la ce spun, hai, fii bună! 

— Da, inimioara mea! Acuma fetita se duce frumos să facă nani. Are 
nervii în batistă. Ce mai, cu toţi ripotamii şi cu oamenii ăia care mănîncă 
duhuri, de care mi-a povestit domnu' Philander. Dumnezeule, nu-i de 
mirare să capete omu' o persecuţie nervoasă. 

Rîzînd, Jane străbătu cămăruţa şi sărutînd-o pe buna femeie, îi ură 
noapte bună. 

23.FRĂŢIA UMANĂ 

C înd D'Arnot îşi reveni în simţiri, se pomeni zăcînd pe un culcuş 
de ferigi moi şi de ierburi, sub un umbrar din crengi, clădit în 
formă de, A: La picioarele lui, prin deschizătura umbrarului, se 
vedea o pajişte verde şi la mică depărtare mai încolo, zidul compact al 
junglei şi al pădurii. 

D'Arnot şchiopăta, tot trupul îi era numai o durere, se simţea foarte 
slăbit şi pe măsură ce reintra în deplinătatea facultăţilor mintale, suferea 
supliciul cumplit al numeroaselor răni şi al junghiurilor ascuţite în fiecare 
muşchi şi în fiecare os, ca urmare a loviturilor groaznice pe care le primise. 

Chiar şi o simplă întoarcere a capului însemna o adevărată tortură, 
aşa încît rămase multă vreme nemişcat, cu ochii închişi. 

încerca să reînchege amănuntele întîmplării pe care o trăise înainte 


de a-şi fi pierdut cunoştinţa, pntru a se lămuri unde se află acum; se 

întreba dacă era printre prieteni sau printre duşmani. în din urmă 
reconstitui întreaga grozăvie a scenei petrecute la stîlp şi în sfîrşit îşi aduse 
aminte de ciudata făptură albă în braţele căreia căzuse în nesimţire. 

D'Arnot se întreba ce soartă îl mai aşteptă acum. Nu vedea şi nu 
auzea vreun semn de viaţă în preajmă. Zumzetul continuu al junglei, 
foşnetul milioanelor de frunze, bîzîitul gîzelor, glasul păsărilor şi al 
maimuţelor păreau topite într-un susur mîngîietor, ca şi cum se afla 
undeva la mare depărtare de miriadele de vieţi ale căror sunete răzbeau 
pînă la el doar într-un ecou stins. într-un tîrziu lunecă într-o calmă 
toropeală, din care nu se deşteptă decît la amiază. Din nou încercă acea 
bizară senzaţie de totală înmărmurire, care se făcuse simţită şi la prima 
deşteptare, dar imediat îşi reaminti cele de curînd petrecute şi privind prin 
deschizătura umbrarului, văzu silueta unui om cinchit pe vine. 

Omul stătea cu spatele larg, musculos spre el, dar, deşi era foarte 
bronzat, D'Arnot îşi dădu seama era spatele unui om alb şi-i mulţumi lui 
Dumnezeu. Francezul îl strigă cu o voce slabă. Omul se întoarse şi 
ridicîndu-se, veni spre umbrar. Avea o faţă foarte frumoasă, cea mai 
frumoasă faţă, gîndi Arnot, din cîte văzuse vreodată. Aplecîndu-se, se tîrî în 
adăpost lingă ofiţerul rănit şi-i puse o mină răcoroasă pe frunte. 

D'Arnot îi vorbi în franţuzeşte, dar omul se mărgini doar să clatine 
din cap, cu tristeţe, i se păru ofiţerului. Apoi D'Arnot încercă să-i vorbească 
în engleză, iar omul scutură din nou din cap. Italiana spaniola şi germana 
avură acelaşi rezultat descurajant. D'Arnot cunoştea cîteva boabe de 
norvegiană, rusă, greacă, ba chiar o brumă din limbajul unui trib negru din 
Congo de vest, omul însă nu răspunse la nici una dintre acestea. 

După ce-i cercetă rănile, îl lăsă pe D'Arnot în adăpost şi dispăru. O 
jumătate de oră mai tîrziu se întoarse cu braţele încărcate de fructe şi cu 
ceva ce semăna cu o tigvă goală de dovleac, plină cu apă. D'Arnot bău şi 
mîncă puţin. Se mira că nu avea febră. încercă din nou să înfiripe o 
conversaţie cu bizarul lui infirmier, dar încercarea rămase fără rezultat. 

Deodată, omul ieşi în grabă din adăpost pentru a se reîntoarce cîteva 
minute mai tîrziu, cu cîteva bucăţi de coajă de copac şi — minunea 
minunilor! — cu un creion. Ghemuindu-se lingă D'Arnot, scrise timp de un 
minut pe suprafaţa netedă ce căptuşea interiorul scoarţei, apoi îi întinse 
francezului cele scrise. 

D'Arnot fu mirat să vadă un mesaj scris în engleză, cu litere de tipar: 

EU SÎNT TARZAN DIN NEAMUL MAIMUŢELOR. CINE EŞTI TU? POŢI 
CITI ACEASTA LIMBA? 

D'Arnot luă creionul, apoi se opri. Omul acesta ciudat scria în engleză 
— evident, deci era un englez. 

— Da, răspunse D'Arnot prin viu grai. Citesc englezeşte. Pot să şi 
vorbesc. Acum putem sta de vorbă, în primul rînd dă-mi voie să-ţi 
mulţumesc pentru tot ce-ai făcut pentru mine. 

Omul însă clătină din cap şi arătă către creion şi scoarţa de copac. 

— Mon Dieu! strigă D'Arnot. Dacă eşti englez, cum se face că nu poţi 
vorbi englezeşte? 

Şi-apoi, într-o străfulgerare, înţelese — omul era mut, poate chiar 
surdo-mut. 

Aşadar, DArnot scrise un mesaj în engleză pe scoarţa de copac: 

Sînt Paul D'Arnot, locotenent în marina franceză, îţi mulţumesc pentru 
tot ce-ai făcut Mi-ai salvat viaţa şi tot ce-i al meu îţi aparţine. Pot să te întreb 
cum se face că scrii englezeşte, dar nu vorbeşti? 

Răspunsul lui Tarzan îl umplu pe DArnot de şi mai mare uimire. 

EU VORBESC NUMAI LIMBA TRIBULUI MEU GORILELE MARI CARE 
AU FOST ALE LUI KERCHAK; ŞI ÎNŢELEG PUŢIN DIN LIMBA LUI TANTOR, 
ELEFANTUL şi A LUI NUMA, LEUL, SI A ALTOR LOCUITORI AI JUNGLEI. 
NICIODATĂ NU AM VORBIT CU UN OM, DECÎT CU JANE PORTER PRIN 
SEMNE. ASTA ESTE PRIMA DATA CÎND VORBESC PRIN SCRIS CU CINEVA 
DE FELUL MEU. 

DArnot se simţea victima unei mistificări. I se părea incredibil să 
existe pe pămînt un om matur care să nu fi vorbit niciodată cu alt om şi 
ceea ce era mai absurd, care să ştie să citească şi să scrie. 

Reciti mesajul lui Tarzan — „decît cu Jane Porter". Asta era fata 
americană care fusese răpită de o gorilă în junglă. DArnot avu o nouă 
străfulgerare — deci omul ăsta era „gorila". Luă creionul şi scrise: 

Unde e Jane Porter? 

Iar Tarzan îi răspunse dedesubt: 

ÎNAPOI LA RUDELE EI ÎN CASA LUI TARZAN DIN NEAMUL 
MAIMUŢELOR. 

Deci n-a murit? Unde a fost? Ce i s-a întîmplat? 

N-A MURIT. A FOST LUATA DE TERKOZ CA SA FIE SOŢIA LUI; DAR 
TARZAN DIN NEAMUL MAIMUŢELOR A LUAT-O DE LA TERKOZ ŞI L-A 
OMORÎT ÎNAINTE DE A-I FACE VREUN RAU. NIMENI DIN JUNGLA NU-I 
POATE TINE PIEPT LUI TARZAN DIN NEAMUL MAIMUŢELOR ŞI APOI SA 
MAI RÂMÎNA VIU, EU SÎNT TARZAN DIN NEAMUL MAIMUŢELOR — 
LUPTĂTOR PUTERNIC. 

DArnot scrise: 

Ma bucur că a scăpat cu bine. Mă oboseşte să scriu, aş vrea să mă 
odihnesc puţin. 

Şi apoi Tarzan: 

DA. ODIHNESTE-TE. CÎND TE FACI BINE, TE DUC ÎNAPOI LA 
OAMENII TAL 

Zile la rînd zăcu DArnot pe culcuşul lui din frunze moi de ferigă. A 
doua zi făcu temperatură iar DArnot îşi spuse că asta înseamnă infecţie şi 
că o să moară. îi veni o idee. Se şi miră că nu-i trecuse mai înainte prin cap. 
îl chemă pe Tarzan şi-i indică prin semne că vrea să scrie, iar cînd Tarzan îi 








aduse coaja de copac şi creionul, D'Arnot îi scrise: 

Poţi să te duci pînă la oamenii mei şi să-i aduci aici? Le voi trimite un 
mesaj pe care ai să-l transmiţi din partea mea şi atunci or să te urmeze. 

Tarzan clătină din cap şi apoi scrise: 

M-AM GÎNDIT LA ASTA DIN PRIMA ZI; DAR N-AM ÎNDRĂZNIT. 
GORILELE MARI VIN ADESEA ÎN ACEST LOC, SI DACA TE GĂSESC AICI 
SINGUR ŞI RĂNIT, TE OMOARĂ. 

DArnot se întoarse pe o parte şi închise ochii. Nu voia să moară, dar 
simţea că se stinge pentru că fierbinţeala îi creştea din ce în ce. în noaptea 
aceea îşi pierdu cunoştinţa. 

Trei zile la rînd fu pradă delirului şi Tarzan îl veghe, udîndu-i fruntea 
cu mîinile şi spălîndu-i rănile, în cea de-a patra zi, febra cedă tot atît de 
brusc cum izbucnise, însă DArnot părea să fie propria lui umbră, atît era 
de slăbit. Tarzan era nevoit să-l ridice şi să-l susţină ca să poată bea apă 
din tigva de dovleac. 

Febra nu provenise dintr-o infecţie, aşa cum crezuse DArnot, ci, pur 
şi simplu, era vorba de unul dintre obişnuitele atacuri pe care le suferă albii 
în junglele Africii şi care sau îi omoară, sau cedează brusc, aşa cum se 
întîmplase în cazul lui DArnot. 

Două zile mai tîrziu, DArnot se plimba copăcel prin amfiteatru, 
susţinut de braţele puternice ale lui Tarzan, ca să nu cadă. Se aşezară la 
umbra unui arbore uriaş şi Tarzan găsi nişte coajă netedă de copac pe care 
să poată conversa. 

DArnot scrise primul: 

Cum ţi-aş putea plăti tot ce-ai făcut pentru mine? 

Şi Tarzan îi răspunse: 

INVATA-MA SA VORBESC LIMBA OAMENILOR. 

Ceea ce DArnot începu pe dată, arătîndu-i obiecte familiare şi 
repetînd denumirea lor în franceză, pentru că, îşi spusese el, îi va fi mai 
uşor să-l înveţe pe omul acesta franceza, din moment ce el însuşi o 
cunoştea mai bine decît oricare altă limbă. 

Pentru Tarzan, desigur, aceasta nu avea nici o însemnătate, întrucît 
el tot n-ar fi putut distinge între o limbă şi alta, aşa încît, cînd arătă 
cuvîntul OM, pe care-1 scrisese în englezeşte pe o bucată de coajă, află de la 
DArnot că se pronunţă homme şi în acelaşi fel, fu învăţat că, dacă scrii 
maimuţă pronunţi singe, iar dacă scrii copac, rosteşti arbre. 

Era un elev foarte sîrguincios, astfel că două zile mai tîrziu ştia atîta 
franceză cît să lege propoziţiuni scurte de felul: “Acesta este un copac”, 
“aceasta este iarbă”, “mi-e foame” şi altele de acelaşi fel; însă DArnot 
constată că-i venea greu să-l înveţe construcţiile limbii franceze pe o bază 
englezească. Francezul îi scria mici exerciţii în engleză pe care Tarzan 
trebuia să le citească cu glas tare în franceză, dar cum o traducere literară 
numai a franceză nu semăna, bietul Tarzan era adeseori încurcat. DArnot 


157 







hi i . 4 





A li 


I ’ 


H 



I 







îşi dădu seama că făcuse o greşeală, dar era prea tîrziu ca să mai dea înapoi 
şi s-o ia de capăt, silindu-1 pe Tarzan să se dezveţe de tot ce învăţase, mai 
ales că se apropiau cu paşi repezi de un punct de la care conversaţia 
începea să devină posibilă. 

în cea de a treia zi de la încetarea febrei, Tarzan îi scrise un mesaj lui 
D'Arnot, întrebîndu-1 dacă se simţea destul de puternic pentru a se lăsa 
transportat îndărăt la cabană. Tarzan era la fel de grăbit ca şi D'Arnot să 
ajungă acolo, pentru că tînjea s-o revadă pe Jane. 

Tocmai din această pricină îi venise foarte greu să rămînă alături de 
fraacez în toate zilele astea şi faptul că o făcuse cu atîta abnegaţie vorbea 
mai strălucit despre nobleţea sa de caracter decît chiar faptul că-1 salvase 
pe ofiţer din ghearele lui Mbonga. 

D'Arnot, foarte doritor să întreprindă călătoria îi scrise: 

Dar nu mă poţi purta pe-o asemenea distanţă prin pădurea asta 
încîlcită. 

Tarzan rîse: 

— Mais oui\ — răspunse şi D'Arnot rîse la rîndul lui, auzind de pe 
buzele lui Tarzan expresia aceasta pe care el o folosea atît de des. 

Aşa incit purceseră la drum, D'Arnot minunîndu-se, aşa cum se 
minunaseră şi Clayton şi Jane, de miraculoasa forţă şi agilitate a omului- 
maimuţa. La prînz sosiră la luminiş şi cînd Tarzan coborî de pe ramurile 
ultimului copac, inima îi sări din piept de nerăbdarea de a o revedea pe 
Jane. 

In preajma cabanei nu se zărea ţipenie de om, iar D'Arnot observă, 
perplex, că nici crucişătorul şi nici vasul Arrow nu mai erau ancorate în 
golf. Pretutindeni se vădea o atmosferă de pustietate, care-i copleşi pe cei 
doi bărbaţi în drum spre cabană. 

Nici unul dintre ei nu rosti o vorbă, totuşi amîndoi ştiură, înainte de a 
fi deschis uşa, ce-i aştepta dincolo de ea. Tarzan trase zăvorul şi împinse 
uşa grea pe balamalele-i de lemn. întocmai cum se temuseră: cabana era 
pustie. Cei doi se uitară unul la altul. D'Arnot ştia că oamenii săi îl 
crezuseră mort, însă Tarzan nu se gîndea decît la femeia care-1 sărutase cu 
dragoste şi care acum îl părăsise în timp ce el se străduise să ajute pe unul 
dintre ai ei. 

Inima i se umplu de o mare amărăciune. Va pleca departe în junglă şi 
se va întoarce la tribul lui. Niciodată nu va mai voi să vadă pe vreunul din 
neamul oamenilor; nu putea îndura nici gîndul de a se mai reîntoarce la 
cabană. O va părăsi pe veci o dată cu marile speranţe pe care le nutrise de 
a-şi regăsi rasa şi de a ajunge şi el om printre oameni. 

Şi francezul? D'Arnot? Ce va fi cu el? Se va descurca aşa cum se 
descurcase şi Tarzan. Nici pe el nu voia să-l mai revadă. Voia să fugă de tot 
ce-i putea aminti de Jane. 

în timp ce Tarzan stătea în prag, făurind asemenea gînduri negre, 

D'Arnot pătrunse în cabană. Constată că oamenii lăsaseră în urma lor o 
mulţime de comodităţi. Recunoscu numeroase obiecte de pe crucişător: o 
maşină de gătit de campanie, ustensile de bucătărie, o carabină şi 
numeroase rezerve de biscuiţi, alimente conservate, pături, două scaune şi 
un pat de campanie, mai multe cărţi şi reviste, cele mai multe americane. 

“Probabil că intenţionează să se întoarcă” — îşi spuse D'Arnot. 

Se îndreptă spre masa pe care John Clayton o construise cu atîţia ani 
înainte, de a fi fost folosită ca birou şi văzu pe ea două scrisori adresate lui 
Tarzan din neamul maimuţelor. Una dintre ele era scrisă cu caligrafie 
hotărîtă, masculină şi era nepecetluită. Cealaltă, cu scrisul feminin, era 
lipită. 

— Tarzan din neamul maimuţelor, uite două scrisori pentru tine! 
strigă D'Arnot, întorcîndu-se spre uşă; dar prietenul lui nu era acolo. 

D'Arnot ieşi în prag şi privi în jur. Tarzan se făcuse nevăzut. îl strigă, 
însă nu primi nici un răspuns. 

— Mon Dieu! exclamă D'Arnot, m-a părăsit! O simt. S-a reîntors în 
junglă şi m-a lăsat singur aici. 

Apoi îşi aminti de expresia zugrăvită pe faţa lui Tarzan cînd 
descoperise cabana goală — era expresia pe care vînătorul o vede în ochii 
căprioarei rănite, doborîtă dintr-o toană a lui. Omul fusese adine lovit — 
D'Arnot îşi dădea acum seama — dar de ce? Nu putea înţelege. 

Francezul privi în jur. Pustietatea şi grozăvia locului începuseră să-i 
apese nervii oricum slăbiţi de agonia suferinţei şi bolii prin care trecuse. Să 
fie lăsat singur aici, în vecinătatea cumplitei jungle, să nu mai audă 
niciodată un glas omenesc, să nu mai vadă o faţă de om, cu permanenta 
groază de fiarele sălbatice şi de oamenii şi mai sălbatici, pradă singurătăţii 
şi deznădejdii! Era înfiorător! 

Şi departe, spre răsărit, Tarzan din neamul maimuţelor zorea prin 
terasele de mijloc ale copacilor, înapoi la tribul său. Niciodată nu călătorise 
cu asemenea nesăbuită viteză. Avea senzaţia că fuge de el însuşi, că, gonind 
prin pădure ca o veveriţă speriată, se eliberează de propriile-i gînduri. Dar 
oricît de repede alerga, le afla mereu în el. 

Trecu peste trupul sinuos al lui Sabor, leoaica, ce se îndrepta în 
direcţie opusă — „Spre cabană" îşi spuse Tarzan. Ce putea face D'Arnot 
împotriva lui Sabor, sau a lui Bolgani, gorila, dacă l-ar ataca, sau a lui 
Numa, leul, sau a crudului Sheeta? 

Tarzan se opri din goana lui. 

— Ce eşti tu, Tarzan? se întrebă singur cu glas tare. O maimuţă sau 
un om? Dacă eşti maimuţa, atunci fă ce-ar face maimuţele: lasă-ţi semenul 
să moară în junglă, dacă ţie ţi-a venit chef să te duci în altă parte. Dacă eşti 
însă om, ai să te întorci să-ţi ocroteşti semenul. N-ai să fugi de unul din 
seminţia ta, pentru că un altul a fugit de tine. 

D'Arnot închise uşa cabanei. Era foarte nervos. Chiar şi oamenii 

curajoşi — şi D'Arnot era curajos, sînt uneori înspăimîntaţi de singurătate. 

încarcă una din puşti şi şi-o aşeză la îndemînă. Apoi se duse la masă 
şi luă scrisoarea deschisă adresată lui Tarzan. Poate scria acolo că oamenii 
lui părăsiseră doar vremelnic plaja. Simţea că a citi acea scrisoare nu 
însemna o încălcare a eticii, aşa încît o scoase din plic şi o parcurse: 

Către Tarzan din neamul maimuţelor. 

Vă mulţumim pentru că ne-aţi lăsat în foloshiţă cabana dumneavoastră 
şi regretăm că nu ne-aţi îngăduit plăcerea de a vă vedea şi a vă mulţumi 
personal. 

Nu v-am stricat nimic şi v-am lăsat o serie de obiecte care ar putea 
contribui la confortul şi siguranţa dumneavoastră aici, în singuraticul 
dumneavoastră cămin. 

Dacă-l cunoaşteţi cumva pe ciudatul om alb care ne-a salvat de atîtea 
ori vieţile şi ne-a adus merinde şi dacă puteţi sta de vorbă cu el, vă rog să-i 
mulţumiţi, de asemenea, pentru bunătatea sa. 

Peste o oră plecăm pentru a nu ne mai întoarce niciodată, dar dorim să 
ştiţi, dumneavoastră şi celălalt prieten al nostru din junglă, că vă vom fi de-a 
pururi recunoscători pentru tot ce-aţi făcut pentru străinii părăsiţi pe ţărmul 
dumneavoastră şi că, dac-am fi avut prilejul, am fi dorit să facem infinit mai 
mult spre a vă putea mulţumi amîndurora. 

Cu mult respect, 

Wm. Cecil Clayton 

Pentru a nu ne mai întoarce niciodată" murmură D' Arnot şi se trînti 
cu faţa-n jos pe patul de campanie. 

O oră mai tirziu, tresări şi rămase în ascultare. Cineva era la uşă, 
încercînd să intre. D'Arnot întinse mîna după puşca încărcată şi şi-o puse 
la umăr. 

Se lăsase întunericul şi interiorul cabanei era învăluit în beznă, dar 
omul putu desluşi zăvorul mişcîndu-se din loc. 

Simţi cum i se face părul măciucă. Uşa se deschise încetişor, pînă 
cînd, prin crăpătura îngustă, putu să vadă o siluetă dincolo de ea. 

D'Arnot îndreptă ţeava puştii spre crăpătura uşii, apoi apăsă pe 
trăgaci. 


24.COMOARA PIERDUTA 


C înd expediţia se întoarse din zadarnica-i strădanie de a-1 salva 
pe D'Arnot, căpitanul Dufranne îşi exprimă dorinţa de a ridica 
ancora cît mai repede cu putinţă şi toţi, cu excepţia Janei, se 
arătară de cord. 

— Nu, spuse ea cu hotărîre, eu nu plec şi nici voi n-o să plecaţi, 
pentru că în jungla aceasta avem doi prieteni care or să apară într-o bună 

zi, sperînd ne găsească aşteptîndu-i. Ofiţerul dumneavoastră, domnule 
căpitan Dufranne, este unul dintre aceştia doi şi omul pădurii, care a salvat 
pe rînd viaţa fiecărui membru din grupul tatălui meu, este al doilea. M-a 
părăsit acum două zile la liziera junglei, grăbindu-se să alerge în ajutorul 
tatălui meu şi al domnului Clayton, după cum socotea el, si a rămas să-l 
salveze pe locotenentul D'Arnot; puteti fi sigur de aceasta. Dacă ar fi ajuns 
prea tîrziu pentru a-1 mai ajuta pe locotenent, s-ar fi întors pînă acum şi 
faptul că încă nu a revenit constituie pentru mine o dovadă suficientă că a 
întîrziat pentru că locotenentul D'Arnot e rănit sau pentru că a trebuit să-i 
urmărească pe capturatori dincolo de satul atacat de oamenii 
dumeavoastră. 

— Dar uniforma bietului D'Arnot şi toate lucrurile lui au fost găsite în 
sat, domnişoară Porter argumentă căpitanul, iar băştinaşii s-au arătat 
foarte agitaţi cînd au fost întrebaţi de soarta bietului alb. 

— Da, domnule căpitan, dar nu au recunoscut că ar fi murit, cît 
despre îmbrăcămintea şi echipamentul aflat în posesia lor, vai de mine şi 
popoare mai civilizate decît aceşti sărmani negri îşi despoaie prizonierii de 
orice obiect de valoare, fie că intenţionează să-i ucidă sau nu. Pînă şi ostaşii 
din Sudul meu îndrăgit i-au jefuit nu numai pe cei vii, dar şi pe morţi. 
Recunosc, aveţi puternice dovezi aparente, dar nici una nu-i întemeiată. 

— Poate că şi acest om al pădurii a fost capturat sau ucis de 
sălbatici, sugeră căpitanul Dufranne. 

Fata rîse. 

— Nu-1 cunoaşteţi, replică ea, cu o uşoară furnicare de mîndrie la 
gîndul că vorbea depre ceva ce-i aparţine. 

— Admit că ar merita să-l aşteptăm pe supraomul ăsta al 
dumneavoastră, rîse căpitamd. Fără îndoială că mi-ar plăcea să-l cunosc. 

— Atunci aşteptaţi-1, dragul meu căpitan, stărui fata, pentru că eu 
am de gînd să-l aştept. 

Francezul ar fi fost nespus de surprins dacă ar fi putut interpreta 
adevăratul sens al cuvintelor fetei. Discutaseră în timp ce veneau de pe 
plajă, îndreptîndu-se spre cabană şi acum se apropiară de un mic grup, 
aşezat pe scăunaşe pliante la umbra unui copac stufos din vecinătatea 
casei. 

Se aflau acolo profesorul Porter, domnul Philander şi Clayton, 
împreună cu locotenentul Charpentier şi alţi doi camarazi de-ai lui, ofiţeri, 
în timp ce Esmeralda dădea tîrcoale în spatele lor, emiţînd din cînd în cînd 
păreri şi comentarii, cu libertatea bătrînei servitoare de familie căreia i se 
îngăduie multe. 

Cînd li se apropie superiorul, ofiţerii se ridicară în picioare Şi 
salutară, iar Clayton îi cedă Janei scăunaşul sau. 

Tocmai discutam despre soarta bietului Paul, spuse căpitanul 
Dufranne. Domnişoara Porter susţine că nu avem dovezi absolute că ar fi 

mort şi de fapt nici nu avem. Pe de altă parte, afirmă că absenţa prelungită 
a omnipotentului dumneavoastră prieten din junglă, denotă că D'Arnot are 
încă nevoie de serviciile sale, fiind sau rănit, sau prizonier într-un sat 
băştinaş mai îndepărtat. 

— Ni s-a făcut sugestia, interveni locotenentul Charpentier, ca s-ar 
putea ca omul acela sălbatic să facă parte din tribul negrilor care ne-au 
atacat şi că s-o fi grăbit să-i ajute pe ei, oamenii lui. Jane aruncă o privire 
rapidă spre Clayton. 

— O sugestie foarte rezonabilă, aprecie profesorul Porter. 

— Nu sînt de părerea dumneavoastră, obiectă domnul Philander. Ar fi 
avut o infinitate de prilejuri să ne facă vreun rău sau să-şi conducă tribul 
împotriva noastră, şi dimpotrivă, în tot timpul lungii noastre rezidenţe aici 
şi-a menţinut constant rolul de oblăduitor şi furnizor de provizii. 

— Asta-i drept, interveni Clayton, dar nu trebuie să trecem cu 
vederea faptul că, în afară de el, singurele fiinţe umane aflate pe o rază de 
sute de mile sînt nişte sălbatici canibali. Omul era înarmat întocmai ca şi 
canibalii, ceea ce ne indică existenţa unui anumit gen de relaţii între ei şi 
faptul că el nu-i decît unul singur împotriva poate a mii şi mii dintre ei, ne 
sugerează că aceste relaţii nu au putut fi decît amicale. 

— E improbabil să nu existe legături între ei, remarcă şi căpitanul, 
posibil să fie un membru al tribului. 

— Altminteri cum ar fi putut trăi atîta vreme printre sălbăticiunile 
junglei, fiare şi oameni, încît să devină aşa de iscusit la vînătoare şi în 
mînuirea armelor africane? adăugă un alt ofiţer. 

— Domnilor, îl judecaţi potrivit cu normele dumneavoastră, îi 
combătu Jane. Un om alb oarecare, aşa ca oricine dintre dumneavoastră, 
scuzaţi-mă n-am avut nici o intenţie să vă jignesc, am vrut să spun că un 
alb cu o forţă fizică şi mintală depăşind chiar nivelul obişnuit n-ar fi izbutit, 
vă asigur, să trăiască timp de un an, singur şi despuiat, în această junglă 
tropicală; dar făptura aceasta nu numai că întrece în forţă şi în agilitate pe 
orice alb obişnuit, dar lasă în urmă, de departe, pe cei mai antrenaţi dintre 
atleţii şi oamenii de mare forţă ai noştri, depăşindu-i în măsura în care 
aceştia ar depăşi un nou-născut; iar curajul şi ferocitatea sa cînd se luptă 
sînt acelea ale unei fiare sălbatice. 

— în orice caz şi-a cîştigat un apărător devotat domnişoară Porter, 
spuse căpitanul Dufranne, rîzind! Sînt încredinţat că nu există nimeni 
printre noi care n-ar accepta pe dată să înfrunte de o sută de ori moartea, 
în formele ei cele mai aprige, pentru a se arăta vrednic de elogiile unei 
persoane chiar numai pe jumătate atît de leale... sau de fermecătoare. 

— Nu v-ar mira că-1 apăr, răspunse fata, dacă l-aţi fi putut vedea aşa 
cum l-am văzut eu luptîndu-se pentru mine cu monstrul acela uriaş şi 
păros. Dacă l-aţi fi văzut năpustindu-se asupra colosului cum se 
năpusteşte un bivol asupra unui urs, fără nici un semn de teamă sau de 

şovăire, l-aţi fi socotit supraom. Dacă i-aţi fi văzut muşchii aceia puternici 
încordîndu-se sub pielea bronzată, dacă l-aţi fi văzut cum ţinea la distanţă 
colţii hidoşi ai fiarei şi dumneavoastră l-aţi fi socotit invincibil. Dacă aţi fi 
văzut tratamentul cavaleresc pe care l-a acordat unei fete străine, dintr-o 
lume străină, aţi fi nutrit aceeaşi absolută încredere în el pe care o nutresc 
şi eu. 

— Ai cîştigat partida, frumoasă apărătoare! exclamă căpitanul. 
Curtea consideră că pîrîtul e nevinovat, iar crucişătorul va mai aştepta 
cîteva zile, oferindu-i astfel prilejul de a se întoarce şi a mulţumi divinei 
Porţia 2 . 

5 

— Pentru numele lui Dumnezeu, inimioara mea, strigă Esmeralda, 
doar n-o să-mi spui mie că aveţi de gînd să mai rămîneţi cu toţii în ţara asta 
cu animale camivale, din moment ce avem posibilitatea să escapadăm cu 
vaporul ăla? Să nu-mi spui una ca asta, inimioara mea! 

— Vai, Esmeralda! Ar trebui să te ruşinezi! strigă Jane. Asta-i 
mijlocul prin care-ti arăţi recunoştinţa fată de omul care ti-a salvat de două 

ori viata? 

— Bine, domnişoară Jane, ce spui mata e jest; da' omu' acela din 
pădure nu ne-a salvat viaţa ca să rămînem aici. Ne-a salvat-o tocmai ca să 
putem pleca de-aici. Io cred că s-ar supăra foc dac-ar vedea c-am fost aşa 
de nătăfleţi şi-am rămas pe loc, după ce că ne-a dat ocazia s-o ştergem. Io 
ziceam că n-o să mai trebuie să dorm nici măcar o noapte în grădina asta 
geologică şi să mai ascult ţipetele alea singuratice care vin din junblă, după 
ce cade întunericul. 

— Nu te condamn deloc, Esmeralda, o încuraja Clayton şi ai pus 
punctul pe i cînd le-ai numit “ţipete singuratice” Eu n-am reuşit niciodată 
să găsesc cuvîntul potrivit, dar ăsta-i chiar aşa, “ţipete singuratice”. 

— Dumneata şi Esmeralda aţi face mai bine să vă duceţi să locuiţi pe 
crucişător, spuse Jane, cu un subtil dispreţ. Ce-aţi mai spune dac-ar trebui 
să trăiţi toată viaţa în junglă, aşa cum a trăit omul pădurii? 

— Mi-e teamă c-aş fi un perfect ţopîrlan, în chip de om sălbatic, 
răspunse Clayton cu amărăciune. Zgomotele astea nocturne fac să mi se 
zbîrlească părul în cap. Presupun c-ar trebui să-mi fie ruşine, dar ăsta-i 
adevărul. 

— N-aş putea spune, replică locotenentul Charpentier. Niciodată n- 
am stat să mă gîndesc la frică sau la lucruri de genul ăsta, niciodată n-am 
încercat să-mi dau seama dacă sînt un laş sau un viteaz; dar în noaptea 
aceea, cînd am rămas în junglă după capturarea lui D'Arnot şi cînd 
zgomotele pădurii se înălţau şi coborau în jurul nostru, am început să-mi 
spun că, într-adevăr, sînt un laş. Şi nu răgetele şi mugetele animalelor mari 

2 Personaj al tragediei Julius Caesar de Shakespeare.Scurta sa apariţie în actul doi contribuie 
esenţial la definirea caracterului soţului ei, Brutus. (n. t.) 











mă impresionau cel mai mult, ci zgomotele tainice, cele pe care le auzi 
deodată în apropierea ta şi apoi pîndeşti în zadar să percepi repetîndu-se, 
sunetele acelea de care nu+ţi dai seama ce sînt, ca de namilă ce se furişează 
hoţeşte şi conştiinţa că nu ştii cît e de aproape, sau dacă nu cumva se 
tîrăşte şi mai aproape fără ca tu s-o mai auzi. 

Zgomotele astea... şi apoi ochii. Mon Dieu\ De-acum înainte o să-i 
simt mereu în întuneric, ah, ochii aceştia sînt cei mai îngrozitori! 

O clipă, rămaseră cu toţii tăcuţi, apoi Jane vorbi: 

— Şi el e acolo, rosti ea într-o şoaptă înăbuşită de groază. Ochii aceia 
se vor pironi în noaptea asta asupra lui şi asupra tovarăşului vostru, 
locotenentul D'Arnot. Ii puteţi părăsi astfel, domnilor, fără a le acorda 
măcar ajutorul pasiv de a mai ramîne cîteva zile? 

— Ţţţ, ţţţ, fetiţo! făcu profesorul Porter. Căpitanul Dufranne e de 
acord să rămînă, cît despre mine, sînt şi eu perfect de acord, perfect de 
acord, aşa cum am fost întotdeauna ori de cîte ori ai avut tu vreun capriciu 
copilăresc. 

— Domnule profesor, am putea folosi ziua de mîine pentru 
recuperarea cufărului, sugeră domnul Philander. 

— Chiar aşa, chiar aşa, domnule Philander, aproape că uitasem de 
comoară! exclamă profesorul Porter. Poate că ne împrumută căpitanul 
Dufranne cîţiva oameni care să ne ajute şi pe unul dintre prizonieri ca să 
ne-arate locul unde-au îngropat-o. 

— Fără îndoială, dragă domnule profesor, sîntem cu toţii la 
dispoziţia dumneavoastră, răspunse căpitanul. 

Şi astfel se hotărî pentru a doua zi ca locotenentul Charpentier să ia 
un grup de zece oameni şi pe unul dintre răzvrătiţii de pe Arrow drept 
călăuză şi să dezgroape comoara; iar crucişătorul urma să aştepte încă o 
săptămînă în micul golf. La sfîrşitul acestui răstimp vor putea considera ca 
sigur că DArnot murise şi că omul pădurii nu se va mai întoarce. După 
aceea, cele două vase urmau să plece cu ei toţi. 

A doua zi, profesorul Porter nu-i însoţi pe căutăturii comorii, dar 
cînd, la ora prînzului, îi văzu reîntorcîndu-se cu mîinile goale, se grăbi să le 
iasă în întîmpinare — obişnuita lui nepăsare absorbită, se spulberase în 
cele patru vînturi şi locul ei îl luase o agitaţie nervoasă. 

Unde-i comoara? strigă către Clayton de la o depărtare de treizeci de 

metri. 

Clayton clatină din cap. 

— Dispărută, răspunse tînărul cînd fu mai aproape de profesor. 

— Dispărută? Imposibil! Cine-ar fi putut s-o ia? strigă profesorul 
Porter. 

— Dumnezeu ştie, domnule profesor. Am fi putut crede că individul 
care ne-a călăuzit ne-a indus în eroare asupra locului, dar surpriza şi 
consternarea sa cînd nu a descoperit nici un cufăr sub cadavrul lui Snipes, 

pe care l-au asasinat, au fost prea autentice pentru a fi simulate. Şi-apoi 
lopeţile noastre ne-au dat de veste că ceva fusese îngropat dedesubtul 
cadavrului, pentru că am găsit o scobitură adîncă, umplută cu ţărînă 
afinată. 

— Dar cine ar fi putut s-o ia? întrebă iar profesorul. 

— Desigur că bănuiala poate să cadă pe oamenii de pe crucişător, 
replică locotenentul Charpentier, dacă sublocotenentul Janviers, aci de 
faţă, nu m-ar asigura categoric că nici un om nu a coborît pe uscat: din 
momentul cînd am ancorat, nimeni nu a călcat pe ţărm decît sub comanda 
unui ofiţer. Nu ştiu dacă i-aţi fi suspectat pe oamenii noştri, dar mă bucur 
că nu există nici o posibilitate ca bănuiala să cadă asupra lor, încheie 
locotenentul. 

— Niciodată nu mi-ar fi trecut prin cap să-i suspectez pe oamenii 
cărora le datorăm atît de mult, ripostă profesorul Porter, îndatoritor. Ar fi ca 
şi cum l-aş suspecta pe dragul meu Clayton, aci de faţă, sau pe domnul 
Philander. 

Francezii zîmbiră, atît ofiţerii cît şi marinarii. Era limpede că li se 
luase o piatră de pe inimă. 

— Comoara a dispărut de cîtăva vreme, continuă Clayton. De fapt, 
cadavrul s-a dezmembrat cînd l-am scos din groapă, ceea ce denotă că, 
oricine ar fi sustras comoara, a făcut-o cînd cadavrul era încă proaspăt, 
căci în momentul cînd l-am dezgropat noi era intact. 

— Trebuie să fi fost mai mulţi hoţi, se amestecă Jane, care se 
apropiase între timp de ei. V-aduceţi aminte că a fost nevoie de patru 
oameni ca să care cufărul? 

— Pe Dumnezeul meu! strigă Clayton. Asta-i adevărat. Se vede treaba 
că l-a dezgropat o bandă de negri. Probabil că unul dintre ei i-o fi văzut pe 
oameni îngropînd cufărul şi s-a întors imediat cu o ceată de prieteni şi l-au 
luat. 

— Orice speculaţie e inutilă, grăi profesorul Porter cu mîhnire. 
Cufărul a dispărut. N-o să-l mai vedem niciodată şi nici comoara pe care o 
conţinea. 

Numai Jane ştia ce însemna această pierdere pentru tatăl ei, dar 
nimeni nu ştia ce înseamnă pentru dînsa. 

Şase zile mai tîrziu, căpitanul Dufranne anunţă că a doua zi în zori, 
urmau să ridice pînzele. Jane ar fi cerşit o nouă amînare dacă n-ar fi 
încolţit şi în inima ei convingerea că iubitul din pădure n-avea să mai revină 
niciodată. în ciuda propriilor ei sentimente, începuse să fie roasă de îndoieli 
şi temeri. Justeţea argumentelor aduse, de ofiţerii francezi, atît de 
dezinteresaţi, începuse s-o convingă împotriva voinţei ei. N-ar fi putut crede 
niciodată că e canibal, dar în cele din urmă i se păru posibil să fie membru, 
prin adopţiune, al vreunui trib de sălbatici. Nu putuse să admită gîndul că 
ar fi murit. Era imposibil să-ţi închipui că în acel trup desăvîrşit, vibrînd de 

triumful vieţii, scînteia vitală ar fi putut vreodată să se stingă — era ca şi 
cum ţi-ai fi închipuit că nemurirea înseamnă ţărînă. 

în timp ce Jane îngăduia minţii ei să adăpostească asemenea gînduri, 
altele, la fel de nepoftite, i se impuneau cu sila. Dacă aparţinea unui trib de 
sălbatici, însemna că are o soţie sălbatică — sau poate chiar o duzină de 
neveste — şi o puzderie de ţînci sălbatici, corciţi. Fata se cutremură şi cînd 
o anunţară că a doua zi în zori crucişătorul avea să ridice ancora, aproape 
că se bucură. Totuşi ea sugeră să fie lăsate în cabană arme, muniţii, 
provizii şi obiecte utile, chipurile pentru acea personalitate intangibilă care 
iscălea „Tarzan din neamul maimuţelor", precum şi pentru D'Arnot, dacă ar 
mai fi trăit, dar în realitate, spera Jane, pentru zeul pădurii, chiar dacă s-ar 
dovedi un zeu cu picioare de lut. şi în ultimul minut, îi lăsă şi un mesaj, 
care să-i fie transmis prin mijlocirea lui Tarzan din neamul maimuţelor. 

Jane fu cea din urma care paraşi cabana, reîntorcîndu-se sub un 
pretext mărunt, după ce toţi ceilalţi porniseră spre vapor. îngenunche lîngă 
patul în care petrecuse atîtea nopţi şi înălţă o rugăciune pentru omul ei 
primitiv, apoi, strivindu-şi buzele de medalion, murmură: 

— Te iubesc şi pentru că te iubesc cred în tine. Dar chiar dacă n-aş 
crede, tot te-aş iubi. Dacă te-ai fi întors la mine şi dacă n-ar fi fost altă cale, 
aş fi venit cu tine în junglă... pe veci. 

dată cu trosnetul carabinei, D'Arnot 
văzu uşa cabanei deschizîndu-se larg şi 
silueta unui om prăbuşindu-se în toată 
lungimea pe podea. Cuprins de panică, francezul 
ridică din nou arma la ochi, ca să mai tragă o dată în 
fiinţa doborîtă, dar deodată, în semiîntunericul uşii 
deschise, desluşi că omul era alb şi o clipă mai tîrziu, 
îşi dădu seama că-şi împuşcase prietenul şi proteguitorul, pe Tarzan din 
neamul maimuţelor. 

Cu un strigăt de groază, D'Arnot sări lîngă omul-maimuţă şi 
îngenunchind, îi înălţă capul, strigîndu-i numele cu glas tare. Nu veni nici 
un răspuns şi atunci D'Arnot îşi lipi urechea de inima lui. Spre imensa-i 
bucurie, auzi bătăile regulate. Cu mare grijă îl ridică pe Tarzan pe pat şi 
apoi, după ce închise şi zăvori uşa, aprinse o lampă şi examina rana. 
Glonţul îi produsese o rană vizibilă în ţeastă. O rană urîtă, dar de 
suprafaţă, fără nici un semn de fractură a craniului. D'Arnot scoase un 
suspin de uşurare şi începu să spele sîngele ce şiroia pe faţa lui Tarzan. 

Curînd, apa rece îl deşteptă şi omul-maimuţă deschise ochii, privind 
mirat şi întrebător către D'Arnot. Acesta din urmă îi bandajase rana cu fîşii 

de pînză ; cînd văzu că Tarzan îşi venise în simţiri, se ridică şi ducîndu-se 
la masă, îi scrise un mesaj pe care il puse în mină şi-n care-i explica teribila 
greşeală pe care o săvîrşise, adăugind cit era de fericit că nu-1 rănise mai 
grav. 

După ce citi mesajul, Tarzan se aşeză pe marginea patului şi rîse. 

— Nu-i nimic, rosti el în franceză şi apoi, cum vocabularul nu-1 mai 
servea, continuă în scris: 

DACA-AI FI VĂZUT CE MI-AU FĂCUT BOLGANI ŞI KERCHAK, ŞI 
TERKOZ ÎNAINTE DE I-AM OMORÎT, AI RÎDE DE ACEASTĂ MICĂ 
ZGÎRIETURĂ. 

D'Arnot îi dădu lui Tarzan cele două mesaje care-i fuseseră lăsate. 

Tarzan îl citi pe cel dinţii, cu o expresie de tristeţe zugrăvită pe faţă. 
Pe cel de-al doilea îl întoarse pe faţă şi pe dos, căutînd o deschizătură, nu 
mai văzuse niciodată pînă atunci o scrisoare pecetluită, în cele din urmă i-o 
întinse lui DArnot. 

Francezul îl supraveghease şi-şi dăduse seama că pe Tarzan îl 
încurca plicul. Cit de bizar ca un plic să constituie un mister pentru un om 
alb matur! D'Arnot îl deschise şi-i dădu apoi lui Tarzan scrisoarea. 

Aşezat pe un scăunaş pliant, omul-maimuţă desfăşură foaia scrisă şi 

citi: 

Către Tarzan din neamul maimuţelor, 

y ' 

înainte de plecare, daţi-mi voie să adaug mulţumirile mele la acelea ale 
domnului Clayton pentru bunătatea de care aţi dat dovadă, îngăduindu-ne să 
vă folosim cabana. 

Am regretat mult cu toţii că nu aţi venit la noi, că să ne împrietenim. Am 
fi fost bucuroşi să fi putut cunoaşte pe gazda noastră pentru a-i mulţumi. 

Mai este cineva căruia aş fi vrut să-i mulţumesc, dar care nu s-a mai 
întors, deşi nu pot crede că ar fi murit. 

Nu-i cunosc numele. Este vorba de uriaşul alb care purta medalionul cu 
diamante la gît. Dacă-l cunoaşteţi şi dacă-i puteţi vorbi limba, vă rog să-i 
transmiteţi mulţumirile mele şi să-i spuneţi că l-am aşteptat să se întoarcă 
şapte zile la rînd. 

Spuneţi-i, de asemenea, că în locuinţa mea din America, în oraşul 
Baltimore, va fi oricînd binevenit, dacă va dori vreodată să vină. 

Am găsit pe jos, printre frunzele de sub copacul de lingă cabană, biletul 
pe care mi l-aţi scris. Nu ştiu cum de v-aţi putut îndrăgosti de mine, dat fiind 
că n-am schimbat niciodată vreo vorbă şi-mi pare foarte rău dacă e adevărat, 
dar inima mea e dăruită altuia. 

Vă rog să credeţi însă că rămîn mereu a dumneavoastră prietenă, 

Jane Porter 

Vreme de aproape un ceas, Tarzan rămase cu ochii pironiţi în podea. 
Din ambele bilete reieşea limpede că nu ştiuseră că el şi Tarzan din neamul 
maimuţelor erau una şi aceeaşi persoană. 

“Inima mea e dăruită altuia” — repetă el într-una în gînd. 

Aşadar, nu-1 iubea! Atunci de ce s-a prefăcut că-1 iubeşte, înălţîndu-1 
pe culmile speranţei, numai pentru a-1 azvîrli apoi în adîncurile 
deznădejdii?! Poate că sărutările ei nu erau decît semne de prietenie. Cum 
ar fi putut să ştie, el care nu cunoştea nimic din deprinderile oamenilor? 
Apoi se ridică brusc şi urîndu-i lui DArnot noapte bună, aşa cum învăţase 
că se cuvine, se trînti pe patul de ferigi pe care dormise Jane Porter. 

DArnot stinse lampa şi se întinse pe patul de campanie. 

Timp de o săptămînă nu făcură altceva decît să se odihnească, 
DArnot învăţîndu-1 pe Tarzan franceza. La sfîrşitul acestui răstimp, cei doi 
puteau conversa cu destulă uşurinţă. 

într-o seară, în timp ce stăteau în cabană, înainte de a se duce la 
culcare Tarzan se întoarse spre DArnot. 

— Unde e America? îl întrebă el. 

DArnot îi arătă un punct în direcţia nord-vest. 

— La depărtare de multe mii de mile peste ocean, îl lămuri. De ce 
întrebi? 

— Mă duc acolo. DArnot clătină din cap. 

— Imposibil prietene, îi spuse el. 

Tarzan se ridică şi deschizînd unul din dulapuri, se întoarse cu un 
manual de geografie mult răsfoit. Deschizîndu-1 la o hartă a lumii, spuse: 

— Niciodată n-am putut înţelege toate astea; te rog, explică-mi-le. 


După ce DArnot îi explică, arătîndu-i că tot ce-i albastru înseamnă 
apă, iar peticele de alte culori sînt continentele şi insulele, Tarzan îi ceru să- 
i arate unde se aflau ei acum. DArnot îi arătă. 

— Acum arată-mi America, urmă Tarzan. Şi cînd DArnot puse 


degetul pe America de Nord, Tarzan zîmbi şi-şi aşeză palma pe pagină, 
acoperind întregul mare ocean care desparte cele două continente. Vezi, nu- 
i chiar aşa de departe, spuse el, aproape cît lăţimea mîinii mele. 

DArnot rîse. Cum îl putea face să înţeleagă? Apoi luă un creion şi 
marcă un punct minuscul pe ţărmul Africii. 

— Punctul ăsta, spuse el, e ■ ^’ 
mult mai mare pe această hartă decît 



cabana ta pe suprafaţa pămîntului. 
îţi dai seama acum cît e de departe? 

Tarzan chibzui îndelungă 
vreme. 

— în Africa trăiesc oameni albi? 
întrebă. 

— Da. 

— Unde sînt cei mai apropiaţi? 


DArnot îi arătă un punct pe 
coastă, la nord de locul unde se aflau. 

— Atît de aproape? întrebă Tarzan, surprins. 

— Da, răspunse D'Arnot, dar nu-i aproape deloc. 

— Şi au bărci mari cu care trec oceanul? 

— Da. 

— Mergem mîine la ei, decretă Tarzan. D'Arnot zîmbi din nou şi 
clătină din cap: 

— E prea departe. Am muri cu mult înainte de a ajunge la ei. 

— Vrei să rămii aici pentru totdeauna? 

— Nu, mărturisi D'Arnot. 

— Atunci pornim mîine. Nu-mi mai place aici. 

— Mai bine mor decît să rămîn pe loc. 

— Mă rog, răspunse D'Arnot, ridicînd din umeri, nu ştiu ce să spun, 
prietene, dar parcă şi eu. Mai curînd aş muri decît să rămîn aici. Dacă tu 
pleci, vin cu tine. 

— Atunci e hotărît, spuse Tarzan. Mîine pornesc spre America. 

— Şi cum ai s-ajungi în America fără bani? 

— Ce înseamnă bani? 

îi trebui mult timp lui D'Arnot ca să-l facă să înţeleagă, chiar în parte. 

— Şi cum capătă oamenii bani? întrebă Tarzan în cele din urmă. 

— Muncind în schimbul lor. 

— Foarte bine. Atunci am să muncesc pentru ei. 

— Nu prietene, răspunse D'Arnot, tu nu trebuie să-ţi faci griji din 
pricina banilor şi nici n-ai nevoie să munceşti pentru ei. Eu am destui bani 
pentru doi oameni, chiar şi pentru douăzeci. Am mult mai mult decît e bine 
pentru un singur om şi dacă vreodată o s-ajungem în lumea civilizată, vei 
avea tot ce-ti trebuie. 

7 

Aşadar, a doua zi o porniră de-a lungul coastei, spre nord. Fiecare 
dintre ei ducea o puşcă şi muniţii, în afară de aşternut, ceva hrană şi 
ustensile de gătit. Acestea din urmă i se păreau lui Tarzan o povară inutilă, 
aşa că le azvîrli pe ale sale. 

— Dar trebuie să te-nveţi să mănînci hrană gătită, prietene, îl dojeni 
D'Arnot. Nici un om civilizat nu se hrăneşte cu carne crudă. 

— Voi avea destul timp să-nvăţ cînd o s-ajungem în lumea civilizată, 
răspunse Tarzan. Nu-mi place mîncarea gătită şi voi nu faceţi decît să 
stricaţi gustul bun al cărnii. 

Timp de o lună călătoriră spre nord. Uneori găseau hrană din belşug, 
alteori flămînzeau zile întregi. 

Nu întîlniră picior de băştinaş şi nici nu fură atacaţi de fiare. 
Călătoria se desfăşura miraculos de uşor. Tarzan punea mereu întrebări şi 
învăţa cu repeziciune. D'Arnot îl iniţie în multe dintre rafinamentele 
civilizaţiei — pînă şi în folosirea cuţitului şi furculiţei; dar uneori Tarzan le 
azvîrlea cu dezgust, înşfăca merindele cu puternicele-i mîini bronzate şi le 
sfîşia cu colţii lui de animal sălbatic. 


UK 

In asemenea cazuri, D'Arnot îl mustra: 

— Tarzan, nu trebuie să mănînci ca o brută cînd vezi că eu mă 
străduiesc să fac un gentleman din tine. Mon Dieu\ Gentlemanii nu mănîncă 
aşa, e oribil. 

Tarzan îi zîmbea cu sfială şi lua din nou cuţitul şi furculiţa. Dar în 
inima lui le ura de moarte. 

In timpul călătoriei îi povesti lui D'Arnot despre sipetul pe care-1 
îngropaseră marinarii; îi istorisi cum îl dezgropase şi îl dusese la locul de 
întîlnire al gorilelor, unde-1 îngropase din nou. 

— Trebuie să fie comoara profesorului Porter! exclamă D'Arnot. Ai 
făcut foarte rău, dar desigur n-aveai cum să ştii. 

Şi atunci Tarzan îşi aduse aminte de epistola scrisă de Jane prietenei 
sale — cea pe care el o furase cînd veniseră prima seară la cabană — aşa 
încît îşi dădu seama ce conţinea cufărul şi ce însemna acesta pentru Jane. 

— Mîine mergem să-l luăm, îi comunică lui D'Arnot. 

— Să ne întoarcem?! exclamă D'Arnot. Dar bine dragul meu, sîntem 
pe drum de trei săptămîni. Ne-ar trebui alte trei ca să ne întoarcem la 
comoară şi apoi, încărcaţi cu povara aceea uriaşă, pe care au trebuit s-o 
poarte patru marinari, după cum îmi spui, ne-ar fi necesare cîteva luni 
bune pînă să ajungem din nou în acest punct. 

— E un lucru care trebuie făcut, prietene, stărui Tarzan. Tu n-ai decît 
să mergi înainte spre civilizaţie, iar eu mă întorc să iau comoara. Cînd sînt 
singur, umblu mai repede. 

— Tarzan, am un plan mult mai bun, îl potoli D'Arnot. Mergem 
împreună pînă la aşezarea cea mai apropiată, acolo închiriem o barcă şi 
venim înapoi - de-a lungul coastei ca să luăm comoara, pe care astfel o vom 
transporta mult mai uşor. E un mijloc mai sigur, mai rapid şi care nu cere 
să ne despărţim. Ce părere ai de planul meu? 

— Foarte bine, răspunse Tarzan. Comoara ne-aşteaptă oricînd am 
veni după ea; şi cu toate că aş putea s-o iau acum şi să te ajung din urmă 
într-o lună-două, prefer să nu te las singur pe drum. Cînd văd cît eşti de 
neajutorat, D'Arnot, mă întreb cum de nu a fost anihilată rasa umană în 
toate aceste milenii despre care mi-ai vorbit. Ce mai, Sabor ar putea să 
extermine, cu o singură labă, o mie de oameni de-ai voştri. 

— Ai să ai o părere mai bună despre rasa ta cînd ai să-i vezi armatele 
şi flotele, oraşele-i mari, grandioasele-i realizări tehnice. Atunci ai să-ţi dai 
seama că mintea şi nu muşchii, face ca animalul uman să fie mai puternic 
decît cele mai cumplite fiare din jungla ta. Singur şi neînarmat, un om nu 
poate face faţă nici unuia dintre animalele mai mari; dar dacă se adună 
zece oameni la un loc, ei îşi unesc pe dată minţile şi muşchii împotriva 
sălbaticilor inamici, în timp ce animalele, fiind incapabile să raţioneze, nu 
vor gîndi niciodată să se unească împotriva oamenilor. Dacă n-ar fi fost 
raţiunea, Tarzan din neamul maimuţelor, cît ai fi putut să rezişti tu în 

sălbăticia junglei? 

— Ai dreptate, D'Arnot, răspunse Tarzan, dacă în noaptea aceea a 
Dum-Dum-ului, Kerchak ar fi sărit în ajutorul lui Tublat, praful s-ar fi ales 
de mine. 

Dar pe Kerchak nu-1 ducea mintea să profite de asemenea prilej. Nici 
Kala, mama mea, nu putea să făurească un plan. Ea, pur şi simplu, mînca 
atîta cît avea nevoie şi cînd avea nevoie, iar dacă proviziile erau foarte 
sărace, chiar cînd se găsea hrană din belşug, niciodată n-ar fi pus deoparte, 
îmi aduc aminte că socotea o prostie din partea mea că mă încărcăm cu 
provizii de hrană cînd porneam la drum şi totuşi a foarte bucuroasă să le 
mănînce împreună cu mine cînd drumul se dovedea sărăcăcios în ale 
mîncării. 

— Tarzan, deci ai cunoscut-o pe mama ta? întrebă D'Arnot, surprins. 

— Da. Era o maimuţă mare, frumoasă, mai voinică decît mine şi de 
două ori mai grea ca mine. 

— Şi pe tatăl tău? întrebă D'Arnot.. 

— Pe el nu l-am cunoscut. Kala mi-a povestit că era o maimuţă albă 
şi fără păr pe trup, ca şi mine. Acum înţeleg că trebuie să fi fost un om alb. 

— D'Arnot îşi măsură tovarăşul cu o privire lungă gravă. 

— Tarzan, îi spuse în cele din urmă, este imposibil ca maimuţa Kala 
să fi fost mama ta. Dacă s-ar fi putut întîmpla una ca asta, ceea ce mă 
îndoiesc ai fi moştenit măcar ceva din trăsăturile caracteristice ale 
maimuţei, ori tu n-ai nici una, eşti om sadea, ba aş spune chiar, eşti 
progenitura unor părinţi de înaltă distincţie şi inteligenţă. N-ai nici un 
indiciu cu privire la trecutul tău? 

— Absolut nimic. 

— N-ai găsit în cabană nimic scris care să fi dezvăluit ceva din viaţa 
locuitorilor ei iniţiali? 

— Am citit tot ce era în cabană, cu excepţia unei cărţi despre care 
înţeleg acum că e scrisă în altă limbă decît engleza. Poate că tu o poţi citi. 

Tarzan scotoci în fundul tolbei şi scoase cărţulia cu scoarţe negre, pe 
care o înmînă prietenului său. D'Arnot aruncă o privire la titlul primei 
pagini. 

— Este jurnalul lui John Clayton, Lord Greystoke, un nobil englez şi e 
scris în franceză, spuse el. 

Apoi începu să citească jurnalul scris în urmă cu mai bine de 
douăzeci de ani, jurnalul în care fuseseră înregistrate amănuntele istoriei pe 
care o cunoaştem: istoria aventurilor, caznelor şi nefericirilor lui John 
Clayton şi ale soţiei sale Alice, din ziua cînd părăsiseră ţărmul Angliei şi 
pînă cu un ceas înainte ca el să fi fost doborît de Kerchak. 

D'Arnot citi cu glas tare. Uneori glasul i se frîngea şi era nevoit să se 
oprească din lectură, din pricina pateticei disperări ce se citea printre 
rînduri. Din cînd în cînd se uita la Tarzan, dar omul-maimuţă şedea pe 

vine, nemişcat ca o statuie, cu ochii pironiţi în pămînt. Numai cînd venea 
vorba despre copilaş, tonul jurnalului pierdea obişnuita notă de deznădejde 
ce se infiltrase treptat în paginile lui, după primele două luni petrecute de 
autor pe coastă. 

Pasajele care pomeneau despre prunc aveau o nuanţă de fericire 
întristată, care le făcea şi mai deprimante decît, restul. 

Una dintre notaţii vădea parcă un spirit aproape optimist: 

Astăzi băieţaşul nostru împlineşte şase luni. Şade în poala Alicei, Ungă 
masa la care scriu — un copil vesel, sănătos, desăvîrşit. 

Nu ştiu cum, împotriva a tot ce înseamnă raţiune îl văd parcă bărbat 
matur, luînd locul tatălui său în societate — cel de-al doilea John Clayton — 
şi adăugind cinstiri noi Casei Greystoke. 

Iată-l, dorind parcă să întărească profeţia mea, mi-a smuls cu 
pumnişorii lui durdulii condeiul din mină şi apoi, cu degeţelele mînjite de 
cerneală, a pecetluit pagina cu amprentele sale micuţe. 

Şi, într-adevăr, pe marginea paginii erau amprentele parţial şterse, a 
patru degeţele şi a jumătăţii exterioare a degetului mare. 

După ce D'Arnot isprăvi de citit jurnalul, cei doi bărbaţi rămaseră 
cîteva minute în tăcere. 

— Ei, Tarzan din neamul maimuţelor, ce părere ai? întrebă D'Arnot. 
Cărţulia asta nu ţi-a clarificat misterul obîrşiei tale? Păi bine, omule, tu eşti 
Lordul Greystoke. 

Tarzan scutură din cap. 

— Cartea vorbeşte numai despre un singur copil, replică el. Şi 
scheletul lui era în leagăn, unde se vede c-a murit de foame; aşa l-am găsit 
din prima clipă cînd am intrat în cabană şi pînă cînd grupul profesorului 
Porter l-a îngropat lîngă zid, alături de tatăl şi de mama sa. Nu, acela era 
pruncul de care vorbeşte cartea şi misterul obîrşiei mele e şi mai adine decît 
înainte, pentru că în ultima vreme începusem să mă gîndesc la posibilitatea 
de a mă fi născut în cabană. Mi-e teamă că ceea ce mi-a spus Kala era 
purul adevăr, încheie Tarzan. 

D'Arnot clătină din cap în semn că nu. Nu era convins şi în mintea lui 
se înfiripase hotărîrea de a dovedi corectitudinea ipotezei sale, căci 
descoperise singura cheie care putea sau să dezlege misterul, sau să-l 
cufunde pe veci în tărîmurile nepătrunsului. 

O săptămînă mai tîrziu, cei doi ajunseră pe neaşteptate într-o poiană 
în pădure. în depărtare se zăreau cîteva clădiri împrejmuite de o palisadă 
puternică. între ei şi împrejmuire se întindea un cîmp cultivat pe care 
munceau cîţiva negri. 

Cei doi se opriră la liziera junglei. Tarzan îşi potrivi o săgeată otrăvită 
în arc, însă D'Arnot îi puse mina pe braţ. 

— Tarzan, ce vrei să faci? 

— Dacă ne văd, or să încerce să ne omoare, răspunse Tarzan. Prefer 


172 






să-i omor eu pe ei. 

— Poate că sînt prietenoşi, sugeră D'Arnot. 

— Sînt negri, fu singurul răspuns al lui Tarzan; şi din nou îşi încordă 

arcul. 

— Tarzan, nu trebuie să faci una ca asta! strigă D'Arnot. Oamenii albi 
nu ucid la întîmplare. Mon Dieu ! Că multe mai ai de învăţat! îl plîng pe 
bădăranul care o să te înfurie vreodată cînd o să te duc la Paris. O să am 
mult de furcă să-ţi feresc gîtul de ghilotină. 

Tarzan îşi lăsă arcul în jos şi zîmbi. 

— Nu înţeleg de ce acolo în junglă îi pot ucide pe negri şi aicea nu. 
Vasăzică, dacă Numa, leul, ar tăbărî acum pe noi, bănuiesc că ar trebui sa-i 
spun:“Bună dimineaţa, Monsieur Numa, ce mai face Madame Numa?”Aşa-i? 

— Aşteaptă mai întîi ca negrii să tabere pe tine şi-atunci poţi să-i 
omori. Nu lua de bună că oamenii îţi sînt duşmani, aşteaptă să ţi-o 
dovedească. 

— Bine, ripostă Tarzan, atunci hai să ne prezentăm în faţa lor şi să 
ne omoare. 

Şi porni drept peste cîmp, cu capul semeţ şi trupul neted şi arămiu 
strălucindu-i în soare. în spatele lui venea D'Arnot, îmbrăcat în nişte straie 
lăsate la cabană de Clayton, căci ofiţerii de pe crucişătorul francez îi 
dăduseră tînărului nişte haine mai acătării. 

La un moment dat, unul dintre negri ridică ochii şi zărindu-1 pe 
Tarzan, o rupse la fugă spre palisade, răcnind. 

într-o clipă, văzduhul fu cutremurat de strigătele de groază ale 
grădinarilor care-o luaseră la sănătoasa, dar înainte de a fi ajuns la 
palisadă, se ivi un om alb cu puşca în mînă, doritor să descopere pricina 
tulburării. 

Ceea ce văzu îl făcu să-şi ridice puşca la ochi şi Tarzan din neamul 
maimuţelor ar fi simţit din nou gustul plumbului rece dacă D'Arnot n-ar fi 
strigat tare către omul cu arma ridicată: 

— Nu trage! Sîntem prieteni! 

— Atunci opriţi-vă locului! fu răspunsul. 

— Stai, Tarzan! strigă D'Arnot. Ne crede duşmani. 

Tarzan îşi încetini paşii, continuînd să meargă agale şi înaintă 
împreună cu D'Arnot, spre omul alb din poartă. Acesta se uita la ei uluit. 

Ce fel de oameni sînteti? întrebă el în franceză. 

Oameni albi, replică D'Arnot. Ne-am pierdut de multă vreme în 
junglă. 

Omul coborîse puşca şi mergea acum spre el cu mîna întinsă. 

— Eu sînt părintele Constantine de la Misiunea Franceză şi sînt 
bucuros să vă urez bun sosit! 

— Părinte Constantine, ţi-1 prezint pe monsieur Tarzan, răspunse 
D'Arnot, arătîndu-i-1 pe omul-maimuţă; cînd preotul întinse mîna spre 

Tarzan, D'Arnot adăugă: Iar eu sînt Paul D'Arnot din marina franceză. 

Părintele Constantine strînse mina pe care Tarzan, imitînd gestul 
preotului, o întinse şi cuprinse dintr-o privire iute şi pătrunzătoare silueta 
superbă şi faţa frumoasa a lui Tarzan. 

Şi astfel, Tarzan din neamul maimuţelor ajunse la primul avanpost al 
civilizaţiei. 

Rămaseră acolo vreme de o săptămînă, iar omul-maimuţă, observator 
ager, învăţă o mulţime de lucruri despre felul de a se purta al oamenilor; 
între timp, femeile negre cusură costume albe de doc pentru ca Tarzan şi 
DArnot să-şi poată continua călătoria îmbrăcaţi cuviincios. 


26.CULMEA CIVILIZAŢIEI 



lună mai tîrziu ajunseră la alt grup de clădiri de la gura unui 
fluviu lat şi acolo Tarzan văzu o sumedenie de bărci şi se simţi 
din nou năpădit de sfiala sălbăticiunii la vederea unui număr 
mare de oameni. Treptat, se obişnui cu zgomotele ciudate şi cu aspectele 
curioase ale civilizaţiei, aşa încît în prezent nimeni nu-şi putea da seama că, 
în urmă cu două luni, acest francez chipeş, îmbrăcat în haine imaculate de 
doc, care rîdea şi sporovăia cu cei mai glumeţi dintre ei, se legănase gol prin 
pădurea virgină, gata să se arunce asupra unei victime neştiutoare a cărei 
carne crudă era menită să-i astîmpere foamea sălbatică. 

Cuţitul şi furculiţa, atît de dispreţuite în urmă cu o lună, erau 
mînuite acum de Tarzan cu aceeaşi eleganţă cu care le mînuia şi cizelatul 
DArnot. Fusese un elev atît de bun, încît tînărul francez se străduise cu 
sîrg să facă din Tarzan din neamul maimuţelor un gentleman plin de 
distincţie în ce priveşte rafinamentul manierelor şi al vorbirii. 

— Dumnezeu ţi-a făurit o inimă de gentleman, prietene, îi spuse 


DArnot, dar e nevoie ca ceea ce ţi-a dăruit pe dinăuntru să se vadă şi pe 
dinafară. 

De îndată ce sosiseră în micul port, DArnot trimise o cablogramă 
guvernului său, anunţînd că e teafăr şi cerînd un concediu de trei luni, 
care-i fu acordat. 

Telegrafie, de asemenea, bancherilor săi în vederea obţinerii de 
fonduri şi fu nevoit să aştepte o lună, timp în care amîndoi bombăniră, 
neavînd posibilitatea să închirieze o barcă pentru a se reîntoarce în jungla 
lui Tarzan după comoară. 

Cît timp poposiră în oraşul de pe coastă, “Monsieur Tarzan” deveni 
prilej de uimire atît pentru albi cît şi pentru negri, datorită cîtorva isprăvi 

care lui Tarzan i se părură doar nimicuri. 

Odată, un negru uriaş, înnebunit de băutură, îşi ieşi din minţi şi 
teroriză oraşul pînă cînd ceasul rău îl aduse prin părţile unde giganticul 
francez cu par negru moţăia pe terasa hotelului. Urcînd, cu cuţitul în mîna 
treptele late, negrul înainta drept spre un grup de patru oameni care 
şedeau la o masă sorbind nelipsitul absint. Scoţînd ţipete alarmate, cei 
patru îşi luară tălpăşiţa şi atunci negrul îl descoperi pe Tarzan. Cu un urlet, 
se aruncă asupra omului-maimuţă în timp ce cincizeci de capete se iţiră la 
adăpostul ferestrelor şi pe la uşi ca să vadă cum e măcelărit bietul francez 
de negrul uriaş. 

Tarzan întîmpină atacul cu zîmbetul de luptă pe care i-1 aducea 
întotdeauna pe buze bucuria încăierării. Cînd negrul se apropie de el, 
muşchii de oţel îi cuprinseră încheietura braţului ridicat ce ţinea cuţitul şi 
dintr-o singură răsucire, mîna i se bălăbăni ruptă. Sub impulsul durerii şi 
al surprizei, nebunia îl părăsi pe negru şi cînd Tarzan se lăsă din nou pe 
scaun, nenorocitul o luă la goană, ţipînd ca din gură de şarpe şi gonind 
turbat spre satul băştinaşilor. 

Cu altă ocazie, cînd Tarzan şi D'Arnot luau cina împreună cu alţi 
cîţiva albi, discuţia se învîrti în jurul leilor şi al vînătorii de lei. Părerile 
asupra vitejiei regelui animalelor erau împărţite: unii susţineau că e un laş 
înveterat, dar toată lumea căzu de acord că te simţi mai în siguranţă cu 
puşca în mînă cînd monarhul junglei rage noaptea prin preajma vreunei 
tabere. 

D'Arnot şi Tarzan se învoiseră ca trecutul acestuia din urmă să fie 
ţinut sub tăcere, aşa încît, cu excepţia ofiţerului francez, nimeni nu avea 
habar de familiaritatea lui Tarzan cu fiarele junglei. 

— Monsieur Tarzan nu şi-a spus părerea, observă cineva. Un om de 
bravura dumnealui, care a petrecut mai multă vreme în Africa, aşa cum 
înţeleg că a fost cazul cu Monsieur Tarzan, trebuie să aibă ceva experienţă 
în materie de lei... nu? 

— Oarecum, răspunse Tarzan, 
sec. Atîta cît să pot afirma că fiecare 
dintre dumneavoastră are dreptate în 
aprecierile asupra caracteristicilor 
leilor... pe care întîmplător i-aţi întîlnit; 
dar n-am putea să-i judecăm pe toţi 
negrii după nefericitul care şi-a ieşit din 
minţi săptămîna trecută, după cum n- 
am putea afirma că toţi albii sînt laşi 
pentru că cineva a întîlnit odată un alb 
laş. Domnilor, printre ordinele inferioare 
există tot atîta deosebire ca şi printre 
noi. Azi de pildă, am putea ieşi în 





pădure şi întîlni un leu extrem de timid, care ar lua-o la fugă cînd ne-ar 
vedea. Mîine l-am putea întîlni pe unchiul lui sau pe frate-su geamăn şi- 
atunci prietenii noştri s-ar întreba de ce nu ne-am mai întors din junglă. în 
ce mă priveşte, eu îl consider întotdeauna pe leu un animal feroce, aşa că 
nu mă poate lua niciodată prin surprindere. 

— Vînătoarea trebuie să fie lipsită de plăcere cînd ţi-e teamă de 
animalul pe care-1 vînezi, îşi dădu cu părerea primul vorbitor. 

D'Arnot zîmbi. Tarzan şi să-i fie teamă! 

— Nu înţeleg prea bine la ce vă gîndiţi cînd vorbiţi de teamă, spuse 
Tarzan. Ca şi în cazul leilor, teama e un sentiment care diferă de la om la 
om, dar în ce mă priveşte, singura plăcere pe care mi-o dă vînătoarea este 
gîndul că animalul pe care-1 vînez are tot atîta - putere să-mi facă rău mie, 
pe cîtă am şi eu să-i fac rău lui. Dacă aş pleca la vînătoare de lei, înarmat 
cu două puşti şi însoţit de un purtător de arme şi de douăzeci sau treizeci 
de hăitaşi, aş fi convins că leul nu are prea mari şanse şi în acest caz, cu cît 
propria mea siguranţă ar fi sporită, cu atît bucuria vînătorii mi-ar fi 
micşorată. 

— Atunci trebuie să înţeleg că Monsieur Tarzan ar prefera să se ducă 
în junglă gol şi înarmat doar cu un briceag pentru a-1 ucide pe regele 
animalelor, rîse celălalt cu voie bună, dar cu o fină undă de sarcasm în 
glas. 

— Şi cu o bucată de funie, adăugă Tarzan. Chiar în clipa aceea răzbi 
din jungla îndepărtată răgetul unui leu, de parc-ar fi vrut să provoace pe 
cineva să se ia la întrecere cu el. 

— Iată prilejul dumneavoastră, domnule Tarzan, îl tachina francezul. 

— Nu mi-e foame, răspunse Tarzan cu simplitate. Toţi rîseră, cu 
excepţia lui D'Arnot. El singur ştia că, prin glasul omului-maimuţă, o fiară 
sălbatică îşi exprimase raţiunea elementară. 

Dar ţi-ar fi la fel de teamă ca oricăruia dintre noi să intri în junglă 
gol şi înarmat doar cu un cuţit si o bucată de funie, nu-i aşa? continuă cel 
care-1 tachinase. 

— Nu, replică Tarzan. Dar numaî un nebun poate săvîrşi o acţiune 
lipsită de orice motiv. 

Cinci mii de franci constituie un motiv? întrebă celălalt. Pun rămăşag 
pe această sumă că nu poţi aduce un leu din junglă, vînat în condiţiile 
discutate: gol şi înarmat doar cu un cuţit şi o bucată de funie. 

Tarzan privi către D'Arnot şi dădu din cap.. 

— Să zicem zece mii, interveni D'Arnot. 

— S-a făcut, replică celălalt. 

Tarzan se ridică. 

— Va trebui să-mi las hainele la marginea oraşului, astfel încît, dacă 
mă întorc pe lumina zilei, nu fiu nevoit să circul gol pe străzi. 

— Doar n-ai de gînd să te duci acum, noaptea! exclamă partenerul de 

pariu. 


— De ce nu?! se miră Tarzan. Numa colindă în timpul nopţii, e mai 
uşor să-l găseşti. 

— Nu, ripostă celălalt. Nu vreau să-ţi am viaţa pe conştiinţă. E destul 
de temerar şi dacă te duci ziua. 

— Mă voi duce acum, hotărî Tarzan şi se repezi în camera lui după 
cuţit şi funie. 

Oamenii îl însoţiră pînă la liziera junglei, unde el lăsă hainele într-o 
mică magazie. Dar cînd se înfundă în tenebrele hăţişului, încercară cu toţii 
să-l faca să-şi schimbe gîndul, iar cel care pusese pariul îi ceru cel mai mult 
să abandoneze această nebunească ispravă. 

Voi considera că ai cîştigat rămăşagul, spuse şi cei zece mii de franci 
vor fi ai dumitale dacă renunţi la nebunia asta în care nu-ţi poţi găsi decît 
moartea. 

Tarzan rîse şi o clipă mai tîrziu, jungla îl înghiţi. Oamenii rămaseră 
tăcuţi cîteva clipe, apoi se întoarseră încet şi se îndreptară spre terasa 
hotelului. De cum intrase în junglă, Tarzan se şi căţărase în copaci şi cu 
euforia libertăţii, porni din nou să se legene din ram în ram. Asta însemna 
adevărata viaţă! Ah şi ce dragă îi era! Asemenea fericire nu puteai găsi în 
sfera îngustă şi îngrădită a civilizaţiei, zăgăzuită de restricţii şi de 
convenţionalisme. Pînă şi hainele erau un impediment şi o plictiseală. 

Ah, în sfîrşit, se simţea liber! Nici nu-şi dădu seama în ce măsură 
fusese prizonier. Ce simplu ar fi acum s-o ia înapoi pe coastă şi-apoi să 
pornească spre sud, spre jungla şi spre cabana lui. Deodată adulmecă 
mirosul lui Numa pentru că fiara se îndrepta împotriva vîntului. O clipă mai 
tîrziu, urechile lui agere percepură zgomotul familiar al labelor căptuşite cu 
perniţe şi foşnetul unui corp uriaş, îmblănit trecînd printre arbuşti. 

Tarzan înainta în tăcere deasupra animalului care nu bănuia nimic 
şi-l urmări tiptil, pînă cînd ajunse într-o mică poiană luminată de lună. 

Atunci, laţul iute se lăsă şi se strînse în jurul grumazului gălbui, 
apoi, aşa cum procedase de o sută de ori în trecut, Tarzan legă zdravăn 
capătul funiei de o creangă puternică şi în timp ce jivina se zbătea şi-şi 
arcuia ghearele pentru a se elibera, se lăsă la pămînt îndărătul ei, îi sări în 
spinare şi-i înfipse de nu ştiu cîte ori pumnalul în inimă. După aceea, 
aşezîndu-şi piciorul pe leşul lui Numa, îşi înălţă glasul slobozind 
înfiorătorul strigăt de victorie al sălbaticului său trib. 

O clipă, Tarzan şovăi, sfîşiat de sentimente contradictorii: lealitatea 
faţă de DArnot şi un teribil dor după libertatea junglei. Dar, în cele din 
urmă, viziunea unui chip frumos şi amintirea unor buze fierbinţi strivite de 
buzele sale dizolvară imaginea fascinantă pe care şi-o făcea despre viaţa lui 
din trecut. 







Omul-maimuţă ridică pe 
umeri hoitul cald încă al lui Numa şi 
se caţără din nou în copaci. 

Oamenii de pe terasa 
hotelului rămăseseră vreme de un 
ceas aproape în tăcere. încercaseră 
fără succes să abordeze diverse 
subiecte de conversaţie, dar, de 
fiecare dată, chestiunea ce copleşea 
mintea fiecăruia dintre ei făcea ca 
discuţia să lîncezească. 

7 

— Mon Dieu! exclamă în cele 
din urmă cel ce pusese pariul. Nu 
mai pot suporta. Mă duc în junglă 
cu puşca mea automată şi-l aduc 
înapoi pe nebunul acela. 

— Merg şi eu cu dumneata, 
spuse un altul. Şi eu şi eu şi eu, 
adăugară ceilalţi în cor. 

Ca şi cum această sugestie 
rupsese vraja unui coşmar groaznic, 
se pripiră cu toţii spre camerele lor 

apoi o porniră laolaltă în direcţia junglei, fiecare dintre ei straşnic înarmat. 

— Dumnezeule, ce-a fost asta? strigă deodată cineva din grup, un 
englez, cind răcnetul sălbatic al lui Tarzan răzbi slab pînă la urechile lor. 

_ Am mai auzit ceva asemănător odată cînd am fost în ţinutul 
gorilelor, povesti un belgian. Cărăuşii mi-au spus că e strigătul gorilei 
mascul cînd săvîrşeşte un omor. 

D’Arnot îşi aduse aminte de descrierea lui Clayton în legătură cu 
urletul îngrozitor prin care Tarzan îşi anunţa victoriile şi aproape că zîmbi 
în ciuda oroarei resimţite la gîndul că un asemenea sunet lugubru poate 
ieşi dintr-un gîtlej omenesc sau, mai bine zis, de pe buzele prietenului său. 

Cînd se opriră, în sfîrşit, la liziera junglei, chibzuind cum să-şi 
distribuie mai bine forţele, fură şocaţi de un rîs moale care se auzi în 
preajmă şi întorcîndu-se, văzură înaintînd spre ei o siluetă gigantică 
purtînd pe umerii maiestuoşi un leu mort. 

Pînă şi D’Arnot rămase trăsnit, pentru că i se părea imposibil ca omul 
să fi dispus atît de rapid de leu, cu armele sărăcăcioase pe care le luase cu 
el, sau că putuse străbate cu stîrvul uriaş, prin jungla încîlcită. 

Oamenii făcură cerc în jurul lui Tarzan, punîndu-i o sumedenie de 
întrebări, dar unicul răspuns a fost o minimalizare amuzată a isprăvii pe 
care o săvîrşise. Pentru Tarzan, era acelaşi lucru ca şi cum ai elogia 
eroismul măcelarului de a fi ucis o vacă, întrucît el ucisese de atîtea ori 

pentru hrană şi pentru a se apăra, incit fapta nu i se mai părea remarcabilă 
deloc. Dar în ochii oamenilor acelora, învăţaţi cu vînătoarea animalelor 
mari, Tarzan era într-adevăr un erou. 

Şi, întîmplător, cîştigase zece mii de franci pentru că DArnot stărui 
să-şi păstreze toată suma. Era un lucru extrem de important pentru 
Tarzan, care începuse să-şi dea seama de puterea ce zăcea îndărătul micilor 
piese de metal şi de hîrtie ce treceau mereu din mină în mină cînd făpturile 
omeneşti călătoreau, sau mîncau, sau dormeau, ori se îmbrăcau, beau, sau 
munceau, ori se distrau, ori se adăposteau de ploaie, de frig sau de soare. 

Devenise limpede pentru Tarzan că fără bani erai un om mort. 

D'Arnot îi spusese să nu se framînte căci el avea de ajuns pentru 
amîndoi, însă omul-maimuţă învăţase o mulţime de lucruri şi printre 
acestea şi faptul că oamenii se uită cu dispreţ la cineva care acceptă bani 

de la altul fără să dea ceva egal în schimb. 

Curînd după episodul cu leul, DArnot 
reuşi să închirieze un vaporaş vechi pentru 
călătoria pe coastă, pînă la golful încercuit de 
pămînt al lui Tarzan. Pentru amîndoi fu o 
dimineaţă fericită aceea cînd micul vas ridică 
ancora şi o porni în larg. 

Călătoria pînă la golf decurse fără 
peripeţii şi a doua zi după ce ancoraseră în 
faţa cabanei, Tarzan, înveşmîntat din nou în 
straiele junglei şi înarmat cu o sapă, se 
îndreptă singur spre amfiteatrul maimuţelor, 
unde îngropase comoara. Se întoarse a doua 
zi la o oră tîrzie, cărînd pe umeri cufărul cel 
mare şi a treia zi în zori micul vas se strecura 
pe gura golfului şi o pornea din nou spre 
nord. 



Trei săptămîni mai tîrziu, Tarzan şi DArnot figurau printre pasagerii 
unui transatlantic francez cu direcţia Lyon şi după cîteva zile petrecute în 
acest oraş, DArnot îl luă pe Tarzan la Paris. 

Omul-maimuţă se grăbea să plece în America, însă DArnot stărui să 
vină mai întîi cu el la Paris, fără să-i divulge motivul care-1 determina să-i 
ceară acest lucru. 

Unul dintre primele lucruri pe care le făcu DArnot imediat după 
sosire fu o vizită la un funcţionar superior din departamentul poliţiei, un 
vechi prieten de-al lui; şi-l luă pe Tarzan cu el. DArnot conduse cu dibăcie 
discuţia din subiect în subiect, pînă cînd poliţistul îi explică interesatului 
Tarzan rolul jucat de amprentele digitale în această fascinantă ştiinţă. 

— Dar ce valoare au aceste amprente, întrebă Tarzan, cînd după 


cîţiva ani şănţuleţele de pe degete se schimbă cu totul prin degenerarea 

vechilor ţesuturi şi dezvoltarea altora noi? 

— Liniile degetelor nu se modifică niciodată, replică ofiţerul. Din 
copilărie şi pînă la bătrîneţe, amprentele unui om se schimbă doar ca 
dimensiuni, cu excepţia împrejurărilor cînd anumite răniri alterează 
cerculeţele şi şănţuleţele. Dar cînd au fost luate amprentele degetului mare 
şi ale celorlalte patru degete de la ambele mîini, ar însemna să pierzi toate 
degetele ca să poţi scăpa de identificare. 

— E minunat! exclamă D'Arnot. Sînt curios cum arată liniile de pe 
degetele mele! 

— Le putem vedea foarte uşor, replică ofiţerul de poliţie şi apăsînd pe 
o sonerie, chemă un asistent căruia-i dădu cîteva instrucţiuni. 

Omul ieşi din încăpere şi se reîntoarse curînd cu o cutie mică de 
lemn, pe care o aşeză pe biroul superiorului său. 

— Acum, zise ofiţerul, într-o secundă o să vă vedeţi amprentele. 

Scoase din cutie o placă pătrată de sticlă, un tub cu o cerneală 
groasă, un rulou de cauciuc şi nişte cartonaşe albe ca zăpada. Picurînd un 
strop de cerneală pe sticlă, o întinse cu ruloul de cauciuc pînă cînd, spre 
satisfacţia lui, întreaga suprafaţă a plăcuţei fu acoperită cu un strat de 
cerneală subţire şi uniform. 

— Aşezaţi-vă pe sticlă cele patru degete ale mîinii drepte în felul 
acesta, îi spuse lui DArnot. Acum degetul mare. Aşa! Acum aşezaţi-le în 
aceeaşi poziţie pe cartonaş, aici... nu, puţin mai la dreapta. Trebuie să 
lăsăm loc pentru degetul mare şi degetele mîinii stingi. Aşa, asta-i! Acum, 
repetaţi acelaşi lucru cu mîna stîngă. 

— Hai, Tarzan, ia să vedem cum arată şănţuleţele tale! 

Tarzan se supuse pe dată, punînd o mulţime de întrebări ofiţerului în 
timp ce executa operaţia. 

— Amprentele digitale arată şi caracteristicile rasiale? întrebă el. De 
exemplu, puteţi determina, numai pe baza amprentelor, dacă subiectul e un 
negru sau un caucazian ? 

— Nu cred, replică ofiţerul. 

— Dar amprentele unei maimuţe pot fi deosebite de cele ale unui om? 

— Probabil că da, pentru că cele ale maimuţei sînt mult mai simple 
decît amprentele organismelor evoluate. 

— Dar o corcitură dintre om şi o maimuţă ar putea avea 
caracteristicile ambilor părinţi? continuă Tarzan. 

— Da, cred că aşa ar fi, răspunse ofiţerul, dar ştiinţa nu a ajuns atît 
de departe pentru a putea efectua determinări precise în asemenea cazuri. 
Nu m-aş încrede în rezultatele ei dincolo de graniţa diferenţierii dintre un 
om şi altul. în acest domeniu e absolută. Nu există doi oameni în lume care 
să aibă aceleaşi şănţuleţe la degete. E foarte îndoielnic ca măcar o singură 
amprentă să fie vreodată duplicată de un alt deget decît de cel ce a lăsat-o 
iniţial. 

— Şi compararea cere mult timp şi multă muncă? întrebă D'Arnot. 

— De obicei, doar cîteva minute, dacă amprentele sînt distincte. 

D'Arnot scoase din buzunar o cărţulie neagră şi începu să răsfoiască 

paginile. Tarzan îl privi surprins. De unde pusese mina D'Arnot pe cartea 

_ 

lui? D'Arnot se opri la pagina pe care se găseau cele cinci pete mici. întinse 
poliţistului cartea deschisă. 

— Vă rog, amprentele acestea seamănă cu ale mele sau cu ale lui 
Monsieur Tarzan, sau aţi putea afirma că sînt identice cu vreunele dintre 
acestea? 

Ofiţerul scoase din birou o lupă puternică şi examina cu atenţie cele 
trei specimene, făcînd între timp unele notaţii pe un carnet. Tarzan înţelese 
acum ce semnificaţie avea această vizită la ofiţerul de poliţie. Răspunsul la 
enigma vieţii lui zăcea în semnele acelea minuscule. Şedea pe scaun, 
înclinat spre birou, cu nervii încordaţi, dar deodată se lăsă pe spetează, 
relaxat, zîmbind. D'Arnot îl privi surprins. 

— Ai uitat, i se adresă Tarzan cu amărăciune, că scheletul copilaşului 
care a lăsat aceste amprente a zăcut timp de douăzeci de ani în cabana 
tatălui său şi că toată viaţa mea l-am văzut zăcînd acolo. 

Poliţistul ridică ochii, mirat. 

Căpitane, continuă-ţi examenul, îl îndemnă D'Arnot, îţi spunem noi 
povestea mai tîrziu, numai să fie şi Monsieur Tarzan de acord. Tarzan 
încuviinţă din cap. 

— Dar eşti nebun, dragul meu D'Arnot, insistă el. Degetele care au 
lăsat aceste amprente sînt îngropate pe coasta de vest a Africii. 

— Eu nu ştiu nimic, Tarzan, replică D'Arnot. E posibil să fie aşa, dar 
dacă tu nu eşti fiul lui John Clayton, atunci cum Dumnezeu ai ajuns în 
jungla aceea uitată, unde n-a călcat picior de om alb cu excepţia lui John 
Clayton? 

— O uiţi pe... Kala, zise Tarzan. 

— Nici măcar n-o iau în consideraţie, ripostă D'Arnot. 

Cei doi prieteni se apropiaseră, în timp ce discutau, de fereastra largă 
ce dădea spre bulevard. Cîtva timp rămaseră acolo, privind freamătul de pe 
artera' aglomerată, fiecare dintre ei cufundat în propriile-i gînduri. 

“Ia destul timp comparaţia amprentelor” — îşi spuse D'Arnot, 
întorcîndu-se să-l privească pe ofiţerul de poliţie. 

Spre uimirea lui, îl văzu pe ofiţer rezemat de speteaza scaunului şi 
parcurgînd în grabă cuprinsul micului jurnal cu scoarţe negre. D'Arnot tuşi. 
Polistul ridică ochii şi prinzîndu-i privirea, înălţă un get făcîndu-i semn să 
tacă. D'Arnot se întoarse la fereastră şi după puţin timp, ofiţerul vorbi: 

— Domnilor! Amîndoi se întoarseră spre el. De bună seamă că există 
factori foarte importanţi care atîrnă, în mai mare sau mai mică măsură, de 
absoluta corectitudine a acestei comparaţii. De aceea vă cer să-mi 
încredinţaţi mie cazul pînă cînd se întoarce Monsieur Desquerc, expertul 

nostru. E o chestiune de numai cîteva zile. 

— Speram să obţin rezultatul pe loc, interveni D'Arnot. Monsieur 
Tarzan se îmbarcă mîine pentru America. 

— Vă făgăduiesc ca pînă în două săptămîni îi vom telegrafia 
rezultatul, răspunse ofiţerul, dar nu îndrăznesc să anticipez asupra acestui 
rezultat. Există asemănări, totuşi e mai bine să-l lăsăm pe Monsieur 
Desquerc să decidă. 


27.REAPARE URIAŞUL 



n taxi opri în faţa unei reşedinţe bătrîneşti aflate în 
împrejurimile oraşului Baltimore. Un bărbat de vreo patruzeci 
de ani, bine clădit, cu trăsături ferme şi regulate coborî din 
maşină şi plătind şoferului, îl concedie. O clipă mai tîrziu, pasagerul 
taxiului intră în biblioteca reşedinţei bătrîneşti. 

— Ah, domnule Canler! exclamă un domn bătrîn, ridicîndu-se să-l 
salute. 


— Bună seara, dragă domnule profesor! strigă omul, întinzîndu-i 
cordial mîna. 

— Cine ţi-a deschis uşa? întrebă profesorul. 

— Esmeralda. 

— Atunci o s-o înştiinţeze şi pe Jane că ai venit, urmă profesorul. 

— Nu, domnule profesor, răspunse Canler, pentru că am venit în 
primul rind să vă văd pe dumneavoastră. 

— Ah, mă simt onorat, replică profesorul Porter. 

— Domnule profesor, continuă Robert Canler, vorbind cu încetineală 
de parcă îşi cîntărea cu grijă fiecare cuvînt, am venit în această seară ca să 
discut cu dumneavoastră în legătură cu Jane. îmi cunoaşteţi aspiraţiile şi 
aţi avut bunătatea să priviţi cu ochi buni interesul pe care l-am manifestat 
fată de dînsa. 

Profesorul Archimedes Q. Porter se foi în fotoliu. Era un subiect care-1 
făcea întotdeauna să se simtă stingherit. Şi nu înţelegea de ce, Canler era 
doar o partidă splendidă pentru Jane. 

— însă pe Jane nu o pot înţelege, urmă Canler. Mă amînă mereu, ba 
un motiv, ba altul. întotdeauna am senzaţia că răsuflă uşurată ori de cîte 
ori îi spun la revedere. 

— Ttt, ttt! făcu profesorul Porter. Ttt, ttt, domnule Canler! Jane este o 
fiică foarte ascultătoare. Va proceda aşa cum îi voi cere eu. 

— Deci mă pot bizui în continuare pe sprijinul dumneavoastră? 
întrebă Canler, cu o notă de uşurare în glas. 

— Desigur, domnule, desigur. Cum te-ai putut îndoi de acest lucru? 















— Ştiţi, a intrat tînărul Clayton pe fir, îi aminti Canler. De luni de zile 
îi dă tîrcoale. Nu ştiu dacă Jane ţine la el, dar se spune că a moştenit de la 
tatăl său, în afară de titlu, o foarte mare proprietate, aşa că n-ar fi de 
mirare ca pînă la urmă să o cucerească pe Jane, doar dacă... şi Canler îşi 
curmă vorba. 

— Ttt, ttt, domnule Canler, doar dacă... ce? 

— Doar dacă dumneavoastră aţi găsi de cuviinţă să cereţi ca eu si 
Jane să ne căsătorim de urgenţă, rosti Canler, rar şi răspicat. 

— I-am si sugerat Janei că acest lucru ar fi de dorit, răspunse 
profesorul Porter cu amărăciune, pentru ca nu ne mai putem permite să 
ţinem această casă şi să trăim la nivelul pe care îl presupun relaţiile ei. 

— Şi care a fost răspunsul? se interesă Canler. 

— A răspuns că încă nu e pregătită să se mărite cu nimeni, urmă 
profesorul Porter şi că am putea pleca sa locuim la ferma din Wisconsin pe 
care i-a lăsat-o moştenire mama ei. E o fermă care dă oarecari profituri. 
Arendaşii îşi scot frumuşel existenta, ba chiar îi mai trimit un mic surplus 
anual Janei. Fata proiectează să plecăm acolo la începutul săptamînii 
viitoare. Philander şi domnul Clayton au şi plecat înainte ca să pregătească 
totul. 

— Clayton a plecat acolo? exclamă Canler, vizibil iritat. Şi de ce nu mi 
s-a spus? Aş fi plecat şi eu cu multă plăcere şi aş fi aranjat ca să vă aştepte 
un maximum de confort. 

— Jane are senzaţia că şi aşa vă sîntem prea îndatoraţi, domnule 
Canler, replică profesorul Porter. 

Canler era pe punctul de a răspunde cînd din hol se auzi un zgomot 
de paşi şi Jane intră în odaie. 

— Oh, scuzaţi-mă! exclamă ea, oprindu-se în prag. Credeam că eşti 
singur, tată. 

— Nu e decît cu mine, Jane, zise Canler, care se ridicase în picioare. 
N-ai vrea să intri ca să completăm cercul familiei? Tocmai discutam despre 
dumneata. 

— Mulţumesc, răspunse Jane, intrînd şi acceptînd scaunul pe care i-1 
oferise Canler. Voiam numai să-l înştiinţez pe tata că Tobey vine mîine de la 
şcoală ca să-i împacheteze cărţile. Aş vrea să laşi deoparte, tată, toate 
cărţile de cere te poţi lipsi pînă-n toamnă. Te rog, nu căra întreaga 
bibliotecă în Wisconsin, aşa cum ai fi cărat-o în Africa, dacă nu puneam eu 
piciorul în prag. 

— Tobey a fost aici? întrebă profesorul Porter. 

— Da, tocmai m-am despărţit de el. Acum stă cu Esmeralda în pragul 
uşii din spate şi fac un schimb de păreri religioase. 

— Ţţţ, ţţţ, trebuie să-l văd imediat! strigă profesorul. Scuzaţi-mă un 
moment, copii! şi ieşi în grabă din cameră. 

îndată ce profesorul nu mai putu să-i audă, Canler se întoarce spre 


183 



* 


Ltiii li . U /.t tll 


- L 


AII 







i 














Jane. 


— Uite ce-i, Jane, începu el fără ocoliş. Cît o să mai dureze aşa? Nu ai 
refuzat categoric să te măriţi cu mine, dar nici nu mi-ai făgăduit nimic. 
Vreau să scot mîine dispensa, ca să ne putem căsători înainte de a pleca în 
Wisconsin. Nu ţin la nici un fel de pompă sau de ceremonial şi sînt sigur că 
şi tu gîndeşti la fel. 

Fata simţi că îngheaţă, dar îşi ţinu capul sus. 

— Tatăl dumitale o doreşte, ştii prea bine, adăugă Canler. 

— Da, o ştiu. Vorbea aproape în şoaptă. Domnule Canler, îţi dai 
seama că mă cumperi? spuse în cele din urmă fata, cu o voce rece, albă. Mă 
cumperi pe cîţiva dolari meschini. Bineînţeles că asta faci, Robert Canler şi 
speranţa unei asemenea împrejurări te-a împins să-i împrumuţi tatei bani 
pentru escapada aceea nesăbuită care ar fi fost totuşi încununată de un 
surprinzător succes, dacă n-ar fi intervenit nişte circumstanţe misterioase. 
Dar dumneata, domnule Canler, ai fi fost cel mai surprins dintre toţi. 
Dumneata nu-ţi închipuiai că expediţia o să izbîndească. Eşti un prea bun 
om de afaceri pentru aşa ceva. Şi eşti un prea bun om de afaceri ca sa 
investeşti bani în căutarea de comori îngropate sau ca să împrumuţi bani 
fără garanţie decît dacă ai un anumit scop în vedere. Ştiai că, dînd banii 
fără garanţie, ai un mai mare ascendent asupra onoarei familiei Porter decît 
dacă i-ai fi dat în schimbul unui gir. Ştiai că e cea mai bună cale de a mă 
forţa să mă mărit cu dumneata, fără să aibă aparenţa că mă forţezi. 

N-ai pomenit niciodată de împrumut. în cazul oricărui alt bărbat aş fi 
socotit asemenea comportare drept dovada unui caracter generos şi nobil. 
Dar dumneata eşti viclean, domnule Robert Canler. Te cunosc mai bine 
decît îţi închipui dumneata. Mă voi mărita, de bună seamă, cu dumneata 
dacă nu va exista o altă cale, dar să fim clari unul faţă de celălalt, o dată 
pentru totdeauna. 

în timp ce Jane vorbea, Robert Canler schimba feţe-feţe şi cînd fata 
tăcu, se ridică în picioare şi cu un surîs cinic pe chipul lui dur, spuse: 

— Mă surprinzi, Jane. Credeam că ai mai multă stăpînire de sine, 
mai multă mîndrie. Fireşte, ai dreptate. Te cumpăr şi ştiam că o ştii, dar 
credeam că vei prefera să simulezi că lucrurile nu stau aşa. Credeam că 
amorul dumitale propriu şi mîndria de Porter vor refuza să admită, chiar 
faţă de dumneata însăţi, că eşti o femeie cumpărată. Dar fă cum crezi, 
draga mea, adaugă el cu nepăsare. Vei fi a mea şi asta-i tot ce mă 
interesează. 

Fără o vorbă, fata îi întoarse spatele şi ieşi din încăpere. 

Totuşi Jane nu se căsători înainte de a pleca împreună cu tatăl ei şi 
cu Esmeralda la ferma din Wisconsin şi cînd îşi luă un rece rămas bun de 
la Robert Canler şi trenul se puse în mişcare, pretendentul ei îi strigă că o 
va urma peste o săptămînă sau două. 

Cînd sosiră la destinaţie, fură întîmpinaţi de Clayton şi domnul 







Philander într-un automobil uriaş aparţinînd celui dinţii şi o porniră în 
viteză printre codrii deşi din nord, spre mica fermă pe care fata nu o mai 
vizitase din copilărie. 

Clădirea fermei, care se ridica pe o mică înălţime, la vreo sută de iarzi 
de casa arendaşului, suferise o totală transformare în cele trei săptămîni cît 
stătuseră acolo Clayton şi domnul Philander. Clayton adusese o mică 
armată de dulgheri şi tencuitori. Instalatori şi zugravi dintr-un oraş mai 
îndepărtat, şi ceea ce fusese doar o cocioabă dărăpănată cînd sosiseră ei 
acolo devenise acum o plăcută locuinţă cu două etaje, prevăzută cu tot 
confortul modern care putea fi obţinut într-un timp atît de scurt. 

— Vai, domnule Clayton, ce-ai făcut aici? strigă Jane Porter, cu o 
strîngere de inimă la gîndul cheltuielilor ce fuseseră efectuate. 

— Ssst! o opri Clayton. Nu-1 lăsa pe tatăl dumitale să-şi dea seama. 
Dacă nu-i spui dumneata el n-o să observe nimic şi pur şi simplu, nu m-am 
îndurat să-l las să trăiască în mizeria şi atmosfera sordidă pe care eu şi 
domnul Philander le-am qăsit aici. Am făcut atît de puţin şi aş fi dorit să fac 
atît de mult, Jane! Te rog, de dragul lui, nu pomeni nici un cuvînt. 

— Dar ştii prea bine că nu-ţi putem înapoia banii! strigă fata. De ce 
vrei să mă îndatorezi în asemenea mod? 

— Te rog, Jane, răspunse Clayton, cu tristeţe. Dacă ai fi fost numai 
dumneata, crede-mă că n-aş fi făcut-o, pentru că am ştiut de la bun 
început că mă va cobori în ochii dumitale, dar nu am putut suporta gîndul 
ca acest bătrîn drag să trăiască în gaura de şoarece pe care am găsit-o aici. 
Vrei să mă crezi că am făcut-o numai de dragul lui şi să-mi dăruieşti măcar 
această fărîmă de bucurie? 

— Te cred, domnule Clayton, răspunse fata, pentru că ştiu că ai un 
suflet destul de mare şi de generos ca să o fi făcut numai pentru el şi ah, 
Cecil, aş dori să te pot răsplăti aşa cum meriţi, aşa cum ai dori. 

— Şi de ce nu poţi s-o faci, Jane? 

— Pentru că iubesc pe un altul. 

— Canler? 

— Nu. 

— Dar te măriţi cu el. Aşa mi-a mărturisit înainte de a pleca eu din 
Baltimore. 

Fata se cutremură. 

— Nu pe el îl iubesc, ripostă ea aproape cu mîndrie. 

— O faci din cauza banilor, Jane? 

îi răspunse cu un semn afirmativ. 

— Atunci eu sînt mai puţin de dorit decît Canler? Am bani din belşug, 
ba chiar mult mai mult, cu care pot acoperi orice nevoie, spuse Clayton cu 
amărăciune. 

— Cecil, nu te iubesc, dar te respect. Dacă va trebui să mă degradez, 
făcînd asemenea tîrg cu un bărbat, prefer să fie cu unul pe care îl 

dispreţuiesc. Am să-l detest pe bărbatul căruia va trebui să mă vînd fără 
iubire, oricine ar fi el. Vei fi mai fericit singur, încheie Jane, bucurîndu-te 
de respectul şi de prietenia mea, decît alături de mine şi avînd parte de 
dispreţul meu. 

Clayton nu mai forţă situaţia, dar dacă vreodată un om a dorit să-l 
ucidă pe un altul, acesta a fost William Cecil Clayton, Lord Greystoke, cînd, 
o săptămînă mai tîrziu, Robert Canler se opri dinaintea fermei în 
automobilul său de şase cilindri. 

Trecu o săptămînă: o săptămînă încordată, lipsită de întîmplări, dar 
neplăcută pentru toţi locatarii casei de la ferma din Wisconsin. 

Canler stăruia ca Jane să se căsătorească de urgenţă cu el. în cele 
din urmă, fata cedă numai din silă faţă de insistenţele lui neîncetate şi 
oribile. Se invoiră ca a doua zi dimineaţă Canler să plece la oraş ca să 
aducă dispensa şi un preot. 

Clayton voise să plece de îndată ce planul fu anunţat, dar înfăţişarea 
ostenită şi deprimată a fetei îl reţinu. Nu putea s-o părăsească. Şi-apoi s-ar 
fi putut să se mai întîmple ceva, încerca el singur să se consoleze. în inima 
lui ştia că nu era nevoie decît de o scînteie pentru ca ura ce i-o purta lui 
Canler să se prefacă în setea de sînge a ucigaşului. 

A doua zi, dis-de-dimineaţă, Canler plecă la oraş. 

Către răsărit se putea vedea o pînză de fum plutind deasupra pădurii, 
pentru că de o săptămînă făcea ravagii un incendiu, nu departe de ei, dar 
cum vîntul continua să bată dinspre apus, nu-i ameninţa nici o primejdie. 

Pe la prînz, Jane ieşi să facă o plimbare. Nu-i îngădui lui Clayton s-o 
întovărăşească. îi spuse că doreşte să fie singură, iar el îi respectă dorinţa, 
în casă, profesorul Porter şi domnul Philander erau cufundaţi într-o 
absorbantă discuţie asupra unei probleme ştiinţifice de mare greutate. 
Esmeralda moţăia în bucătărie, iar Clayton, obosit după o noapte de 
nesomn, se trîntise pe sofaua din odaia de zi şi curînd se lăsă furat de o 
aţipeală agitată. 

Spre răsărit, norii de fum negru se ridicau pe cer tot mai groşi; la un 
moment dat se învolburară, apoi o porniră lopătînd în viteză către apus. 

Se apropiau din ce în ce. Locatarii din casa arendaşului plecaseră, 
pentru că era zi de tîrg şi nu se găsi nimeni care să observe apropierea 
crîncenului diavol. Curînd, flăcările cuprinseră şoseaua spre sud si tăiară 
calea de întoarcere a lui Canler. O uşoară schimbare a vîntului mută 
direcţia focului spre nord, apoi, cînd vîntul dădu îndărăt, flăcările rămaseră 
o clipă suspendate în nemişcare, ca ţinute în zăbală de mina unui stăpîn 
nevăzut. 

Deodată, dinspre nord-est, un automobil mare, negru, coborî panta 
drumului. Se opri cu o smucitură în faţa vilei şi un uriaş cu păr negru sări 
din el şi alergă pînă la uşă. Fără să se oprească, năvăli în casă. Pe sofa, 
dormita Clayton. Uriaşul tresări surprins, dar dintr-un salt fu lingă omul 

adormit. Zgîlţîindu-1 de umăr, îi strigă: 

— Pe Dumnezeul meu, Clayton, aţi înnebunit cu toţii? Nu ştiţi 
sînteţi împresuraţi de foc? Unde e domnişoara Porter? 

Clayton sări în picioare. Nu-1 recunoscu pe om, dar înţelese ce-i 
spunea şi dintr-un salt, fu pe terasă. 

— Drace! exclamă el apoi şi dînd buzna din nou în casă, se porni să 



strige: Jane! Jane! Unde eşti? 

Intr-o clipă, Esmeralda, profesorul Porter şi domnul Philander se 
alăturară celor doi. 

— Unde-i domnişoara Jane? strigă Clayton, apucînd-o pe Esmeralda 
de umeri şi zgîlţîind-o cu brutalitate. 

— Oh, Gaberelle, domnu' Clayton, s-a dus să facă o plimbare. 

— Nu s-a întors încă? 



Şi fără să mai aştepte răspuns, Clayton o zbughi în curtea fermei, 
urmat de ceilalţi. 

— încotro a luat-o? strigă uriaşul cu păr negru, adesîndu-se 
Esmeraldei. 

— în jos, pe drumu' ăsta ţipă femeia înspăimîntată, arătînd spre sud, 
unde un zid de flăcări mugitoare închidea priveliştea. 

Vîră-i pe oamenii ăştia în cealaltă maşină, îi strigă străinul lui 
Clayton. Am văzut încă un automobil cînd am parcat... şi du-i repede de 
aici înspre nord. Maşina mea las-o aici. Dacă o găsesc pe domnişoara 
Porter, vom avea nevoie de ca. Dacă n-o găsesc, nimeni n-o să mai aibă 
nevoie de maşină. Fă cum îţi spun, stărui el cînd Clayton păru să şovăie. 
Apoi îi văzură silueta sprintenă alergînd de-a curmezişul poienii şi luînd-o 
spre nord-vest, către pădurea neatinsă încă de flăcări. 

Fiecare dintre cei de faţă simţi, în chip inexplicabil, că i se luase o 
mare răspundere de pe umeri şi implicit, nutriră o mare încredere în 
puterea străinului de a o salva po Jane, dacă mai putea fi salvată. 

— Cine-i ăsta? întrebă profesorul Porter. 

— Nu ştiu, răspunse Clayton. M-a strigat pe nume şi o cunoaşte pe 


Jane pentru că a întrebat de ea. I s-a adresat şi Esmeraldei spunîndu-i pe 
nume. 

— Mi-e surprinzător de cunoscut! exclamă domnul Philander. Şi 
totuşi ştiu bine că nu l-am văzut în viaţa mea. 

— Ţţţ, ţţţ! făcu profesorul Porter. Extrem de remarcabil! Cine poate fi 
şi de ce am eu senzaţia că Jane e în siguranţă, acum că s-a dus el s-o 
caute? 


— N-aş putea să vă răspund, domnule profesor, spuse Clayton, cu 
seriozitate, dar ştiu că şi eu încerc acelaşi sentiment ciudat. Haideţi odată! 
strigă el. Trebuie să plecăm de aici pînă cînd focul nu ne taie calea de 
retragere. 

Se urcară cu toţii grăbiţi în maşina lui Clayton. 

Cînd Jane dădu să se întoarcă acasă, se alarmă văzînd cît de aproape 
părea să fi ajuns fumul incendiului din pădure şi pe măsură ce-şi iuţi 
pasul, alarma ei se prefăcu în panică, zărind pălălaia care cuprindea 
vertiginos drumul ce-o despărţea de vilă. în cele din urmă fu nevoită să se 
întoarcă în desişul pădurii şi să încerce să-şi croiască drum spre vest, 
străduindu-se să ajungă acasă ocolind focul. 

în scurtă vreme, încercarea ei deveni cu totul zadarnică şi atunci fata 
nu mai avu decît o speranţă: să se întoarcă iar pe şosea şi să-şi salveze 
viaţa fugind în direcţia oraşului, spre sud. Cele douăzeci de minute cît îi 
trebuiră ca să ajungă iar la sosea, fură de ajuns ca vîlvătăile să-i taie 
retragerea aşa cum îi tăiaseră mai înainte înaintarea. 

Cîţiva paşi pe şosea o făcură să se oprească înlemnită de groază, căci 
în faţa ei se înălţa un alt zid de flăcări. O ramificaţie a vîlvoarei principale 
sărise la o jumătate de milă de rugul din care se rupsese şi prinsese în 
ghearele-i implacabile fîşia îngustă de şosea. 

Jane îşi dădu din nou seama că şi încercarea de a-şi croi drum 
printre arbuşti era inutilă. Se mai căznise o dată şi dăduse greş. Ştia bine 
că era doar o chestiune de minute pînă cînd întreg spaţiul dintre nord şi 
sud avea să clocotească sub talazurile de foc. Cu stăpînire de sine, fata 
îngenunche în ţărîna drumului şi se rugă să i se dea tăria de a-şi întîmpina 
soarta cu curaj, precum şi salvarea de la 
moarte a tatălui şi a prietenilor ei. 

Deodată îşi auzi numele strigat cu 
voce tare prin pădure: "Jane! Jane Porter!” 

Răsuna limpede şi puternic, dar rostit de 
o voce străină. 

— Aici! răspunse fata. Aici, pe 
potecă... 

Şi atunci văzu printre ramurile 
copacilor o siluetă ce se strecura cu 
iuţeala unei veveriţe. O răbufnire de vînt îi 
învălui într-un nor de fum şi nu-1 mai 
putu vedea pe bărbatul care venea grăbit 













spre ea, dar deodată se simţi cuprinsă de un braţ puternic; apoi fu ridicată 
în sus şi în timp ce era purtată pe braţe, simţi biciuirea vîntului şi ici colo, 
atingerea unei crengi. 

Jane deschise ochii. 

Dedesubt, la depărtare, se zăreau arbuştii şi pămîntul. 

Deasupra ei, frunzişul fremătător al pădurii. Silueta uriaşă care o 
purta sărea din copac în copac şi Janei i se părea că retrăieşte în vis acea 
întîmplare din viaţa ei, consumată în îndepărtata junglă africană. 

O, de-ar fi acelaşi om care o purtase în acea zi cu atîta repeziciune 
prin hăţişul vegetaţiei împletite! Dar asta era cu neputinţă! Şi totuşi cine 
altul pe lume avea puterea şi agilitatea de a face ce făcea acum acest om? 

Aruncă o privire spre faţa atît de apropiată de a ei şi i se tăie 
răsuflarea. Era el! 

— Omul meu din pădure! murmură Jane. Nu, pesemne că delirez! 

— Da, omul tău, Jane Porter. Sălbaticul tău,... omul primitiv a ieşit 
din junglă ca să-şi cheme înapoi perechea, femeia care a fugit de el, adăugă 
Tarzan cu înverşunare. 

— N-am fugit, şopti Jane. Am acceptat să plec numai după ce am 
aşteptat cu toţii o săptămînă ca să te reîntorci. 

Depăşiseră regiunea incendiată şi o luaseră acum din nou prin 
poiană. 

Unul lînga celălalt, se îndreptau spre vilă. Vîntul îşi schimbase din 
nou direcţia şi focul se închircea în el însuşi — încă un ceas şi avea sa se 
consume în sine. 

— De ce nu te-ai întors? 

L-am îngrijit pe DArnot. Era grav rănit. 

— Ah, ştiam eu! exclamă fata. Ceilalţi spuneau că te-ai dus la negri, 
că făceai parte din tribul lor. 

Tarzan rîse. 

— Dar tu nu i-ai crezut, Jane? 

— Nu,., cum să-ţi spun? întrebă ea. Cum te cheamă? 

— Pe atunci cînd m-ai cunoscut tu, eram Tarzan din neamul 
maimuţelor. 

7 

— Tarzan din neamul maimuţelor? strigă Jane. Şi deci atunci cînd 
am plecat, am răspuns scrisorii tale? 

— Da; dar cine credeai că ti-o lăsase? 

' 7 

— Nu ştiam; ştiam doar că nu poate fi de la tine, pentru că Tarzan 
din neamul maimuţelor scria în englezeşte, iar tu nu pricepeai un cuvînt 
din nici o limbă. 

Tarzan rîse din nou. 

— E o poveste lungă, însă eu eram cel care scriam tot ce nu puteam 
vorbi şi acum DArnot a înrăutăţit situaţia învătîndu-mă să vorbesc 

O 7 7 7 

franceza în loc de engleză. Vino, adăugă el, urcă-te în maşina mea, trebuie 

să-l ajungem din urmă pe tatăl tău; toţi ceilalţi sînt la mică depărtare. în 
timp ce conducea, o întrebă: Atunci cînd ai scris în biletul adresat lui 
Tarzan din neamul maimuţelor că iubeşti un altul... s-ar putea să te fi 
referit la mine? 

— S-ar putea, răspunse Jane, cu simplitate. 

— Dar în Baltimore... oh, ce mult te-am căutat mi s-a spus că e 
posibil să te fi măritat. Că un bărbat care se numeşte Canler a venit aici ca 
să te ia în căsătorie. E adevărat? 

— Da. 

— îl iubeşti? 

— Nu. 

— Pe mine mă iubeşti? Jane îşi îngropa faţa în mîini. 

— Sînt făgăduită altuia. Nu pot să-ţi răspund, Tarzan din neamul 
maimuţelor! strigă Jane. 

— Mi-ai răspuns. Acum, spune-mi de ce trebuie să te măriţi cu un 
om pe care nu-1 iubeşti? 

— Tatăl meu îi datorează bani. 

Deodată Tarzan îşi aminti de scrisoarea pe care o citise şi de numele 
Robert Canler şi de aluzia la un necaz, pe care el, atunci, nu-1 putuse 
înţelege. 

Zîmbi. 

— Dacă tatăl tău nu ar fi pierdut comoara, nu te-ai simţi obligată să- 
ţi respecţi promisiunea faţă de omul acesta Canler? 

— I-aş cere să mă dezlege de ea. 

— Şi dacă ar refuza? 

— I-am făgăduit. 

Tarzan rămase o clipă tăcut. Maşina înainta cu o viteză nesăbuită pe 
drumul denivelat, căci în dreapta se iveau ameninţătoare limbile de foc şi 
orice schimbare a direcţiei vîntului le putea învolbura cu furie drept în 
mijlocul unicei lor căi de scăpare. 

în cele din urmă depăşiră punctul periculos şi Tarzan reduse viteza. 

— Şi dacă i-aş cere-o eu? întrebă el. 

— N-o să plece urechea la cererea unui străin, spuse fata. Mai cu 
seamă a unuia care mă doreşte pentru el. 

— Terkoz a făcut-o, răspunse Tarzan, neînduplecat. 

Jane se cutremură şi privi înspăimîntată în sus, la silueta uriaşă de 
alături, pentru că ştia că era vorba de marele antropoid pe care Tarzan îl 
ucisese ca s-o apere pe ea. 

— Aici nu sîntem în jungla africană, răspunse fata. Nu mai eşti o 
fiara sălbatică. Eşti un gentleman si gentlemenii nu ucid cu sînge rece. 

— în inimă sînt încă o fiară sălbatica, vorbi Tarzan, cu glas scăzut, ca 
pentru el însuşi. 

O vreme rămaseră din nou tăcuti. 

— Jane, o întrebă el în cele din urmă, dacă ai fî liberă, te-ai mărită cu 

mine? 

Fata nu-i răspunse pe dată. Dar el aşteptă cu răbdare. Jane încerca 
sa-şi adune gîndurile. Ce ştia despre această stranie făptură ce se afla 
alături de ea? El însuşi nu se cunoştea. Cine era? Cine-i erau părinţi? Pînă 
şi în nume îi răsuna originea misterioasă şi viaţa sălbatică. N-avea nume. 
Ar putea ea oare să fie fericită alături de acest pribeag al pădurii? Ce-ar 
putea avea comun cu un soţ care şi-a petrecut, viaţa în vîrful copacilor 
dintr-o junglă africană, zbenguindu-se şi luptîndu-se cu crîncenele 
antropoide; rupîndu-şi hrana din coasta încă tremurîndă a prăzii proaspăt 
ucise, înfigîndu-şi dinţii puternici în carnea crudă şi sfîrtecîndu-şi partea în 
timp ce fîrtaţii săi mîrîiau şi se luptau în jurul lui ca să-şi capete porţia? Ar 
putea el vreodată să se înalţe la sfera ei sociala? Ar putea ea accepta gîndul 
de a se coborî la nivelul lui? Ar fi vreunul din ei fericit într-o asemenea 
mezalianţă? 

— Văd că nu răspunzi, spuse Tarzan. Ţi-e teamă, să nu mă răneşti. 

— Nu ştiu ce răspuns să dau, mărturisi Jane, cu tristeţe. 

— Deci nu mă iubeşti? întrebă el pe un ton liniştit. 

— Nu mă întreba. Vei fi mai fericit fără mine. Tu nu eşti făcut pentru 
formalismele restrictive şi convenţionalismele societăiii, civilizaţia ar deveni 
insuportabilă pentru tine şi în curînd ai tînji după libertatea vechii tale 
vieţi, un fel de viaţă pentru care eu sînt tot atît de nepotrivită cum eşti tu 
pentru viaţa mea. 

— Cred că te înţeleg, răspunse el, calm. N-o să stărui pentru că ţin la 
fericirea ta mai mult decît la a mea. îmi dau seama acum că n-ai putea fi 
fericită cu... o maimuţă. 

în vocea lui răzbea o vagă undă de amărăciune. 

— Nu, îl dojeni ea. Nu vorbi aşa! Nu înţelegi Dar înainte de a fi putut 
să continue, o cotitură bruscă a drumului îi aduse în mijlocul unui cătun, 
în fata lor se ivi maşina lui Clayton, înconjurată de întregul grup pe care-1 
transportase de la vilă. 


28.ÎNCHEIERE 


^ÎC a apariţia lui Jane, izbucniră cu toţii în ţipete de uşurare şi de 
“jl bucurie, iar cînd Tarzan îşi opri automobilul alături de celălalt, 
> < ^^'profesorul Porter îşi cuprinse copila în braţe. 

O clipă, nimeni nu-1 luă în seamă pe Tarzan, care rămase la volan, 
tăcut. Clayton fu cel dinţii care-şi aminti de el şi întorcîndu-se, îi întinse 
mina. 

— Cum am putea să vă mulţumim? exclamă el. Ne-aţi salvat pe toţi. 
La vilă mi-aţi spus pe nume, dar eu nu izbutesc să-mi aduc aminte de 

numele dumneavoastră, deşi îmi păreţi foarte cunoscut. Am senzaţia că v- 
am cunoscut bine cu multă vreme în urmă, în cu totul alte condiţii. 

Tarzan zîmbi, strîngînd mîna întinsă. 

— Aveţi dreptate, Monsieur Clayton, îi răspunse în franceză. Scuzaţi - 
mă că nu vă vorbesc în engleză. Sînt pe cale de a învăţa această limbă şi cu 
toate că o înţeleg foarte bine, o vorbesc prost. 

— Dar cine sînteţi? stărui Clayton, exprimîndu-se de astă dată în 
franceză. 

— Tarzan din neamul maimuţelor. 

7 

Surpriza îl făcu pe Clayton să tresalte. 

— Pe Dumnezeul meu! exclamă el. E adevărat! 

Profesorul Porter şi domnul Philander se grăbiră să-şi adauge 
mulţumirile la cele exprimate de Clayton şi să-şi manifeste surpriza şi 
plăcerea faţă de aceasta întîlnire cu prietenul lor din junglă, care avea loc la 
asemenea distantă de sălbaticul său cămin. 

7 

Intrară în micul han modest, unde Clayton comandă pe dată tot ce 
era nevoie. Se aflau cu toţii în sala mică şi îmbîcsită a hanului, cînd atenţia 
le fu atrasă de pufăiturile unui automobil ce se apropia. Domnul Philander, 
care şedea lingă fereastră, privi afară la maşina care apăru în văz şi se opri 
apoi alături de celelalte două automobile. 

— Doamne! exclamă Philander, cu o notă de iritare în glas. A sosit 
domnul Canler. Speram, hm... gîndisem... hm... ce fericire că nu l-a prins 
focul! îşi încheie el, fără convingere fraza. 

— Ttt, ttt, domnule Philander! făcu profesorul Porter. Ttt, ttt, eu le 

7 77' 777' J. 7 77^ 777' 

atrag întotdeauna elevilor mei atenţia să numere pînă la zece înainte de a 
vorbi. Dacă aş fi în locul dumitale, domnule Philander, aş număra cel puţin 
pînă la o mie şi după aceea, aş păstra o discretă tăcere. 

— Aşa-i, zău! aprobă domnul Philander. Dar cine-i domnul cu aspect 
clerical care-1 însoţeşte? 

Jane păli. 

Clayton se foi stînjenit în scaun. 

Profesorul Porter îşi scoase cu un gest nervos ochelarii, aburi 
lentilele, apoi şi-i puse la loc pe nas, fără să-i fi şters. 

Omniprezenta Esmeralda mormăi. 

Numai Tarzan nu înţelese. 

7 

O clipă mai tîrziu, Robert Canler năvăli în sală. 

— Slavă Domnului! strigă. M-au muncit cele mai negre temeri, pînă 
cînd ţi-am zărit maşina, Clayton. Drumul spre sud a fost blocat de incendiu 
şi a trebuit să mă reîntorc la oraş şi de acolo, să ocolesc spre răsărit, pe 
drumul ăsta. Credeam că n-o să mai ajungem la fermă. 

Nimeni nu părea prea entuziasmat. Tarzan se uita la Robert Canler, 
cu privirea cu care Sabor îşi cîntărea prada. Jane îi aruncă o căutătură şi 
mai nervoasă. 

— Domnule Canler, spuse ea, ţi-1 prezint pe Monsieur Tarzan, un 
vechi prieten. 

Canler se răsuci şi-i întinse mina. Tarzan se ridică în picioare şi se 
înclină, cum numai D'Arnot ar fi putut invăţa pe un gentleman s-o facă, dar 
păru să nu observe mîna întinsă a lui Canler. La rîndul său, Canler păru că 
nu observase scăparea lui Tarzan. 

— Jane, ţi-1 prezint pe părintele Tousley, spuse Canler îndreptîndu-se 
spre preotul din spatele lui. Domnul Tousley, domnişoara Porter. 

Domnul Tousley făcu o plecăciune şi zîmbi radios. Canler îl prezentă 
şi celorlalţi. 

— Jane, am putea efectua ceremonia pe loc, propuse Canler. După 
aceea am putea lua trenul de miezul nopţii spre oraş. 

Tarzan pricepu pe dată planul. Se uită la Jane, filtrîndu-şi privirile pe 
sub pleoapele pe jumătate lăsate, dar nu făcu nici o mişcare. Fata şovăi. 
Atmosfera din cameră era încordată din pricina tăcerii impuse de tensiunea 
nervoasă. Toţi ochii se întoarseră către Jane, în aşteptarea răspunsului ei. 

— N-am putea să mai aşteptăm cîteva zile? întrebă fata. Mi-s nervii 
zdruncinaţi. Azi am trecut prin prea multe încercări. 

Canler simţea ostilitatea fiecăruia dintre cei de faţă. Şi acest lucru îi 
zădărî nervii. 

— Am aşteptat atît cît am avut chef s-aştept, răspunse cu grosolănie. 
Ai promis că te măriţi cu mine. N-am să mă mai las dus. Am obţinut 
dispensa şi iată preotul! Vino, domnule Tousley! Vino, Jane! Martori sînt 
destui... chiar mai mulţi decît e nevoie, adăugă el, cu o inflexiune neplăcută 
în glas şi luînd-o pe Jane Porter de braţ, vru s-o conducă spre clericul care 
aştepta. 

Dar abia făcu un pas, că o 
mină grea îi încleştă braţul într-o 
strînsoare de otel. O altă mină îl 
apucă de beregată şi într-o clipă, fu 
ridicat în sus şi zgîlţîit, aşa cum o 
pisică şi-ar scutura şoarecele captiv. 

Jane se întoarse spre Tarzan cu 
o expresie de surpriză plină groază. Şi 
cînd îl privi în faţă, îi văzu dunga 
purpurie de pe frunte, pe care o mai 
observase într-o zi, în Africa 
îndepărtată, cînd Taryan din neamul 
maimuţelor se încleştase într-o 
bătălie pe viaţă şi pe moarte cu 
Terkoz, marele antropoid. 

îşi dădu seama că în inima 
aceea sălbatică era scrisă osînda la 













moarte a lui Canler şi făcu un gest să-l oprească pe omul-maimuţă. Dar se 
temea mai mult pentru Tarzan decît pentru Canler. Cunoştea cumplita 
răsplată pe care justiţia o hărăzeşte criminalilor. Oricum, înainte de a fi 
putut ajunge pînă la ei, Clayton şi sărise lîngă Tarzan şi se căznea să-l 
elibereze pe Canler din strînsoarea acestuia. Dintr-o singură mişcare a 
braţului vînjos englezul fu îmbrîncit în celălalt capăt al camerei; Jane puse 
o mînă fermă şi albă pe încheietura mîinii lui Tarzan şi-l privi în ochi. 

— De dragul meu, îi ceru ea. 

Degetele încleştate pe beregata lui Canler se muiară. Tarzan privi faţa 
frumoasă care se înălţă spre el. 

— Doreşti ca ăsta să trăiască? întrebă el cu surprindere. 

— Nu vreau să moară de mîna ta, prietene, replică fata. Nu vreau să 
devii un ucigaş. 

Tarzan îşi luă mîna de pe gîtul lui Canler. 

— O dezlegi de promisiunea pe care ţi-a făcut-o? întrebă el. E preţul 
cu care-ţi poţi răscumpăra viaţa. 

Canler, respirînd convulsiv, dădu din cap. 

— Eşti hotărit să pleci şi să nu o mai terorizezi niciodată? 

Omul încuviinţă iarăşi clin cap, cu faţa schimonosită de spaima 
morţii care trecuse atît de aproape de el. Tarzan îi dădu drumul şi Canler se 
îndreptă, împleticindu-se, spre uşă. O clipă mai tîrziu se făcu nevăzut şi o 
dată cu el şi preotul împietrit de groază. Tarzan se întoarse spre Jane: 

— Pot să-ţi vorbesc un moment, fără martori? Fata încuviinţă şi porni 
spre uşa care dădea pe terasa îngustă a micului han. Jane ieşi prima, ca 
să-l aştepte pe Tarzan, astfel incit nu auzi conversaţia care urmă. 

— Aşteaptă! strigă profesorul Porter cînd Tarzan fu pe punctul să iasă 
pe uşă după fată. 

Profesorul amuţise de surpriză în faţa desfăşurării rapide a 
evenimentelor din ultimele cîteva minute. 

— înainte de a merge mai departe, domnule, aş dori o explicaţie a 
faptelor care tocmai s-au petrecut. Cu ce drept, domnule, ai intervenit în 
relaţiile dintre fiica mea si domnul Canler? Eu i-am făgăduit mîna fiicei 
mele, domnule şi indiferent de simpatiile şi antipatiile noastre personale, 
domnule, promisiunea trebuie respectată. 

— Am intervenit, domnule profesor Porter, ripostă Tarzan pentru că 
fiica dumneavoastră nu-1 iubeşte pe domnul Canler, nu doreşte să se mărite 
cu el. Pentru mine este de ajuns. 

— Nu ştii ce-ai făcut! se văită profesorul Porter. Acum cu siguranţă că 
va refuza să se mai însoare cu ea. 

— Absolut sigur! răspunse Tarzan, cu emfază. Dar aflaţi, domnule 
profesor Porter, că prestigiul dumneavoastră nu va avea de suferit, căci, de 
îndată ce vă veţi întoarce acasă, veţi fi în măsură să-i plătiţi individului 
Canler tot ce-i datoraţi. 














Ţţţ, ţţţ, domnule! exclamă profesorul Porter. Ce vrei să spui prin 


aceasta, domnule? 

— Comoara domneavoastră a fost găsită. 

— ... Ce... ce-ai spus? strigă profesorul. Eşti nebun, omule! Nu poate 


fi adevărat. 

— Şi totuşi este. Eu sînt cel care a furat-o, necunoscîndu-i nici 
valoarea şi nici proprietarii. I-am văzut pe marinari îngropînd-o şi 


maimuţărindu-i, am dezgropat-o ca s-o îngrop din nou în altă parte. Cînd 
D'Arnot mi-a povestit ce era şi ce însemnătate avea pentru dumneavoastră, 
m-am întors în junglă şi am recuperat-o. A pricinuit atîtea crime, suferinţe 
şi durere, încît DArnot a socotit că-i mai bine să nu încerc să aduc chiar 
comoara, aşa cum a stat în intenţia mea, ci o scrisoare de credit. Iat-o, 
domnule profesor Porter! Şi Tarzan scoase din buzunar un plic pe care-1 
întinse uluitului profesor. Două sute patruzeci si una de mii de dolari. 
Comoara a fost evaluată cu mare grijă de către experţi dar, ca sa nu aveţi 
nici cea mai mică îndoială, DArnot în persoană a cumpărat-o şi daca 



preferaţi comoara în locul creditului, v-o ţine la dispoziţie 

— Domnule, la marea povară a îndatoririlor pe care şi aşa le aveam 



faţă de dumneavoastră, aţi adăugat acum cel mai mare dintre servicii, rosti 
profesorul Porter, cu glas tremurător. Mi-aţi redat mijlocul de a-mi salva 
onoarea. 

Clayton, care ieşise din încăpere imediat după Canler, se întoarse. 

— Iertaţi-mă, li se adresă el, cred că ar fi mai bine să ajungem în oraş 



înainte de a se întuneca şi apoi să luăm primul tren care să ne scoată din 
pădurea asta. Tocmai a sosit din nord un localnic care a anunţat că 
incendiul înaintează treptat în direcţia aceasta. 

Vestea curmă orice altă discuţie şi cu toţii se îndreptară spre 
automobilele care-i aşteptau. 

Clayton, Jane, profesorul şi Esmeralda se urcară în maşina lui 
Clayton, iar Tarzan îl luă pe domnul Philander într-a lui. 

— Să fiu al naibii! exclamă domnul Philander cînd automobilul se 

puse în mişcare, urmărindu-1 pe cel al lui Clayton. Cine-ar fi crezut 
vreodată cu putinţă! Ultima dată cînd te-am văzut, erai un veritabil sălbatic 
care sălta printre crengile unei păduri tropicale din Africa şi acum mă 
conduci pe o şosea din Wisconsin, într-o limuzină franţuzească. Să fiu al 
naibii! Dar e „extrem de remarcabil"! 

— Da, admise Tarzan, apoi după o pauză: Domnule Philander, vă 



amintiţi ceva amănunte în legătură cu descoperirea şi îngroparea a trei 
schelete găsite în cabana mea de lîngă jungla africană? 

— îmi amintesc foarte bine, foarte bine, replică domnul Philander. 

— A existat vreo ciudăţenie în legătură cu vreunul din cele trei 
schelete? 

Domnul Philander îl privi pe Tarzan cu atenţie: 

— De ce întrebi? 

— E un lucru de mare importanţă pentru 
dumneavoastră poate limpezi un mister. 

Şi, în cel mai rău caz, nu 


mine. Răspunsul 


poate face altceva decît să lase 
misterul nelimpezit. în ultimele 
două luni am emis o teorie cu 
privire la scheletele acelea şi v-aş 
ruga să răspundeţi întrebării 

mele cu toate datele pe care le k lli 

cunoaşteţi: cele trei schelete pe 
care le-aţi îngropat erau toate 
omeneşti? vji- 

— Nu, răspunse domnul 





Şi 


Philander, cel mic, cel care se 
afla în leagăn, era scheletul unei 
maimuţe antropoide. 

— Mulţumesc, răspunse Tarzan. 

în automobilul din faţă, Jane îşi ţesea glndurile cu furie 
repeziciune. Ştia prea bine de ce îi ceruse Tarzan să schimbe cîteva vorbe 
cu ea şi mai ştia că trebuie să fie pregătită să-i dea un răspuns într-un 
viitor cît se poate de apropiat. 

Tarzan nu era persoana pe care s-o poată duce cu vorba şi chiar 
gîndul acesta o făcu să se întrebe dacă nu cumva se temea într-adevăr de 
el. Şi putea oare să iubească fiinţa de care se temea? îşi dădu seama că 
acolo, în adîncurile junglei îndepărtate, se aflase sub un soi de vrajă, dar 
acum, în prozaicul Wisconsin, nu mai existau nici un fel de farmece. De 
asemenea, acest tînăr francez imaculat nu mai siîrriea femeia primitivă din 
ea, aşa cum o aţîţase robustul zeu al pădurii. II iubea oare? Acum... nu mai 
ştia. 

Cu coada ochiului, furişă o privire spre Clayton. Iată un bărbat 



196 






i % 


iMA 


i I 
















crescut în aceleaşi condiţii de viaţă ea şi dînsa, un om cu acea poziţie 
socială şi acea cultură pe care ea fusese învăţată să le considere ca 
elemente primordiale într-o alianţă matrimonială. Nu-i spunea raţiunea că 
acest tînăr aristocrat englez, ce-i purta o dragoste la care ar fi rîvnit orice 
femeie civilizată, era perechea cea mai potrivită pentru o persoană de felul 
ei? Dar pe Clayton il putea iubi? Nu vedea nici un motiv pentru care să nu-1 
iubească. Jane nu era o femeie calculată din fire. însă educaţia, mediul şi 
ereditatea se îmbinaseră pentru a învăţa să calculeze pînă şl în chestiunile 
sentimentale. 

Faptul că-şi pierduse capul în faţa tînărului uriaş cînd o ridicase în 
braţe — acolo, în îndepărtata pădure africană şi astăzi din nou, în pădurile 
din Wisconsin — putea fi atribuit, după părerea Janei, unei temporare 
reversibilităţi de caracter din partea ei — chemării pe care omul primitiv a 
exercitat-o asupra femeii primitive din fiinţa ei. Dacă n-o s-o mai atingă 
niciodată, gindi ea, n-o să mai simtă nici o atracţie faţă de el. Aşadar, nu-1 
iubea. Nu fusese decît o halucinaţie trecătoare, exacerbată de fantezia 
aţîţată şi de apropierea fizică. Or, dacă s-ar mărita cu el, relaţiile lor n-ar 
putea fi mereu marcate de o fantezie aţîţată, iar apropierea fizică şi-ar toci 
vigoarea sub imperiul obişnuinţei. Se uită din nou la Clayton. Era un 
bărbat foarte frumos şi un gentleman din cap pînă-n picioare. Ar fi foarte 
mîndră la braţul unui asemenea sot. 

Şi în clipa aceea, Clayton vorbi — dacă ar fi făcut-o cu un minut mai 
devreme sau cu un minut mai tîrziu, vieţile a trei oameni ar fi fost 

schimbate dar destinul şi-a vîrît coada şi i-a indicat lui Clayton momentul 
psihologic. 

— Jane, acum eşti liberă, începu el. Dac-ai vrea să spui „da", mi-aş 
închina întreaga viaţă fericirii dumitale. 

— Da, şopti Jane. 

în aceeaşi seară, în mica sală de aşteptare a gării, Tarzan o prinse pe 
Jane un moment singură. 

— Jane, acum eşti liberă, zise el, iar eu am venit din adîncul 
veacurilor, desprinzîndu-mă din trecutul ceţos şi îndepărtat, din vizuina 
omului primitiv, pentru a te chema: de dragul tău am devenit om civilizat, 
de dragul tău am străbătut continente şi oceane, de dragul tău sînt gata să 
fiu tot ce vei dori tu să fiu. Jane, te pot face fericită în viaţa cu care eşti tu 
deprinsă şi pe care o îndrăgeşti. Vrei să fii soţia mea? 

Pentru prima oară, Jane îşi dădu seama de profunzimea iubirii 
acestui om, de tot ce făurise el intr-un răstimp atît de scurt, numai din 
dragoste pentru ea. îşi întoarse capul şi-şi îngropa faţa în căuşul braţelor. 


Ce făcuse? De teamă că va ceda rugăminţilor acestui uriaş, îşi tăiase 
singură craca de sub picioare din frica neîntemeiată că s-ar putea să 
săvîrşeaseă o greşeală, săvîrşise una şi mai mare. 










bine că te iubesc; dar eu nu cunosc etica societăţii de care eşti tu guvernată 
Te las să hotărăşti singură pentru că tu eşti cea mai în măsură să ştii ce-i 
mai bine pentru viaţa ta. 

— Tarzan, nu pot să-ţi, spun — replică Jane. Şj el mă iubeşte şi e un 


om bun. N-aş mai putea niciodată să mă uit în ochii tăi sau ai oricărui om 
cinstit dacă aş călca promisiunea pe care am făcut-o domnului Clayton. Va 
trebui să o respect şi tu trebuie să mă ajuţi să duc această povară, chiar de- 
ar fi să nu ne mai vedem niciodată de-acum înainte. 

Ceilalţi începură să intre în sala de aşteptare şi Tarzan se întoarse 
spre fereastră. 


» 




Dar afară nu desluşea nimic, în sufletul său însă vedea o pajişte 
verde, înconjurată de o luxuriantă bogăţie de plante şi flori tropicale 
minunate; deasupra, frunzişului unduios al arborilor lor seculari, iar şi mai 
deasupra, azurul cerului ecuatorial. în mijlocul pajiştii, pe o mică ridicătură 
de pămînt, şedea o fată tînără, iar alături de ea, un tînăr uriaş. Mîncau 
fructe mustoase, se priveau în ochi şi-şi surîdeau unul altuia. Erau foarte 
fericiţi şi erau numai ei doi. 

Gîndurile îi fură întrerupte de curierul gării, care veni să întrebe dacă 
se găsea acolo un domn cu numele Tarzan. 

— Eu sînt Monsieur Tarzan, răspunse omul-maimuţă. 

— Un mesaj pentru dumneavoastră, trimis aici din Baltimore; e o 


cablogramă sosită din Paris. 

Tarzan luă plicul şi-l deschise. Un mesaj din partea lui D'Arnot. 
Cuprindea următoarele: 

Amprentele digitale dovedesc că eşti Greystoke. Felicitări. 

DArnot. 

Cînd Tarzan termină de citit, Clayton intră în sală şi se îndreptă spre 
el, cu mîna întinsă. 

Iată omul care deţinea titlul aristocratic al lui Tarzan şi proprietăţile 

lui Tarzan şi care urma să se însoare cu femeia iubită de Tarzan, cu femeia 
care-1 iubea pe Tarzan. O singură vorbă a lui Tarzan şi întreaga viaţă a 
acestui om ar fi fost schimbată. 

O singură vorbă şi ar pierde titlul şi domeniile şi castelele şi-ar 
pierde-o şi pe Jane Porter. 

— Prietene, strigă Clayton, încă n-am avut prilejul să-ţi mulţumesc 


pentru toate cîte le-ai făcut pentru noi. Se pare că tot timpul n-ai avut altă 
preocupare decît să ne salvezi vieţile, din Africa şi pînă aici. Sînt nespus de 
bucuros că ai venit la noi. Trebuie să ne cunoaştem mai bine. Ştii, m-am 
gîndit de multe ori la dumneata şi la condiţiile interesante ale mediului în 
care trăiai. Dacă nu sînt indiscret, cum naiba ai ajuns în jungla aceea 
afurisită? 

— M-am născut acolo, răspunse Tarzan, cu voce domoală. Mama mea 
a fost o maimuţă şi de bună seamă, nu mi-a putut povesti mare lucru în 
legătură cu acest fapt. De tatăl meu, n-am ştiut niciodată nimic! 


SFÎRŞIT 






Următoarele aventuri ale lui Tarzan, precum şi rezultatele nobilului său act 
de abnegaţie vor fi istorisite în celelalte cărţi despre Tarzan. (n. a.) 






^roART^i^ 


199 



fltiy&fcâiAiiin 



\ 


> a 

* ^ 



âtlAli 





Cuprins: 


1. ÎN LARGUL MĂRII 

2 

2.CĂMIN ÎN SĂLBĂTICIE 

10 

3 .VIAŢA ŞI MOARTE 

17 

4.GORILELE 

23 

5.MAIMUŢA ALBĂ 

28 

6.LUPTE ÎN JUNGLĂ 

34 

7.LUMINA CUNOAŞTERII 

39 

8.VÎNATORUL DIN COPAC 

49 

9.OM CU OM 

53 

10.FANTOMA FRICII 

62 

11.„REGELE MAIMUŢELOR" 

66 

12.RAŢIUNEA UMANA 

74 

13.CEI DE FELUL LUI 

80 

14.ÎN PUTEREA JUNGLEI 

91 

15.ZEUL PĂDURII 

99 

16.„EXTREM DE REMARCABIL" 

102 

17. FUNERALII 

109 

18.DANGĂTUL JUNGLEI 

117 

20. EREDITATE 

133 

21. SATUL TORTURII 

141 

2 2. EXPEDIŢIA 

147 

23.FRĂŢIA UMANĂ 

154 

24.COMOARA PIERDUTA 

160 

25.AVANPOSTUL UMANITĂŢII 

166 

2 6. CULM EA CIVILIZAŢIEI 

174 

27.REAPARE URIAŞUL 

182 

28.ÎNCHEIERE 

191 


200 











a 



k..* ••/»*•! • »lA\ * â . » lUi 


vtuv\\\» v> l " u " u ^ u ' , 'V' l V' v '" vvvwvy WtJiiiiiiJftilfft*ţ±*79lfjt1*jj!ffttf*£*7**740* fii 


////////////A J* ’.WW 

VVVVV** , VVY" 


7777779 JH*m ittttrjin /*/tt* ttu/nfiuJinti i/n/rrttrt KwWWWWwW^WtXWW \\\\\\w^VS\ v\\\\*\%\\%\W\W^' V* 

L 

r » * r/ » » . 1 T . > » • T t . .Tr, i « t * T • «4 

m’vv rff 


>3 

: mts 













































